﻿ Călin-Horia BÂRLEANU A n t r o p o l o g i e ş i c o m u n i c a r e i n t e r c u l t u r a l ă Călin-Horia BÂRLEANU (n. 1982) este lector la Universitatea „Ştefan cel Mare” Suceava, Facultatea de Litere şi Ştiinţe ale Comunicării, Departamentul de Limbă şi Literatură Română și Științele Comunicării. După studiile universitare de licenţă în filologie (Universitatea „Ștefan cel Mare” Suceava, 2005) şi în psihologie (Universitatea „Al. I. Cuza” Iaşi, 2008), a absolvit două masterate, Comunicare și Relații Publice și Literatura Română Postbelică (Universitatea „Ştefan cel Mare” Suceava, 2006), iar în anul 2009 devine doctor în filologie al Universităţii „Ovidius” din Constanţa cu teza „Mircea Cărtărescu. Universul motivelor obsedante”. Studii, articole, eseuri şi note publicate (selectiv): Pulsiunea iubirii şi «generaţia MTV», în Contemporanul, anul XV, nr. 6 (627), iunie, 2004; Pascal Bruckner, Căpcăunii anonimi, Bucureşti, Editura Trei, 2002, în „Analele Universităţii «Ştefan cel Mare», Suceava, Seria FILOLOGIE, B. Literatură, tomul XII, nr. 1, 2006; Mircea Cărtărescu, o viziune asupra evoluţiei omului, în Idem, tomul XII, nr. 2, 2006; Forme contemporane ale sacralităţii în literatură, în Text şi discurs religios, Editura Universităţii „Al. I. Cuza”, Iaşi, 2009; Funcţia terapeutică a jocului, în „La Lettre R – L’art du jeu”, 2010, Editura Universităţii „Ştefan cel Mare”, Suceava; Ochiul reprimat şi embrionul creaţiei, „Communication interculturelle et Littérature”, Nr. 3 (11), 2010, Editura Europlus, Universitatea „Dunărea de jos”, Galaţi; Postmodernismul elegant – cultura yuppie, CIC 2010 (ediţia a III-a), „Comunicare, identitate, cultură”, Universitatea din Craiova, Facultatea de Litere; Generaţia Xanax, în „Acta Iassyensia Comparationis” – „Alte lumi”, Nr. 8, 2010, Editura Universităţii „Al. I. Cuza”, Iaşi; Urmele subconștientului dostoievskian, în Idem, „Mă ti - Mask - Masques”, Nr. 9, 2011. ș A mai publicat: Mircea Cărtărescu. Universul motivelor obsedante, Editura Universitas XXI, Iaşi, 2011. Călin-Horia BÂRLEANU ANTROPOLOGIE ŞI COMUNICARE INTERCULTURALĂ Casa Cărţii de Ştiinţă Cluj-Napoca, 2015 Copyright©Călin-Horia BÂRLEANU, Suceava, 2015. Toate drepturile asupra acestei ediţii sunt rezervate autorului. Referenţi: Prof. univ. dr. Muguraş CONSTANTINESCU Prof. univ. dr. Alexandru GAFTON Descrierea CIP a Bibliotecii Naţionale a României BÂRLEANU, CĂLIN-HORIA Antropologie şi comunicare interculturală / Călin-Horia Bârleanu. - Cluj-Napoca : Casa Cărţii de Ştiinţă, 2015 Bibliogr. Index ISBN 978-606-17-0669-3 316.77:008(100) Tehnoredactare pe calculator: Călin-Horia Bârleanu Format 1/16 (61 x 86) Coli de tipar: 16 (61 x 86) Bun de tipar: 16. II. 2015 Apărut: 2015 Tiparul executat la CasaCărţiideŞtiinţă; 400129Cluj-Napoca;B-dulEroilornr.6-8 Tel./fax:0264-431920 www.casacartii.ro; e-mail: editura@casacartii.ro Motto: „A voi ne arde, iar a putea ne distruge; pe câtă vreme A ŞTI menţine slaba noastră alcătuire într-o necontenită stare de linişte. Astfel, dorinţa sau voinţa e moartă în mine, ucisă de cugetare; mişcarea sau puterea se rezolvă prin jocul firesc al organelor mele. În două cuvinte, mi-am legat viaţa nu de inimă, care se sfărâmă, nu de simţuri, care se tocesc, ci de creier, care nu îmbătrâneşte şi supravieţuieşte tuturor”. HonorédeBalzac,Opere,vol.I, Bucureşti,ESPLA,1955,p.348 C U P R I N S 1. Introducere.........................................................................9 2. Argument pentru o ştiinţă a dezvoltării speciei umane .........11 2.1. Factori culturali ..........................................................23 2.2. Antropologia culturală şi dilemele comunicării...............30 3. Curente de gândire şi revoluţii culturale..............................43 3.1. Curente în antropologie ..............................................52 3.2. Eu şi Celălalt ..............................................................72 3.3. O constantă în evoluţia omului: păcatul .......................85 4. Antropologie de birou şi antropologie de teren..................103 4.1. James Frazer şi Creanga de aur.................................104 4.2. Émile Durkheim şi Formele elementare ale vieţii religioase.................................................................121 4.3. Marcel Mauss – Eseu despre dar................................131 4.4. Claude Lévi-Strauss..................................................136 5. Simbolul .........................................................................163 5.1. Interpretare şi eficienţă simbolică..............................167 5.2. Reprezentări simbolice româneşti ..............................175 6. Ritualuri şi sisteme de credinţe în România .......................191 6.1. Ritualuri asociate naşterii..........................................209 6.2. Ritualuri asociate ceremonialului nupţial.....................216 6.3. Ritualuri asociate ceremonialului funerar....................226 7. Homo sapiens, încotro? ...................................................235 BIBLIOGRAFIE....................................................................239 Indice de nume...................................................................247 Antropologie şi comunicare interculturală 1. Introducere Motto: „Voi nu veţi muri; iar când veţi deveni slabi şi bătrâni, va trebui numai să vă scoateţi pielea pentru a vă regăsi tinereţea”. James Frazer, Folclorul în Vechiul Testament, Bucureşti, EdituraScripta, 1995, p. 36. Se spune că orice început trebuie să fie perfect sau, cel puţin, cât mai aproape de starea de perfecţiune. O asemenea credinţă şi-a găsit diverse ritualuri pentru a o întări şi pentru a oferi omului senzaţia (sau: iluzia) unui control. Naşterea, căsătoria şi – de ce nu – moartea, ca început, din perspectiva tradiţiilor arhaice, al unei alte stări au făcut ca starea de început să devină pe atât de importantă, pe cât este de periculoasă. Reguli stricte îi sunt specifice, pentru a se asigura omului şi sufletului acestuia o tranziţie cât mai uşoară. Pentru ca efectul psihologic să se poată manifesta prin linişte şi acomodare la noul statut, s-a cerut din partea oamenilor un exerciţiu permanent de credinţă; o credinţă care, înainte de a invoca spirite, generează încredere. Ştiinţa, pe de altă parte, a început nu de puţine ori prin a întâmpina mari dificultăţi, fie de ordin teoretic, fie de ordin practic. Orice disciplină ştiinţifică reprezintă o provocare pentru cel care îşi propune să o analizeze, iar dacă aceasta se caracterizează prin sincretism, atunci piedicile pot fi şi mai mari. În abordarea de faţă, antropologia culturală este prezentată, pe scurt, în paralel cu procesul de comunicare, apropierea celor două discipline constituind un pretext pentru analiza unei formule culturale complexe, specifice fiinţei umane. Acolo unde comunicarea a eşuat, din cauza unor conflicte sau accidente de varii dimensiuni, antropologia culturală contribuie la elucidarea unui mecanism care ar fi rămas, altfel, exclusiv în categoria factorilor declanşatori necunoscuţi. Principalele teme ale antropologiei culturale vor fi completate, în prezentarea noastră, prin exemple şi analize venite din direcţia unor discipline conexe, în scopul de a demonstra un proces insesizabil şi respins de majoritate: evoluţia. 9 Antropologie şi comunicare interculturală 2. Argument pentru o ştiinţă a dezvoltării speciei umane Motto: „Puterea ne lasă aşa cum suntem, ea nu întăreşte decât pe cei tari”. HonorédeBalzac,Opere,vol.I,Bucureşti,ESPLA,1955,p.568. Aşa-numita „unitate în diversitate” ar putea reprezenta esenţa gândirii de tip antropologic. Cu atât mai mult s-ar putea justifica astăzi antropologia ca disciplină, cu cât Omul pare, mai mult ca niciodată, întors împotriva lui şi a Lumii. Conflictele, fie ele de ordin cognitiv sau social, manifestate sub forma unei explozii de comportamente deviante, patologice, îşi găsesc corespondent la nivel internaţional în deplasările de trupe şi în atentatele sângeroase – de o violenţă, cel mai adesea, paradoxal de uşor de justificat. Astfel, în primii ani ai noului mileniu presa românească a început să vorbească despre incidenţa crescută a maladiilor psihice. „Românii tot mai atinşi de boli psihice”, titra în anul 2008 cotidianul România Liberă 1, estimând că 20% dintre români suferă de tulburări psihice. În 2012, Jurnalul Naţional anunţa că „bolile psihice bat cancerul”2 şi atrăgea atenţia asupra unui aspect ignorat în mod sistematic, nu în ultimul rând din raţiuni economice: „dintre cei diagnosticaţi cu probleme de sănătate mintală, 99% continuă să trăiască în comunitate”3. De asemenea, organismele de control şi de cercetare din domeniu susţin că până la 40% din populaţia Europei se confruntă cu disfuncţii neuropsihice4. Întoarcerea Omului împotriva Lumii a fost înţeleasă şi „demascată” de psihanaliza freudiană încă din anul 1915, când 1 Cristina Dobreanu, Românii tot mai atinşi de boli psihice, în „România Liberă”, 29 iulie 2008. Vezi şi: http://www.romanialibera.ro/actualitate/ eveniment/romanii--tot-mai-atinsi-de-boli-psihice-130666. 2 Magda Marincovici, Bolile psihice bat cancerul, în „Jurnalul National”, 12 marie 2012. Vezi şi: http://jurnalul.ro/viata-sanatoasa/starea-de-sanatate/bolile-psihice-bat-cancerul-606827.html. 3 Ibidem. 4 Ibidem. 11 Călin-Horia Bârleanu Sigmund Freud (1856-1939) anunţa că „ceea ce nu râvneşte niciun suflet omenesc nu are nevoie să fie interzis [...] «Să nu ucizi!» ne asigură că provenim dintr-o linie nesfârşită de ucigaşi”5. Eforturile culturale maschează pulsiunile umane, iar acest domeniu intră, fără îndoială, în sfera de interes a antropologiei culturale. Pe aceeaşi linie, psihanalistul american Erich Fromm (1900-1980) a dedicat un critic şi radical studiu conflictului care îl caracterizează pe Homo sapiens: „If Johnny discovers that by being aggressive his younger brother (or mother, and so on) will give him what he wants, he will become a person who tends to behave aggressively; the same would hold true for submissive, courageous, or affectionate behaviour [...] Agression is purely learned on the basis of seeking one’s optimal advantage”6. Acest postulat al psihologiei comportamentale, „totul se învaţă” (de la frumuseţe, dreptate, curaj şi până la agresivitate) se cuvine a fi analizat şi din perspectiva antropologiei. Cel mai simplu ar fi să considerăm antropologia un studiu al fiinţelor umane (cf. gr. ánthrōpos – om şi lógos – cuvânt, vorbire), disciplina putând fi împărţită, pentru început, în:  antropologie fizică, preocupată de abordarea lui Homo sapiens, în primul rând a existenţei fizice a acestuia, şi  antropologie culturală, preocupată de modul de viaţă al omului, de ritualuri şi obiceiuri, de credinţe, de dansuri şi de alte manifestări culturale. Antropologii au înţeles că pulsiunile, instinctele îi unesc pe oameni indiferent de nivelul lor de educaţie, diferenţa de la o societate la alta, în plan sincronic sau diacronic, fiind de interes pentru abordarea ştiinţifică. Simţim cu toţii foamea, nevoia de a dormi – dar cum şi ce mâncăm, unde şi cum dormim reprezintă mize ale abordării din perspectiva antropologiei culturale. Deşi momentul „zero” al antropologiei ca ştiinţă poate fi găsit abia în secolul al XIX-lea, cercetătoarea Alina Branda identifică fără dificultate câţiva „germeni” în abordarea alterităţii în scrieri aparţinând istoricului grec Herodot (ca. 490-425 î.H.) sau chiar geografului şi istoricului grec Strabon (ca. 64 î.H. – ca. 23 d.H.): „Herodot a descris societăţile persană şi egipteană, 5 Sigmund Freud, Opere, vol. IV, Studii despre societate şi religie, traducere din limba germană de Roxana Melnicu, George Purdea, Vasile Dem. Zamfirescu, Bucureşti, Editura Trei, 2000, p. 44. 6 Erich Fromm, The Anatomy of Human Destructivness, New York, PICADOR, 1973, p. 54. 12 Antropologie şi comunicare interculturală Strabon a făcut interesante observaţii asupra triburilor germanice, ca şi unii scriitori latini, care insistă asupra barbariei, în opoziţie cu starea privilegiată de humanitas, caracteristică propriei societăţi”7. Termenul sălbatic, preferat timp îndelungat inclusiv de către unii antropologi, a permis, prin excluderea teoretizării suplimentare, perpetuarea unei greşeli pe care antropologia modernă a încercat să o îndrepte. „Diversitatea culturală” şi acceptarea diferenţei (sau, mai simplu spus, a celuilalt) înlocuiesc acum etnocentrismul. Însă chiar în aceste condiţii, viziunea antropologiei a avut nevoie de încă un pas pentru a se plasa obiectiv faţă de evenimentele culturale specifice diferitelor societăţi: „sălbaticul «cel bun» e un fel de alternativă şi un model pentru civilizatul «alterat»”8. O altă misiune pe care antropologia şi-a asumat-o a fost de a oferi răspunsuri în privinţa unor factori culturali similari sau identici, identificaţi la distanţe foarte mari, în spaţiu sau în timp. Un rol important l-au jucat, în acest sens, psihologia analitică şi psihologul şi psihiatrul elveţian Carl Gustav Jung (1875-1961), care a analizat în detaliu arhetipul şi subconştientul colectiv, populat cu simboluri şi cu sensuri pe care individul doar arareori le conştientizează sau le înţelege. Au fost astfel identificate, în sens strict antropologic, două mari variante pentru substratul comun al indivizilor, „invenţia independentă” şi „difuziunea”, respectiv răspândirea informaţiei, ca sens şi ca formă, în urma contactelor dintre grupuri9. În acest context, şcoala britanică de antropologie are ca prim merit introducerea, alături de principiul difuzionist, a noţiunii de funcţie. Alina Branda îi identifică pe principalii promotori, etnologii britanici Bronislaw Malinowski (1884-1942) şi Alfred Reginald Radcliffe-Brown (1881-1955), care au pus bazele unei abordări sistematice a societăţilor primitive prin metoda observaţiei participative. Urmărind, atât din punct de vedere cronologic, cât şi pe plan ideologic, dezvoltarea unei aşa-numite „ştiinţe a evoluţiei umane”, putem face o trimitere specială şi la activitatea antropologului şi etnologului francez Claude Lévi-Strauss (1908-2009), remarcabilă datorită abordării structurale a analizei 7 Alina Branda, Repere în antropologia culturală, Cluj-Napoca, Editura Fundaţiei pentru Studii Europene, 2002, p. 30. 8 Ibidem, p. 31. 9 Ibidem, p. 10. 13 Călin-Horia Bârleanu antropologice. Îndepărtându-se de tiparul care se concentrează pe relaţiile de rudenie în societate, Lévi-Strauss se ocupă de „substratul mental-comportamental, de acele procese de «gândire sălbatică»”10. În spaţiul cultural românesc, filosoful şi antropologul Gabriel Troc aminteşte11, vorbind despre importanţa acordată în antropologie celuilalt, „împrumutul”, atât de necesar acestei discipline, materializat în abordarea marilor teme ale unor ştiinţe conexe. Astfel, pentru a înţelege şi a se raporta obiectiv la diverse populaţii „primitive”, antropologii au apelat la perspectivele biologiei, psihologiei şi psihanalizei, lingvisticii, sociologiei etc. Relaţia strânsă dintre antropologia culturală şi etnografie, de pildă, s-a materializat pe filiera tradiţiilor, a obiceiurilor, a cutumelor specifice societăţilor investigate. Gabriel Troc realizează un demers deosebit de util în abordările „sălbatice”12 ale domeniului, specifice unei modernităţi care a lăsat, sub forma superstiţiilor de masă, urme adânci. Referindu-se la acest aspect, el aminteşte că „între 1870 şi 1930, aproximativ patru sute de milioane de occidentali au luat contact cu «primitivii», în forme de expunere dintre cele mai diverse: în grădini zoologice, târguri regionale şi bâlciuri”13. Expuşi după grilaje de fier, aborigenii, numiţi în mod eronat şi abuziv, din necunoaştere, „sălbatici”, nu erau, în realitate, decât nişte paşnici congolezi sau eschimoşi „atinşi de influenţe culturale externe” şi „obligaţi să joace rolul primitivilor sângeroşi, al canibalilor, al barbarilor. Expuşi uneori alături de primate, ei au întruchipat pentru darwinism «veriga lipsă» dintre animalitate şi umanitate”14. Este, după cum observă Troc, lesne de înţeles că în mentalul colectiv s-a dezvoltat un „rasism de masă”, care s-a perpetuat, în timp, în toate acţiunile coloniale. De aici şi până la ideologiile „raselor pure” nu a mai fost decât un pas – destul de uşor de realizat, cu propaganda potrivită şi la momentul oportun. Prin urmare, nu doar grupul, în general, a dat naştere unor credinţe bazate pe experienţe subiective, lipsite de orice cadru 10 Alina Branda, op. cit., p. 14. 11 Gabriel Troc, Postmodernismul în antropologia culturală, Iaşi, Editura Polirom, 2006. 12 Vezi, în acest sens, şi alte structuri, cum ar fi „psihanaliză sălbatică” sau „filosofie sălbatică”. 13 Gabriel Troc, op. cit., p. 25. 14 Ibidem. 14 Antropologie şi comunicare interculturală valid – ci şi unii dintre marii gânditori ai lumii: „Negrii din Africa nu au de la natură niciun sentiment, care să se ridice deasupra naivului [...] dintre sutele de mii de negri, care au fost duşi din ţările lor în alte părţi, cu toate că mulţi dintre ei au fost lăsaţi liberi, totuşi niciunul nu s-a aflat vreodată, care să fi reprezentat ceva important fie în artă sau în ştiinţă”15. Se cuvine însă să observăm că asupra afirmaţiilor filosofului german Immanuel Kant (1724-1804) planează totuşi un echilibru – generat, în parte, de perspectiva religioasă, care a restrâns exagerările specifice perioadei. Astfel, filosoful îi privea pe „sălbaticii” lipsiţi de religie (NB: premisă falsă) ca nefiind cu nimic mai prejos de cei care adoptaseră deja sistemele religioase ale „lumii civilizate”. De-a lungul timpului, „anormalul” a fost aşadar extrapolat în mod artificial şi, prin urmare, opus „normalului”, contribuind la popularea mentalului colectiv cu imagini sălbatice, exotice, cu rezonanţe ale pericolului – ca şi cum omul „civilizat” ar fi avut nevoie de astfel de reprezentări pentru a-şi denatura (instinctual?) optica asupra celuilalt. În lucrarea Structurile antropologice ale imaginarului, antropologul francez Gilbert Durand (1921-2012) propune o viziune complet nouă asupra chestiunii. Discutând prezenţa constantă şi necondiţionată, în subconştient, a arhetipurilor, Durand identifică şi pune în relaţie directă arhetipul „botului devorator” cu simbolurile nictomorfe specifice zeului grec al morţii, Thanatos. Invocând, pentru exemplificare şi argumentare, celebrul test de psihodiagnostic elaborat de psihiatrul şi psihanalistul elveţian Hermann Rorschach (1884-1922), în special planşa a IV-a, Durand aminteşte că reacţiile oamenilor la vederea respectivei planşe sunt de copleşeală, de perturbare a proceselor cognitive raţionale. Întuneric, tristeţe, „şoc negru” – iată răspunsurile celor mai mulţi dintre subiecţii testului, oamenii asociind întunericului, în mod inconştient, haosul, depresia, frica şi animalele malefice. Diferenţa, în speţă culoarea neagră, pare să fi fost dintotdeauna valorizată negativ: „diavolul e aproape întotdeauna negru sau conţine ceva negricios. Antisemitismul s-ar putea să nu aibă altă sursă în afară de această ostilitate 15 Immanuel Kant, Observaţii asupra sentimentului de frumos şi sublim, Note la Observaţii asupra sentimentului de frumos şi sublim, traducere, studii introductive, studii asupra traducerii, note, bibliografie, index de concepte germano-român, index de termeni de Rodica Croitoru, Bucureşti, Editura All, 2008, p. 129. 15 Călin-Horia Bârleanu naturală faţă de tipurile etnice mai închise la culoare. Negrii din America îşi asumă deopotrivă o atare funcţie de fixaţie a agresivităţii populaţiilor gazdă [...], cum se întâmplă la noi cu ţiganii [...], cărora pe drept sau pe nedrept li se atribuie tot felul de fapte reprobabile [...]. Hitler îi confunda, în ura şi dispreţul lui, pe evrei cu popoarele «negroide»”16. Gilbert Durand remarcă, pe bună dreptate, că viziunea occidentală „îmbracă” în negru tot ceea ce este – sau pare a fi – antipatic, negativ. Utilitatea abordării antropologice în cadrul oricărei ştiinţe umaniste este dată aşadar de posibilitatea înţelegerii substratului sistemului de credinţe specific unui popor, într-un interval de timp dat, abordarea devenind astfel esenţială şi în relaţia cu lumea, în general, şi cu dinamica socială a acesteia. Fără îndoială, după cum concluzionează şi Alina Branda, analiza unui popor primitiv aduce un plus de lumină zilelor noastre, în sensul că – în mod paradoxal sau nu – „ne ajută să ne cunoaştem mai bine”17. Am amintit deja rolul major avut de arhetipologie în înţelegerea şi în analizarea subconştientului colectiv, contribuţiile principale fiind aici împărţite între Carl Gustav Jung şi Sigmund Freud. Pentru o mai bună înţelegere a modului în care funcţionează arhetipul trebuie să facem apel – chiar dacă ar putea părea un paradox – la psihologia vârstelor (sau: psihologia dezvoltării). Vom aminti, în acest sens, că în faza prelingvistică a dezvoltării, între 3 şi 6 luni, sugarul combină sunete (consoane şi vocale), rezultând un „joc” acustic considerat de către unii părinţi a fi plăcut urechii. Gânguritul sau ecolalia reprezintă, în opinia psihologului Mihaela Boza, „o etapă esenţială în pregătirea pentru limbajul vorbit [...] Atunci când copiii emit ecolalii, se emit în general toate tipurile de sunete, inclusiv acelea care nu aparţin limbii vorbite în jurul lor. Spre vârsta de 10 luni, repertoriul de sunete începe să se restrângă progresiv la cele pe care le aud”18. Cu atât mai mult ar putea să ne mire acest fapt atunci când ştim că, după cum au demonstrat lingviştii şi foneticienii, anumite populaţii emit o serie de sunete nu prin expirare, ci prin inspirare. Capacitatea copilului de a acoperi o gamă extrem de 16 Gilbert Durand, Structurile antropologice ale imaginarului, Bucureşti, Editura Univers, 1977, p. 112. 17 Alina Branda, op. cit., p. 34. 18 Mihaela Boza, Curs de psihologia vârstelor, Iaşi, Editura Universităţii „Al. I. Cuza”, 2004, p. 346. 16 Antropologie şi comunicare interculturală variată de sunete reprezintă aşadar un argument important pentru existenţa arhetipului şi a subconştientului colectiv. Carl Gustav Jung este cel care discută cel mai pertinent arhetipul, într-o operă monumentală, care porneşte, de cele mai multe ori, de la patologia mentală. Termenul arhetip se referă, în concepţia jungiană, la diversele imagini arhaice (dragonul, mama, eroul, paradisul pierdut etc.) „care constituie un fond comun al întregii umanităţi. Le regăsim la fiecare persoană, din toate timpurile şi de pretutindeni, alături de amintirile personale. Vehiculate de fabule, mitologie, basme şi legende, arhetipurile se manifestă în vise, deliruri şi actele picturale”19. Prin urmare, indiferent de statutul social, de educaţie sau de naţionalitate, arhetipul poate fi identificat în urma travaliului analitic. După cum arată Jung, „conţinuturile inconştientului personal sunt dobândite în cursul vieţii individuale, în timp ce conţinuturile inconştientului colectiv sunt arhetipuri întotdeauna a priori prezente”20. Peştele, şarpele, copacul, bătrânul, soarele (ca mandala, simbol spiritual şi ritualic în hinduism şi în budism), labirintul sau calea rătăcită, ca simbol prezent în absolut toate culturile lumii, constituie adevărate „chei” pline de semnificaţii. În ceea ce priveşte calea rătăcită, aceasta constituia, în vechime, şi cel mai frecvent motiv – astăzi din ce în ce mai rar utilizat – în obiceiul românesc al încondeierii ouălor, pe care apărea sub formă de spirală, acoperindu-le cu linii drepte sau valonate21. Mihaela Minulescu, unul dintre puţinii practicieni ai psihoterapiei analitice din ţara noastră, identifică din paleta largă a domeniului mai multe categorii de arhetipuri, dintre care detaliază categoria trickster-ului (cf. engl. trick – truc, şiretlic, înşelătorie, farsă, festă, renghi): „acest arhetip, ca miez al complexului umbrei, este o «fiinţă cosmică primitivă, cu o natură divină – animală, pe de o parte superior omului datorită calităţilor sale supraumane, pe de altă parte inferior datorită lipsei de raţiune şi conştiinţă»”22. Păcăliciul, ca rol social adoptat 19 Norbert Sillamy, Dicţionar de Psihologie, traducere, avanprefaţă şi completări privind psihologia românească de dr. Leonard Gavriliu, Bucureşti, Editura Univers Enciclopedic, 2000, p. 33. 20 Carl Gustav Jung, Psihologia analitică, Temeiuri, Antologie, texte alese şi traduse dinlimbagermanădedr.SuzanaHolan,Bucureşti,EdituraAnima,1994,p.136. 21 Primul şi cel mai important studiu în domeniu rămâne cel al lui Artur Gorovei, Ouăle de Paşti. Studiu de Folclor, Colecţia „Studii şi cercetări”, nr. XXX, Bucureşti, Editura Academiei Române, 1937. 22 Mihaela Minulescu, Introducere în analiza jungiană, Bucureşti, Editura Trei, 2001, p. 50. 17 Călin-Horia Bârleanu în mai toate timpurile, de societăţile arhaice şi nu numai, poate fi identificat şi în spaţiul cultural românesc. Astfel, Păcală, Ivan Turbincă şi legendarul erou de banc Bulă se grupează sub aceeaşi mască, a trickster-ului, identificat la nivel global, cel mai bine, în zeul Loki din mitologia nordică şi analizat sub toate aspectele sale, mitologice şi culturale, de filologul şi etnologul francez Georges Dumézil (1898-1986)23. În spaţiul arhaic al satului românesc, unul dintre obiceiurile – astăzi pierdute – din cadrul ceremonialului funerar cerea ca, în timpul priveghiului, un membru tânăr al familiei îndoliate să preia, în scop terapeutic, rolul de măscărici, de bufon. Multitudinea glumelor şi a jocurilor care însoţeau priveghiul avea ca unic scop distracţia, alungarea stării depresive. Principalele repere ale ritualului funerar românesc şi semnificaţiile acestora au fost prezentate şi analizate de către folcloristul şi etnograful Simeon Fl. Marian (1847-1907) şi, circa un secol mai târziu, de cercetătorul şi folcloristul Ion H. Ciubotaru. Spre exemplu, jocul Băieţii, cules din Frătăuţii Noi, jud. Suceava, însă cunoscut şi întâlnit şi în alte zone ale ţării, sub denumirea de Păpuşele sau De-a băieţii, se desfăşoară după reguli foarte stricte: un băiat trebuie să se ascundă sub un scaun mare, cu patru picioare, fiind legat astfel încât mâinile să-i rămână libere deasupra scaunului. O mână îi este îmbrăcată într-un fel de costum de fată, iar cealaltă, într-un costum care aminteşte de portul bărbătesc. Scaunul este acoperit cu un covor şi dus în camera în care se află defunctul, unde oamenii care asistă la priveghi cer insistent să le fie arătaţi „băieţii”. Ridicarea covorului este adesea însoţită de muzică, iar „băieţii” (de fapt: „fata” şi „băiatul”) încep să se joace şi să se sărute, în amuzamentul general al asistenţei, care hotărăşte să-i logodească şi apoi să-i căsătorească. „Mirii” sunt îndemnaţi să facă diferite gesturi, care amplifică atmosfera generală de veselie. „Semnificaţia jocului este cât se poate de explicită, mai ales dacă avem în vedere că se practica numai la moartea tinerilor necăsătoriţi. Prin urmare, asistăm la un simulacru al nunţii postume, prin care se încerca sugerarea îndeplinirii rânduielilor de care tinerii «nelumiţi» erau frustraţi prin moarte”24. 23 Georges Dumézil, Loki, Paris, Flammarion, Nouvelle Bibliothèque Scientifique, 1986. 24 Ion H. Ciubotaru, Folclorul obiceiurilor familiale din Moldova, Iaşi, Caietele arhivei de folclor, Editura Universităţii „Al. I. Cuza”, 1986, p. 25. 18 Antropologie şi comunicare interculturală Ion H. Ciubotaru vorbeşte despre originile magice ale obiceiului priveghiului, care are scopul de a îmbuna sufletele morţilor şi chiar de a crea un spaţiu de protecţie împotriva spiritelor malefice; pe plan psihologic însă, priveghiul „marchează un procedeu ingenios de combatere a crizei de doliu. Durerea este o violentare a individului, predispunându-l la descărcări paroxistice, exagerări agresive, erotice sau alimentare. Tenta licenţioasă a unor replici utilizate în jocurile de priveghi relevă o transpunere moderatoare a crizei erotice”25. Trickster-ul reprezenta, prin urmare, o prezenţă constantă în spaţiul arhaic românesc, jocul şi gluma însoţind chiar şi cele mai dureroase episoade din viaţa oamenilor şi având un dublu rol de susţinere: atât a decedatului, în sensul că în tradiţia populară se crede că sufletul mortului asistă la tot ceea ce se întâmplă în jurul acestuia, cât şi a celor rămaşi în viaţă. Pentru unii dintre noi poate fi surprinzător faptul că „glumele” specifice priveghiului erau împinse până la manipularea cadavrului ca pe o marionetă. Tot Ion H. Ciubotaru aminteşte, în acest sens, că „obiceiul de a lega cadavrul de mâini sau de picioare şi de a-l pune în mişcare, atunci când se apropia cineva de sicriu, era cândva foarte răspândit. Astăzi însă se practică din ce în ce mai rar, deoarece a provocat numeroase neplăceri, care au culminat, în câteva cazuri, cu moartea celor speriaţi”26. Inconştientul colectiv, în care se aglomerează informaţiile transmise exclusiv prin ereditate, poate fi pus în relaţie directă cu arhetipurile. Aceste „forme de universală răspândire”, cum le numeşte Jung, se regăsesc în mitologie ca „motive”. Cercetătorii le-au numit diferit, de-a lungul timpului, spre exemplu „reprezentări colective” sau „idei originare”, deoarece arhetipurile, fiind „relativ autonome [...], nu pot fi integrate exclusiv raţional. Arhetipul se exprimă în simboluri onirice sau este însoţit de astfel de simboluri care sub forma motivelor mitologice au întruchipat dintotdeauna transformările sufleteşti”27. Acelaşi Carl Gustav Jung încearcă, în alte contexte, să explice acest termen deosebit de complex prin intermediul unor metafore, considerând că „arhetipurile sunt ca albiile râurilor părăsite de ape, albii pe care râurile şi le pot regăsi după 25 Ion H. Ciubotaru, op. cit., p. 26. 26 Ibidem. 27 Carl Gustav Jung, Arhetipurile şi inconştientul colectiv, traducere din limba germană de Dana Verescu, Vasile Dem. Zamfirescu, Bucureşti, Editura Trei, 2003, p. 49-50. 19 Călin-Horia Bârleanu nu se ştie câtă vreme. Un arhetip este precum tăietura unui vechi torent”28. Aceste „forme tipice de comportament”, cum au mai fost ele numite de psihiatrul elveţian, au determinat, graţie unui pacient, noi reflexii în gândirea acestuia. În anul 1906, psihiatrul a intrat în contact cu o fantasmă neobişnuită a unui schizofrenic incurabil, absolvent de şcoală elementară, care nu călătorise niciodată – detalii deosebit de importante pentru susţinerea „autenticităţii” unei fantasme cu conţinut arhetipal. Jung îl vede pe pacient pe holul spitalului, în faţa ferestrei, mişcându-şi compulsiv capul în lateral şi clipind spre soare. Întrebat ce vede, pacientul răspunde: „Nu se poate să nu vedeţi falusul soarelui; când îmi mişc capul încoace şi-n colo, se mişcă şi el, şi astfel se naşte vântul”29. Abia după patru ani, în timp ce studia, la Biblioteca Naţională din Paris, manuscrise şi diverse alte documente cu tematică mitologică, Jung descoperă, într-un papirus grecesc, o liturghie dedicată zeului zoroastrian Mithra, divinitate angelică diurnă, asociată luminii. Textul religios îi îndemna pe credincioşi să se plaseze cu faţa la soare, să inspire de trei ori şi, astfel, „drumul zeilor vizibili va fi arătat de zeul soare [...], va deveni vizibil şi aşa-numitul tub, originea vântului”, se va vedea „atârnând de discul solar ceva ca un tub”30. Corelând această imagine cu altele similare, spre exemplu cu prezenţa, în anumite picturi medievale reprezentând scena Bunei Vestiri, a unui tub care uneşte tronul lui Dumnezeu şi trupul Mariei, Jung reuşeşte să pună bazele teoretice ale arhetipului. Conceptul are însă şi critici, care, preluând sau adaptând ideile unor psihologi sau antropologi, aduc în discuţie o culpă independentă de conţinutul ştiinţific. Astfel, recunoscând că lumea contemporană este caracterizată printr-un anumit „scepticism nominalist”, comparatistul Corin Braga aminteşte, în lucrarea De la arhetip la anarhetip, faptul că „arhetipologia lui Jung are defectul de a fi fost invocată în vehicularea unui mesaj antisemit”31. Conform unei astfel de logici, vinovat ar fi cel care a făcut piatra, nu cel care o aruncă pe nedrept. Corin Braga admite însă un tipar de abordare a literaturii, în sensul că „toate marile 28 Carl Gustav Jung, Puterea sufletului, Antologie, Psihologie individuală şi socială, texte alese şi traduse din limba germană de dr. Suzana Holan, Bucureşti, Editura Anima, 1994, p. 94. 29 Carl Gustav Jung, Arhetipurile şi inconştientul colectiv, p. 61. 30 Ibidem, p. 161. 31 Corin Braga, De la arhetip la anarhetip, Iaşi, Editura Polirom, 2006, p. 274. 20 Antropologie şi comunicare interculturală mituri [...] se pot constitui într-un scenariu arhetipal [...] Nu întâmplător, Northrop Frye vedea în Biblie «marele cod» al literaturii europene”32. Din perspectiva arhetipului, comparatistul încearcă o clasificare tematică a literaturii, în şapte „mari intrigi”: căutarea, înfruntarea cu monstrul, evoluţia (fie spre un statut social superior, fie de la inferior la superior), călătoria, renaşterea, comedia şi tragedia33. Asemenea clasificări nu sunt noi; vezi, spre exemplu, clasificarea romanelor de către criticul literar Marthe Robert, care le-a împărţit în două mari categorii: a „copilului găsit” şi a „bastardului”34. Modelul unic reprezentat de arhetip poate oferi acces spre spaţiul inconştient comun al omenirii. Jung a înţeles, devreme în activitatea sa terapeutică, sensul ascuns din spatele oricărui comportament manifest: „M-am lămurit pentru prima dată că în psihoză zace ascunsă o psihologie generală a personalităţii, că şi aici se regăsesc vechile conflicte ale omenirii”35. Relaţia antropologiei cu arhetipul pare a fi intrinsecă, întrucât simbolurile cu care omul s-a înconjurat ajung să îl reprezinte, uneori, chiar in absentia. Gardul, care marchează, încă din cele mai vechi timpuri, delimitarea proprietăţii private, este până astăzi un „reprezentant” la distanţă al individului, indiferent de spaţiul cultural din care acesta face parte. Drapelurile, simbolurile religioase, semnele de circulaţie, gardurile care delimitează păşunile alpine, până şi „gunoaiele” aruncate la întâmplare anunţă prezenţa omului. Cel mai grăitor exemplu al prezenţei umane pe care l-am identificat vreodată l-am întâlnit într-o călătorie în India, pe urmele apostolilor creştini. Într-o peşteră peste care s-a construit o biserică ortodoxă cu puternice influenţe hinduse, în praful prin care de foarte mult timp nu mai păşise nimeni, am zărit sclipind un capac metalic colorat, de la o sticlă de băutură carbogazoasă. Într-o lume în care sute de mii de tone de gunoi poluează oceanul planetar, deşeurile abandonate pot fi aşadar lesne identificate ca simboluri. Aşa cum tratamentul medicamentos optim poate fi indicat abia după apariţia bolii, romancierul rus F. M. Dostoievski 32 Corin Braga, op. cit., p. 275. 33 Cf. şi Ibidem. 34 Marthe Robert, Romanul începuturilor şi începuturile romanului, traducere de Paula Voicu-Dohotaru, Bucureşti, Editura Univers, 1983. 35 Carl Gustav Jung, Amintiri, vise, reflecţii, Consemnate şi editate de Aniela Jaffe, traducere şi notă de Daniela Ştefănescu, Bucureşti, Editura Humanitas, 2001, p 139. 21 Călin-Horia Bârleanu (1821-1881) credea că se poate spune ceva despre o anumită societate analizând deţinuţii care-i populează penitenciarele. S-ar putea spune aşadar că Dostoievski propunea ca adevărul şi dreptatea să se găsească prin analiza atentă a greşelii, a răului. „Oraşele sunt prăpastia speciei umane” scria filosoful francez J. J. Rousseau (1712-1778) în tratatul Émile ou De l'éducation36. Filosoful şi sociologul Tzvetan Todorov (n. 1939) dedică un capitol întreg elogiului singurătăţii şi viziunii lui Rousseau: „ca să fii rău, ar trebui să ai la îndemână victime, deci să trăieşti în lume, şi nu în singurătate. Dimpotrivă, dacă sunt singur, chiar să vreau şi nu aş putea să le fac rău altora; cel ce e singur este, prin forţa lucrurilor, bun”37. Singurătatea, stare de temut, de cele mai multe ori, poate deveni, în anumite circumstanţe, un ideal. Că grupul (sau: societatea) nu mai constituie mediul propice pentru indivizi şi pentru dezvoltarea acestora pare discutabil – cu atât mai mult cu cât definiţia dată de filosoful atenian Aristotel (384-322 î.H.), „omul – animal social”, are în continuare numeroşi adepţi. La rândul său, Kant remarca, în relaţie strict economică, atracţia exercitată de oraş asupra masei de oameni: „Opulenţa îi împinge pe oameni să se unească în oraşe”38. Cu alte cuvinte, atunci când filosoful german Arthur Schopenhauer (1788-1860) a făcut elogiul singurătăţii, stare în care omul se poate redescoperi, rupându-se de contractele impuse de grup, el a reuşit să determine şi obiectul unor studii strălucite de psihologie socială. Din dorinţa de a fi acceptat în şi de grup, individul renunţă adesea la sistemul său de credinţe şi de valori. Schopenhauer vedea însă dincolo de frumuseţea naturii: „Toate speciile, inclusiv cea umană sunt complet lipsite de mijloace pentru a-şi ajunge lor înseşi, sunt atât de total înrobite dorinţei şi dificultăţii de a trăi, încât fiecare trebuie să lupte pentru a-i smulge celuilalt [...] felia lui de viaţă [...] în câmpia care bucură privirea poetului totul este război intern, exterminare implacabilă, de la copac la copac, de la un fir de iarbă la altul, de la floare la floare. Fiecare rădăcină se întinde pe tăcute în umbră, pentru a fura vecinei atomul hrănitor”39. Cât de 36 Vezi şi Jean-Jacques Rousseau, Emile sau despre educaţie, Bucureşti, Editura Didactică şi Pedagogică, 1973. 37 Tzvetan Todorov, Grădina nedesăvârşită, Bucureşti, Editura Trei, 2002, p. 117. 38 Immanuel Kant, op. cit., p. 129. 39 Convorbiri cu Schopenhauer, volum alcătuit şi îngrijit de Cristian Bădiliţă, traducere de Ana Florescu, Iaşi, Editura Polirom, 1998, p. 126. 22 Antropologie şi comunicare interculturală apropiată este viziunea lui Schopenhauer asupra „înrobirii” omului de viziunea lui Dostoievski din romanul Fraţii Karamazov! Nu pare să existe, pentru om, pericol mai mare sau povară mai chinuitoare decât libertatea, pe care este gata oricând să o sacrifice – sugerează romancierul rus în capitolul Marele Inchizitor. Devine astfel evident, prin prisma celor relatate mai sus, că antropologia culturală este o ştiinţă care se foloseşte de informaţiile oferite de istorie şi de mitologie, de literatură şi de psihologie, de etnografie şi de sociologie. Pentru a fi recunoscute şi analizate obiectiv, perpetua evoluţie a factorului uman şi manifestările specifice omului cer o pregătire temeinică. Lipsa de empatie culturală în relaţiile interpersonale poate provoca adevărate conflicte, plasând oameni nevinovaţi40 în situaţii de risc. 2.1. Factori culturali Vom analiza, în cele ce urmează, un exemplu notoriu, care a atras atenţia presei internaţionale şi a adus în discuţie, o dată în plus, importanţa empatiei culturale la nivel global. În anul 2007, actorul american Richard Gere a intrat în atenţia comunităţii indiene într-un mod paradoxal, brutal, atunci când a fost solicitat să participe la o campanie de responsabilizare a populaţiei, prin conştientizarea creşterii numărului de îmbolnăviri cu HIV / SIDA, în special în rândul şoferilor de tir, care contribuie, prin natura meseriei lor, la răspândirea virusului letal. În mod firesc, pentru ca populaţia Indiei să percuteze şi să se identifice cu un astfel de demers social, alături de vedeta americană a fost cooptată şi o personalitate arhicunoscută la nivel naţional, actriţa Shilpa Shetty Kundra. În timpul unui discurs public, fidel rolului său de actor în filme mai degrabă romantice, Richard Gere a sărutat în repetate rânduri, cu gesturi ample, teatrale, mâna actriţei, totul culminând cu un sărut apăsat pe obraz şi cu o îmbrăţişare lungă. Susţinut şi încurajat de audienţa numeroasă, Richard Gere i-a oferit, în cele din urmă, galant, braţul, pentru a continua prezentarea. La mai puţin de o zi după acest episod, presa indiană a început o adevărată campanie de denigrare, îndreptată atât spre 40 Considerând, totuşi, că indiferenţa poate reprezenta o culpă. 23 Călin-Horia Bârleanu actorul american, cât şi spre Shilpa Shetty. Protestatari organizaţi în grupuri au ars în public postere cu fotografia actriţei, cerând pedepsirea şi chiar moartea acesteia. Posturile de televiziune naţionale au reluat zile în şir scena sărutului, iar ziarele au publicat pe prima pagină fotografii ale aceluiaşi moment, contribuind la potenţarea stării conflictuale din societate. Ar trebui menţionat că ura colectivă era orientată în primul rând spre vedeta locală, ameninţată nu doar cu moartea, ci şi cu boicotarea filmelor sale, în timp ce Richard Gere, motorul întregului incident, a fost doar „invitat” să părăsească ţara şi să ofere scuze publice comunităţii indiene. Pentru a înţelege o asemenea reacţie socială şi, mai ales, pentru a preveni incidente similare, antropologia culturală reprezintă registrul în care trebuie făcută analiza. Spaţiul social islamic, precum şi cel indian, hindus, pot fi caracterizate prin adjectivul „tradiţionalist”. Într-o ţară în care şcolile sunt aproape exclusiv separate pe sexe, în care tinerele fete nu pot ieşi neînsoţite pe stradă, nu pot apărea în public descoperite, nu pot fuma sau consuma băuturi alcoolice, nu pot urca pe motocicletă altfel decât cu picioarele apropiate într-o singură parte etc., un sărut pe obraz poate fi interpretat ca o exagerare – ceea ce s-a şi întâmplat. În mod paradoxal, majoritatea protestatarilor furioşi au fost studenţi, deci tineri. Purtătorii de cuvânt ai mulţimii au privit sărutul ca pe un adevărat atac la etosul cultural indian, asemenea modele comportamentale nefiind specifice tradiţiei hinduse; mai mult, fundamentaliştii hinduşi consideră tabu orice manifestare a afecţiunii în public – în special în situaţia în care protagoniştii unui astfel de „derapaj comportamental” nu sunt căsătoriţi. Amintim că în India a fost propus, cu nu chiar atât de mult timp în urmă, un proiect de lege care să interzică mesajele de tip SMS, invocat fiind pericolul „flirtului de tip occidental” adus de telefonia mobilă în comunitatea hindusă. Cunoscând aceste informaţii de bază, care definesc o mare parte a societăţii indiene, o oarecare prudenţă ar fi fost recomandată pe durata campaniei anti-SIDA. Un factor care a contribuit la agravarea încălcării normei sociale a fost reprezentat de faptul că actorul american era un „străin”. Deoarece necunoaşterea legii nu atrage după sine şi absolvirea de răspundere pentru încălcarea ei, Richard Gere s-a găsit într-o poziţie deosebit de neplăcută, în urma unui gest care ar fi trecut aproape neobservat în Occident. Într-adevăr, renumele 24 Antropologie şi comunicare interculturală actorului american nu a reprezentat un argument suficient pentru judecătorii indieni, care, în urma unei plângeri depuse de cetăţenii care se simţiseră lezaţi de imaginile „şocante”, au emis un ordin de arestare pe numele său. Oricât de absurd ar putea părea, pentru americani sau pentru europeni, un episod cu implicaţii de o asemenea amploare, se pare că judecătorii indieni au remarcat chiar conţinutul „puternic erotic” al contactului dintre cei doi. În acest context ar trebui menţionate, pe de altă parte, şi numeroasele cazuri de viol în grup, unele de o brutalitate ieşită din comun, amintind de specificul patologic al criminalilor în serie, care au avut şi continuă să aibă loc în India. În anul 2011 au fost reclamate şi consemnate peste 24.000 de violuri comise de violatori cunoscuţi de victime. Potrivit unor norme nescrise, dar general acceptate în India, victimele agresiunilor sexuale sunt vinovate de ce li s-a întâmplat şi trebuie să suporte marginalizarea socială. Abia în 2013, după ce câteva cazuri făcuseră înconjurul lumii prin ferocitatea atacurilor, autorităţile indiene au luat măsuri în privinţa pedepselor, condamnându-i pe violatori la moarte sau la închisoare pe viaţă. Discrepanţa uriaşă dintre pudoarea socială în faţa unui sărut pe obraz şi devierile comportamentale de grup, care nu pot fi puse doar pe seama unui singur individ, ar putea fi privită drept un „paradox al tradiţionalismului”. Unele structuri sociale profund conservatoare educă, inhibă şi induc sentimente de culpabilitate membrilor societăţii. În condiţii speciale însă – de pildă, în urma consumului de alcool la mitinguri de protest cu participare numeroasă – indivizii ajung să-şi manifeste frustrarea acumulată prin inhibarea pulsiunilor, a instinctelor. Profesorul şi psihologul Ştefan Boncu a identificat asemenea atitudini în conceptele de „polarizare de grup” şi de „deindividualizare”, în virtutea cărora membrii unui grup sunt capabili de a lua decizii incomparabil mai riscante decât dacă ar fi singuri. Teoriile dinamicii grupului, analizate de Ştefan Boncu în cursurile sale de psihologie socială, pornesc de la procesul de pierdere a identităţii proprii prin preluarea unei identităţi noi, provizorii, de grup. La adăpostul întunericului şi sau al mulţimii şi cu credinţa că nu va putea fi identificat, individul îşi pierde responsabilitatea şi dă curs unui comportament instinctual, necontrolat41. 41 Cf. Ştefan Boncu, prelegeri de curs, audiate în cadrul Facultăţii de Psihologie a Universităţii „Al. I. Cuza” din Iaşi, în anul universitar 2007-2008. 25 Călin-Horia Bârleanu Aşa-numiţii „stilişti”, creştinii ortodocşi care folosesc calendarul iulian, sărbătorind Crăciunul şi Anul Nou cu treisprezece zile mai târziu decât creştinii de rit nou, par neobişnuiţi pentru majoritatea românilor, dintre care însă puţini ştiu că Biserica de Rit Vechi are incomparabil mai mulţi adepţi – fapt datorat, în primul rând, spaţiului de influenţă slav. Trăind într-un cadru de reguli şi de norme care par de nezdruncinat, oamenii îşi construiesc, de regulă, „castele de nisip”, pe care le consideră superioare, unice şi suficiente. Un alt exemplu de situaţie în care ciocnirea dintre cultură şi elementele de diferenţă a generat un conflict îl reprezintă celebrele caricaturi ale profetului Mahomed, publicate în cotidianul danez Jylland-Posten pe data de 30 septembrie 2005. La mai puţin de o lună de la apariţia celor douăsprezece reprezentări umoristice ale profetului, redactorul-şef al respectivei publicaţii a primit, din partea membrilor comunităţii musulmane, mai multe ameninţări cu moartea – mesaje care au reprezentat doar începutul a ceea ce avea să devină „ziua mâniei” şi al acţiunilor care urmau să aibă loc. După o serie de plângeri făcute oficialităţilor daneze de către ambasadorii ţărilor musulmane, fără a se obţine însă reacţia scontată, caricaturile au fost preluate de presa norvegiană, care a invocat, la rându-i, libertatea de exprimare. În ordine cronologică, evenimentele ce au urmat publicării caricaturilor au dus la asaltarea sediului UE din Gaza de un grup de extremişti islamici înarmaţi. Preluarea caricaturilor, în virtutea dreptului la liberă exprimare, de publicaţii din Franţa, Germania, Italia şi Spania au generat atacuri asupra ambasadelor din Danemarca, Norvegia şi Siria ale acestor ţări. În total, caricaturile au dus la distrugeri materiale importante, prin incendiere, precum şi la moartea a peste 80 de persoane, ca urmare a atacurilor şi a asasinatelor care au ţintit sediile diverselor publicaţii sau pe redactorii acestora, incluzând aici şi atacul asupra sediului revistei parisiene Charlie Hebdo. Mai multe persoane au fost reţinute, pe parcursul a câţiva ani, pentru complot în vederea asasinării unuia dintre caricaturiştii danezi. Observăm, aşadar, perpetuarea stării conflictuale, pusă de presa internaţională şi de unii antropologi pe seama atitudinii de libertate a exprimării şi a refuzului de a retrage desenele. În nici unul dintre aceste cazuri nu putem invoca o necunoaştere a specificului musulman, redactorii şi caricaturiştii vest-europeni fiind, între timp, pe deplin conştienţi de faptul că figura profetului Mahomed face obiectul unui tabu absolut, orice 26 Antropologie şi comunicare interculturală reprezentare grafică a acestuia constituind o blasfemie. Justificarea caricaturilor daneze a fost oferită, în spaţiul românesc, de jurnalistul Traian Ungureanu, în articolul Frica de ruşine şi delictul de libertate: „prima şi cea mai gravă eroare e chiar titlul curent sub care umblă, prin ziare şi pe la televiziuni, problema caricaturilor. Aproape toată lumea s-a grăbit să accepte că danezii au ofensat, jignit, nesocotit sau umilit religia islamică. Această premisă gravă şi în acelaşi timp superficială e complet falsă. Caricaturile daneze sunt o satiră. Altfel spus, ele nu râd de o idee, ci de purtătorii ei, mai precis de eşecul purtătorilor ei. Nu islamul e ţinta, ci demagogia teologică în care sunt drapaţi terorismul şi teroriştii [...]. Pretenţia cu care teroristul face din Dumnezeu un aliat îndatorat al crimei naşte entuziasm, uşurare şi încredere, acolo unde oamenii aşteaptă de mult o soluţie”42. Îl putem aminti, în acest context, şi pe scriitorul indian Salman Rushdie (n. 1947), care trăieşte în exil în Marea Britanie, fiind condamnat la moarte de liderul spiritual iranian Ruhollah Mussawi Khomeini, în urma publicării romanului Versetele satanice (1988), în care aceeaşi imagine tabu a profetului face obiectul unor ample descrieri. Menţionăm că la momentul primului „conflict al caricaturilor”, România a refuzat publicarea acestora, însă a acceptat, mai târziu, să publice traducerea romanului lui Rushdie43. În acest cadru, al discuţiilor cu privire la oportunitatea sau inoportunitatea publicării oricăror imagini satirice cu referire, în general, la religie, se cuvine să ne întrebăm şi ce ar însemna dacă, într-o biserică din România, un străin ar da frâu liber comportamentului şi atitudinilor care îl caracterizează, în mod normal, în cercul său de prieteni? Cum ar interpreta o femeie dacă ar primi patru flori44 din partea unui bărbat sau, şi mai grav, a iubitului fiicei sale? Gesturile oamenilor sunt încărcate cu semnificaţii prin simbolismul lor, dar şi prin asociere cu diferitele contexte de relaţionare socială. O maximă celebră ni se pare a fi în concordanţă cu punctul de vedere pe care îl construim: „Când eşti la Roma, fă ce fac romanii”. Cu alte cuvinte: la contactul cu un loc nou, individul trebuie neapărat să asimileze normele şi obiceiurile locului; dacă nu chiar pe toate, atunci măcar pe cele mai importante. 42 Traian Ungureanu, Frica de ruşine şi delictul de libertate, în „ID”, Nr. 3, martie 2006. Vezi şi: http://www.ideiindialog.ro/files/Martie_2006.pdf. 43 Vezi Salman Rushdie, Versetele satanice, Iaşi, Editura Polirom, 2007. 44 Amintim că în tradiţia românească numai la persoanele decedate se poate duce un număr par de flori. 27 Călin-Horia Bârleanu Pe de altă parte, acest proverb are şi o serie de limite, care ar trebui discutate, deşi el pare să „se potrivească” în majoritatea situaţiilor. În localurile indiene am înregistrat, de exemplu, de mai multe ori, privirile dezaprobatoare ale celorlalţi clienţi şi ale chelnerilor, pentru că, stângaci fiind, mă foloseam în principal de mâna stângă. Partea stângă şi, cu precădere, mâna stângă sunt asociate în cultura indiană cu lucrurile mai degrabă „necurate”, iar folosirea ei la masă, mai ales în compania altora, reprezintă categoric un act de sfidare. Dincolo de această „etichetă” specifică socializării meteorice, important este şi aspectul etic al proverbului: cum reacţionăm atunci când gazda ne îndeamnă să bem ori să mâncăm ceva ce, din raţiuni religioase ori de natură nutriţională, nu am consumat niciodată? Proverbul ne cere să acceptăm necondiţionat invitaţia, anulând temporar o parte a sistemului personal de credinţe – ceea ce, din perspectiva celui care trebuie să-şi încalce principiile, nu pare firesc şi, cu atât mai puţin, etic. Călătoria la „Roma”, pe de altă parte, presupune aproape un pelerinaj, care cere din partea drumeţului deschidere senzorială necondiţionată spre tot ceea ce oraşul poate oferi; desigur, în limita culturală a centrului latinităţii. Noul este – sau ar trebui să fie – prezent în existenţa oamenilor ca factor catalizator al evoluţiei. În privinţa stimulilor noi, dar mai ales a rezultatelor acestora, antropologul american John Hawks, profesor la Universitatea din Madison, Wisconsin, este primul care a vorbit deschis despre un fenomen remarcat de oamenii de ştiinţă, dar trecut sub tăcere în comunicările ştiinţifice. Într-un amplu articol publicat la începutul anului 2011 de prestigioasa revistă Discover, cercetătorul susţine că au apărut informaţii noi în privinţa capacităţii cutiei craniene a omului contemporan. Pe scurt, creierul uman s-a micşorat: „în ultimii 20.000 de ani, volumul mediu al creierului uman a scăzut de la 1500 de centimetri cubi la 1350 de centimetri cubi, [omul] pierzând creier cam de dimensiunea unei mingi de tenis”45 (t.n.). Fenomenul a fost întâlnit şi studiat în toate zonele lumii, în China, în Europa şi în Africa, antropologul neidentificând motive 45 Kathleen McAuliffe, If modern humans are so smart, why are our brains shrinking?, în „Discover”, 20 ianuarie 2011. Vezi şi: http://discovermagazine. com/2010/sep/25-modern-humans-smart-why-brain-shrinking. 28 Antropologie şi comunicare interculturală pentru încetarea sa. Prognosticul este pesimist: în acest ritm, în următorii 20.000 de ani creierul uman ar putea atinge dimensiuni similare creierului hominidului Homo erectus, „rudă” care a trăit acum o jumătate de milion de ani şi care avea o capacitate a cutiei craniene de numai 1100 centimetri cubi. Dacă am vorbit deja despre „elogiul singurătăţii”, teoretizat de filosofie ca salvare a speciei umane, un argument în plus vine şi din partea antropologiei: „As complex societies emerged, the brain became smaller because people did not have to be as smart to stay alive [...] individuals who would not have been able to survive by their wits alone could scrape by with the help of others”46. Mâncarea de tip fast-food, mijloacele de transport în comun, care propun rute standard pentru a ajunge din punctul A în punctul B, electricitatea, hainele, motoarele de căutare a informaţiilor pe internet, sistemele de comunicaţii, care anulează, practic, distanţele, medicamentele şi automedicaţia (specifică mai ales est-europenilor) au scutit omul de problemele esenţiale ale vieţii, facilitându-i o existenţă cu un grad mai mare de siguranţă. Siguranţa a atras după sine şi o rată istorică a obezităţii la nivel planetar; ce s-a depus pe schelet a scăzut, parcă, din volumul creierului. Lipsa stimulilor, a necesităţii de a găsi în permanenţă soluţii noi pentru probleme noi a provocat un proces lent, dar aparent ireversibil, de scădere a dimensiunilor creierului uman. Începând cu Epoca Bronzului, creierul uman s-a micşorat, faţă de scăderea dimensiunilor corpului, mult mai mult decât s-ar fi aşteptat specialiştii: „pentru un creier atât de mic ca cel găsit la europeanul mediu astăzi, corpul ar fi trebuit să se micşoreze la dimensiunile unui pigmeu”47 (t.n.) pentru a păstra proporţiile. Surprinzător (sau nu) pentru nivelul cultural ridicat atins de omenire şi pentru specializarea ştiinţelor, micşorarea creierului ar putea să nu fie chiar atât de periculoasă. Un grup – deocamdată restrâns – de cercetători are convingerea că „mai mic” nu înseamnă în mod necesar „cognitiv inferior” sau „prost”. Creierul uman a dobândit o elasticitate superioară, fiind mai rapid în procesele neuronale. Prin urmare, doar timpul, ca factor intrinsec al evoluţiei, va decide definitiv asupra acestei chestiuni. 46 Kathleen McAuliffe, op. cit., p. 17. 47 Ibidem, p. 18. 29 Călin-Horia Bârleanu 2.2. Antropologia culturală şi dilemele comunicării Disciplina pe care ne-am propus să o analizăm este, prin urmare, una care are în centru Omul. Însă, aşa cum bine remarca Vintilă Mihăilescu, un important psiho-sociolog şi antropolog român contemporan, om înseamnă „pentru imensa majoritate dintre noi, «oameni ca noi». Un ţăran din Bărăgan îmi spunea odată, în acest sens, că e de acord cu Drepturile Omului, «da’ pentru cine e om!». Or, pentru el, vecinul său «nu e om, e fiară!»”48. În momentul în care ne raportăm la entitatea de om şi proiectăm automat doar experienţe personale, în mod inconştient şi deci – oarecum – de necontrolat, avem o dilemă care se cere rezolvată. Obiectivarea conceptului se poate realiza doar în urma identificării prejudecăţilor şi a stereotipiilor care îl însoţesc, aici devenind esenţială aşa-numita „problemă a celuilalt”. Omul, ca diferenţă, presupune acceptarea, în acelaşi timp, şi a pluralităţii, şi a identităţii. Psihanalistul şi filosoful francez Jacques Lacan (1901-1981) identifică, în dezvoltarea umană, un stadiu al oglinzii – momentul în care copilul, privindu-se în oglindă, pus în faţa imaginii reflectate, devine conştient de corporalitatea şi de identitatea sa. Momentul este crucial în dezvoltarea psihologică a individului, copilul marcând atunci propria cunoaştere şi recunoaştere prin intermediul unui altceva, reprezentat de imaginea reflectată. Toate judecăţile viitoare, spun psihanaliştii, sunt raportate la ceilalţi, astfel încât noi ne considerăm a fi superiori sau inferiori, ca indivizi, prin comparaţie cu semenii noştri. Conceptul de cultură a primit, de-a lungul timpului, numeroase definiţii. În ceea ce ne priveşte, încercăm să nu devenim tributari acestui sistem de înţelegere a conceptelor prin definire exclusivă, deoarece orice definiţie lămureşte, dar, în acelaşi timp, limitează. Imaginaţia şi creativitatea copiilor nu reprezintă doar un mit. Puşi, alături de un grup de „oameni mari”, în faţa sarcinii de a găsi cât mai multe utilizări pentru o agrafă de birou, cei mici au găsit până la câteva zeci în plus. Gândirea creativă este o abilitate perisabilă, cu atât mai mult cu cât, în mai toate statele lumii, sistemul educaţional pare a fi centrat exclusiv pe definiţii. 48 Vintilă Mihăilescu, Antropologie, cinci introduceri, Iaşi, Editura Polirom, 2007, p. 15. 30 Antropologie şi comunicare interculturală S-a spus, aşadar, că în cultură se regăsesc sistemele de credinţe, arta, cunoştinţele şi etica sau moralitatea unui grup. Pentru alte curente ştiinţifice, cultura este reprezentată de sisteme de simboluri împărtăşite de indivizi. Sigmund Freud aprecia că prezenţa complexului cultural are un rol esenţial, de a menţine ordinea: „în urma acestei adversităţi primare a oamenilor unii faţă de alţii, societatea culturală este constant ameninţată cu dezastrul. Cultura trebuie să ofere totul pentru a stabili restricţii pulsiunilor agresive ale oamenilor, a le diminua manifestările”49. Psihanalistul austriac vede în cultură un disconfort, prin interdicţiile şi mizele propuse pe diverse planuri, de la agresivitate la sexualitate. În acest context, vom constata că antropologia culturală studiază grupurile sociale prin intermediul tradiţiilor şi al instituţiilor culturale ale acestora. Pe de altă parte, cultura unei anume populaţii reprezintă „ansamblul ideilor, concepţiilor, credinţelor, ritualurilor, instituţiilor etc., care este istoric şi contextual determinat şi care este deopotrivă transmis de la o generaţie la alta şi recreat de fiecare generaţie în parte”50. În centrul acestei discipline se află, în opinia lui Gabriel Troc, studiul societăţilor aşa-numite „primitive”. Neavând o limbă scrisă, acestea mai sunt numite şi „societăţi fără istorie”. Reprezentanţii lor apar, de cele mai multe ori, fără haine, în sensul înţeles de oamenii „civilizaţi”, şi trăiesc din vânat sau din cules şi doar arareori din anumite forme de agricultură rudimentară. În aria de interes a antropologiei culturale intră însă şi societăţile „moderne” – cu atât mai mult cu cât tot ceea ce este considerat „tradiţional” se risipeşte cu fiecare an. Globalizarea face ca toate culturile să fie expuse schimburilor, împrumuturilor şi, într-o măsură mai mare sau mai mică, denaturării fondului lor cultural specific. Pentru a înţelege mai bine cum arată cu adevărat o comunitate de oameni cu trăsături primitive şi fără contact cu „civilizaţia”, amintim cazul unui trib filmat în anul 2011, în Brazilia, dintr-un avion rătăcit deasupra junglei amazoniene, care căuta un loc de aterizare forţată. La vederea avionului de mici dimensiuni, bărbaţii tribului au folosit arme din lemn, arcuri şi suliţe. Acest simplu gest demonstrează că membrii 49 Sigmund Freud, Opere, vol. IV, Studii despre societate şi religie, traducere din limba germană de Roxana Melnicu, George Purdea, Vasile Dem. Zamfirescu, Bucureşti, Editura Trei, 2000, p. 179. 50 Grabiel Troc, op. cit., p. 210. 31 Călin-Horia Bârleanu comunităţii respective nu aveau niciun fel de corespondent pentru avion, nicio informaţie despre structura şi modul de funcţionare al acestuia. Din fericire, autorităţile braziliene au stabilit prin lege ca asemenea triburi să fie protejate cu orice preţ, singurul contact cu ele stabilindu-se, pentru o documentare sumară, exclusiv pe calea aerului. Se cuvine să mai amintim şi că în anul 2011 se estima că există un număr care variază între 70 şi 100 de asemenea triburi autosuficiente, necontactate, care trăiesc complet izolate. Ele sunt protejate de la distanţă de autorităţi, pericolele specifice zonei variind de la braconaj şi defrişări masive la grupări infracţionale organizate, specializate în producerea şi în traficul de droguri. Importanţa „contactului zero” cu toate triburile izolate are în vedere şi pericolul reprezentat de bolile purtate de cei care le contactează, membrii unor astfel de comunităţi neavând o imunitate compatibilă pericolelor care caracterizează „civilizaţia”. Se ştie că, în trecut, comunităţi întregi au murit în urma contactelor cu purtătorii de boli, gripa sau varicela dovedindu-se letale pentru organismele neobişnuite cu asemenea afecţiuni. Prin urmare, cum contactul cu „obiectul” antropologiei, reprezentat de populaţiile aborigene, a fost redus, în principal prin dispariţia sau asimilarea triburilor ori prin interzicerea contactării acestora, specialiştii s-au adaptat şi au înţeles că interesul disciplinei este deosebit de important pentru orice situaţie în care „alteritatea se face vizibilă”51. Reevaluarea interesului antropologilor în privinţa cercetării a făcut ca orice grup social care este diferit, printr-o anumită particularitate de organizare ori de ritual, să poată deveni obiect de interes. De pildă, fenomenul migraţiei în străinătate a românilor, uneori doar a părinţilor, a atras atenţia antropologilor români, care au deschis un capitol de cercetare deosebit de interesant, specific României, în care se vorbeşte despre „generaţia din nou acasă”. Această „generaţie” interesează, nu în ultimul rând, şi pentru că multe dintre obiceiurile cu care pleacă românii în străinătate se pierd sau sunt înlocuite cu altele noi, realizându-se şi premisele unor combinaţii între obiceiurile vechi şi cele împrumutate. Inflaţia de case noi din localităţile natale, ridicate conform unei arhitecturi urbane, a dus la apariţia unui alt fenomen, similar dispariţiei societăţilor „pure”, neinvadate de globalizare: dispariţia, din mai toate zonele ţării, a caselor 51 Grabiel Troc, op. cit., p. 210. 32 Antropologie şi comunicare interculturală tradiţionale, din lemn, însoţită şi de dispariţia obiceiurilor specifice respectivelor comunităţi rurale. Prin urmare, după cum concluzionează şi Gabriel Troc, „antropologia practicată în societatea proprie tinde să se orienteze către acele grupuri, de obicei marginale, care sunt greu de investigat [...], grupuri marginale din punct de vedere comportamental, economic, etnic: bande, minorităţi sociale de tipul homeless, minorităţi sexuale, dependenţi de droguri, secte religioase, grupuri ce practică activităţi semilegale”52. Cum o parte din abordarea antropologiei culturale este similară cercetării etnografice, trebuie nuanţate diferenţele, lesne identificate de către autorul Postmodernismului în antropologia culturală. Sociologia porneşte, în demersul ei de cercetare, de la o problemă ştiinţifică, de la o ipoteză, în timp ce antropologia se bazează pe fapte de viaţă concrete, pe care iniţial le cercetează şi abia ulterior le teoretizează. Spre exemplu, lipsa, de mai bine de un deceniu, a cinematografului şi a teatrului din municipiul Suceava şi din alte oraşe din ţară poate determina o serie de modificări comportamentale – unele de compensare, altele de înlocuire a nevoii de artă – printre care se numără incidenţa ridicată a pirateriei online sau dificultăţile de acomodare, de relaţionare, de comunicare specifice unei săli de spectacol. Înţelegerea culturii presupune abordarea stereotipurilor care o însoţesc şi care se referă, de multe ori, la relaţia sine – alteritate / celălalt. „Odată generate, stereotipiile se reiau de la sine, se perpetuează inevitabil şi devin norme de conduită şi de valorizare”53, fiind, de cele mai multe ori, imposibil de modificat sau de anulat. Stereotipul este, pe de altă parte, un lornion de interpretare a lumii, care ne ajută să analizăm contextele rapid şi eficient. În stereotip sociologii identifică, în sens ideal, experienţa colectivă a unei comunităţi, transmisă sub formă de concluzie membrilor societăţii, care profită de ea; prin urmare, stereotipul este valorizat pozitiv. Exemplele de stereotipuri sunt numeroase: bărbaţii sunt băutori de bere, femeile conduc mai prost decât bărbaţii, tinerii sunt imprudenţi, anumite minorităţi etnice se ocupă doar cu infracţiunile, plimbările noaptea pot fi periculoase. „Gândirea” de tip stereotip nu este „gândire” în adevăratul sens al cuvântului: ca şi în cazul prejudecăţilor, indivizii preiau un raţionament fără a-i testa validitatea. Un bun exemplu îl 52 Grabiel Troc, op. cit., p. 211. 53 Alina Branda, op. cit., p. 18. 33 Călin-Horia Bârleanu constituie orice marş pentru drepturile minorităţilor sexuale organizat în ţara noastră – şi manifestările organizate în paralel. Invocând moralitatea şi religia, susţinătorii „familiei tradiţionale” folosesc, indiferent de nivelul cultural individual, obscenităţi şi violenţă de limbaj şi de atitudine. Dacă trebuie să explice raţional de ce se află în stradă, doar o mică parte din grup poate da un răspuns coerent. Taberele sunt împărţite rapid, asemenea mărci de gândire şi de receptare, de interpretare a realităţii având trăsături accentuate de adeziv social. Unul dintre posturile de televiziune din România scotea frecvent în stradă mii de oameni, folosind invitaţii fără scop precis, iar mitingurile respective se sfârşeau, de fiecare dată, cu strigăte împotriva guvernului. Oamenii se unesc sub acelaşi sistem de credinţe, iar dacă sistemul este de natură religioasă, coeziunea grupului creşte. Cultura asimilează şi tot ceea ce ţine de prejudecăţi, superstiţii şi stereotipii, putând fi înţeleasă ca o „identitate colectivă”. Gabriel Troc alătură câteva dintre definiţiile importante ale culturii şi subliniază caracterul schimbător al acestora, în funcţie de optica folosită. Prima şi cea mai importantă definiţie îi aparţine antropologului britanic Edward Burnett Tylor (1832-1917). Acesta vede cultura ca pe un „complex care include cunoştinţe, credinţe, artă, drept, morală, obiceiuri şi orice alte capacităţi şi comportamente pe care omul şi le însuşeşte ca membru al societăţii”54. Pe de altă parte, sociologul francez Marcel Mauss (1872-1950) a propus o definiţie care pune cultura în relaţie directă cu „o formă de adaptare la mediul natural”55. Bronislaw Malinowski merge şi mai departe, pe direcţia utilitarismului, considerând cultura ca o reacţie naturală în faţa „nevoii de satisfacere a necesităţilor dictate de fiziologie”56. Antropologia britanică, prin vocea lui Alfred Reginald Radcliffe-Brown, se raportează la cultură, mai simplu, ca la o „«formă a vieţii sociale», înţelegând prin aceasta atât procesul individual prin care un individ dobândeşte cunoştinţe, îndemânări, idei, credinţe, gusturi, sentimente, cât şi tradiţia culturală, cuvântul «tradiţie» fiind înţeles în sensul de [...] lăsare ca moştenire”57. Prin urmare, Radcliffe-Brown rămâne un reper important pentru aceea că, în viziunea sa, actul cultural are o dimensiune care trebuie „dobândită” în urma unui proces social. 54 Edward Burnett Tylor apud Grabiel Troc, op. cit., p. 225. 55 Grabiel Troc, op. cit., p. 226. 56 Ibidem. 57 Ibidem, p. 227. 34 Antropologie şi comunicare interculturală Faţă de cele prezentate mai sus, se cuvine să amintim şi că, în total, au fost adunate peste 160 de definiţii ale culturii, dintre care preferată de majoritatea antropologilor este cea care consideră cultura a fi un „discurs simbolic colectiv”. În acest mod, se poate constata şi că „mozaicul” reprezentat de cultură este format din cunoştinţe, credinţe şi valori. Diversitatea culturală, pe de altă parte, a fost legată şi de „capacitatea de simbolizare a omului”. Printr-un simbol se pot transmite o multitudine de credinţe, de trăiri, de afecte cu rol moralizator / educativ, cum ar fi: crucea, fundiţa roşie de luptă împotriva HIV / SIDA, fundiţa roz de luptă împotriva cancerului de sân, pumnul stâns ridicat în sus, paşnic, de populaţia de culoare din SUA (vezi Olimpiada din Mexico City, 1968), emoticonul smiley ca promotor al comunicaţiilor digitale sau iepuraşul Playboy. Toate poartă, dincolo de simpla pictogramă, o adevărată istorie, care, de cele mai multe ori, este însuşită de membrii colectivităţii şi folosită prin intermediul simbolului. Un exemplu de conflict cultural şi de neînţelegere a simbolurilor specifice alterităţii, exemplu pe care îl vom numi, în continuare, „cazul Vasile Cosma”, ne-a fost furnizat în urmă cu câţiva ani, în 2012, când atât presa internaţională, cât şi cea naţională semnalau cazul unui român stabilit în SUA, arestat pentru că făcea ţuică în spatele casei. Alertaţi de un miros de fum cu sursă neidentificată, vecinii românului, care muncea cu acte legale, au chemat pompierii. Imediat ce au descoperit sursa, aceştia i-au chemat, la rândul lor, pe reprezentanţii Oficiului de Taxe şi Impozite, astfel încât românul a fost dus în arestul poliţiei sub acuzaţia de producţie ilegală de whiskey, neimpozitat. Statul în care locuieşte românul are legi aspre pentru asemenea îndeletniciri, în SUA neexistând cultura – atât de prezentă în estul Europei – a producţiei de băutură pentru consumul propriu. Şi, pentru că distilarea băuturilor alcoolice a reprezentat în „cazul Vasile Cosma” o miză cu încărcătură culturală, românul a scăpat doar cu o amendă, care a înlocuit, de fapt, o pedeapsă cu închisoarea de la 1 la 5 ani, deoarece, pe de altă parte, din neglijenţă, el nu se informase cu privire la legile statului în care locuieşte, pentru a le respecta. Fără a face referire directă la situaţia descrisă mai sus, vom aminti doar că, după cum spunea psihanalistul austriac Otto Rank (1884-1939), înţelegerea simbolului va fi diferită „în cadrul culturii ce împărtăşeşte acelaşi conţinut al conştiinţei, în funcţie 35 Călin-Horia Bârleanu de domeniile aplicării, stratul populaţiei în care apare şi condiţia mentală a persoanei care îl foloseşte”58. În acelaşi context, al diferenţelor culturale, vom aminti anul 2013, marcat de câteva evenimente internaţionale cu răsunet istoric, cum ar fi prăbuşirea avionului Boeing 777 al companiei Asiana Airlines, eveniment care a suscitat şi atenţia antropologilor. În presa românească episodul a fost tratat, ca de obicei, prin morbiditate şi informaţie de tip tabloid, cu excepţia unui singur articol, care făcea trimitere la un studiu american de investigaţie etnologică. Astfel, vom constata şi noi că, încă în anul 2009, jurnalistul Malcolm Gladwell trata pe larg, în studiul său Outliers: the story of succes, teoria etnică a prăbuşirii avioanelor59. În presa românească, jurnalista Nadina Neamţu preia o parte din teoria lui Gladwell şi aminteşte că accidentul respectiv a venit după alte cazuri similare, în cadrul aceleiaşi companii de transport aerian. În niciun caz nu s-a pus problema, în urma investigaţiilor, că piloţii ar fi fost slab pregătiţi şi că o eroare ar fi stat la baza prăbuşirii sau că aeronavele ar fi fost vechi, înlăturându-se şi posibilitatea defecţiunilor tehnice. Accentul s-a pus, în schimb, în mod suprinzător, pe structura ierarhică a culturii piloţilor: „coreenii sunt obligaţi să poarte un respect mare faţă de bătrâni şi superiori, iar, în cazul în care doi piloţi întâmpină o dificultate în timpul zborului, acest lucru poate duce la neînţelegeri”60. Din (ne)fericire, a existat şi un precedent, înregistrat de cutiile negre, martori obiectivi ai zborurilor, care a făcut ca această ipoteză să devină principala explicaţie a prăbuşirii, produse atunci „când unul dintre piloţi face o greşeală, iar copilotul nu îl corectează. Cultura autoritară a Coreei se reflectă şi prin faptul că sunt preferaţi, mai degrabă, foştii piloţi militari, decât civilii. «De multe ori, efectul a fost o fricţiune care dăunează muncii în echipă» [...] Inabilitatea de a comunica informaţii importante este un factor din cauza căruia multe avioane s-au prăbuşit şi pe teritoriul Statelor Unite”61. Astfel, 58 Otto Rank, Hanns Sachs, Psihanaliza şi ştiinţele umaniste, traducere şi îngrijire ediţie: Brânduşa Popa, Bucureşti, Editura Herald, 2011, p. 46. 59 Malcolm Gladwell, Outliers: the story of success, England, Penguin Books, 2009. 60 Malcolm Gladwell apud Nadina Neamţu, Ce rol joacă diferenţele culturale în cazul prăbuşirii unui avion, în „Adevărul”, 7 iulie 2013, vezi şi http://adevarul.ro /international/in-lume/ce-rol-joaca-diferentele-culturale-cazul-prabusirii-unui-avion-1_51d8dca5c7b855ff560f04a5/index.html. 61 Nadina Neamţu, Ce rol joacă diferenţele culturale în cazul prăbuşirii unui avion, în „Adevărul”, 7 iulie 2013. 36 Antropologie şi comunicare interculturală Gladwell susţine că, în ciuda experienţei piloţilor, sunt şanse foarte mari ca zborul să nu se producă în condiţii certe de siguranţă: „Planes are safer when the least experienced pilot is flying, because it means the second pilot isn’t going to be afraid to speak up”62. În cazul interacţiunii membrilor aceluiaşi grup, diferenţele de cultură provoacă, în comunicare, la fel de multă confuzie ca şi diferenţele culturale ale membrilor care împărtăşesc sisteme de credinţe diferite. Gladwell nu invocă doar greşelile enorme ale unui pilot principal de aeronavă, ci şi pe cele ale copilotului. Studiul The ethnic theory of plane crashes face apel la cercetările făcute de către psihologi, controlori şi ingineri de zbor, în urma cazurilor repetate de prăbuşiri care au implicat aeronave coreene, cu un cuplu de zbor pilot – copilot în care existau diferenţe mari de statut socio-profesional. În cazul comunicării copilotului cu controlorul de trafic aerian, riscurile unei comunicări trunchiate sunt şi mai mari. Astfel, în analiza lui Gladwell, copilotul nu reuşeşte să transmită corect o informaţie esenţială, care să lase de înţeles celor de la sol că aeronava trebuie să aterizeze de urgenţă. În contextul în care mai toate aeronavele ajung în această postură la final de cursă, mesajul „rămânem fără combustibil”, neînsoţit de alte semnale specifice de stres, de pericol, a fost ignorat de controlorii de la sol, iar accidentul s-a produs pentru că aeronava a terminat combustibilul, iar motoarele au încetat să mai funcţioneze. Conform informaţiilor oferite de cutiile negre, seria greşelilor a fost declanşată şi de dificultăţile de comunicare din cabina piloţilor. În relaţia cu ceea ce s-a transmis la sol, s-a folosit propriul limbaj cultural, copilotul comunicând aşa cum comunica în mod frecvent cu un membru cu statut superior al comunităţii sale. Pentru a se înţelege mai bine contextul şi importanţa culturii în comunicare, jurnalistul canadian aminteşte câteva reguli sociale, în general acceptate de coreeni: „At dinner table, a lower-ranking person must wait until a higher-ranking person sits down and starts eating, while the reverse does not hold true; one does not smoke in the presence of a social superior; when drinking with a social superior the subordinate hides his glass and turns away from the superior; [...] All social behavior and actions are conducted in the order of seniority or ranking”63. Vom 62 Malcolm Gladwell, Outliers: the story of success, England, Penguin Books, 2009, p. 230. 63 Ibidem, p. 251. 37 Călin-Horia Bârleanu observa astfel că toate relaţiile sociale sunt clasificate în funcţie de statutul celor implicaţi, educaţia indivizilor prin familie şi societate dovedind o stabilitate ieşită din comun. Când copilotul aeronavei care urma să rămână fără combustibil primeşte un răspuns nesatisfăcător din partea solului, care îi condamnă, practic, la prăbuşire, el nu poate răspunde decât: „I guess so. Thank you very much”. Este aşadar lesne de înţeles că respectul faţă de superiori îl plasează pe copilot în faţa unui superior nu doar în ceea ce îl priveşte pe căpitanul de zbor, ci şi în ceea ce îl priveşte pe controlorul de trafic de la sol. Ca urmare, acest respect nu poate fi înlocuit sau „dezbrăcat” nici în situaţia în care chiar şi propria-i viaţă ajunge în pericol. Cultura ne însoţeşte ca un dublu personal, indiferent de starea în care ne găsim, de ţinta pe care o avem sau de conştiinţa educaţiei primite. Omul comunică şi se comunică prin fiecare gest, importante fiind nu doar cele spuse, cât, mai ales, cele nespuse. Tăcerea înseamnă pentru unele popoare respect, pentru altele culpabilitate, în timp ce alţii pot vedea în ea procese cognitive superioare sau meditaţii. „Când eşti la Roma...” devine astfel mai important să înţelegi cu adevărat ce fac romanii şi, mai ales, ce fac romanii diferit faţă de ceilalţi. Înţelegerea intimă a acestor diferenţe înseamnă, de fapt, o interiorizare a spaţiului în care omul se mişcă şi cu care caută, pentru scopuri intrinseci, o familiarizare. Pentru că membrii colectivităţii nu pot renunţa sub nicio formă la sistemul de valori care îi reprezintă, practicile culturale pot sta la baza a numeroase conflicte şi situaţii cu potenţial periculos. Ce poate fi, pentru un creştin ortodox practicant, prezenţa Martorilor lui Iehova la uşă – dacă nu un abuz? Pe de altă parte, martorii nu fac altceva decât să rămână fideli învăţăturilor după care se ghidează şi îndemnului de a predica tuturor oamenilor. Cum se stabileşte limita dintre toleranţă şi conflict? Nu ne propunem, deocamdată, decât să aducem în discuţie multitudinea practicilor culturale care ne înconjoară, fie ca membri ai aceleiaşi comunităţi, fie ca cetăţeni ai „satului global”. La adăpostul Coranului, extremiştii musulmani fac, în continuare, dovada unei cruzimi cu care Occidentul nu se poate obişnui – după cum nu poate accepta nici faptul că, în unele ţări musulmane, femeile riscă să fie amendate ori agresate dacă umblă „dezgolite”. Bocetul şi celelalte ritualuri specifice momentelor de tranziţie din spaţiul cultural românesc – şi nu numai – reprezintă cutume, mai mult decât obiceiuri (sau: 38 Antropologie şi comunicare interculturală obligaţii) pe care oamenii simt că le au şi fără de care activitatea lor de zi cu zi nu ar putea continua nestingherită. Într-un amplu eseu ştiinţific, sociologul şi antropologul român Liviu Chelcea analizează rolul culturii în procesul de comunicare specific arealului geografic românesc. „După anul 2000 s-a pus problema pentru prima dată serios a rolului jucat de cultură în comunicare”64. Chelcea identifică o serie de teme ale antropologiei culturale, cu validitate europeană, în general, şi românească, în particular. Procesul de globalizare, sărăcia şi cultura, privatizarea drepturilor şi votul ca manifestare socială (cu bune şi cu rele) ar putea sta oricând, în opinia sa, la baza unui demers de cercetare antropologic65. În acest context merită să menţionăm, printre definiţiile culturii amintite mai sus, şi definiţia dată de Chelcea, care consideră cultura a fi un conglomerat de „artifacte, muzică, limbaj, mâncare, patrimoniu, simboluri, mituri (arhetipuri)”66. În privinţa neînţelegerii culturii şi a efectului devastator al acestui handicap, legat, de cele mai multe ori, de efortul indivizilor de a căuta, de a înţelege, eseul Cultură şi dezvoltare: perspectiva antropologiei culturale invocă un eveniment din Sudanul de Sud, răscolit de un lung şi violent război civil, în care sunt implicate miliţiile arabe, islamice, susţinute de guvern, şi populaţiile creştine, animiste, susţinute de Armata de Eliberare a Sudanului. Escaladarea conflictului a avut loc în urma descoperirii în zonă a peste două miliarde de barili de petrol, ceea ce a dus la intensificarea intervenţiilor militare de reprimare a populaţiei. Organismele de ajutor internaţionale au trimis ajutoare pentru indivizii atinşi de conflict, fără a se interesa, totuşi, şi de particularităţile culturale ale zonei. Astfel, în Sudanul de Sud, structura socială fundamentală este reprezentată de „grupul de descendenţă, uniliniar”, compus din alte grupuri, în care intră familia extinsă şi în care superioritatea este asigurată de principiul seniorităţii. Orice formă de organizare politică este compensată de rudenie, indivizii deţinând în comun pământul şi ajutându-se necondiţionat, în virtutea sistemului specific, bazat pe „obligaţii” şi pe „aşteptări”. Altfel spus, bătrânii din comunitate nu sunt doar rezervorul cultural imaterial, ci şi depozitarii 64 Liviu Chelcea, Cultură şi comunicare: perspectiva antropologiei culturale, în Cătălin Zamfir şi Laura Stoica, O nouă provocare: dezvoltarea socială, Iaşi, Editura Polirom, 2006, p. 123. 65 Ibidem. 66 Ibidem, p. 123-124. 39 Călin-Horia Bârleanu produselor necesare vieţii: dacă unul are alimente, prin împărţire vor avea toţi. „Agenţiile de ajutor au ignorat acest mod de funcţionare a grupului, interpretând stocarea hranei de către liderii grupurilor ca fiind un comportament de «capturare»”67. Această interpretare greşită a realităţii a dus la o imposibilitate de identificare a grupurilor vulnerabile, declanşându-se fenomenul de foamete absolută, aproape imposibil de controlat sau de stopat. Pentru a încheia seria exemplelor, mai amintim, din registrul faptelor recente, specifice anului 2014, criza epidemiei de Ebola şi practicile culturale legate de acest subiect. Virusul se răspândeşte prin contactul fizic cu persoanele infectate – ceea ce a reprezentat o problemă reală în cazul Africii de Vest, regiune puternic afectată de boală. Practicile religioase legate de moartea celor apropiaţi presupun, acolo, un contact apropiat cu defuncţii, spălarea, îmbrăţişarea şi sărutarea celor decedaţi, ca pregătire pentru ceremonialul funerar, făcând parte din cultura africanilor. Un statut social superior presupune un rol mai „dedicat” în aceste pregătiri, care cer, uneori, pieptănatul sau bărbieritul68. Dacă persoana a murit în urma infectării cu Ebola, încărcătura virală a cadavrului este deosebit de periculoasă, atingerea sub orice formă a acestuia reprezentând o garanţie a îmbolnăvirii. Înlocuirea mentalităţilor şi a credinţelor cu frica a funcţionat de prea puţine ori în istorie, generând mai degrabă conflict prin rezistenţă, astfel încât stoparea bolii în această parte a lumii, punând şi reale probleme culturale, a fost observată abia târziu de către epidemiologi. „Problema celuilalt” a reprezentat, dintotdeauna, încercarea cea mai grea pentru antropologie. Felul de a-l percepe pe cel diferit, nou, constituie până astăzi miza cercetării antropologiei culturale. Credem că cel mai bun studiu istoric îl reprezintă, în acest sens, demersul lingvistului şi semiologului Tzvetan Todorov. Astfel, în volumul Cucerirea Americii. Problema Celuilalt, tiparul reacţiilor umane prezentate este, în opinia lui Todorov, specific speciei umane şi, din păcate, fără termen de valabilitate. Prezentarea cercetătorului de origine bulgară se axează pe expansiunea creştinismului, prin spaniolii căutători de aur şi, paradoxal, căutători de civilizaţii pe care să le creştineze. 67 Liviu Chelcea, op. cit., p. 125. 68 O parte dintre aceste acţiuni sunt practicate, atunci când este cazul, şi în unele ritualuri de înmormântare din România. 40 Antropologie şi comunicare interculturală Exploratorul Cristobal Colon (1451-1506) are un rol esenţial în economia textului, sursele deosebit de bogate invocate de Todorov, pentru rigoarea argumentării ştiinţifice, variind şi plasându-se dincolo de reproş sau de îndoială. Prima observaţie a navigatorului italian cu privire la populaţiile întâlnite pare să spună totul: „Atunci au văzut nişte oameni goi [...]. Umblă goi puşcă, şi bărbaţii şi femeile, aşa cum au venit pe lume”69. Pentru navigatorii care întâlnesc pentru prima dată populaţii „primitive”, indienii par, prin lipsa hainelor, lipsiţi, în acelaşi timp, şi de cultură, de obiceiuri, de religie. Colon se arată, în ciuda dorinţei sale ipocrite de a-i creştina, depăşit de sarcina pe care a primit-o. Todorov remarcă, nu fără un simţ al dramaticului, că cei trimişi pentru a aduna aurul şi pentru a „creştina” nu au putut asimila importanţa contactului cu celălalt, de a învăţa, respecta şi proteja, astfel încât „atitudinea sa faţă de o cultură diferită este, în cel mai bun caz, cea a colecţionarului de curiozităţi; şi ea nu este niciodată însoţită de vreo tentativă de comprehensiune”70. Ar fi greşit să aruncăm vina asupra unui reflex incontrolabil, despre care ştiinţele sociale au vorbit pe larg, cu referire la corp şi la percepţia socială a acestuia: „aparenţa fizică, sub aspectul său estetic, joacă un rol esenţial în stabilirea unei judecăţi pozitive sau negative asupra persoanei, fiind stabilită o ecuaţie între ceea ce este frumos şi ceea ce este bun”71. Neputinţa de a accepta prezenţa alterităţii este remarcată încă de la început, prin lipsa de respect şi printr-o raportare nedreaptă la indieni. În definitiv, toate observaţiile lui Colon spun, după cum subliniază Todorov, mai multe despre el decât despre cei cu care intră în contact. Indienii dau totul pe nimic, podoabe din aur pe farfurii, iar navigatorii profită oferindu-le gunoaie în schimbul bogăţiilor. Ceea ce scapă marinarilor trimişi să contacteze Lumea Nouă este că „valorile sunt convenţionale, că, «în sine», aurul este mai valoros decât sticla doar în sistemul de schimb european”72. Nefiind înzestraţi cu o inteligenţă deosebită, proiecţiile conchistadorilor asupra populaţiei întâlnite au fost 69 Tzvetan Todorov, Cucerirea Americii. Problema Celuilalt, traducere de Magda Jeanrenaud, Iaşi, Editura Institutul European, 1994, p. 35-36. 70 Ibidem, p. 36. 71 Denise Jodelet, Corpul, persoana şi celălalt, în Psihologia socială a relaţiilor cu celălalt, Iaşi, Editura Polirom, 1998, p. 51. 72 Tzvetan Todorov, op. cit., p. 38. 41 Călin-Horia Bârleanu limitate de orizontul lor de cunoaştere şi de înţelegere, ceea ce a dus, inevitabil, la cel mai sinistru genocid din istoria umanităţii. Nu ar fi aşadar o exagerare dacă am susţine că lipsa culturii a declanşat primul şi cel mai amplu genocid din lume. 42 Antropologie şi comunicare interculturală 3. Curente de gândire şi revoluţii culturale Ar fi inutil şi o sarcină prea mare să abordăm toate curentele de gândire, începând cu umanismul, clasicismul, iluminismul, romantismul sau realismul – pentru a numi doar câteva dintre cele mai importante curente literare. Dintre toate, ne vom concentra atenţia asupra acelor curente care au avut un impact relevant asupra antropologiei culturale. Ne vom referi, aşadar, la psihanaliza freudiană şi la principalii ei disidenţi, Carl Gustav Jung (1875-1961) şi Alfred Adler (1870-1937), la lingvistica structurală şi la evoluţionismul darwinist. Născut în 1856, Sigmund Freud a fost unul dintre cei mai influenţi gânditori de la începutul secolului al XX-lea. Germenii psihanalizei au apărut după ce tânărul Freud a luat contact cu cele mai mari personalităţi ale psihoterapiei, primul fiind Jean-Martin Charcot (1825-1893). Relevant este şi faptul că, după cum mărturiseşte în scrisori, Freud a înţeles importanţa acestui contact: „Mi se întâmplă să ies de la cursurile lui de parcă aş ieşi de la Notre-Dame, plin de idei noi despre perfecţiune. Dar mă epuizează şi, când îl părăsesc, nu mai am chef să lucrez la propriile-mi lucrări, atât de neînsemnate. Mintea mea e saturată, ca după o seară la teatru. Va produce, oare, această sămânţă un fruct?”73 Răspunsul este evident. După ce începe cu hipnoza, ca abordare terapeutică a isteriei şi nu numai, Freud o înlocuieşte cu ceea ce reprezintă primul şi cel mai important pas din mişcarea psihanalitică; şi anume, cu cuvântul. Pacienţii îi cer să îi asculte, simt nevoia de a-i comunica gândurile, nemulţumirile, visele; de cele mai multe ori, haotic, labirintic. Freud începe cu asocierea de cuvinte şi merge mai departe pe noua cale, spre abordarea viselor pacienţilor săi. Dacă am susţinut, în partea introductivă, că ecolalia poate reprezenta o dovadă a existenţei inconştientului colectiv, vom introduce acum, prin scurta prezentare a psihanalizei, visul. 73 Sigmund Freud apud Pierre Babin, Sigmund Freud de la tragedie la psihanaliză, traducere de Irinel Antoniu, Bucureşti, Editura Univers, 2007, p. 31. 43 Călin-Horia Bârleanu Dincolo de toate superstiţiile întâlnite până în ziua de astăzi în zonele rurale din Europa şi nu numai, conform cărora anumite vise prevestesc câte ceva, visul este ceea ce Freud numea „calea regală spre inconştient”. Partea „manifestă” şi „latentă” a visului i-a facilitat lui Freud accesul spre teoriile fundamentale ale psihanalizei: teoria impulsurilor, a celor trei instanţe (Sine, Eu şi Supra-Eu), a refulării, a transferului şi a sexualităţii. Dacă amintim că pupitrul la care scria savantul era plin de statuete antice, reprezentând diferite divinităţi ale Antichităţii, sau că aproape de canapeaua pe care se întindeau pacienţii aceleaşi simboluri dominau orizontul privitorului, înţelegem că istoria sau, mai degrabă, manifestările culturale ale acesteia au reprezentat o parte importantă a noului curent. Prin urmare, colecţia de obiecte vechi cu care s-a înconjurat Freud toată viaţa nu a reflectat o simplă curiozitate ori o pasiune de colecţionar, ci înţelegerea rolului jucat de transmiterea cunoştinţelor umanităţii. Astfel, în 1913, Freud a publicat Totem şi Tabu, un eseu genial, care i-a atras şi mai mult antipatia opiniei publice, caracterizate printr-o pudibonderie făţarnică, specifică epocii. Cu o intuiţie strălucită, Freud abordează, în paralel, viaţa sufletească a sălbaticilor şi pe cea a nevroticilor, demonstrând, prin folosirea conceptelor specifice de totemism şi animism, cunoştinţe vaste de antropologie. El atinge, în eseul său ştiinţific, marea temă a antropologiei, identificată şi de Lévi-Strauss – tabuul incestului. În egală măsură, psihanalistul se apleacă şi asupra tabuului conducătorului, oferind o serie de exemple: „Amnarul unei căpetenii Maori a pus o dată capăt vieţilor mai multor persoane. Căpetenia îl pierduse, alţii l-au găsit şi l-au folosit ca să-şi aprindă pipele. Când au aflat a cui proprietate era amnarul, ei au murit de spaimă”74. Este important să subliniem aici şi importanţa pe care eseul o are în demascarea unui sistem complex de credinţe, cu efect terapeutic sau nociv. Astfel, individul devine cu atât mai sensibil, cu cât în discuţie intră şi tabuul morţilor. Atingerea decedatului, rostirea numelui acestuia sau proiecţia duşmăniei inconştiente asupra demonilor reprezintă doar câteva dintre punctele importante ale respectivului eseu. Animismul – la care vom reveni – este pentru Freud unul dintre cele trei mari „sisteme de gândire” pe care le putem 74 Sigmund Freud, Opere, vol. IV, Studii despre societate şi religie, traducere din limba germană de Roxana Melnicu, George Purdea, Vasile Dem. Zamfirescu, Bucureşti, Editura Trei, 2000, p. 253. 44 Antropologie şi comunicare interculturală identifica pe parcursul dezvoltării omenirii: sistemul animist (mitologic), sistemul religios şi sistemul ştiinţific. „Animismul este poate cea mai plină de urmări, cea mai creatoare soluţie prin care se poate explica, fără rest, esenţa lumii”75, aprecia savantul, urmând paşii stabiliţi deja de antropologi şi discutând particularităţile imitativă şi homeopatică ale magiei. Argumentarea se face prin intermediul credinţelor specifice canibalilor („luând în sine părţi ale corpului unei persoane prin actul devorării, individul îşi apropie şi proprietăţi care au aparţinut acestei persoane”76), dar şi prin exemple moderne, „vestigii” comportamentale cu rădăcini în preistorie: „Francis Bacon (1561-1626, n.n.) aminteşte credinţa general valabilă că ungerea unei arme care a provocat o rană vindecă însăşi această rană. Ţăranii englezi acţionează şi astăzi după această reţetă [...]. Un săptămânal englez raportează că o femeie s-a rănit din întâmplare în talpă cu un cui de fier. Fără să cerceteze rana sau măcar să-şi scoată ciorapul, ea i-a poruncit fiicei sale să ungă bine cuiul cu ulei, aşteptându-se ca, după aceasta, ei să nu i se întâmple nimic. Ea însă muri după câteva zile”77. Magia poate fi, prin urmare, contagioasă; ca şi tabuul, de altfel, care, odată încălcat de individ, poate fi transmis prin simpla lui prezenţă în rândul comunităţii. În ciuda unei puternice nuanţe de absurd, antropologia culturală, ca mijloc şi metodă de cercetare ştiinţifică, trebuie să investigheze, în asemenea cazuri, bagajul mitico-psihologic din spatele comportamentului uman şi al credinţei, fără însă a-l cataloga sau a-l valoriza în vreun fel. Totemismul reprezintă, după Freud, un substitut de religie, savantul prezentând şi un „catehism al religiei totemice”, similar poruncilor date de Dumnezeu lui Moise. Abordarea unor asemenea structuri de legi, majoritatea supuse interdicţiilor, este grăitoare în relaţie cu structura psihică, instinctual umană. Catalogarea totemului se face pe trei nivele: totemul tribal, la care participă toată comunitatea şi care se transmite de la o generaţie la alta (reprezentând, conform lui Freud, o latură socială); totemul sexual, care uneşte exclusiv genurile masculin şi feminin şi totemul individual, specific fiecărui membru al comunităţii. Obsevăm, aşadar, cât de lesne este de găsit analogii 75 Sigmund Freud, op. cit., p. 276. 76 Ibidem, p. 279. 77 Ibidem, p. 280. 45 Călin-Horia Bârleanu cu simbolurile moderne, specifice anumitor ţări ori grupuri organizate. Similitudinile de comportament în abordarea totemului trebuie să ne atragă atenţia, indiferent de context sau de distanţa – în timp ori în spaţiu – dintre cele două instanţe comparate: „Atunci când cineva este nevoit să ucidă un animal totemic, aceasta se întâmplă printr-un ritual precis, de cerere de scuze şi de expiere”78. Nu se poate ca acest fragment să nu evoce, imediat, şi atitudinea pe care comunităţile arhaice româneşti o aveau în faţa hotărârii de a tăia câte un copac. Astăzi, o asemenea atitudine ar fi greu de înţeles, însă în trecut, viaţa satului lua foarte în serios tăiatul copacilor. Doar în urma unei discuţii colective se stabilea ce şi de unde urma să se taie, adesea tăietorul cerând iertare copacului. Nimeni nu a studiat simbolul, ca manifestare culturală, mai în profunzimea semnificaţiei lui ca psihiatrul elveţian Carl Gustav Jung. Pe cât de puternică a fost atracţia ştiinţifică dintre el şi Freud, pe atât de zgomotoasă a fost despărţirea. Se spune că, la prima lor întâlnire, cei doi au stat de vorbă, neîntrerupt, timp de peste 12 ore, Jung raportându-se iniţial la părintele psihanalizei ca la un tată. Distanţarea dintre cei doi s-a produs în timp, pornind, se pare, de la pansexualismul freudian, de neînduplecat în faţa lui Jung, care începea să îşi construiască un sistem nou de abordare terapeutică, bazat pe câteva teorii fundamentale: extroversiunea şi introversiunea ca tipologii fundamental umane, inconştientul colectiv (pe care l-am amintit deja), arhetipul şi structura persoanei, în care conceptul de umbră joacă un rol esenţial. Numită psihologie analitică, noua direcţie impusă de Jung sondează, în acelaşi timp, mitologia şi persoana şi se cere privită, după spusele însuşi autorului ei, „fundamental ca parte din ştiinţele naturii”79. Mai mult, este de remarcat şi faptul că, în cazul abordării ştiinţifice, psihiatrul elveţian se întoarce, în aplicarea metodei de sondare, spre sine, asemenea lui Freud, singura diferenţă fiind că, după o autoanaliză de mai bine de 10 ani, Freud şi-a ars concluziile, în timp ce Jung le-a păstrat, în vederea publicării post-mortem. Orice demers începe aşadar prin sondarea propriului inconştient – conform concepţiei că un arhetip găsit într-un loc, într-un om, este, în fapt, inevitabil prezent în toţi. 78 Sigmund Freud, op. cit., p. 294. 79 Carl Gustav Jung, Amintiri, vise, reflecţii, p. 209. 46 Antropologie şi comunicare interculturală Jung nu a fost nici el ocolit de critica secolului, vocile teologilor ridicându-se împotriva lui imediat după ce publicase poate cea mai incitantă şi mai complexă lucrare a sa: Răspuns lui Iov. Religia, ca manifestare socială, a fost una dintre marile teme ale celor doi cercetători ai psihicului uman şi colectiv. Freud vedea în religie o manifestare puerilă, un prag peste care omenirea va trebui să treacă, pentru a evolua, în timp ce Jung înţelegea rolul moralizator, stabilizator, jucat de religie de-a lungul istoriei, fără a ridica niciun moment problema veridicităţii: „Jahve se simţea îmbătat de puterea uriaşă şi de grandoarea Creaţiei sale încă de pe vremea lui Iov. Ce mai înseamnă pe lângă asta înţepăturile lui Satana şi lamentaţiile oamenilor, făpturi ale lui Dumnezeu...?”80, stă scris în Răspuns lui Iov, eseu ce pare să fie prima abordare psihologică a divinităţii. Pornind de la paralela Hristos – Iov, Jung propune ca punct de plecare o temă dostoievskiană, magistral prezentată, dacă e să discutăm despre abordări comparate: arhetip şi inconştient colectiv, în psihanaliză, şi suferinţa ca rezultat al păcatului lumii, în romanul Fraţii Karamazov. Pe scurt, „Iov se aşteaptă ca Dumnezeu să fie oarecum alături de el împotriva lui Dumnezeu, iar prin aceasta se dă expresie tragicului caracter contradictoriu al acestuia. Aceasta este tema principală în Răspuns lui Iov ”81. Un alt disident de la curentul psihanalitic freudian a fost medicul şi psihiatrul austriac Alfred Adler. Psihologia individuală, cum a denumit-o el, are, în mare, aceleaşi premise ca psihanaliza clasică. Primele lucrări în care Adler impune o viziune absolut proaspătă, inovatoare, asupra dezvoltării umane cuprind şi studiul despre sfinţi şi eroi, a cărui teză se construieşte pe principiul că „sfinţii au fost la început păcătoşi, suferind de felurite defecte morale, aşa cum eroii au fost persoane care, în copilărie şi tinereţe, au suferit de diverse defecte şi boli trupeşti [...] Prin urmare, dezvoltarea personalităţii nu este atât o expresie a însuşirilor native [...], ci este, mai degrabă, o compensare a diverselor defecte de ordin organic, corporal”82. Aici se poate observa esenţa viziunii şi a tezelor adleriene fundamentale despre complexele de inferioritate şi de superioritate. „A fi om înseamnă să te simţi inferior”, susţine 80 Carl Gustav Jung, Psihologia religiei vestice şi estice, traducere din limba germană de Viorica Nişcov, Bucureşti, Editura Trei, 2010, p. 433. 81 Idem, Amintiri, vise, reflecţii, p. 225. 82 Alfred Adler apud Nicolae Mărgineanu, Psihologie şi lieratură, Cluj-Napoca, Editura Dacia, 2002, p. 66. 47 Călin-Horia Bârleanu psihiatrul, valorizând pozitiv trăirile care izvorăsc dintr-o asemenea experienţă. Veşnica stare de inferioritate / insecuritate a oferit speciei umane energia necesară pentru a evolua, atât la nivel personal, cât şi nivel de comunitate. Un alt curent care a revoluţionat gândirea umană, lingvistica structurală, a jucat un rol deteminant în antropologia culturală prin influenţa pe care a avut-o asupra antropologului francez Claude Lévi-Strauss. Sistemul de semne identificat în interiorul limbajului reprezintă punctul de plecare al acestui nou curent, care cercetează toate aspectele limbii vorbite, în paralel cu structurile culturale ale cadrului în care este utilizat idiomul respectiv. Ferdinand de Saussure (1857-1913) este lingvistul care poate fi lesne considerat întemeietorul structuralismului în limbaj. Acesta consideră limba a fi o instituţie socială, cu rol concret, şi completează ipotezele lansate de specialiştii dinaintea sa cu privire la comunicarea prin limbaj. Astfel, dacă unele ipoteze susţineau că „ne folosim de aparatul fonator ca instrument al limbii din întâmplare şi din simple motive de comoditate”, oamenii putând alege la fel de bine gestul, pentru a transmite informaţii, Saussure susţine că omul nu a ales din întâmplare organele vocale, ci că acestea „au fost impuse de natură”83. În spaţiul cultural românesc, esteticianul şi istoricul literar Tudor Vianu (1898-1964) are o abordare a limbajului puţin diferită, sugerând că expresiile trebuie puse în legătură directă cu exclamaţiile primitive sau cu acţiunea imitaţiei fonice a obiectelor; „în ambele cazuri însă, cuvintele ar fi duplicatul sonor al unor stări interioare sau al unor obiecte externe”84. Lingvistul elveţian Ferdinand de Saussure face diferenţa între cele două entităţi fundamentale şi susţine existenţa limbii independent de limba vorbită. Apar astfel conceptele de langue şi parole. Structura limbii este cu totul altceva decât realitatea ei, aflată, invariabil, la vorbitori. Semnul devine partea care desemnează totalul, cuvântul, fiind privit ca o „entitate psihică cu două feţe”, în egală măsură importante: conceptul devine semnificat, iar imaginea acustică, semnificant. Cuvântul, aşa cum poate fi el găsit, scris sau vorbit, reprezintă semnificantul, pe când orice reprezentare mentală, orice construct invocat prin cuvânt va fi numit semnificat. 83 Ferdinand de Saussure, Curs de lingvistică generală, Iaşi, Editura Polirom, 1998, p. 37. 84 Tudor Vianu, Postume. Istoria ideii de geniu. Simbolul artistic. Tezele unei filozofii a operei, Bucureşti, Editura pentru Literatură Universală, 1966, p. 134. 48 Antropologie şi comunicare interculturală Apropierea dintre lingvistică şi antropologie este vizibilă exemplar în opera de cercetare a lui Claude Lévi-Strauss. Acesta susţine că „limbajul este un fenomen social”, cu norme, sensuri, opoziţii de care nu putem fi conştienţi în permanenţă, pentru că „limba trăieşte şi se dezvoltă ca o elaborare colectivă”85, la care individul aduce o contribuţie, asimilată, mai devreme sau mai târziu, de grupul din care face parte. Pentru studiul riguros, limbajul pare să fie singurul fenomen social care poate fi abordat cu succes, rigoarea constând pentru Lévi-Strauss în explicarea modului de formare şi – la fel de important – în construirea unor ipoteze valide în legătură cu evoluţia ulterioară. Sarcina pe care antropologul francez şi-o asumă este tocmai aceea de a trata ştiinţele sociale – şi, în particular, antropologia – conform acestui principiu de abordare a limbii: „am putea oare admite că diverse forme de viaţă socială sunt substanţial de aceeaşi natură, adică sisteme de conduite dintre care fiecare este o proiecţie pe planul gândirii conştiente...?”86 Relaţia dintre limbaj şi cultură face obiectul unei discuţii aparte în abordarea antropologiei structurale. Demersul ştiinţific, dus dinspre contemporaneitate înspre trecut, creează premisele unei concluzii tranşante, care nu părea să facă cinste perioadei în care a apărut studiul citat – şi cu atât mai puţin vremurilor pe care le trăim astăzi: limbajul este un produs cultural, iar „o limbă folosită într-o societate reflectă cultura generală a populaţiei”87. Fără a îndrăzni să exemplificăm sau să argumentăm validitatea acestui raţionament prin referiri la limbajul românilor, amintim doar că antropologul francez invocă un anumit „abuz” în privinţa vorbirii, o lipsă de moderaţie care se traduce printr-o „comunicare” permanentă, dar superficială: „vorbim mereu, orice pretext este bun pentru a ne exprima, a întreba, a comenta... Această manieră de a abuza de limbaj nu este universală”88, culturile pe care le numim „primitive” procedând cu multă prudenţă la fiecare cuvânt rostit în situaţii speciale, cu adevărat importante pentru individ sau pentru comunitate. Nefăcând obiectul abordării de faţă, dar stând în strânsă legătură cu aceasta, trebuie să menţionăm şi că în limba română 85 Claude Lévi-Strauss, Antropologia structurală, traducere din limba franceză de J. Pecher, Bucureşti, Editura Politică, 1978, p. 70. 86 Ibidem, p. 72. 87 Ibidem, p. 84. 88 Ibidem, p. 83. 49 Călin-Horia Bârleanu nu a mai fost tradus, din păcate, niciun alt studiu despre tăcere în afara lucrării lui David Le Breton89. Terenul comun dintre lingvistică şi antropologie este structuralismul. Dificultăţile acestei „întâlniri” sunt rezolvate printr-un exemplu de abordare concretă a două structuri sociale îndepărtate, una din aria indo-europeană, iar cealaltă, din aria chino-tibetană. Lévi-Strauss detaliază forma acestor structuri pe trei nivele: căsătoria şi specificul ei ritualic, organizarea socială şi sistemul de înrudire. De pildă, în spaţiul indo-european familia lărgită este forma cea mai frecventă de organizare, caracterizată prin libertatea relaţiilor de căsătorie, prin norme neomogene şi printr-un set de reguli veşnic supuse excepţiilor. Termenii care denumesc relaţiile de familie (tată, mamă, fiică etc.) au o acurateţe relativă. Pe acelaşi teren, lingvistul american Roman Jakobson (1896-1982) a evidenţiat un specific al limbilor indo-europene: „se observă [...] un decalaj între formă şi substanţă, numeroase excepţii de la reguli, o mare libertate în alegerea mijloacelor pentru a exprima aceeaşi idee”90. Structura lingvistică este similară, prin urmare, celei sociale – revelaţie ce nu poate fi invocată independent de numele antropologului francez Claude Lévi-Strauss. Poate că niciuna dintre teoriile amintite mai sus nu a declanşat controverse de amploarea celor stârnite de naturalistul britanic Charles Darwin (1809-1882), care a influenţat pentru totdeauna biologia şi a determinat punctul de plecare al revoluţiei care avea să urmeze. La doar 22 de ani, Darwin ia decizia de a se îmbarca pe vasul Beagle şi de a pleca într-o expediţie care a durat mai bine de cinci ani. Notiţele şi atentele sale observaţii, însoţite de comentarii şi de întrebări, au reprezentat momentul naşterii lucrărilor Descendenţa omului şi Originea speciilor. O simplă notă din jurnalul său de călătorie, spre exemplu, aminteşte că aceeaşi specie de ţestoase arată complet diferit, în funcţie de vegetaţia disponibilă pe insula pe care trăieşte. Această influenţă a naturii asupra aspectului fizic, regăsită până astăzi la toate speciile, îl face pe Darwin să elaboreze teoria conform căreia speciile se află într-un continuu proces de evoluţie – şi, mai mult, că toate au un strămoş comun, ceea ce exclude ştiinţific teoria creaţionistă care are în centru divinitatea. 89 David Le Breton, Despre tăcere, traducere de Constantin Zaharia, Bucureşti, Editura All, 2001. 90 Claude Lévi-Strauss, op. cit., p. 98. 50 Antropologie şi comunicare interculturală Reacţiile sociale la propunerile naturalistului britanic au fost dintre cele mai diverse, clasificabile totuşi în registrul atitudinal de respingere şi de acuzare. Antropologul rus M. F. Nesturh invocă, în acest sens, un argument interesant cu privire la atitudinea masei de oameni, urmat de un exemplu care a făcut istorie, cam la fel ca teoriile savantului englez: „Burghezia cultivă religia. Savanţii burghezi [...] apără, împreună cu clericii, religia de loviturile pe care i le dă ştiinţa. Lenin a arătat în repetate rânduri că clasele oprimate au nevoie, pentru a-şi menţine stăpânirea, de funcţia socială a religiei”91. O completare importantă în această direcţie a fost adusă de aşa-numita Lege a lui Romer, expusă la noi de Liviu Chelcea în eseul ştiinţific Cultură şi dezvoltare: perspectiva antropologiei culturale. Antropologul român de formaţie doctorală americană susţine că nevoia imediată de conservare a ceea ce este a dus la evoluţie: „oamenii vor să schimbe doar atât cât să menţină ceea ce au”92. Când habitatul le este în pericol, unele specii dezvoltă anumite trăsături care le permit să supravieţuiască schimbărilor. Limitele acestei legi, teoretizate de paleontologul american Alfred Romer (1894-1973), conform căruia stabilitatea care guvernează fiinţele lumii are şi limite, face trimitere evidentă la cunoscuta „voinţă de putere” a lui Friedrich Nietzsche (1844-1900), fiind argumentul suficient care să arate că oamenii, dincolo de instinctualitate, sunt veşnic nemulţumiţi de ceea ce au şi, ca urmare, îşi doresc mai mult93. Activitatea ştiinţifică a lui Darwin este legată, printre altele, şi de aşa-numitul „proces al maimuţei”, judecat în anul 1925 în statul american Tennessee. Este vorba despre cazul unui tânăr profesor, John Scops, care, în ciuda interdicţiilor stabilite de lege, le-a vorbit elevilor săi despre teoria evoluţionistă. La finalul unui proces răsunător, cu asistenţă şi mediatizare la nivel naţional, profesorul a fost amendat cu suma de 100 de dolari. Fără „revoluţii”, cultura umană pare de nezdruncinat. Schimbarea este tolerată doar în măsura în care nu afectează cu 91 M. F. Nesturh, Originea omului, traducere din limba rusă de prof. N. Botnariuc, Bucureşti, Editura Ştiinţifică, 1959, p. 80. 92 Liviu Chelcea, op. cit., p. 125-126. 93 În toţi oamenii, susţine Nietzsche, există instinctul vieţii, care îi îndeamnă să-şi folosească voinţa în orice context, la nevoie trecând şi peste drepturile celor dominaţi. Nu întâmplător, filosoful german credea cu tărie în rolul civilizator al revoluţiei. Dacă evoluţia presupune modificări lente, de lungă durată, revoluţia aduce o schimbare radicală, fundamentală, în sens uman, filosoful „predicând” şi apariţia supraomului, specie umană „îmbunătăţită” ca urmare a unor mutaţii. 51 Călin-Horia Bârleanu nimic universul fizic sau simbolic al oamenilor, gata să-şi dedice viaţa unor principii nesupuse vreodată criticii sau îndoielii. Rezistenţa la nou poate fi justificată prin incertitudine, dar nu-şi mai găseşte scuze atunci când se află la limita plafonării, care îi afectează atât pe elevi, cât şi pe profesori, indiferent de statutul lor social sau de orizontul cunoaşterii. Revoluţia în cultură este necesară datorită rolului ei, de reîmprospătare a energiilor maselor, a conflictului de idei, a dezbaterilor fără de care patrimoniul material şi imaterial al omenirii, deşi descriptibil în nuanţe similare, ar arăta cu totul altfel. 3.1. Curente în antropologie Evoluţionismul este, fără îndoială, primul şi cel mai important pas al antropologiei, marcând secolul al XIX-lea şi impunând abordarea ştiinţifică a primitivismului, de la expresii, psihic şi mod de viaţă până la ritual. Din clipa în care Darwin a înţeles, ca urmare a observaţiilor făcute în călătoriile sale, că speciile sunt organisme supuse modificărilor, nu a trecut mult până la aplicarea acestui raţionament inclusiv speciei umane. „Deoarece din fiecare specie se nasc mai mulţi indivizi decât pot să supravieţuiască şi deoarece se produce, în consecinţă, în mod firesc o luptă pentru existenţă, urmează că fiecare fiinţă, dacă variază oricât de puţin, în orice fel care să-i folosească, sub influenţa condiţiilor complexe şi, uneori, variabile de viaţă, va avea o mai mare şansă de supravieţuire şi astfel va fi selecţionată în mod natural. Pe baza puternicului principiu al eredităţii, orice varietate selecţionată va tinde să-şi propage forma ei cea mai nouă şi mai modificată”94. Câteva dintre conceptele-cheie ale evoluţionismului darwinist sunt lupta pentru supravieţuire, ereditatea şi variabilitatea, cea din urmă fiind pusă în relaţie directă cu schimbarea condiţiilor, având ca rezultat apariţia unor deosebiri semnificative la indivizii aceleiaşi generaţii/ specii, fără legătură cu ereditatea. Adesea, din aceeaşi capsulă apar flori diferite, iar din aceeaşi generaţie de animale, câteva exemplare se nasc sau se dezvoltă cu anumite „devieri”. Biologul şi speologul român Emil Racoviţă (1868-1947) este amintit, în literatura românească de specialitate, ca un 94 Charles Darwin, Originea speciilor prin selecţie naturală sau păstrarea raselor favorizate în lupta pentru existenţă, tradusă din limba engleză de Ion E. Fuhn, Bucureşti, Editura Academiei Republicii Populare Romîne, 1957, p. 46-47. 52 Antropologie şi comunicare interculturală continuator al principiilor elaborate de Darwin, care a dezvoltat ideea conform căreia orice formă „foarte specializată nu mai poate să revină niciodată la o stare foarte generalizată. Speciile noi apar din forme nespecializate; cu cât o specie este mai profund adaptată la condiţiile de mediu date, cu atât ea are mai puţine şanse de supravieţuire”95. În privinţa luptei pentru supravieţuire se poate face o altă remarcă referitoare la speciile aceluiaşi gen. Între acestea, similare fiind în obiceiuri, constituţie şi structură, lupta este mult mai severă decât în concurenţa cu speciile altor genuri. O specie de albine poate extermina o alta, mai mică sau fără ac, aşa cum unii raci indigeni nu fac faţă celor introduşi artificial, fiind consumaţi de specia nouă. Selecţia naturală se referă strict la apariţia variaţiilor utile speciilor în condiţiile specifice de viaţă. Să ne amintim efectul provocat de misionari sau de unii cercetători în comunităţile închise, prin introducerea inconştientă a bolilor, care au decimat apoi comunităţi întregi. Apariţia unui „element” nou, copac sau mamifer, poate reprezenta o influenţă decisivă în mediul respectiv. Prin urmare, Darwin înţelege că „schimbările condiţiilor de viaţă dau naştere unei tendinţe de creştere a variabilităţii”96. Selecţia naturală – în sensul iniţial, care exclude orice implicare a factorului uman – lucrează pe nesimţite la perfecţionarea organismelor. Aşa cum Freud folosea, pentru a explica structura psihicului, cu toate instanţele sale, analogia unei săli în care cineva ţine o conferinţă, Charles Darwin apelează, pentru a susţine relaţia strânsă dintre toate fiinţele aceluiaşi grup, la imaginea unui copac: dacă ramurile verzi, cu muguri, reprezintă speciile actuale, cele groase amintesc de toate generaţiile din trecut. Cu fiecare generaţie / an, ramurile s-au întins spre lumină, în încercarea de a rămâne la suprafaţă într-un mediu din ce în ce mai aglomerat. Crengile mari şi bătrâne, care stau la baza celor verzi, tinere, pot reprezenta, în opinia naturalistului britanic, clasificarea tuturor speciilor, fie ele deja dispărute ori existente încă. Totuşi, analizând exemplul copacului, ales de Darwin, este inevitabil să nu găsim „pe alocuri o ramură subţire şi stingheră făcându-şi loc dintr-o bifurcaţie a arborelui şi, fiind favorizată printr-o împrejurare specială, să mai rămână încă 95 Gheorghe Mohan, Unitatea, diversitatea şi evoluţia lumii vii, Bucureşti, Editura Albatros, 1989, p. 249. 96 Charles Darwin, op. cit., p. 97. 53 Călin-Horia Bârleanu verde”97; ramură care, evident, îşi află corespondentul în speciile de animale rare. Una dintre criticile aduse teoriei darwiniste, cu privire la absenţa varietăţilor aflate în tranziţie, a primit un răspuns prin îmbunătăţirea argumetării; şi anume, că selecţia naturală păstrează doar modificările folositoare speciilor. Cele mai frumos colorate animale nu au dobândit, în mod natural, asemenea nuanţe pentru un folos estetic, ci în urma selecţiei sexuale, prin care „masculii cei mai frumoşi au fost mereu preferaţi de femele şi nu pentru încântarea ochiului”98. În perioada în care apăreau aceste teorii, autorul lor avea la dispoziţie doar o serie extrem de limitată de fosile, în adevăratul sens al cuvântului, spre deosebire de fosilele vii (vezi diferenţa între resturile sau urmele biologice ale trecutului extrem de îndepărtat şi organismele neschimbate, cum ar fi diferite plante; şi triburile „primitive” au fost adesea identificate, în antropologia culturală, ca fiind fosile vii). Altfel şi-ar fi susţinut Darwin teoriile după descoperirea Omului de Neanderthal (sau: Homo neanderthalensis), specie fosilă de hominid găsită din Europa până în Vestul Asiei, ori a lui Homo Australopithecus, Homo habilis, Omului de Cro-Magnon sau Homo Erectus. Toate acestea sunt specii care arată o evoluţie a omului în decursul a milioane de ani, prin micşorarea mandibulei, de pildă, dar şi prin mărirea treptată a capacităţii cutiei craniene. „De ce fiecare colecţie de fosile nu oferă o dovadă deplină a gradaţiei şi schimbării formelor de viaţă? Deşi cercetările geologice au dezvăluit în mod sigur existenţa anterioară a multor verigi...?” se întreba Darwin, în finalul studiului care a deschis drumul antropologiei culturale. Fără a fi fost renumit pentru tehnica sa oratorică, cercetătorul a susţinut din ce în ce mai hotărât, pe baza dovezilor invocate în studiu, că animalele şi plantele „descind dintr-un singur prototip”, invocând aici reacţia lumii la auzul teoriilor care susţineau mişcarea de rotaţie a Pământului în jurul axei sale, teorie care nu fusese întemeiată pe absolut nicio dovadă directă: „faptul că ştiinţa nu explică încă problema mult mai înaltă a esenţei originii vieţii nu constituie o obiecţie valabilă”99. În lucrarea Descendenţa omului şi selecţia sexuală, Charles Darwin nu mai arată niciun fel de reţinere şi nu mai 97 Charles Darwin, op. cit., p. 130. 98 Ibidem, p. 175. 99 Ibidem, p. 380. 54 Antropologie şi comunicare interculturală caută argumente noi citând dificultăţile întâmpinate de alte teorii revoluţionare, ci abordează abrupt, chiar din deschiderea studiului, tema care va stârni o adevărată revoluţie culturală100: „prin toate caracterele vizibile omul se deosebeşte mai puţin de maimuţele superioare decât se deosebesc acestea de reprezentanţii inferiori ai aceluiaşi ordin al primatelor”101. Savantul începe prin a compara structura osoasă a omului cu cea a mamiferelor. De la oase, muşchi, nervi şi vase de sânge până la circumvoluţiunile din creierul primatelor superioare, fiecare poate fi identificată şi la nivelul anatomiei umane. Mai mult, Darwin face o comparaţie şi din perspectiva bolilor, subliniind faptul că între oameni şi mamifere există o compatibilitatea totală şi, evident, neîntâmplătoare: „Omul este apt să primească de la animalele inferioare şi să le transmită anumite boli, ca turbarea, variola”102. Ceea ce a devenit, între timp, un fenomen îngrijorător şi demn de luat în seamă de către toate organismele de protecţie a animalelor a fost intuit încă din momentul redactării lucrării Descendenţa omului şi selecţia sexuală. Astfel, efectul identic al medicamentelor asupra omului şi a mai multor specii de maimuţe constituie un argument suplimentar pentru Darwin. În privinţa dezvoltării embrionare, fără să fie primul care discută această etapă, el observă totuşi că, într-o fază timpurie, embrionul uman este aproape identic cu cel al altor animale. La câteva săptămâni, embrionul uman, ca şi cel al altor mamifere, „prezintă trăsături de analogie cu peştii. Lateral sectoarelor cervical şi cefalic se dezvoltă fantele branchiale. Sistemul circulator este asemănător cu cel caracteristic peştilor”103. După mulţi ani de la moartea lui Darwin, cercetările antropologilor ruşi au dus descoperirile mai departe, F. M. Nesturh amintind de efectul palmar la copiii nou-născuţi. O asemenea „capacitate prehensilă a mâinilor”, identificată ca reflex de strângere a mâinii când simte un obiect în interiorul palmei, a fost pus pe seama „dovezilor indirecte ale originii omului din animale care îşi duceau viaţa în copaci”104. 100 Contemporanii lui Darwin comparau teoriile acestuia cu o bombă plasată în mijlocul clericilor. 101 Charles Darwin, Descendenţa omului şi selecţia sexuală, tradusă din limba engleză de Eugen Margulius, Bucureşti, Editura Academiei Republicii Socialiste România, 1967, p. 10. 102 Ibidem, p. 16. 103 M. F. Nesturh, Originea omului, traducere din limba rusă de prof. N. Botnariuc, Bucureşti, Editura Ştiinţifică, 1959, p. 24. 104 Charles Darwin, op. cit., p. 31. 55 Călin-Horia Bârleanu Pe marginea abordării comparate, naturalistul născut cu peste şaizeci de ani înaintea lui Marcel Proust invocă şi simţul mirosului, care „la om este neobişnuit de eficient în a reaminti în mod viu ideile şi imaginile unor scene şi locuri uitate”105. Tot el discută şi despre dentiţie, cu mult înaintea ştiinţei, care avea să demonstreze că era vorba despre un adevăr valabil, observând că omul beneficiază de un maxilar mai mic, cu măsele de dimensiuni mult mai mici, totul graţie mâncării gătite şi exerciţiului redus în procesul de masticaţie. La fel, s-a susţinut că focul a fost singurul capabil să dea oamenii jos din copaci şi să-i menţină la sol, prin lumina de veghe şi prin căldura pentru gătit. Ingerarea de proteină de natură animală stă la baza dezvoltării armonioase, mentale şi fizice, oferind creierului o sursă energetică şi de creştere de neînlocuit în primii ani de viaţă. Aportul crescut de proteine, ca urmare a consumului de carne (în cantităţi mult mai mari după implicarea focului, carnea crudă fiind greu masticabilă, de unde şi explicaţia pentru maxilarul bine dezvoltat), a dus la dezvoltarea creierului, factor esenţial în evoluţia speciei umane, prin paşii implicaţi inevitabil de o asemenea modificare: adăpost, hrană, unelte şi arme, organizare, structură, podoabe, cultură. După cum era de aşteptat, adeseori este invocată şi societatea de tip spartan, în care selecţia riguroasă, socială şi umană, era cea care stabilea, de această dată, care copii erau apţi pentru a trăi şi care nu. Putem aminti aici o serie de fapte din istoria Greciei, în legătură cu care antropologii au încercat să explice existenţa unei echivalenţe între bogăţie şi denaturarea selecţiei sexuale, justificată de acest „câştig” cultural, plin de semnificaţii variabile, numit „bogăţie”. Antropologia ultimilor ani a încercat să stabilească, în urma unor cercetări foarte ample, o relaţie între bogăţie, sărăcie şi descendenţii celor care trăiesc în cele două situaţii opuse. Cercetările s-au axat în principal pe foamete, identificându-se şi analizându-se câte un grup de supravieţuitori din diferite momente consemnate istoric, în care foamea absolută a decimat grupuri întregi de oameni, de cele mai multe ori şi ca urmare a conflictelor armate. Concluziile au fost surprinzătoare: copiii sau nepoţii celor care suferiseră de foame – în sensul plin al noţiunii, fără căi de mijloc – s-au dezvoltat mai bine, fiind mai sănătoşi şi mai longevivi decât semenii lor proveniţi din familii în care mâncarea nu reprezentase o problemă. 105 Charles Darwin, op. cit., p. 25. 56 Antropologie şi comunicare interculturală Alte cercetări de genetică au încercat să găsească motivaţia unei asemenea adaptări biologice a descendenţilor, epigenetica fiind vârful de lance în cercetarea modificărilor structurii umane la nivel celular, acolo unde se depozitează pachetele de informaţii biologice specifice atât speciei în general, cât şi fiecărui individ în parte. Nici Darwin nu ocoleşte subiectul, atrăgând atenţia asupra unei particularităţi specifice atât animalelor, cât şi plantelor: animalele hrănite brusc în exces sau cele grase, ori plantele mutate de pe soluri sărace pe soluri fertile se dovedesc a fi, în număr mai mare, sterile106. În privinţa creierului, despre care am discutat şi în primele capitole ale lucrării de faţă, se cuvine să reamintim că acesta a intrat, conform cercetărilor recente, într-un proces lent de micşorare. Studiul efectuat asupra iepurilor domesticiţi, prezentat de Darwin, vorbeşte despre o asemănare, oarecum amuzantă, cu procesul în care a intrat creierul uman: „la iepurii domesticiţi creierul este redus considerabil ca volum în comparaţie cu cel al iepurelui de câmp sau de vizuină”107, prin nefolosirea funcţiilor specifice. Procesul regresiei creierului nu este pus în relaţie doar cu iepurii, ci şi cu toate speciile de animale domesticite. Prin urmare, în susţinerea ipotezei că rasele umane se trag dintr-o unică tulpină iniţială sunt aduse argumente multiple, care evidenţiază nu doar similitudini, ci şi reflexe identice ale omului, comparat cu diverse specii. Analiza embrionilor umani, prin comparaţie cu embrionii altor specii, îl face pe savant să tranşeze dezbaterea prin distribuirea în rolul de strămoş iniţial, comun tuturor vertebratelor, a unui „animal acvatic”. Prin comparaţie cu selecţia naturală, cea sexuală este mult mai puţin riguroasă, culorile vii, aspectul general fiind un factor esenţial în selectarea partenerului. Implicarea fizicului şi a „luptelor” reprezintă şi un pas spre selecţia naturală a celui mai adaptat, mai puternic. Concret, slăbiciunile unui individ, defectele care îl împiedică sau îl încetinesc în procurarea hranei nu îi dau nicio şansă; chiar dacă ar fi transmise, ceea ce nu este o regulă inatacabilă a eredităţii, descendenţii unui individ inferior fizic sau cognitiv nu ar putea lupta pentru supravieţuire. „Legea luptei a prevalat la om în decursul primelor stadii ale dezvoltării sale”108, scrie Darwin în capitolul Caracterele sexuale secundare la om. 106 Charles Darwin, op. cit., p. 45. 107 Ibidem, p. 55. 108 Ibidem, p. 455. 57 Călin-Horia Bârleanu Naturalistul abordează şi proporţia numerică a ambelor sexe, prin corelarea datelor specifice adunate din diferite ţări, cu privire la incidenţa mai crescută a naşterilor de băieţi sau de fete; nu are, în schimb, perspectiva globală asupra fenomenului produs în situaţii speciale. Astăzi, în lumina conflictelor care au implicat mase uriaşe de oameni, studiile recente arată că în zonele de conflict incidenţa naşterilor de fete creşte semnificativ. Nu doar conflictele armate, ci şi situaţiile care implică un stres social deosebit provoacă o creştere a numărului de nou-născuţi de sex feminin. Cel mai recent exemplu în acest sens analizat şi prezentat în presa internaţională a fost cutremurul, urmat de un tsunami devastator, din Japonia anului 2011. Explicaţiile identificate, fără pretenţia exhaustivităţii, iau în calcul stresul şi hormonii specifici, dar şi capacitatea fiinţei umane de a echilibra balanţa în situaţiile cu potenţial morbid crescut. La diferenţele dintre cele două sexe se face trimitere şi în privinţa creativităţii: „bărbatul ajunge la o mai mare perfecţiune decât femeia în orice întreprinde, dacă aceasta necesită gândire profundă, raţiune sau imaginaţie sau numai folosirea simţurilor şi a mâinilor. Dacă s-ar întocmi două liste ale celor mai eminenţi bărbaţi şi femei din domeniul poeziei, picturii, sculpturii, muzicii [...], istoriei, ştiinţei şi filosofiei, cu o jumătate duzină de nume de fiecare domeniu cele două liste nu ar suferi comparaţie”109. Deşi o asemenea listă nu ar suferi modificări majore nici la o distanţă în timp de peste 140 de ani de la emanciparea totală a femeilor, putem totuşi spune că Darwin a dus raţionamentul prea departe, sugerând că o asemenea statistică ar spune ceva şi despre inteligenţa celor două sexe, cel feminin fiind, desigur, dezavantajat. În zilele noastre, psihologul Aurora Liiceanu a propus, într-un articol care reia ideea supremaţiei bărbaţilor din perspectiva creaţiei, o cu totul altă abordare a chestiunii, departe de valorizarea negativă sau pozitivă. Bărbaţii, susţine autoarea, nu fac altceva decât să compenseze incapacitatea de a crea cu adevărat, de a naşte, specifică exclusiv femeilor. Ca gen, bărbaţii au suportat dintotdeauna această comparaţie nedreaptă; conform psihologiei individuale a lui Adler, complexul de inferioritate a fost motorul necesar, care a dus la descoperirea şi la cizelarea capacităţii de creaţie. Conceptul de frumuseţe face parte din orice sistem cultural, indiferent de vechimea lui. În schimb, pe orice om 109 Charles Darwin, op. cit., p. 457. 58 Antropologie şi comunicare interculturală născut după Evul Mediu exemplele de frumuseţe culese de autorul Descendenţei omului... nu pot decât să-l amuze. Dacă frumuseţea, aşa cum o percepem noi, este astăzi construită, indusă prin basme, filme, media, pentru un indian din America de Nord ea însemna „o faţă lată, turtită, ochi mici, pomeţii obrazului ridicaţi, trei sau patru dungi negre, groase de-a curmezişul fiecărui obraz [...], un nas acvilin grosolan [...] şi sânii atârnând până la brâu”110. Finalul studiului, care a schimbat, într-un fel, lumea, poate părea neaşteptat. Dincolo de concluzia că „nu poate exista îndoială că ne tragem din sălbatici”111, Charles Darwin încearcă, moralist, să repună în drepturi societăţile primitive, simbol al originilor noastre, apelând la empatia cititorilor sau, pur şi simplu, urmărind să distrugă mitul omului perfect, ca „specie” exclusiv contemporană. În ciuda calităţilor dobândite de om, fără vreun merit direct al acestuia, cu intelectul şi sistemul său moral, omul „încă mai poartă în structura sa corporală pecetea de neşters a originii sale inferioare”112. În ciuda unei răspândiri rapide a teoriilor evoluţioniste, Darwin a avut un predecesor în persoana lui Jean-Baptiste Lamarck (1744-1829), care a tatonat ideile principale atât din Originea speciilor, cât şi din Descendenţa omului. Strămoşul omului, susţinea acest biolog şi naturalist francez, adică „maimuţa antropomorfă străveche a fost nevoită – datorită răririi pădurilor – să-şi schimbe vechiul mod de viaţă arboricol cu unul terestru şi să treacă la mersul în două picioare”113. Evoluţionismul teoretizat de Charles Darwin este fundamentat şi pe descoperirea unor oseminte cu valoare istorică deosebită, clasificate de specialişti în funcţie de specificul cutiei craniene şi al dentiţiei şi de dimensiunea mandibulei. Aceste oseminte au fost organizate cronologic, în urma datării cu carbon 14, realizând-se, de cele mai multe ori, o plasare precisă a lor în timp. Antropologul rus M. F. Nesturh a coordonat câteva dintre săpăturile care au dus la descoperirea, pe un teritoriu vast, de oase de Homo neanderthalensis. Apariţia, în paralel, a hominidului de Cro Magnon, ca specie superioară Omului de Neanderthal, a determinat nu doar o luptă între indivizi, ci şi una 110 Charles Darwin, op. cit., p. 467. 111 Ibidem, p. 501. 112 Ibidem. 113 M. F. Nesturh, Originea omului, p. 13. 59 Călin-Horia Bârleanu pentru resurse, cel din urmă, evoluat şi mult mai adaptat, având în final supremaţia. Unii antropologi speculează că graiul articulat ar fi apărut încă din perioada Neanderthal, fiind doar din ce în ce mai bine stăpânit în perioada Cro Magnon, când ar fi apărut, graţie dezvoltării cutiei craniene, şi primele reprezentări fantastice în legătură cu ocupaţiile comunităţii: vânătoarea, magia şi forţele naturii. Din această perspectivă, de raportare, într-un fel sau altul, a omului la natură, nu pare să mai fie decât un pas până la apariţia sentimentului şi a comportamentului specific religios. Sunetele emise prin articulare trebuie să fi servit, iniţial, „ca semnale ale acţiunilor”, care „au început ulterior să desemneze şi obiecte ori fenomene; a crescut numărul semnalelor sonore; au căpătat o însemnătate din ce în ce mai mare forţa lor, înălţimea, timbrul, intonaţia, frecvenţa”114. Prin urmare, nu am exagera dacă am susţine că un asemenea câştig, posibilitatea de a comunica prin cuvânt, a reprezentat un element-cheie în evoluţia omului şi în capacitatea sa de a stăpâni lumea. Nu ne ferim, aici, să invocăm textele sacre ale omenirii, cu atât mai mult cu cât legendei biblice îi corespunde mitul mahomedan, iar unele din sărbătorile aztecilor corespund perfect unor sărbători creştine. Arhetipul prezent în toate manifestările religioase reprezintă o linie directă spre psihicul uman colectiv. Nu întâmplător, una din primele acţiuni în care Adam trebuie să se implice, ca trăitor în Eden, este de a denumi: „Şi a pus Adam nume tuturor animalelor şi tuturor păsărilor cerului şi tuturor fiarelor sălbatice” (Facerea, 2, 20)115. Constatăm aşadar că nu putem exclude din prezentarea curentelor antropologiei şi câteva referiri la hominizii care au fost şi sunt până astăzi consideraţi „verigile lipsă” din evoluţia omului, care a evoluat spre specia dominantă de astăzi în mai bine de un milion de ani. Cuaternarul, plasat de majoritatea specialiştilor în urmă cu peste 2,5 de milioane de ani, a fost caracterizat, în primul rând, de oscilaţia temperaturilor în succesiunea erelor glaciare. Urmele fosile ale ramapitecului şi ale pitecantropului de mai târziu, cu însuşiri corporale specifice atât maimuţelor, cât şi oamenilor, au suscitat un interes deosebit. Insula Java a reprezentat, în acest sens, un teren fertil pentru arheologie, sute 114 M. F. Nesturh, op. cit., p. 340. 115 Cf. aici şi în continuare: Biblia sau Sfânta Scriptură, Bucureşti, Editura Institutului Biblic şi de Misiune Ortodoxă, 2008. 60 Antropologie şi comunicare interculturală de resturi de hominizi fiind culese, măsurate şi analizate ca verigi lipsă din lunga şi misterioasa evoluţie a omului. „Apartenenţa pitecantropului la familia hominidelor a fost confirmată în urma descoperirii a încă unui craniu de pitecantrop”116, care includea un fragment de mandibulă şi dinţi cu caracter uman. Sinantropul, plasat la finalul epocii preglaciare, a reprezentat, la rândul său, un pas important spre confirmarea tuturor acestor verigi lipsă din evoluţia umană. Anatomiştii numesc noua specie, diferită, Sinanthropus; de cele mai multe ori, lângă fragmentele de oase specifice se găsesc şi resturi de unelte, oase de animale, urme de foc etc. Cu toate că a fost descoperit şi datat după fosilele de oameni de Neanderthal şi de pitecantropi, sinantropul are trăsături care sugerează că ar fi mai primitiv, dinţii mai mari, cu rădăcini mai adânci reprezentând principalul indiciu. Remarcabil este că alături de majoritatea fosilelor de sinantropi s-au identificat semne ale folosirii focului: cenuşă, resturi de cărbuni sau oase arse. Se ştie că focul a adus o modificare esenţială atât nutriţiei, cât şi organelor indivizilor: „Alimentaţia cu carne conţinea în stare aproape asimilabilă substanţele cele mai importante de care are nevoie corpul omenesc pentru schimbul de materii”117. Nesturh speculează ingenios atunci când susţine că obţinerea focului prin frecare a fost precedată de aprinderea ramurilor în contact cu lava incandescentă sau de apucarea lemnelor aprinse în urma incendiilor izbucnite spontan. Mai toate fosilele omului de Cro Magnon se deosebesc vizibil de ale omului de Neanderthal, cu atât mai mult cu cât în proximitatea lor au fost identificate şi urme ale culturii evoluate: unelte din os sau din piatră, prelucrate fin. În ciuda unui număr în creştere de asemenea fosile, antropologii nu pot încă explica diferenţierea raselor europoidă, mongoloidă şi negroidă. Evoluţioniştii au fost primii care au încercat o clasificare a trăsăturilor specifice „vârstelor” omenirii. Antropologul belgian Robert Deliège (n. 1953) analizează118 o serie de trăsături, cum ar fi raţionamentul infantil, lipsa inventivităţii, anarhia sau tirania, comunismul de proprietate privată şi sexual, ignoranţa religioasă etc., pe care le atribuie popoarelor inferioare. Pentru popoarele superioare, Deliège identifică raţionamentul ştiinţific, capacităţile 116 M. F. Nesturh, op. cit., p. 265. 117 Ibidem, p. 281. 118 Robert Deliège, O istorie a antropologiei. Şcoli, autori, teorii, traducere din limba franceză de Ioan T. Biţa, Bucureşti, Editura Cartier, 2007. 61 Călin-Horia Bârleanu tehnologice, democraţia, proprietatea privată, monogamia şi monoteismul asociat moralităţii. Un alt teoretician al evoluţionismului a fost antropologul american Lewis Henry Morgan (1818-1881), care propunea o viziune asupra istoriei umanităţii în trei stadii: sălbăticia, barbaria şi civilizaţia, fiecare cu diferite „vârste”, sintetizate de Robert Deliège după cum urmează:  stadiul inferior al sălbăticiei, reprezentat de primii paşi ai omenirii. Viaţa era asigurată prin cules, apărând şi primele manifestări de limbaj articulat;  stadiul mediu al sălbăticiei, în care focul reprezintă calea spre vânătoarea eficientă şi spre ingerarea proteinelor. Se practică cercetarea de noi teritorii;  stadiul superior al sălbăticiei, calculat din momentul în care încep să fie folosite armele complexe, ca arcul;  stadiul inferior al barbariei, asociat cu olăritul;  stadiul mediu al barbariei, asociat cu folosirea pietrelor în construcţii, cu domesticirea animalelor şi cu începutul agriculturii;  stadiul superior al barbariei, asociat cu începerea prelucrării fierului;  civilizaţia, asociată alfabetului şi scrierii119. Născut în 1832, Edward Tylor a fost primul profesor de antropologie din cadrul Universităţii din Oxford. În urma cercetărilor pe teren, el a propus o teorie importantă şi pentru etnografie: teoria vestigiilor. Potrivit lui Tylor, pot fi găsite urme ale celor mai vechi ritualuri şi obiceiuri chiar şi în civilizaţiile moderne, contemporane. Aceste veritabile comori istorice oferă unui ochi atent, pregătit, ocazia să identifice particularităţi ale oamenilor din trecutul cel mai îndepărtat. Gradul este cel care separă grupurile umane şi facultăţile mentale, şi nu natura acestor funcţii cognitive. „Resturile” comportamentale din prezent reprezintă adevărate punţi spre trecut, când ele constituiau norme şi ritualuri complexe. Astfel, în spaţiul tradiţional românesc, în cadrul ceremonialului nupţial se jucau, înaintea nunţii, diferite jocuri, bărbatul primind diferite roluri, cu scopul ritualic de a fi încercat. „Furatul miresei” de astăzi făcea, în trecut, obiectul unui obicei 119 Robert Deliège, op. cit., p. 28-29. 62 Antropologie şi comunicare interculturală care presupunea exact o formă de răpire a celei care devenea, de cele mai multe ori, soţia bărbatului. Vestigii comportamentale întâlnim mai ales în viaţa satului arhaic, stigăturile din cadrul ceremonialului nupţial reprezentând un deliciu pentru abordarea antropologiei culturale. Cu caracter erotic, strigăturile vizează în principal relaţiile naşilor cu mirii şi nepriceperea celor din urmă în ale intimităţii. Sigmund Freud a adus o contribuţie preţioasă aici, discutând, în volumul Studii despre sexualitate, un anumit tabu păstrat în legătură cu jus primae noctis. Alte reminiscenţe care s-au păstrat peste veacuri pot fi identificate în zgomotul pe care îl face alaiul însoţitor al mirilor, păstrat astăzi prin claxoane sunate îndelung, strigături diverse şi fluierături, care doar cu greu ar putea fi explicate de participanţi. Un obicei similar a fost observat la diferite triburi primitive, care, în momentele cele mai importante pentru comunitate (nuntă, naştere, moarte), se manifestă zgomotos, prin strigături fără sens, al căror unic scop este de a produce sunete puternice, stridente. Acestea erau asociate de către membrii colectivităţilor respective cu alungarea spiritelor rele care pot urmări omul, prin ghinioane. Nu putem să nu punem un semn de echivalenţă între acest „zgomot primitiv” şi „zgomotul modern”, produs prin mijloace tehnice diferite. Şi doliul intră sub incidenţa „vestigiilor”, gama de culori cu care este asociată această stare reprezentând o evoluţie culturală. În general, negrul, asociat unei majorităţi sociale, îşi găseşte un corespondent într-un obicei al comunităţilor primitive, care a părut, iniţial, cel puţin curios pentru majoritatea antropologilor. Membrii grupului din care dispărea prin moarte un om se tăvăleau prin noroi şi umblau murdari o perioadă specifică de timp; conform explicaţiilor, pentru a nu fi afectaţi, identificaţi de boala sau de spiritul care determinase decesul. Negrul noroiului, care „ascunde” şi metamorfozează individul, s-a păstrat prin adoptarea culorii sau, la bărbaţi, prin creşterea bărbii, care realizează, cu adevărat, o modificare a aspectului fizic. Teama de acest „spirit al morţii” s-a adaptat şi în privinţa dezvoltării copiilor, literatura română, inclusiv cea de specialitate, etnografică, fiind bogată în exemple de obiceiuri în virtutea cărora, în caz de boală, copiii trebuie să-şi schimbe numele sau să fie „vânduţi” ori „pierduţi” ritualic. În limbajul nonverbal, salutul cu mâna ridicată şi palma fluturând s-a păstrat din perioada în care omul trebuia să-şi 63 Călin-Horia Bârleanu anunţe de la distanţă apropierea cu gânduri paşnice – în vremuri în care comunicarea nu se putea baza pe cuvinte. Teoria vestigiilor dezvoltată de Edward Tylor îşi dovedeşte autenticitatea în urma identificării obiceiurilor iniţiale care s-au pierdut parţial, perpetuându-se doar sub forma unui comportament, aparent fără rost, prezent în societăţile contemporane. În acelaşi timp, studiul credinţelor primitive l-a ajutat pe Edward Tylor să elaboreze un nou concept, necesar studiilor de antropologie: animismul. Definind religia ca o „credinţă în fiinţe spirituale”, antropologul vede în ea un fenomen universal, cu un numitor comun al tuturor religiilor, ca formă minimală de exprimare. În acest context, vom aminti că Freud şi Tylor au, în linii generale, aceeaşi opinie în legătură cu formarea credinţei despre suflet la popoarele primitive. Întrebările şi dilemele conştiinţei în formare, de tipul „Ce reprezintă visele?” sau „Dacă un individ a murit, cum poate fi el prezent în vis?”, şi-au găsit răspuns sub forma unei credinţe în existenţa spiritelor, valorizată pozitiv, pe baza relaţiilor strânse cu membrii dispăruţi şi visaţi, dar şi prin generarea unui anume respect social. A apărut astfel şi „cultul strămoşilor”, ca reacţie psihologică la o situaţie care cerea răspuns, spiritele fiind identificate în toate fenomenele naturii şi în toate lucrurile care au un anumit impact asupra omului. Prin urmare, spiritele au început să fie personalizate, „încarnate mai întâi de pietre sau de alte elemente ale naturii, pentru a trece, apoi, la animale. Încetul cu încetul, sufletele se încarnează în fiinţe vii, iar animismul devine fetişism”120. Rolul important al teoriei animismului a fost demontarea ideii că exclusiv religiile „clasice” pot fi numite religii în toată puterea cuvântului: „Orice credinţă în fiinţe spirituale, crede Tylor, are acest statut”121. Existenţa sufletului, independent de corp, stă, conform lui Tylor, la baza creştinismului de astăzi. Deloc paradoxală este şi analiza magiei, pe care o realizează antropologul, considerând-o o manifestare apropiată religiei şi identificându-i două atitudini specifice:  prima are la bază credinţa că fiinţele spirituale au puterea de a afecta şi de a controla lumea şi viitorul oamenilor. Ea a dus, inevitabil, la apariţia ritualurilor „de îmbunare” a divinităţilor; 120 Robert Deliège, op. cit., p. 38. 121 Gabriel Troc, op. cit., p. 241. 64 Antropologie şi comunicare interculturală  a doua caracterizează doar popoarele cu trăsături puternic primitive: „oamenii pot controla atât forţele de natură spirituală, cât şi pe cele de natură materială”122. Aceasta din urmă este, poate, şi definiţia cea mai simplă a magiei. Contactul cu părţile poate transmite din caracterele lucrului respectiv; de exemplu, fertilitatea femeii poate ajuta o grădină să dea roade, sau cunoaşterea numelui poate aduce o putere de stăpânire asupra individului sau asupra obiectului (vezi şi credinţa românească a vânzării ritualice a unui copil bolnav sau a schimbării numelui lui). La finalul secolului al XIX-lea apare, evident ca reacţie la tezele evoluţioniste, difuzionismul, care se constituie într-o etapă importantă a dezvoltării antropologiei moderne, în centrul abordării aflându-se, de cele mai multe ori, „cultura materială”. Adepţii difuzionismului au contestat vehement capacitatea oamenilor, ca specie, de a fi inventivi, trăsătură-cheie pentru tezele evoluţionismului. Succesiunea etapelor nu putea avea loc în absenţa inventării uneltelor, instituţiilor, sistemului de credinţe – pe baza imaginaţiei, ca motor principal al creaţiei. Pentru antropologii difuzionişti este exclusă posibilitatea inventării focului, fierului, religiei în cadrul fiecărei societăţi de pe suprafaţa Pământului: „Să crezi că fiecare societate duce la o existenţă independentă este o aberaţie – «sălbaticul nu a descoperit şi nu a inventat nimic», declara un critic al teoriei evoluţioniste”123. Mai mult, difuzionismul susţine că orice fapt cultural are capacitatea de a călători pe distanţe mari, distribuindu-se, mai devreme sau mai târziu, în întreaga lume, inventarea unei tehnici mai mult decât o singură dată nefiind nici posibilă, nici necesară. Încercările de a găsi dovezi ale procesului de difuziune i-au făcut pe antropologi, dar şi pe istorici sau pe arheologi să caute centre, „focare” de răspândire culturală şi modul în care acestea s-au difuzat în toate direcţiile. Teza împrumuturilor culturale respinge oarecum, în acelaşi timp, ipotezele şi cercetările lui C. G. Jung. Dacă nu poate exista origine comună în apariţia culturii, înseamnă că omenirea nu împărtăşeşte, dincolo de schimb şi de interesul economic, nimic. Asemănările între culturi nu pot fi decât rezultatul unui împrumut, chiar dacă dovada acestuia nu poate fi făcută. Exemplu ar putea fi legenda arborilor îmbrăţişaţi, 122 Gabriel Troc, op. cit., p. 242. 123 Robert Deliège, op. cit., p. 55-56. 65 Călin-Horia Bârleanu copacul fiind, în concepţia jungiană, unul dintre arhetipurile esenţiale ale omenirii, simbol folosit în literatură din cele mai vechi timpuri. Dincolo de importanţa lui în economia textelor sacre, în Epopeea lui Ghilgameş copacul este prezentat şi ca parte esenţială a călătoriei eroului. Nu putem aşadar să nu vedem, în cea mai veche scriere literară a umanităţii, un indiciu important referitor la arhetipologie124. Făcând legătura între subteran, pământ şi cer ca un axis mundi, arborele poate fi lesne încărcat cu semnificaţia originii: „el reprezintă începutul şi sursa vieţii, adică acea forţă vitală magică atât de familiară primitivului, a cărei reînnoire anuală era sărbătorită prin adoraţie”125. Pornind de la poveştile descoperite, despre care membrii comunităţilor nu aveau cum să afle, folcloristul român Artur Gorovei (1864-1951) abordează, dintr-o perspectivă etnografică, această temă, afirmând că „în literatura tuturor popoarelor este cunoscută legenda celor doi arbori care cresc şi se îmbrăţişează deasupra mormintelor celor doi îndrăgostiţi, mereu despărţiţi în timpul vieţii”126. Specialiştii identifică variante similare în literatura chinezească, în Afganistan, în perioada Evului Mediu etc. De la sumero-babilonieni, prin textul despre Ghilgameş, la literaturile lumii şi mai ales la creaţia caracterizată de oralitate, nu putem exclude prezenţa ipotezelor jungiene – după cum şi teoriile difuzioniste par la fel de valide. Un rol important au avut difuzioniştii americani, care au descoperit, analizând fenomenele culturale şi urmărind o serie de caracteristici ale societăţilor indienilor, atât „culturi particulare, cu puternice determinaţii etnico-istorice”, cât şi „arii culturale, formate în jurul aceloraşi caracteristici”127. Franz Boas (1858-1942), supranumit şi „părintele antropologiei americane”, este considerat cel mai important promotor al difuzionismului în antropologie. Teoria difuziunii prin împrumut, elaborată de el, se bazează pe ipoteza că nu toate informaţiile sau descoperirile unei societăţi din exteriorul ei sunt asimilate de o anumită comunitate128. Particularismul istoric, reprezentând cea mai complexă formă a difuzionismului, este aprofundat de către Gabriel Troc, 124 Tăbliţele de argilă. Scrieri din Orientul Antic, traducere, prefaţă, cuvinte înainte şi note de Constantin Daniel şi Ion Acsan, Bucureşti, Editura Minerva, 1981. 125 C. G. Jung, Simboluri ale transformării, Bucureşti, Editura Universitas, 1999, p. 105. 126 Artur Gorovei, Literatura populară, Bucureşti, Editura Minerva, 1976, p. 393. 127 Alina Branda, op. cit., p. 48. 128 Franz Boas apud Ibidem. 66 Antropologie şi comunicare interculturală care structurează principalele trăsături din perspectiva cărora acesta poate fi abordat. Astfel, fiecare cultură se alcătuieşte, în parte, din împrumuturile adaptate nevoilor specifice comunităţii respective. Relativismul cultural este esenţial în abordarea curentului antropologic: „toate culturile şi valorile acestora trebuie analizate în propriul lor context, nu prin raport la alte concepte integratoare de genul «umanităţii ca întreg» sau a evoluţiei acesteia, care conduc cel mai adesea la un comparativism ce elimină detaliile şi la generalizări grăbite”129. Un alt merit important al lui Franz Boas este acela „de a fi demontat credinţa secolului al XIX-lea cu privire la legătura (presupus necesară) dintre rasă şi cultură”130, teorie speculată şi de regimul nazist. Pe de altă parte, o contribuţie deosebită, identificată şi de Gabriel Troc, este aceea de a fi discutat concret relaţia dintre sistemul de valori şi dobândirea acestuia pe cale naturală sau artificială: „o bună parte din comportamentele, ideile, chiar sentimentele şi emoţiile pe care le considerăm ca fiind naturale sunt, în fapt, constructe culturale datorate formării noastre prin educaţie”131. Cu alte cuvinte, oamenii învaţă ce şi cum să iubească sau să creadă, învaţă toate normele despre frumos, despre dreptate, care sunt adevăruri particulare pentru anumite grupuri, în care educaţia este îndreptată într-o anumită direcţie. După cum am arătat mai sus, ceea ce este „frumos” pentru societatea contemporană nici nu putea fi invocat în grupurile abordate de antropologii secolului trecut. Aceste diferenţe – fireşti – în receptarea şi interpretarea lumii şi a sinelui au dus, din păcate, la cele mai mari pierderi de vieţi omeneşti din istorie. Cu toate că Boas propune o viziune centrată pe egalitatea între „noi” şi „ei”, între modern şi primitiv, realitatea primelor contacte cu Lumea Nouă a fost cu totul alta, chiar dacă relativismul cultural îi plasează pe cei din grupurile izolate, cu trăsături „primitive”, pe acelaşi nivel social cu orice alt grup din istorie, având acelaşi potenţial de învăţare şi de asimilare, dar fiind „subdezvoltaţi tehnologic”. Cercetarea lui Franz Boas se leagă şi de conceptele de stabilitate şi de schimbare culturală. După cum arată şi demersul în istoria antropologiei semnat de Gabriel Troc, orice grup caracterizat prin longevitate, care se menţine în acelaşi areal 129 Gabriel Troc, op. cit., p. 248. 130 Ibidem, p. 249. 131 Ibidem. 67 Călin-Horia Bârleanu geografic, fără a avea contacte cu grupuri externe, devine „corp stabil”. De la stabilitate la instabilitate, Boas uzează, în conceptualizarea sa, de o serie de termeni cu care, fie şi numai parţial, ne-am familiarizat deja: instinct, automatism şi tipar de comportament. Istoricul şi filosoful american Will Durant (1885-1981) scria despre căderea Imperiului Roman: „o mare civilizaţie nu este cucerită din afară până ce nu se distruge singură din interior”132. Decăderea oricărui imperiu implică un puternic factor cultural, moral, care declanşează procesul dezbinării. Dacă mâncarea sau dormitul reprezintă instincte, felul în care dormim şi mâncăm, mesele şi nutriţia, felul mâncărurilor, casele şi structura acestora – toate reprezintă domenii ale culturii: „Actele noastre, prin urmare, pot fi instinctuale, însă forma reacţiilor este culturală”133. Pe scurt, ce se acumulează ca deprindere în copilărie, fără să varieze, devine model, tipar de comportament, iar „stabilitatea unei culturi depinde de stabilitatea automatismelor”134. Acestea, prin forţa conformismului social, constrâng indivizii şi sunt independente de orice acţiune critică a grupului. Dispariţia sau estomparea manifestărilor, a răspunsurilor tradiţionale ale societăţilor reprezintă o deviere de la conformism, reacţiile oamenilor căpătând, pe cale de invenţie proprie sau prin împrumut, particularităţi noi. Culturile stabile cer „supunere” necondiţionată şi respectarea tipului de răspuns social în contextele tradiţionale, cum ar fi, spre exemplu, acelaşi model de casă existent într-o zonă din Bucovina sau din Ardeal. Nu putem să nu valorizăm pozitiv stabilitatea prin conformism – identitatea grupului prin istoria şi tradiţia lui fiind astăzi în Europa pe cât de rare, pe atât de apreciate şi de încurajate. Ne referim exclusiv la fondul material şi imaterial cultural, tradiţional, pentru că orice formă de conformism duce, dincolo de îndoială, la inhibarea creativităţii, a originalităţii – atât cât poate ea exista – şi a evoluţiei prin indivizii care, în urma unui travaliu ştiinţific ori artistic constructiv, descoperă direcţii noi de cercetare. Nu există pretenţia unei 132 Vezi The Story of Civilization, vol. III, Caesar and Christ, New York, Simon & Schuster, 1944: „A great civilization is not conquered from without, until it has destroyed itself within” reprezintă şi dictonul cu care se deschide filmul Apocalypto, regizat de Mel Gibson. Cf. şi: http://en.wikipedia.org/wiki/ Will_Durant. 133 Gabriel Troc, op. cit., p. 251. 134 Ibidem. 68 Antropologie şi comunicare interculturală originalităţi totale în contextul în care arhetipologia „setează” indivizii pentru anumite direcţii din care ieşirea este greu de presupus. Mai mult: se cuvine să amintim, în acest context, şi că filosoful român Petre Ţuţea (1902-1991) susţinea existenţa „făpturilor colective”: „Căci ce puţin însemnăm şi cât de puţin din ce avem am putea să-l socotim al nostru în adevărata accepţiune a cuvântului. Am cunoscut artişti care se lăudau că nu luaseră nimic de la niciun alt maestru, zicând că datorau totul geniului lor propriu. Neghiobii!”135 Aşa cum se întâmplă de cele mai multe ori, fiecare curent ideologic îşi stabileşte temelia pe critica celui care l-a precedat. Este şi cazul funcţionalismului, care şi-a avut întemeietorii în Bronislaw Malinowski şi Alfred Radcliffe-Brown. Centrul interesului cercetătorilor funcţionalişti, care, conform Alinei Branda, nu poate exista fără opiniile, atitudinile şi impulsurile indivizilor, este structura socială. Astfel, ceremonialul este la fel de important şi astăzi, chiar dacă în societatea arhaică el îndeplinea un rol aproape terapeutic, de a defula, „de a exhiba impulsurile primare ale membrilor colectivităţii”136. Societatea este asemănată de funcţionalişti cu un organism, organele fiind reprezentate de sistemul de credinţe, instituţii, tipare de comportament şi ritualuri, care au, fără excepţie, o funcţie concretă. Ordinea şi stabilitatea grupului este garantată de prezenţa şi de buna funcţionare ale fiecărui sistem. Potrivit lui Radcliffe-Brown şi după cum apreciază şi Gabriel Troc, sarcina antropologului este, în acest context ştiinţific, de a studia modul în care obiceiurile şi credinţele „funcţionează în sensul rezolvării problemelor de care depinde menţinerea sistemului”137. Funcţionalismul analizează aşadar faptul social ca pe o realitate existentă, concretă, iar nu ca pe un rezultat istoric – astfel încât, pentru prima dată în abordările antropologice, incursiunea în trecut a devenit irelevantă. Singurul aspect relevant rămâne socialul, cu manifestările sale din prezent. Considerată „elementul forte” al funcţionalismului, metoda asociată abordării a făcut subiectul unor dezbateri ample. Pentru ca antropologul să înţeleagă în totalitate 135 Petre Ţuţea, Omul. Tratat de antropologie creştină. I. Problemele sau Cartea Întrebărilor, Iaşi, Editura Timpul, 1992, p. 228. 136 Alina Branda, op. cit., p. 54-55. 137 Gabriel Troc, op. cit., p. 256. 69 Călin-Horia Bârleanu funcţionarea complexului de credinţe şi relaţia lor cu instituţiile, el are nevoie de metoda ştiinţifică a „observaţii participante”. I se cere, astfel, o adevărată perioadă de „iniţiere” pe teren, completată de vaste cunoştinţe teoretice din domenii conexe antropologiei. A locui cu nativii şi a le învăţa limba, pentru o înţelegere cât mai exhaustivă, devin reguli de manual pentru funcţionalişti, care trebuie să se implice la un nivel cât mai intim în societăţile studiate, dovedind, în acelaşi timp, discreţie, pentru a permite reacţiilor sociale autentice să se manifeste. Prin urmare, regulile experimentului sociologic sau ale celui psihologic se regăsesc şi în funcţionalism. Pentru ca rezultatele să fie valide, individul sau comunitatea nu trebuie să ştie că fac obiectul unei cercetări, iar pentru ca valoarea studiului să fie indiscutabilă, este de preferat ca observaţia să fie făcută exclusiv în mediul natural al individului ori al grupului. Cum ar reacţiona un copil, atunci când se studiază particularitatea interacţiunii sociale la vârste mici, pe terenul de joacă – şi care ar fi reacţia acestuia într-un laborator? Ce validitate ar avea rezultatele de laborator, faţă de cele obţinute pe teren? Structuralismul lui Claude Lévi-Strauss este ultimul curent important al antropologiei, metoda propusă de savantul francez având implicaţii numeroase, în majoritatea ştiinţelor. Structuralismul devine aproape un curent adoptat de limbajul ştiinţific, ceea ce i-a adus lui Lévi-Strauss o popularitate ieşită din comun. Dificultatea aparentă a noului concept a fost provocată şi de faptul că autorul tezelor nu i-a definit şi nu i-a descris, concret şi pe larg, particularităţile. În schimb, după cum am arătat deja în capitolul precedent, dedicat revoluţiilor culturale, textele de investigaţie antropologico-culturală conţin detalii importante referitoare la structuralism. Structura, aşa cum o explică şi Robert Deliège138, nu este o realitate palpabilă sau „empiric observabilă”, ci o formă de manifestare intelectuală, un model sau o construcţie teoretică. „Realitatea adevărată nu e niciodată şi cea mai observabilă”, spunea antropologul francez cu referire la importanţa elaborării unor modele de percepţie şi de analiză a realităţilor sociale. Modelele sunt, de cele mai multe ori, inconştiente, membrii grupurilor preluând de la cei mai bătrâni din societate un tipar de viaţă ori de credinţă sau reguli dobândite prin educaţie. „Aşa cum subiectul vorbitor nu e în 138 Robert Deliège, op. cit., p. 249. 70 Antropologie şi comunicare interculturală stare să explice mecanismele limbajului, tot la fel actorul social nu poate să dea pe faţă natura profundă a practicilor sociale”139. Din numeroase motive, care ţin mai ales de metodă, analiza unui grup, cu mozaicul său cultural specific, nu poate aduna toate informaţiile sau faptele sociale specifice; ceea ce, după cum susţine Lévi-Strauss, nici nu ar avea vreun rost. Acumularea de fapte se dovedeşte o muncă deosebit de dificilă – şi în acelaşi timp inutilă, suprapunerea faptelor neaducând informaţii noi. În schimb, selectarea lor pe principiul importanţei şi tratarea lor cât mai riguroasă permit, de fapt, înţelegerea tuturor fenomenelor similare. Prin urmare, „când o lege este formulată plecând de la un anumit număr de experienţe, ea este validă în chip general”140, prin generalizare ştiinţifică. După cum am arătat deja, structuralismul este radical diferit de funcţionalism, care privea cultura ca un organism format din mai multe elemente esenţiale. Pentru Lévi-Strauss, cultura este similară limbajului. Cele două instanţe sunt formate din sisteme complexe de semne, actanţii dialogând, interacţionând fără să cunoască în detaliu structura din spatele procesului de comunicare. Cultura este, pentru structuralişti, „un sistem formal de semne”141, iar societatea constituie, la rându-i, prin reciprocitatea pe care o implică socializarea, un amplu sistem de comunicare. Prin urmare, se cuvine să evidenţiem faptul că această nouă perspectivă de abordare a antropologiei se îndepărtează, deopotrivă, atât de populaţiile vii, cât şi de populaţiile fosile, concentrându-şi atenţia pe orice altceva decât pe contactul fizic. Expresia culturală, ritul, mitul devin reperele cu ajutorul cărora se pot formula ipoteze şi concluzii ştiinţifice. Cu toate că unele ritualuri sau mituri par, pentru neiniţiaţi, care le percep şi le analizează la suprafaţă, absurde, ele ascund, invariabil, un sens care trebuie desluşit. Abordând mitul într-o manieră similară predecesorul său, C. G. Jung, Lévi-Strauss îi acceptă prezenţa în toate timpurile şi în toate grupurile sociale, indiferent de nivelul tehnologic atins, mitul fiind o realitate tematică aproape identică pentru diferitele grupuri umane aflate pe aceeaşi axă sincronic-diacronică. 139 Robert Deliège, op. cit., p. 249. 140 Ibidem, p. 250. 141 Ibidem, p. 251. 71 Călin-Horia Bârleanu 3.2. Eu şi Celălalt Alteritatea se opune conceptual şi ideologic identităţii. După cum sugerează şi Jacques Lacan, doar prin altul poate omul să acceseze informaţii sau să formuleze raţionamente despre sine. În sens literar, tema dublului s-a regăsit în câteva dintre cele mai profunde pagini de literatură universală. De la nivelul proceselor cognitive, gândul despre sine produce o ruptură, susţine istoricul ieşean Florea Ioncioaia, invocându-l pe eseistul şi teoreticianul literaturii Roland Barthes (1915-1980): „«Eu este pronumele imaginarului, el este pronumele distanţei» [...]. Construcţia identitară reclamă prezenţa, în discurs cel puţin, a unei identităţi opuse”142. Cele zece porunci, dar şi Mântuitorul, la care am mai făcut trimitere mai sus, propun exact acest lucru: „Să iubeşti pe aproapele tău ca pe tine însuţi” (Matei, 22, 39). Miza acestor reglementări este una profund psihologică, dar şi socială, având, conform aceluiaşi raţionament freudian, rolul evident de a induce dragostea sau de a înlătura crima, trăiri experimentate de individ din cele mai vechi timpuri – motiv pentru care au apărut şi o serie de reguli. Distanţa devine o adevărată sursă de alteritate143, în mai toate spaţiile culturale străinii veniţi din alte ţări sau locuri fiind incluşi aici chiar în ciuda împământenirii lor. Şi Tzvetan Todorov vede în aceeaşi termeni alteritatea, considerând că „piatra de încercare a alterităţii nu este acel tu prezent şi apropiat, ci un el absent sau depărtat”144. Dacă în literatură dublul declanşează o serie de reacţii în personajul iniţial, care-şi conturează o personalitate şi urmăreşte să-l înlocuiască pe individul copiat, în sens antropologic celălalt reprezintă, în esenţă, acelaşi lucru. După cum am arătat deja, pornind de la experienţa lui Cristobal Colon, cultura celui care descoperă pare să joace un rol cu mult mai important decât cea a individului descoperit. Deplasarea de pe terenul cunoscut, 142 Florea Ioncioaia, Veneticul, păgânul şi apostatul. Reprezentarea străinului în Principatele române (secolele XVIII-XIX), în Identitate / alteritate în spaţiul cultural românesc, culegere de studii editată de Al. Zub, Iaşi, Editura Universităţii „Al. I. Cuza”, 1996, p. 159-160. 143 Ibidem, p. 164. 144 Tzvetan Todorov, Cucerirea Americii. Problema Celuilalt, traducere de Magda Jeanrenaud, Iaşi, Editura Institutul European, 1994, p. 147. 72 Antropologie şi comunicare interculturală numit „(a)casă”, pe unul nou, dominat şi populat de alţii, face diferenţa între „a descoperi” şi „a fi descoperit” – cu toate că descoperirea este unică şi identică pentru toţi cei implicaţi: „mărginiţi la o singură cultură, nu suntem numai orbi la culturile altora, ci şi miopi când este vorba despre a noastră [...]. Experienţa alterităţii ne face să vedem ceea ce nici măcar nu ne-am fi putut imagina”, afirmă etnologul şi antropologul francez François Laplantine (n. 1943)145. Descoperirea celuilalt prin cultură ar trebui să fie caracterizată prin toleranţă, ca garanţie şi confirmare a travaliului mental de a vedea fără prejudecăţi şi, mai ales, fără a proiecta propriul univers acolo unde el nu poate exista, pentru că, după cum consideră şi filosoful Sorin-Tudor Maxim, „Toleranţa este mai mult decât simplă consimţire, este manifestarea unei anumite îngăduinţe rezonabile faţă de atitudini dezaprobatoare, stânjenitoare şi chiar neînţelese în totalitate”146. Şocul pe care conchistadorii „creştini”, violatori şi căutători de aur, l-au avut în faţa nativilor dezbrăcaţi, cu ritualuri aparent absurde, a făcut dovada lipsei de îngăduinţă, ororile declanşate la puţin timp după primele contacte între civilizaţii aruncând o vină istorică asupra descoperitorilor-cotropitori. În ciuda unei structuri ierarhizate, spaniolii s-au simţit, în faţa milioanelor de oameni neînarmaţi, liberi să acţioneze după bunul lor plac, şi în privinţa bogăţiilor, şi în privinţa libertăţii indienilor. Ne referim la primele contacte ale navigatorilor cu Lumea Nouă pentru că, în opinia lui Tzvetan Todorov, în acest registru au (re)acţionat toţi „oamenii civilizaţi”. „Libertatea însăşi este limitare”147; în acest sens, neputinţa de a o canaliza spre ceea ce psihanaliza numea „pulsiunea vieţii”, spre schimb şi descoperire culturală este, se pare, specifică oricărui contact cu noul, stabilit în afara unui cadru de norme concrete. Din acest motiv, administraţiile şi organismele internaţionale care pot proteja societăţile încă necontactate interzic orice formă de intervenţie sau de comunicare cu acestea. Triburile rămase până astăzi „primitive” sunt urmărite exclusiv prin satelit sau din avion, iar teritoriile le sunt protejate prin hotărâri de guvern. 145 François Laplantine, Descrierea etnografică, traducere de Elisabeta Stănciulescu şi Gina Grosu, Iaşi, Editura Polirom, 2000, p. 40. 146 Sorin-Tudor Maxim, Toleranţa. Dreptul la diferenţă, Bucureşti, Editura Didactică şi Pedagogică, 2004, p. 84. 147 Ecaterina Morar, Fragilitatea umană în gândirea antropologică, Bucureşti, Editura All, 1998, p. 110. 73 Călin-Horia Bârleanu Una dintre primele iniţiative ale celor sosiţi, în numele lui Dumnezeu, în căutarea aurului, a fost să prindă şi să lege 550 dintre cele mai reuşite exemplare de bărbaţi şi de femei, pentru a-i duce, ca sclavi, în Spania. Necunoaşterea unor legi ale naturii, care la vremea aceea nu mai erau totuşi străine omului – sau poate indiferenţa – a făcut ca operaţiunea să fie, după cum rezultă din notiţele lui Colon, un semieşec: „Când am ajuns însă în apele din vecinătatea Spaniei, vreo două sute de indieni muriseră, cred că din cauza aerului, mai rece, neobişnuit pentru ei. I-am aruncat în mare [...], am debarcat toţi sclavii, din care jumătate erau bolnavi”148. Chestiunea comunicării dintre cele două „entităţi” care s-au întâlnit pentru prima dată atrage atenţia prin eşecul uriaş de a lega orice fel de dialog, de a evita conflictul şi genocidul, şi cere o analiză suplimentară. Istoricii s-au întrebat, până nu demult, cum a fost posibil ca mai puţin de două sute de mii de soldaţi spanioli, însoţiţi chiar de preoţi, să reuşească să reducă la tăcere şi la statutul de sclavi populaţii de câteva zeci de milioane. Sau, mai exact, după cum exemplifică Tzvetan Todorov cu dovezi din documentele păstrate, cum de a reuşit Hernán Cortés, cu nici 400 de oameni, să supună regatul legendarului Moctezuma, care avea la dispoziţie sute de mii de oameni? Cum se poate justifica, în ciuda unei diferenţe atât de mari în puterea celor care luptă, o victorie totală şi atât de rapidă? Răspunsul este doar în aparenţă dificil. Dacă am spune că orice animal domestic se bucură la auzul glasului omului – şi cu atât mai mult al stăpânului, nu am greşi cu nimic. Animalul domestic se simte în siguranţă, protejat, „familiar”; este opusul trăirii unui exemplar sălbatic din aceeaşi specie, care, într-un context natural lipsit de elementele declanşatoare ale agresivităţii, se îndepărtează la auzul unui zgomot, de orice fel – şi cu atât mai mult emis de om. De la statura fizică la miros, la voce şi la asocierile cu unelte, prezenţa omului nu surprinde cu nimic organismul obişnuit cu ea. Departe de noi intenţia de a apropia animalele sălbatice de triburile întâlnite de navigatori; comparaţia are scop strict de analogie. Indienii au trăit contactul cu spaniolii într-un acord complet cu normele de comunicare proprii, după cum şi spaniolii au căzut, în ciuda avansului tehnologic, în capcana aceluiaşi raţionament: „În loc să perceapă faptul ca pe o întâlnire pur 148 Tzvetan Todorov, op. cit., p. 47. 74 Antropologie şi comunicare interculturală umană – sosirea unor oameni avizi de aur, dar şi de putere – dar, adevărată, inedită, indienii o integrează într-o reţea de relaţii naturale, sociale şi supranaturale”149. Gândurile războinice ale spaniolilor au fost străine indienilor, care, miraţi până la şoc la vederea armurilor şi a cailor, animale cu care nu erau familiarizaţi, la auzul zgomotului infernal al tunului, la perceperea dimensiunilor ambarcaţiunilor, au introdus toate aceste informaţii într-un registru ritualic, văzând în invadatori figuri divine. De asemenea, se spune că, în primă fază, ambarcaţiunile nici nu au fost observate în larg, pentru că nativii nu cunoşteau vreun concept similar, la dimensiuni atât de copleşitoare pentru ei. Prin analogie, se întâmplă să nu remarcăm lipsa ori înlocuirea unui tablou cu care trăim generaţii la rând în casă, decât dacă acesta ne „abordează” în vreun fel sau dacă cineva face o remarcă în privinţa lui. Că aztecii folosesc un cu totul alt registru de interpretare a lumii devine evident dacă citim cum se pregătesc pentru ultimul şi cel mai important atac înainte de căderea Mexicului: băştinaşii se hotărăsc să facă uz de cea mai înfricoşătoare armă, „magnificul veşmânt din pene căruia i se atribuia virtutea misterioasă de a-l pune pe duşman pe fugă prin simpla sa apariţie”150. Îmbrăcat doar de marile căpetenii şi inspirând cel mai mare respect, veşmântul este purtat în luptă de un războinic animat de cea mai pură formă de încredere în izbândă. Moartea imediată a acestuia a reprezentat şi un fel de „moarte” a celorlalţi, reduşi la tăcere nu doar de ineficienţa costumaţiei, ci şi de „puterea” superioară care le-a permis celorlalţi să înfrângă „arma supremă”. Considerăm aşadar că nu am greşi dacă am spune, metaforic, că nativii descoperiţi de europeni nu au reuşit să dezbrace haina culturală pe care o folosiseră de generaţii întregi, prin optica plină de superstiţii şi de credinţe „puerile” în faţa ameninţării „creştinilor”. Nu li se poate însă da însă nici un vot de blam doar pentru faptul că ceea ce reprezentase, pentru ei şi chiar pentru lume, de la începuturile istoriei, o lege, nu a putut fi înlocuit cu altceva, necunoscut. Noul, aşa cum este descris de eseistul francez, are o scală; ceea ce însemna „nou” pentru băştinaşi nici măcar nu se apropia de reprezentările navigatorilor: 149 Tzvetan Todorov, op. cit., p. 72. 150 Ibidem, p. 89. 75 Călin-Horia Bârleanu „stranietatea spaniolilor era mult mai radicală. Nereuşind să-i integreze în categoria totonacilor – purtătorii unei alterităţi deloc radicale – aztecii renunţă, faţă cu spaniolii, la sistemul lor de alterităţi umane, şi se văd obligaţi să recurgă la singurul dispozitiv rămas accesibil: schimbul cu zeii”151. Studiul lui Todorov propune o viziune neobişnuită asupra întâlnirii cu noul. Chiar dacă autorul nu o spune, contactul cu reprezentanţii şi purtătorii alterităţii aduce cu sine un travaliu, nu doar de toleranţă, de înţelegere, ci şi cognitiv, la nivelul percepţiilor şi al analizei iniţiale. Diferenţa ne provoacă reacţia spontană de a-l privi pe celălalt ca inferior, adesea dezumanizat: „dacă nu ne vorbeşte limba, înseamnă că nu vorbeşte niciuna, cum credea Colon”152. Puţinele vorbe rostite de nativi nu erau receptate deloc – după cum şi vorbirea descoperitorilor era, mai degrabă, o tăcere. „Muţii” sau „mutul” au devenit apelative care făceau referire, de cele mai multe ori, la invadatori. În contextul pe care îl acceptăm şi îl împărtăşim astăzi, comunicarea se face, de cele mai multe ori, pornind de la aceleaşi premise. Imaginaţia şi toleranţa sunt exersate mai des, astfel încât posibilitatea să ne ciocnim de o noutate absolută, aşa cum li s-a întâmplat amerindienilor, devine din ce în ce mai puţin probabilă. Avem motive să credem că reacţia omului modern nu ar fi cu mult diferită, cu atât mai mult cu cât primul reflex păstrat, mai ales în faţa catastrofelor şi a nefericirii, este de a invoca divinitatea – în acelaşi mod în care nativii au apelat la zei pentru a fi salvaţi, ori s-au raportat la criminali ca la propriii zei întorşi pe Pământ. Împărtăşim aşadar şi astăzi o capacitate „spontană de a ne face imediat o impresie despre ceilalţi”153, care duce automat la apariţia unor ipoteze şi raţionamente cu privire la dinamica socială care va urma. De exemplu, profesorul care intră în sala de curs poate crea aparenţa unui om blajin, însă experienţa unora poate atrage atenţia asupra faptului că o astfel de reprezentare nu are nicio tangenţă cu felul de a fi al acestuia, mai ales în contextul formal. Pe de altă parte, studiile demonstrează că „aparenţa” este mai importantă pentru „persoanele cu cel mai scăzut nivel de instruire şi categorie socială”154, primul contact şi „analiza” dintre interlocutori făcând 151 Tzvetan Todorov, op. cit., p. 74. 152 Ibidem, p. 73. 153 Denise Jodelet, Corpul, persoana şi celălalt, în Psihologia socială a relaţiilor cu celălalt, volum coordonat de Serge Moscovici, Iaşi, Editura Polirom, 1998, p. 37. 154 Ibidem, p. 43. 76 Antropologie şi comunicare interculturală obiectul de studiu al psihologiei sociale. Prima impresie poate fi doar arareori şi cu dificultate înlocuită. Prin urmare, constatăm că imaginea nu este suficientă. Ea cere un contact suplimentar, dincolo de vizual şi de reprezentările subiective declanşate de aspect, absenţa acestuia, numit de istoricul Florea Ioncioaia „comunicare interculturală”, asociat cu „moştenirea, experienţa directă, prejudecăţile, intensitatea conflictului”, distorsionând şi mai mult imaginea. „La acestea se adaugă nevoia de adversar, de referinţă negativă, precum şi faptul că psihologia colectivă nu înregistrează adesea decât aspectele traumatice, negative”155. În lumina folosirii termenului sau a asocierii creştinismului cu atrocităţile care s-au petrecut în Lumea Nouă, sunt însă absolut necesare şi o serie de completări. Vom începe cu izvoarele concrete, cu mărturiile scrise care descriu condiţiile în care a murit legendarul rege aztec Moctezuma. Spiritul său pacifist a creat doar mai multă distrugere şi moarte, regretul său în privinţa ostilităţilor începute fiind egalat doar de o pasivitate imposibil de înţeles pentru europeni. În încercarea sa de a opri conflictul şi crimele, regele a vrut chiar să se convertească la creştinism – ceea ce ar fi reprezentat, pentru orice misionar, o „reuşită” formidabilă, care ar fi dus, prin puterea exemplului şi prin autoritatea numelui lui Moctezuma, la creştinarea unui număr imens de nativi. Iată însă ce a cules Tzvetan Todorov din istoriile rămase: „deşi era şi un preot acolo, se pare că era mult mai preocupat de căutarea bogăţiilor decât să-l catehizeze pe bietul rege”156. În condiţiile în care intervenţia brutală în viaţa socială şi individuală a indienilor le-a răpit acestora libertatea, mijloacele de viaţă şi, în cele din urmă, însăşi viaţa, atmosfera era una de disperare, depresie şi suicid. Epuizaţi şi vulnerabili în faţa diverselor boli aduse de „omul modern”, aceştia au murit într-un număr imposibil de contabilizat. În faţa bolilor, conchistadorii aleg să creadă ceea ce le conferă linişte şi le menţine superioritatea morală peste sclavi, considerând, cu sute de ani înaintea inventării războiului chimic şi bacteriologic, că epidemiile izbucnite ar fi fost nişte adevărate arme de distrugere în masă: „Că indienii mor ca muştele dovedeşte că Dumnezeu este de parte cuceritorilor [...]. Ca şi Egiptul biblic, Mexicul s-a făcut 155 Florea Ioncioaia, op. cit., p. 162. 156 Tzvetan Todorov, op. cit., p. 56. 77 Călin-Horia Bârleanu vinovat în faţa adevăratului Dumnezeu, şi este pedepsit pe drept”157. O altă constantă a cuceririi Lumii Noi a fost cruzimea nejustificată, paradoxală pentru creştinii civilizaţi. Literatura care a încercat să acopere perioada lui Colon şi a lui Cortés abundă în morbiditate. Dacă indienii nord-americani reacţionau la cruzimea cu care au fost omorâţi femeile şi copiii prin intimidanta pedepsire a duşmanilor prin scalpare, aztecii au fost, de cele mai multe ori, complet nepregătiţi, ei nereuşind să egaleze felul în care erau trataţi. Extragem din studiul lui Todorov câteva exemple, nu pentru a şoca, ci pentru a ilustra „dificila” muncă a misionarilor creştini din secolul al XV-lea: „Nişte creştini au întâlnit o indiană, ţinând în braţe un copil pe care tocmai îl alăpta; şi cum câinelui care îi însoţea îi era foame, i-au smuls pruncul din braţe şi l-au aruncat de viu câinelui”. Şi, chiar mai edificator: „a văzut un copac mare lângă acea localitate, de crengile căruia un căpitan spânzurase un mare număr de indiene, iar de picioarele lor a spânzurat copii mici” 158. Mai mult, „spaniolii au comis cruzimi nemaiauzite, tăind mâini, braţe, picioare, sânii femeilor, aruncându-le în adâncul lacurilor, lovind cu vârful săbiei în copii, pentru că nu mergeau la fel de repede ca mamele lor”159. Senzaţia celor care au analizat asemenea episoade pare să fi fost că spaniolii au găsit o formă de plăcere în exercitarea puterii asupra celuilalt, exersându-şi capacitatea de a omorî sau de a provoca suferinţă. Se invocă până şi vocabularul psihanalizei şi celebra „pulsiune a morţii”, guvernată de Thanatos. Todorov atenţionează totuşi asupra unei capcane, în care se poate cădea cu uşurinţă: cruzimea pare să fie caracteristică tuturor popoarelor, din toate vremurile – deoarece şi aztecii, care au făcut obiectul cruzimilor spaniolilor, au fost, la rândul lor, un popor însetat de sânge. În acest sens, vom aminti observaţia că, „după Durand, 80.400 de persoane au fost sacrificate la Mexico de către regele Ahuitzotl, numai cu prilejul inaugurării noului templu”160. Realitatea cruzimii popoarelor este însă cu totul altceva, prin însăşi diferenţa esenţială care se află în spatele omorului. Nu se poate justifica nicicum seria atrocităţilor comise de navigatorii 157 Tzvetan Todorov, op. cit., p. 128. 158 Ibidem, p. 131. 159 Ibidem, p. 133. 160 Ibidem, p. 135. 78 Antropologie şi comunicare interculturală ascunşi în spatele dogmelor creştine, aşa cum s-ar putea justifica omorul ritualic, religios, bazat pe un set de reguli strict, acceptat de ambele părţi: societate şi individ sacrificat. Este vorba, de altfel, despre un ritual care a suferit modificări şi denaturări repetate, evoluând spre dispariţia sacrificiului uman şi adoptarea altor forme, cum ar fi sacrificarea umbrei sau a diferitor animale. Individul sacrificat nu putea fi străin, în virtutea credinţei că zeii nu acceptă un sacrificiu care nu este făcut din convingere, ci forţat, dar nici nu poate face parte, decât arareori, din societatea care practică ritualul. Cei care fac obiectul sacrificiului uman sunt membri ai altor societăţi, capturaţi, care stau o perioadă în ceea ce am putea numi „post”, tranziţie dinspre statutul de „străin” spre cel de „asimilat”: „sacrificiul unor războinici viteji este mai apreciat decât cel al unui oarecare; cât despre invalizii de orice fel, sunt declaraţi din capul locului improprii sacrificiului”161. Istoricul şi călugărul dominican Bartolomé de las Casas (1484-1566) se numără printre puţinii oameni ai secolului al XVI-lea care s-au concentrat asupra nedreptăţilor comise împotriva populaţiilor indigene. Faptul că nativii practicau sacrificiul ritualizat, iar uneori şi antropofagia, nu putea să justifice – aşa cum s-a încercat – o asemenea incursiune în destinul unor societăţi, anihilându-le complet. După cum precizează şi Tzvetan Todorov, de las Casas a fost primul care a semnalat implicaţiile morale ipocrite ale unui asemenea argument: „Dacă legea impune sacrificiul, practicându-l, te comporţi ca un bun cetăţean, şi individul nu poate fi blamat pe acest motiv”162. O asemenea afirmare a dreptului celuilalt, provenită din secolul al XVI-lea, poate sta, cu o anumită rezervă, lângă libertatea occidentală contemporană de practicare a propriei religii, pentru care nimeni nu poate fi judecat sau condamnat. De las Casas invocă aici şi cazurile din Biblie – nu puţine – în care Dumnezeul lui Avraam, de exemplu, cere sacrificii umane. „Cea mai mare dovadă de iubire care poate fi oferită lui Dumnezeu constă în a-i dărui tot ce ai mai preţios, adică însăşi viaţa omenească”, scrie Todorov, plasându-se exact în descendenţa lui Jung, care a reliefat acelaşi spirit însetat de sânge şi de recunoaştere al lui Iahve. Pe de altă parte, unii analişti au remarcat şi o serie de similitudini frapante între ritul creştin şi cel aztec. Sărbătoarea închinată zeului Tezcatlipoca cerea ca templul acestuia să fie 161 Tzvetan Todorov, op. cit., p. 135. 162 Ibidem, p. 175. 79 Călin-Horia Bârleanu complet acoperit cu flori – „ca la noi în Joia sfântă”, după cum notează Gilbert Durand. Ofrandele şi focul amintesc, în altă parte, de sărbătoarea Paştelui. Formele de manifestare a riturilor esenţiale creştine se regăsesc şi în „toba mare care bate la apusul soarelui asemenea clopotelor din Ave Maria; purificarea aztecă prin apă” fiind „aidoma confesiunii”163. Dincolo de asemănări, se pare că diferenţele sunt totuşi mai importante în receptarea şi în reprezentarea celuilalt. Populaţiile indigene au fost percepute într-un dublul rol, de la sălbaticul „bun” la cel „rău”, de la admiraţie la dispreţ şi la distrugere. Neputinţa de a-i vedea ca pe egali – pentru că se vorbeşte mai degrabă despre o „neputinţă”, decât despre o alegere conştientă; poate tocmai din reflexul cultural de a justifica ce mai rămâne din umanitatea colonizatorilor – îi face pe conchistadori, după cum spune Tzvetan Todorov, să descopere America, însă nu şi pe americani. De la aprecierea pentru construcţiile, sistemul special care menţinea oraşul curat sau capacitatea aztecilor de a vorbi concis, argumentat şi cu măsură, s-a trecut într-un timp scurt la distrugerea totală. O asemenea discrepanţă a fost provocată tot de „neputinţa” de a vedea cu adevărat sursa frumuseţilor şi a rafinamentului aztec. În mai toate notele admirative, istoricii sau navigatorii „se referă, mai ales, la obiecte, precum arhitectura caselor, mărfurile, ţesăturile, bijuteriile, aidoma turistului de azi, care admiră calitatea artizanatului [...], fără să-i treacă prin cap ideea de a împărtăşi viaţa artizanilor care produc aceste obiecte”164. Reacţie care, dacă o judecăm critic şi obiectiv, pare într-adevăr să se potrivească tuturor turiştilor de astăzi, care pot fi întâlniţi în preajma mănăstirilor sau a târgurilor tradiţionale organizate anual în oraşele culturale, întrebând de preţuri, făcând fotografii cu detalii dintre cele mai fine, dar interacţionând prea puţin cu meşterii creatori ai produselor. Atracţia estetică, intermediată de văz, prin culoare şi formă, se dovedeşte de regulă mai puternică, în ciuda faptului că, spre exemplu, în statuia lui Moise de Michelangelo, dincolo de profunzimea privirii profetului, se ascunde un set de trăiri contradictorii, care nu se pot dezvălui, după cum demonstrează Sigmund Freud, decât în urma unui adevărat travaliu, care cere mai mult decât privire. 163 Tzvetan Todorov, op. cit., p. 194. 164 Ibidem, p. 123. 80 Antropologie şi comunicare interculturală Contactul cu celălalt presupune un proces comunicativ care, în cazul prezentat, poate constitui un adevărat manual al disciplinei, cu exemple de greşeli. Eroarea la care suntem supuşi, până astăzi, începe din lipsa empatiei, calitate vitală pentru înţelegerea şi acceptarea noului. Pe lângă schemele clasice ale comunicării, s-a teoretizat un scenariu de interacţiune nu doar om cu om, ci şi om cu lume, în cazul întâlnirii dintre spanioli şi nativi comunicarea fiind, exact în această privinţă, diferită. Omul modern comunica la nivelul om – om, iar primitivul, la nivelul om – lume, ceea ce poate fi mai dificil de acceptat sau de teoretizat, din moment ce lumea, aşa cum o priveşte Tzvetan Todorov, nu constituie un subiect sau o instanţă concretă în procesul comunicării. Astfel, pe de o parte, în termen îndepărtat comunicarea cu lumea putea fi reprezentată de ritualurile specifice individului, ritualuri care îl integrau în masa socială. Pe de altă parte, în plan apropiat, modern, comunicarea cu grupul poate fi lesne ascunsă în hainele pe care le purtăm, în parfumul pe care îl folosim, în culorile stridente sau „liniile perfecte” care ne facilitează accesul spre un statut. Se poate comunica, prin urmare, cu lumea – cel mai bun exemplu de comunicare la nivel de comunitate arhaică fiind ceremonialul nupţial, singurul cadru care oferea, conform vorbei populare „a intra în rând cu lumea”, accesul printre gospodarii satului. Un moment de trecere, ritualizat, oferă acces individului şi spune lumii ceva despre el. Aztecii practicau o asemenea comunicare, de obicei la nivel de masă, fiind în permanenţă conectaţi la lumea înconjurătoare, prin indicii, credinţe şi semne ascunse în viaţa lor de zi cu zi. În condiţiile în care nativul este în relaţia de comunicare cu lumea, aceasta îi şi răspunde, prin seria nesfârşită de semne care s-au transmis parţial până în ziua de astăzi, prin „vestigiile” teoretizate mai sus. De exemplu, pisicile negre, pasul cu stângul, întorsul din drum, scăpatul unor obiecte sau vărsatul unor lichide – toate acestea sunt însoţite de semnificaţii şi considerate de unii adevărate mesaje care prevestesc, aproape cu siguranţă, ceva negativ. Prezenţa în comunicare a acestei dimensiuni a constituit, de fapt, şi testul conchistadorilor, care, fiind stăpânii unei comunicări eficiente, elaborate, ies „victorioşi” şi cu pierderi de vieţi neînsemnate. Pe plan simbolic însă, victoria spaniolilor reprezintă o „moştenire” greu de purtat, pentru europeni şi pentru americani deopotrivă, deoarece această victorie „are 81 Călin-Horia Bârleanu drept efect înăbuşirea în profunzime a comunicării omului cu lumea; şi iluzia că orice comunicare este interumană; tăcerea zeilor apasă greu asupra taberei europenilor, cât şi asupra celei a indienilor. Câştigând într-o direcţie, europeanul pierde în cealaltă; impunându-se pe tot pământul [...], striveşte în sine însuşi propria capacitate de integrare în lume”165. Legătura antropologiei culturale cu literatura universală suscită interes şi pentru abordarea de faţă, prin exemplele concrete de care ne putem servi şi prin prezenţa unor principii prezentate şi regăsite în diferite curente literare. Astfel, revenind la sacrificiul ritualizat, întâlnit încă din cele mai vechi timpuri la majoritatea societăţilor, Todorov subliniază importanţa identificării omului cu zeul: comunitatea alegea un membru, pe care îl trata, timp de patruzeci de zile, ca pe zeu, împodobindu-l, onorându-l şi, la final, sacrificându-l. În fiecare an, divinitatea era astfel sărbătorită, prin adorarea unui surogat, membru-simbol, şi prin uciderea / consumarea lui: „ei acţionează în acelaşi timp ca şi cum l-ar confunda pe reprezentant cu ceea ce reprezintă; ceea ce începe ca o reprezentare se termină prin participare şi identificare; pare a lipsi distanţa necesară funcţionării simbolice”166. Practica măştilor aduce o altă dimensiune a ceremonialului. Cât de similar este acest scenariu cu cel al ritualului euharistic creştin, în cadrul căruia Mântuitorul este sacrificat şi consumat! În acest sens se cuvine să amintim că, în anul 1215, Papa Inocenţiu III i-a convocat pe patriarhii Ierusalimului şi Constantinopolului, alături de peste o mie de episcopi, călugări şi stareţi, pentru a stabili, ca obiect al credinţei, dacă expresia rostită de preoţi „Acesta este trupul meu!” reprezintă un simbol al trupului lui Hristos, sau dacă reprezintă o realitate. Specialistul american în psihologie clinică legală Hans Askenasy consideră că „pentru credincios, pâinea a devenit nu un simbol al trupului lui Hristos, ci la fel de reală ca şi cum carnea însăşi ar fi fost tăiată şi gătită” şi, ca urmare, „creştinătatea a acceptat în cel mai sacru ritual al său un act de canibalism pur”167. Şi Mircea Eliade vede în antropofagia ritualică un reflex inconştient al omenirii incapabile, la un moment dat, să înţeleagă mitul: „Pentru că au văzut un om în gura unei divinităţi a întunericului, ei au crezut că omul e 165 Tzvetan Todorov, op. cit., p. 94. 166 Ibidem, p. 148. 167 Hans Askenasy, Canibalismul de la sacrificiu la supravieţuire, traducere din limba engleză de Irina Nicolaescu, Ploieşti, Editura Eleusis, 1996, p. 97. 82 Antropologie şi comunicare interculturală «mâncat» de divinitate şi au introdus jertfele umane. Apoi, ca să devină şi ei asemenea zeilor, au ajuns antropofagi”168. Şi scriitorul britanic William Golding (1911-1993) reuşeşte să descrie, cu o fidelitate remarcabilă, latura ritualizată a umanităţii. În opinia sa, ritul face parte integrată din noi, absenţa sau dispariţia unui element vital sau facilitator vieţii ritualizându-se, în condiţiile potrivite, automat. Profesor de fizică devenit romancier, Golding are experienţa războiului mondial şi a debarcării în Normandia, eveniment care l-a marcat profund şi care poate fi identificat, ca motiv obsedant, în romanul Împăratul muştelor169. Pe acelaşi teren cu psihanaliza, Golding demitizează copilăria şi aruncă toate clişeele – câte au mai rămas, după acţiunea psihanalizei asupra miturilor care s-au croit în jurul copilăriei – într-o poveste captivantă, cu scenariu antropologic. Un grup de băieţi supravieţuiesc unui accident de avion şi se găsesc captivi pe o insulă pustie, fără supravegherea adulţilor, fără normele sociale cu care erau învăţaţi şi fără mijloace tehnice care să le faciliteze traiul. Într-un timp relativ scurt, copiii se împart în mai multe categorii sociale (culegători, vânători etc.). Ei organizează întâlniri şi luări de cuvânt civilizate, care se transformă însă, prin abandonarea focului, ca simbol al culturii şi ca unică şansă de a fi descoperiţi, în partide de vânătoare iraţionale, rituri şi dansuri, crime. Copiii îşi construiesc un sistem totemic de credinţă, bazat pe anxietate şi pe sacrificiu, omorându-se între ei fără niciun fel de remuşcări, la adăpostul unor măşti vopsite pe toată faţa. Golding surprinde cu fidelitate trăsăturile principale ale sacrificiului compensator, băieţii practicând „jocul” de sacrificare după fiecare vânătoare eşuată. Ceea ce ar trebui să reprezinte pentru ei mâncare, porcul, devine în scurt timp o reprezentare a spiritului insulei, pe care îl respectă. Thanatos sau psihologia morţii a reprezentat una dintre temele care au cerut un travaliu ieşit din comun din partea cercetătorilor care s-au aventurat într-un asemenea demers. Psihanaliza a susţinut dintotdeauna că inconştientul uman este nemuritor, complexitatea sentimentelor faţă de trecerea în 168 Mircea Eliade, Meşterul Manole. Studii de etnologie şi mitologie, ediţie şi note de Magda Ursache şi Petru Ursache, studiu intoductiv de Petru Ursache, Iaşi, Editura Junimea, 1992, p. 184. 169 Vezi William Golding, Împăratul muştelor, traducere din limba engleză de Constantin Popescu, Bucureşti, Editura Humanitas, 2005. 83 Călin-Horia Bârleanu nefiinţă constituind, de cele mai multe ori, sursa unei literaturi de specialitate deosebit de bogate. Pulsiunea morţii, sentimentele ambivalente, negarea şi doliul reprezintă doar câteva din trăirile care însoţesc moartea, ca o constantă, indiferent de timpul care s-a scurs pentru Homo sapiens. Populaţiile primitive fac din fenomenul morţii o adevărată sursă a vieţii religioase şi a contractului social: „presentimentul unei alte realităţi, ascunse şi redutabile, insuflă o teamă superstiţioasă şi o comunicare pe plan afectiv cu moartea şi cu inefabilul”170. Moartea este integrată şi percepută ca o etapă naturală, trăită cu acuitate, la polul opus de sentimentul resimţit de omul modern, care a pus între el şi lume, înlăturând natura, „aparatul complicat, izolant şi liniştitor al maşinii, al hainei, al societăţii proteguitoare. Între om şi lucruri s-a interpus ţesătura izolatoare a convenţiei sociale”171. În opinia eseistului şi criticului literar Ion Biberi (1904-1990), pentru modernitate moartea îşi pierde capacitatea de a înspăimânta – afirmaţie care poate fi supusă criticii. Fără îndoială că omul modern a înlocuit natura cu societatea şi nu mai trăieşte în şi pentru mediul natural şi nici măcar pentru el însuşi: „omul nu mai trăieşte viaţa lui, ci viaţa societăţii”172, la care participă ca la propria-i viaţă, implicat şi concentrat pe toate ramurile ei. S-ar putea argumenta şi că, pentru contemporaneitate, sentimentul de spaimă în faţa morţii a fost şi este potenţat prin cultura vastă care o însoţeşte – de la cântece, filme, superstiţii la sisteme de credinţă. Teoreticianul psihologiei morţii revine totuşi, subliniind că acceptarea morţii variază în timp, după gradul de „sociabilitate a indivizilor”: „societăţile cu un grad mare de coeziune, în care indivizii erau puternic integraţi vieţii comune, acceptau moartea cu seninătate, în timp ce populaţiile răzleţite”, cu contacte restrânse, „aveau un sentiment mai acut al morţii”173. Dispariţia celor apropiaţi – indiferent dacă includem aici familia, colegii, cunoştinţele, concetăţenii, semenii – provoacă un sentiment din ce în ce mai atenuat, pe măsură ce moartea „culege” mai departe de noi; un asemenea reflex este firesc, constituind, în acelaşi timp, sursa celor mai mari suferinţe din istorie. La adăpostul distanţei şi al belşugului, cei 170 Ion Biberi, Thanatos, psihologia morţii, Bucureşti, Editura Curtea Veche, 2000, p. 54. 171 Ibidem, p. 55. 172 Ibidem. 173 Ibidem, p. 58. 84 Antropologie şi comunicare interculturală mulţi nu doar că nu ajută, dar nici nu se gândesc la foamete, boală şi crimă. Pentru a pune într-un context potrivit poziţia omului faţă de moarte, se cuvine să amintim câteva date statistice deosebit de sugestive. Dacă s-a estimat că în anul 1500 populaţia Globului era de aproape 400 de milioane, dintre care 80 de milioane de amerindieni, la mijlocul secolului al XVI-lea aceştia nu depăşeau, în urma acţiunilor de „creştinare”, 10 milioane. Înaintea contactului cu navigatorii, Mexicul avea peste 25 de milioane de oameni, iar în anul 1600 nu mai avea nici măcar un milion. Ca urmare, „dacă termenul de genocid s-a aplicat vreodată cu exactitate la o situaţie dată, aceasta este cea mai nimerită [...], un record nu numai în termeni relativi (o distrugere în proporţie de 90% şi chiar mai mare), dar şi în termeni absoluţi, din moment ce vorbim despre o scădere a populaţiei estimată la 70 de milioane de fiinţe umane. Niciunul din marile masacre ale secolului al XX-lea nu poate fi comparat cu această hecatombă. Doar în acest mod vom înţelege cât de vane au fost eforturile pe care le fac unii autori pentru a risipi ceea ce s-a numit «legenda neagră», care stabileşte responsabilitatea clară a Spaniei în acest genocid şi care-i întunecă, în acest fel, reputaţia”174. 3.3. O constantă în evoluţia omului: păcatul Începând cu primele forme de organizare socială, însoţite de manifestări culturale, de la hoarda primitivă imaginată de Sigmund Freud la grupurile de indigeni contactaţi de navigatori şi mai apoi de antropologi, noţiunea de păcat pare a fi o prezenţă imposibil de ignorat. Sub forma interdicţiilor şi a tabuului, adesea ascuns în abordarea totemului, formele păcatului unesc oamenii în frică şi angoasă. Conform ipotezelor emise de Alfred Adler, omul însoţit de culpabilitate a evoluat spiritual şi a construit în jurul păcatului un sistem complex de credinţe – inclusiv o istorie, cu mituri veşnic reactualizate, care să-i permită, după cum aprecia şi Mircea Eliade, „să se apropie de zei şi să ia parte la sfinţenie”175. Asemenea spaţiului, care a fost însuşit cu diferite valori, de la spaţiul privat la cel sacru sau profan, timpul intră sub aceleaşi 174 Tzvetan Todorov, op. cit., p. 125-126. 175 Mircea Eliade, Sacrul şi profanul, Bucureşti, Editura Humanitas, 2000, p. 73. 85 Călin-Horia Bârleanu reguli, împărţindu-se în „intervale de timp sacru, ca de pildă timpul sărbătorilor şi, pe de altă parte, timpul profan, durata temporală obişnuită”176. Timpul numit de Eliade „festiv” este asociat, de fiecare dată, cu restricţii comportamentale care urmăresc şi modificări în planul trăirilor. Prin interzicerea zgomotului, a dansului şi a jocurilor în spaţiul temporal sacru se ţinteşte un efect psihologic de atenuare a trăirilor libere, adesea exagerate prin râs zgomotos, mâncat excesiv şi socializare cu semenii de acelaşi sex sau de sex opus. Conchistadorii nu sunt singurii care au interpretat bolile care i-au decimat pe indieni drept semne şi pedepse trimise de Dumnezeu celor care nu-L adorau – deşi fuseseră aduse chiar de ei în comunităţile nativilor. În vremuri mult mai apropiate de contemporaneitate, ciuma şi sifilisul au fost privite ca semne ale mâniei divine, opinie susţinută nu doar de clerici, ci şi de unii şefi de stat care, între altele, „considerau războaiele drept pedepse celeste pentru greşelile popoarelor”177 oprimate. Un exerciţiu de imaginaţie ar putea aduce un plus de lumină în modalitatea de „naştere” şi de „educare” a păcatului. „Masa totemică”, la care oamenii au participat şi participă încă, ritualic, în mai toate culturile lumii, a fost şi este asociată cu un puternic sentiment de culpabilitate, care să pregătească sărbătoarea astăzi, dar ca rezultat al omorului animalului totemic în trecut. Prezenţa totemului şi a tabuului care îl însoţeşte aduce încălcări – accidentale sau rituale – ale sacrului, care cereau respectarea unor reguli stricte, nu doar din partea individului, ci şi din partea grupului din care individul făcea parte. În context biblic, lista pedepselor pregătite în cazul în care credincioşii nu vor urma regulile Vechiului Testament înfiorează, culminând cu o multiplicare a păcatelor, care să atragă după sine o îndreptare comportamentală; paradoxal, nu din raţiuni intrinseci, ci prin frică: „Dacă şi după acestea veţi umbla împotriva mea şi nu veţi vrea să mă ascultaţi, atunci vă voi adăuga lovituri înşeptit pentru păcatele voastre, voi veni cu mânie asupra voastră şi vă voi lovi înşeptit pentru păcatele voastre” (Leviticul 26, 21-24). Divinitatea se îndepărtează cu atât mai mult de avertizare, cu cât devine clar că face mai degrabă o promisiune, în condiţiile în care în Paralimopena şi în Regi se 176 Mircea Eliade, op. cit., p. 48. 177 Jean Delumeau, Păcatul şi frica. Culpabilitatea în Occident (secolele XIII-XVIII), vol. I, Iaşi, Editura Polirom, 1997, p. 5. 86 Antropologie şi comunicare interculturală repetă clar condiţia omului, de creatură supusă păcatului: „nu este om care să nu păcătuiască” (Regi, 8, 46); sau, după cum se spune în Ecclesiastul (7, 20): „nu este om drept pe pământ care să facă binele şi să nu păcătuiască”. Cu siguranţă, astfel de afirmaţii atrag atenţia unui ochi familiarizat cu scanarea psihicului uman – după cum vom discuta mai târziu. Pe de altă parte, faţă de aceste afirmaţii privind existenţa generală a păcatului şi a tentaţiei spre păcat, în Vechiul Testament există totuşi un exemplu de „om fără cusur”, care, în ciuda unei vieţi dedicate aplicării sistemului de reguli religioase, are de suferit. Acesta se numeşte Iov. După ce Dumnezeu acceptă şi lansează o provocare cu substrat mult prea omenesc, care a stat şi la baza celui mai profund eseu scris de Carl Gustav Jung, Iov îşi pierde toată avuţia – inclusiv pe membrii familiei sale, care mor doar pentru a i se testa credinţa: „Şi întru toate acestea, Iov nu păcătui şi nu rosti niciun cuvânt de hulă împotriva lui Dumnezeu” (Iov, 1, 22). Pentru Jung, miza nu este atât credinţa de neclintit pe care o arată credinciosul, cât insistenţa cu care divinitatea caută semne de iubire, de supunere absolută, prin care să obţină un fel de superioritate faţă de Satan – stare naturală, pe care o are oricum, prin concursul chiar al nefericitului om. Din perspectivă biblică, păcatul ca stare este similar cu starea generată de încălcarea totemului, descrisă de sociologul francez Émile Durkheim (1858-1917) în lucrarea Formele elementare ale vieţii religioase. Sacrul, în egală măsură cu profanul, are capacitatea de a se transmite şi de a „se extinde de la fiinţa totemică la tot ce ţine de ea într-o măsură mai mică sau mai mare”178. „O stare, o calitate, bună sau rea, se comunică prin contagiune de la un subiect către un alt subiect care întreţine un raport oarecare cu cel dintâi”179, scrie Durkheim, conştient de puterea pe care indivizii au inoculat-o totemului, încă de la formele sale cele mai simple. Cu aceste precizări despre contagiune vedem în alt context şi versetele din Plângeri: „Dar s-a întâmplat din pricina păcatelor profeţilor (mincinoşi) şi a fărădelegilor preoţilor, care au vărsat [...] sângele celor drepţi. Pe uliţe rătăceau pătaţi de sânge, şi nimeni nu se atingea de hainele lor. «Păziţi-vă! Un necurat!» striga lumea după ei. 178 Émile Durkheim, Formele elementare ale vieţii religioase, Iaşi, Editura Polirom, 1995, p. 206. 179 Ibidem, p. 326. 87 Călin-Horia Bârleanu «Fugiţi, la o parte, nu-i atingeţi! (Plângeri, 4, 13-15)»”180. Este exact tiparul comportamental identificat de Durkheim şi de alţi antropologi de teren la nativii care se fereau de membrii deveniţi „devianţi” prin încălcarea tabuurilor. A lua masa cu ei, a-i primi în mijlocul comunităţii sau a împărtăşi orice devenea exclus. Doar după o perioadă de „post”, în care izolarea totală de familie şi de comunitate îl purifica, individul se putea reintegra în societate. Pentru unele culturi, simplul contact vizual devenea adesea interzis, prin forţa cu care acţionează contagiunea. Pentru a ne arăta fidelitatea faţă de „teoria vestigiilor”, invocăm aici doar expresia românească despre „omul însemnat”, care atrage nu doar atenţia, ci şi prudenţa celor din jur. Sintagma se foloseşte în sens dublu: cu sens de „om deosebit, important”, pentru oamenii destinaţi lucrurilor mari; dar şi pentru spâni sau pentru oamenii cu defecte din naştere sau provenite ca urmare a pedepselor. A vedea un „om însemnat” „îi face pe cei din jur retractili sau suspicioşi, căci o parte dintre aceste semne pot fi considerate ca rezultat al unor practici magice”181. De altfel, începând cu secolul al XIII-lea, şi teama de diferenţă a făcut obiectul unei abordări aproape ştiinţifice a păcatului. Istoricul francez Jean Delumeau (n. 1923) consacră acestui domeniu un studiu fără precedent, în care au fost preluate şi discutate principalele predici, cuvântări, reguli ale clerului care, toate, au ca unic scop mântuirea. Păcatul a fost, în viziunea sfinţilor sau a călugărilor secolului al XV-lea, o „lepră incurabilă [...] contagioasă şi care te desparte de Dumnezeu”182. Cu alte cuvinte: o boală contagioasă – cu atât mai mult cu cât în spatele oricărei interdicţii s-a ascuns dintotdeauna, conform lui Freud, o dorinţă. Atracţia păcatului poate reprezenta însă şi argumentul pentru un demers ştiinţific total separat, motivat de existenţa nu numai a unor pulsiuni psihice recunoscute şi studiate, teoretizate şi asociate, ci şi a unor restricţii încălcate la modul general. Starea de păcat – pentru că putem identifica un anumit fel de a fi, altfel faţă de grup, a celui care a păcătuit – presupune, după cum am arătat, izolarea şi însuşirea unor reguli noi, de purificare. Canoanele creştine, care au evoluat de la plata unor indulgenţe 180 Ibidem, p. 793. 181 Stelian Dumistrăcel, Pînă-n pînzele albe. Dicţionar de expresii româneşti, ediţia a II-a, revăzută şi augmentată, Iaşi, Editura Institutul European, 2001, p. 199. 182 Jean Delumeau, Păcatul şi Frica. Culpabilizarea în Occident (Secolele XIII-XVIII), vol. II, Iaşi, Editura Polirom, 1998, p. 116. 88 Antropologie şi comunicare interculturală la autoflagelare, post şi repetarea unor rugăciuni şi mătănii, mari sau mici, au avut ca unic scop purificarea celor în viaţă sau chiar a celor morţi. Asemenea interdicţii şi reguli au fost identificate şi la triburile aşa-numite „primitive”, greşelile cerând o anumită purificare, esenţială pentru ca individul să se poată reintegra. Prezenţa sentimentului de vină la populaţiile indigene este o constantă – după cum putem observa din literatura de specialitate, bogată în exemple şi în îndrumări pentru cei care încalcă regulile grupului. Spre exemplu, un obicei legat de atingerea morţilor presupune nu doar izolarea individului care l-a încălcat, ci şi interdicţia ca acesta să mănânce folosindu-şi mâinile. Excludem orice discuţie despre încălcarea acestei reguli pe principiul, atât de modern, „nu mă vede nimeni” – prin argumentul că în structurile sociale vechi viaţa era guvernată de un motor universal, de neoprit: credinţa. După o perioadă de „post” şi de izolare, individul se putea reintegra în grup, iar „toate vasele de care s-a servit în această periculoasă perioadă erau sparte şi toate ţesăturile cu care fusese îmbrăcat erau aruncate”183. Se poate observa astfel că în mentalul arhaic exista credinţa că păcatul şi, mai ales, pericolul ca acesta să se transmită se păstrează în toate lucrurile cu care „păcătosul” a intrat în contact. Tot asociat morţii, amintim aici şi obiceiul românesc – întâlnit astăzi din ce în ce mai rar, în cazul ritualului funerar – în virtutea căruia scoaterea sicriului din casă era însoţită de spargerea unui vas, producându-se un zgomot care ar fi trebuit să îndepărteze spiritul rău care adusese moartea în gospodărie. Păcatul devine, în Noul Testament, un purtător de mesaj, cu mult dincolo de culpabilitatea şi de ameninţarea cu care ne-a obişnuit Iahve. Vindecarea orbului este, poate, cel mai bun exemplu: „cine a păcătuit: acesta sau părinţii lui, de s-a născut orb? Iisus a răspuns: Nici el n-a păcătuit, nici părinţii lui, ci ca să se arate în el lucrurile lui Dumnezeu” (Ioan 9, 2-3). Ca urmare, putem observa că păcatul nu mai este o sursă a ameninţărilor şi a angoaselor, ci o linie directă spre greşelile omului, neasumate şi neîndreptate. Păcatul şi vina reprezintă instanţe profund separate, nu doar în Biblie, ci şi în modul oamenilor de a se raporta la ele, filtrând dogmele intermediate de cler. Dincolo de pedepsele straşnice promise şi repetate în 183 Sigmund Freud, Studii despre societate şi religie, p. 260. 89 Călin-Horia Bârleanu Vechiul Testament, păcatul devine un portal: „printr-un om a intrat păcatul în lume şi prin păcat moartea” (Romani, 5, 12). Carl Gustav Jung nu este singurul care îl reduce pe „om” la „Adam”: „din vina lui Adam au venit pe lume păcatul şi moartea, iar Christos, prin moartea sa, ne-a răscumpărat de vină”184. Astfel, Mântuitorul devine pentru Jung un Adam secundus. Primul Adam a fost în Eden, realizând relaţia omenirii cu conştiinţa, prin fructul interzis – deci prin păcat; al doilea Adam, realizând relaţia necesară cu „un Dumnezeu fundamental diferit”185, este Iisus din Noul Testament. Cu toate că niciun demers ştiinţific nu şi-a făcut obiect de cercetare din contagiunea păcatului în Biblie, este evidentă evoluţia de la pedagogia „prin frică” la cea „prin dragoste” pentru om şi pentru capacitatea sa de a înţelege normele şi relaţia cu divinitatea. Pedeapsa capătă în Noul Testament valenţe educaţionale, care ne amintesc de celebrul eseu al scriitorului francez Albert Camus, Reflecţii asupra ghilotinei 186: „Pe cei ce păcătuiesc mustră-i de faţă cu toţi, ca şi ceilalţi să aibă teamă” (I Timotei 5, 20). Ideea este prezentă identic şi în eseul publicat în 1957 de Camus, care vede în pedeapsa capitală, stabilită ca urmare a derapajelor indivizilor de la legile şi normele statului, un abuz sau o crimă similară celei a condamnatului. A muta execuţia din piaţa oraşului, centru cultural şi social, între zidurile unei închisori înseamnă a anula însăşi efectul ei pedagogic. Cert este că păcatul a cerut întotdeauna, prin prezenţa sa constantă, o intervenţie care să repare dezechilibrul pe care îl provoacă între oameni. Complexitatea dogmelor şi a sistemului de credinţe reprezintă răspunsul reflex oferit de om la starea de culpabilitate care l-a însoţit dintotdeauna. A fi om înseamnă, pentru Jung, o asumare a unui specific omenesc, care se traduce prin „putinţa-de-a-se-abate-de-la-lege, prin care limbajul religios înţelege capacitatea de a «păcătui»”187. E o capacitate care garantează, de fapt, accesul lui Homo sapiens spre evoluţie, legea nefiind strict religioasă, iar abaterea nefiind pusă în relaţie directă şi definitivă cu păcatul. Totuşi, sentimentul de frică asociat religiei a fost introdus aproximativ în acelaşi moment cu dogmele 184 Carl Gustav Jung, Simboluri ale transformării, p. 93. 185 Ibidem, p. 110. 186 Arthur Koestler, Albert Camus, Reflecţii asupra pedepsei cu moartea, traducere din limba franceză de Ioana Ilie, Bucureşti, Editura Humanitas, 2008. 187 Carl Gustav Jung, op. cit., p. 282. 90 Antropologie şi comunicare interculturală religioase, ca sistem complex de credinţe, în general. Sângele care a curs pe altarul zeilor în sacrificii, greu de înţeles pentru omul modern, a „hrănit” nu doar divinităţile, ci şi credinţele oamenilor, întărindu-le prin teoretizarea sacrificiului şi proiectarea pornirilor criminale în fiinţa / fiinţele spirituale care ne guvernează. Dacă Geneza vorbeşte despre om ca o creaţie după chipul şi asemănarea lui Dumnezeu, violenţa din Vechiul Testament pare, mai degrabă, o proiecţie a omului asupra Creatorului: „zeul creştinilor este cel puţin la fel de crud şi de inamic al regnului uman precum zeii grecilor, fenicienilor sau mexicanilor”188. Sacrificiul reprezintă cultura întregii omenirii, nu doar pe cea a românilor, după cum susţine metaforic criticul şi istoricul literar Nicolae Manolescu (n. 1939) în lucrarea Contradicţia lui Maiorescu 189. Fără „uciderea” sau anularea unei instanţe nu poate avea loc, în economia aparatului cognitiv uman, evoluţia. După definiţia sociologilor Marcel Mauss şi Henri Hubert (1872-1927), „sacrificiul este un act religios care, prin consacrarea unei victime, modifică starea persoanei morale care îl îndeplineşte sau a anumitor obiecte de care se interesează aceasta”190. „Condiţia divină” pe care o dobânesc membrii comunităţii după câte un sacrificiu poate – şi ar trebui – să evoce într-o altă lumină, prin similitudinile de ordin psihologic, Sărbătorile Pascale şi importanţa Sfintei Euharistii: „sub forma totemului, zeul însuşi era periodic sacrificat, masticat şi asumat de toţi membrii comunităţii”191. Studiul lui Mauss şi Hubert despre sacrificiu aduce o lumină nouă în interiorul unui obicei greu de înţeles astăzi pentru unii oameni, delimitând între sacrificiul-dar, hrană şi contract, ca o adevărată formă de comunicare cu divinitatea. Contactul cu zeii, care nu poate fi direct, se face doar prin intermediul victimei. „Sacrificantul” este subiectul sau grupul care primeşte beneficiile ritualului cu desfăşurare strict religioasă. El nu dobândeşte statutul sacru decât după o amplă serie de alte ritualuri, care diferă de la o cultură la alta. Trecerea de la starea profană la cea sacră presupune, de multe ori, adevărate spectacole ritualice, care includ o renaştere 188 Cătălin Avramescu, Filozoful crud. O istorie a canibalismului, Bucureşti, Editura Humanitas, 2003, p. 214. 189 Nicolae Manolescu, Contradicţia lui Maiorescu, Bucureşti, Editura «Cartea Românească», 1970, p. 259. 190 Marcel Mauss, Henri Hubert, Eseu despre natura şi funcţia sacrificiului, traducere de Gabriela Gavril, Iaşi, Editura Polirom, 1997, p. 55. 191 Ibidem, p. 6. 91 Călin-Horia Bârleanu simbolică, o avansare a individului spre o stare vecină cu sacrul divin: „în urma unor diferite ungeri, e acoperit cu o piele de antilopă neagră. În acest moment solemn se trezeşte în el noua fiinţă [...], s-a născut în existenţa divină, este zeu [...], natura sa divină îi conferă drepturi şi îi impune datoriile unui zeu [...]. El nu trebuie să aibă raporturi cu oamenii aparţinând castelor impure, nici cu femeile, el nu răspunde celui care pune o întrebare”192. Nu ar fi pentru prima dată când găsim, în diferite ritualuri, legături cu literatura universală; în privinţa acoperirii cu pielea de antilopă neagră, amintim doar operele Măgarul de aur 193 şi Epopeea lui Ghilgameş 194, în care animalele pot fi considerate metafore, reprezentări ale zeilor sau căi de acces spre aceştia. Invocând un fragment din Vechiul Testament, Mauss şi Hubert văd în dezacordul dintre Iahve şi Moise, încheiat prin tăierea împrejur, un scenariu specific uman: „Nu există sacrificiu în care să nu intervină vreo idee de răscumpărare”195. Principiul compensării stă şi la baza încărcăturii noţiunii de „păcat”, care cere o reordonare a lucrurilor prin culpabilizare şi prin pedeapsă. Pornind de la premisa că este „mai dificil să domoleşti dorinţa de violenţă decât să o declanşezi”, istoricul şi filosoful american René Girard (n. 1923) pune un semn de echivalenţă între sacrificiu şi violenţa umană, care, ca pulsiune, atunci când rămâne nesatisfăcută, „sfârşeşte întotdeauna prin a găsi o victimă de schimb”196. Între violenţa încifrată parcă în codul speciei umane şi sentimentul de culpabilitate, ca factor de menţinere a culturii şi a sentimentului de „civilizat”, se stabileşte o legătură ombilicală. René Girard vede în sacrificiu şi o funcţie firească, de adevărată defulare psihică prin împiedicarea izbucnirii conflictelor sociale sau a războaielor. Cererea „Capul lui Moţoc vrem”197 exemplifică facil intensitatea cu care ura colectivă îşi pierde identitatea şi cere sacrificii umane. Totuşi, exemplul ales are o limită importantă, pe care trebuie să o demascăm: relaţia dintre sacrificat şi grupul de 192 Marcel Mauss, Henri Hubert, op. cit., p. 65-66. 193 Lucius Apuleius, Măgarul de aur, traducere şi note de I. Teodorescu, prefaţă de Traian Ungureanu, Bucureşti, Editura Saeculum Vizual, 2002. 194 Tăbliţele de argilă. Scrieri din Orientul Antic, traducere, prefaţă, cuvinte înainte şi note de Constantin Daniel şi Ion Acsan, Bucureşti, Editura Minerva, 1981. 195 Marcel Mauss, Henri Hubert, op. cit., p. 171. 196 René Girard, Violenţa şi sacrul, traducere de Mona Antohi, Bucureşti, Editura Nemira, 1995, p. 8. 197 Vezi, în acest sens, nuvela lui Costache Negruzzi, Alexandru Lăpuşneanul, Bucureşti, Editura Minerva, 1973. 92 Antropologie şi comunicare interculturală oameni, sacrificanţii. Dintre cele două instanţe trebuie să lipsească „un anumit tip de raport social, cel care face să nu putem recurge la violenţă împotriva unui individ, fără să ne expunem la represaliile altor indivizi, semenii săi, care-şi fac o datorie din a-şi răzbuna aproapele”198. Vom observa aşadar cum „legea talionului” devine, prin răzbunarea conceptualizată ca reflex, o marcă a psihicului uman, iar textele sacre ale omenirii devin hărţi spre structura acestuia. Sacrificarea unui individ iubit, integrat, care nu poate accepta o asemenea moarte, va duce, cel mai probabil, la răzbunare din partea celor rămaşi în viaţă, iar declanşarea unui asemenea proces trebuie, pe cât posibil, evitată. Crima ca răzbunare a altei crime este, de fapt, „un proces infinit, interminabil”, care are capacitatea de a se extinde ca o „reacţie în lanţ, cu consecinţe rapid fatale într-o societate de dimensiuni reduse [...]. Iată de ce răzbunarea face pretutindeni obiectul unui interdict foarte strict”199. Psihologia sacrificiului are la bază, prin urmare, evitarea oricărei forme de răzbunare a celui sacrificat. Un exemplu elocvent pentru spaţiul cultural românesc este atitudinea ciobanului din balada Mioriţa. „Orice denunţ este deja contaminat de violenţă”, spune autorul Alin Cristian cu referire la atitudinea păstorului care acceptă moartea şi interzice clar orice formă de dezvăluire care ar putea acuza: „păstorul încearcă să dezamorseze mecanismul de formare al violenţei dinlăuntrul ei, adică fără a crea opoziţia căreia, aşa cum bine remarca Girard, nimic nu îi poate rezista”200. Violenţa nu poate fi suprimată prin „simpla voinţă ascetică”. În societăţile în care se poate regăsi acest obicei, statutul sacrificatului este în permanenţă pe măsura crizei care a dus la ritual: „nu există situaţie critică la care să nu se răspundă prin sacrificiu”201. Vom observa astfel şi că, în opinia lui René Girard, violenţa nu poate fi desprinsă de sacru, iar combinaţia celor două forţe, aparent opuse, nu poate fi rezolvată decât prin starea de culpă, identificată şi menţinută de creştinism încă din secolul al XIII-lea. După ce am stabilit relaţia dintre păcat şi contagiune, ar trebui să punem în acelaşi context şi noţiunea de „sacrificiu”. 198 René Girard, Violenţa şi sacrul, traducere de Mona Antohi, Bucureşti, Editura Nemira, 1995, p. 19. 199 Ibidem, p. 21. 200 Alin Cristian, Etos românesc şi sacrificiu. A fi înlăuntrul fenomenelor, Bucureşti, Editura Eminescu, 1998, p. 96. 201 René Girard, op. cit., p. 24. 93 Călin-Horia Bârleanu Astăzi nu mai poate fi nimeni judecat şi pedepsit pentru destinul tragic al Mântuitorului, aşa cum, la momentul în care a fost El pedepsit, nu au existat suficienţi apărători ai cauzei Sale. Răzbunarea este evitată de unii nativi şi prin punerea deviantului într-o situaţie din care nu ar putea scăpa cu viaţă, pedepsindu-l şi sacrificându-l, de exemplu, prin abandonarea în deşert. Contagiunea cu violenţă a dus şi la teoretizarea noţiunii de „impuritate rituală”: contactul material cu locul în care un individ a murit violent, sacrificat, duce la o infectare simbolică a celuilalt sau a grupului, iar „impuritatea scade pe măsură ce ne îndepărtăm”202. În opinia lui Girard, pentru a compensa şi a ţine în frâu „efectele mimetice” ale violenţei, care nu se pot educa sau ţine în frâu de masa indivizilor, păcatul a reprezentat forţa necesară pentru a introduce ordinea socială prin frică – nu de justiţia grupului, ci de justiţia divină. Relaţia strânsă dintre sacru şi violent se înscrie printre reprezentările secundare atribuite de om sacrului: furtuni, incendii, epidemii, războaie – toate distrugătoare ale populaţiilor; „dar el reprezintă de asemenea, şi mai ales, deşi în secret, violenţa oamenilor înşişi, violenţa considerată ca exterioară omului. Violenţa constituie adevărata inimă şi sufletul secret al sacrului”203. În spatele oricărui ritual se ascunde o „crimă reală”, susţinea şi Sigmund Freud, ale cărui teze au fost şi apreciate, dar şi criticate de René Girard, care priveşte moartea drept „cea mai rea violenţă pe care o poate suferi un om viu [...]; odată cu moartea pătrunde în comunitate violenţa contagioasă şi cei vii trebuie să se apere de ea”204. Ca parte a unei ecuaţii pe care omenirea a dezvoltat-o, în mod natural, în evoluţia ei, toate greşelile sau păcatele trebuie pedepsite, respectiv plătite, pentru dezechilibrul pe care acestea îl aduc între oameni. După cum am arătat, adesea se cere de la sine un sacrificiu care să readucă ordinea. În acest mod, faţa umană a divinităţii din Noul Testament devine mult mai vizibilă. Sacrificarea de către Dumnezeu a propriului Fiu pare să arate conştiinţa unui dezechilibru introdus, aparent deliberat, prin „păcatul originar”, destin tragic al umanului, egalat doar prin destinul implacabil al Mântuitorului. 202 René Girard, op. cit., p. 35. 203 Ibidem, p. 37. 204 Ibidem, p. 276. 94 Antropologie şi comunicare interculturală Jean Delumeau concluziona că, din perspectiva impulsului şi a istoriei, care oferă cel mai bun registru de interpretare a comportamentelor umane viitoare, „omul este în întregime şi radical păcătos, dar mai mult sau mai puţin vinovat”205. Execuţia animalelor responsabile de moartea oamenilor este doar un exemplu de culpabilizare a ignoranţei religioase, prin absenţa acceptării circumstanţelor atenuante invocate de Jean Delumeau. Analiza discursurilor predicatorilor profesionişti, a predicilor, îi atrage lui Delumeau atenţia asupra unei „pedagogii macabre a Bisericii”, care a prezentat cu precădere „sfârşiturile de pe urmă”: „descrierea infernului este inegal prezentată în predici”, atunci când se „insistă asupra evocării înspăimântătoare a supliciilor de dincolo de mormânt”206. Bătăliile asupra limitelor în care omenirea ar trebui să se încadreze pentru a fi pe plac divinităţii s-au dus pe mai toate fronturile tematice, aproape de baza „piramidei” lui Maslow207. Mai mult chiar, împotriva sfântului Augustin, secolul al XIII-lea a adus omenirii o „concesie”, prin apărarea unei „plăceri moderate”, asociate soţilor care vor să procreeze. Pentru istoricul francez, descoperirea unor călugări şi preoţi din secolul al XII-lea şi, mai ales, a textelor rămase, reprezintă o miză dintre cele mai importante în stabilirea unei paternităţi în privinţa „caracterului misterios al păcatului şi al culpabilităţii ereditare”208. Vina pe care o poartă sufletele copiilor în faţa lui Dumnezeu contrariază, iar condamnarea acestora, în absenţa doctrinei, la infern, reprezintă o pedeapsă cu adevărat greu de acceptat: „dacă dreptatea lui Dumnezeu este fără cusur, ea este de neînţeles”209. Păcatul care stă la originea lumii şi a întemeierii acesteia a adus omul, dintr-o stare apropiată divinităţii, la nivelul animalelor. De cele mai multe ori, discursul clerului nu ascundea reticenţa faţă de chiar familiile creştine: „discursul predicatorilor cu privire la căsnicie este eminamente descurajator şi culpabilizant”210. Mariajul era prezentat ca o „stare periculoasă”, unii predicatori calculând chiar că, dintr-o mie de cupluri, nouă 205 Jean Delumeau, op. cit., vol. I, p. 309. 206 Idem, op. cit., vol. II, p. 59. 207 La baza piramidei conceptualizate de psihologul american se găsesc nevoile fiziologice, cum ar fi hrana, somnul, adăpostul şi sexul. 208 Jean Delumeau, op. cit., vol. II, p. 299. 209 Ibidem. 210 Ibidem, p. 128. 95 Călin-Horia Bârleanu sute aparţineau diavolului. Ca urmare, şi metaforele folosite de preoţii creştini din secolul al XII-lea se cizelează şi îşi ating, cu o eficienţă crescândă, ţinta. În acest cadru, se poate observa şi că mariajul era privit, pentru o minoritate, „ca un port primitor, în timp ce pentru cea mai mare parte a oamenilor nu reprezenta decât un nefericit naufragiu”. Cum era şi de aşteptat, specific Evului Mediu, femeia a fost găsită „ţap ispăşitor” şi descrisă ca „plină de desfrâu şi de cusururi”, „duşman domestic al odihnei”. Misiunea grea de a culpabiliza lumea creştină solicita clerului, la unison, să ceară o tratare a propriului trup ca pe un duşman, „să-l istovească prin munci, posturi şi alte mortificări”211. Mai mult, prin recomandarea straielor sărăcăcioase şi prin interzicerea totală a goliciunii s-a născut şi un nou cod vestimentar, astfel încât atracţia şi sentimentul de plăcere să nu poată lua naştere spontan: „oroarea de goliciune a dus congregaţiile la interdicţia, impusă feţelor bisericeşti, de a face baie, dacă acest lucru nu-i motivat de stricte raţiuni medicale”212. Tot acest demers de „supraculpabilizare” urmărea să inducă, cel puţin în privinţa căsătoriei, o serie de noţiuni noi, destinate exclusiv celor „cu vocaţie”. Sexualitatea era supusă celui mai sever tratament. „Dragostea excesivă” reprezenta o altă cale de acces rapid spre infern, clericii fiind, în acest sens, uniţi în a anunţa pericolele care-i pândesc pe cei care se complac într-un asemenea comportament blamabil: „Multe păcate îngrozitoare şi demne de dispreţ se comit zilnic în căsnicie; şi ceea ce trebuie să vă facă să tremuraţi este că o infinitate de creştini sunt zilnic osândiţi pentru că le-au comis”213, spune una dintre predicile citate de istoricul francez, pentru a construi o imagine a spaţiului religios de la începutul secolului al XIII-lea – precum şi o imagine a societăţii care a investit clerul cu puteri aproape nelimitate, dintre care unele se păstrează, la nivel global, până astăzi. Ar mai trebui să amintim şi că prejudecăţile în privinţa copiilor erau la fel de aspre, statutul lor fiind la acelaşi nivel cu statutul femeii. În acest sens, seria de proverbe evocate de Jean Delumeau este de-a dreptul grăitoare: „Cine zice copil, zice nimic”; „Mare grosolănie îi spui celui pe care îl numeşti copil”; 211 Jean Delumeau, op. cit., vol. II, p. 134. 212 Ibidem. 213 Ibidem, p. 144. 96 Antropologie şi comunicare interculturală „Copiii, găinile şi porumbeii găinăţează şi murdăresc casa”; „Tatăl blând şi milos îşi face copiii nevolnici şi leneşi”214. Ostilitatea Bisericii faţă de trup a mers nu numai până la a le interzice „fraţilor” a se scălda în orice apă stătătoare sau curgătoare, ci şi spre diferitele forme de artă. Jean Delumeau citează, în sprijinul acestei observaţii, mai multe cântări şi predici în care dansatorii şi dansatoarele nu sunt decât trupuri posedate de Satan „pentru a le provoca senzaţii / cu flăcările pasiunii amoroase”215. Sub incidenţa păcatului cade şi arta dramatică, sursă a îndepărtării de Dumnezeu: „Prin natura lor spectacolele sunt opuse spiritului creştinismului”, „la spectacole nu se dau decât lecţii periculoase”, „spectacolele sunt sursele depravării morale a veacului nostru”, „oricât de cinstite ar fi piesele de teatru, ele rămân întotdeauna primejdioase”216. Pornind de la faptul – general acceptat de cler şi nu numai – că „Iisus nu a râs niciodată”, energia cu care Biserica a atacat orice formă de distracţie s-a intensificat. În proximitatea Carnavalului, predicile se concentrau pe lupta împotriva „destrăbălării”: „condamna neîncetat teatrul, balurile, şezătorile, cântecele profane, frecventarea cabaretelor şi a jocurilor de noroc. Astfel, se considera că toate aceste divertismente, în sensul obişnuit al cuvântului, aduceau cu ele desfrâul, beţiile, înjurăturile, pierderea de timp şi de bani”217. Clerul poate accepta destinderea doar dacă este cu scop terapeutic, de adunare a forţelor. Reprimarea şi culpabilizarea distracţiilor se făcea pe toate căile, cu o eficienţă comunicaţională desăvârşită, citatele şi interpretările Scripturilor fiind însoţite uneori şi de abordări deschise ale temelor mari, de tipul „oricine cunoaşte bine lumea nu se poate să nu plângă”, respingând râsul ca formă de comunicare a emoţiilor. Cu alte cuvinte, „omul era făcut pentru râs. Numai că a păcătuit şi nenorocirea s-a abătut asupra lui şi a lumii. Aşadar nu mai avem de ce râde”218. Singura bucurie a creştinilor este în mâhnire, vor susţine, mai târziu, reprezentanţii Bisericii, pentru că suferinţa este starea naturală a omului, calea spre mântuire. Nu am exagera cu nimic dacă am spune că Biserica a exersat tehnicile de culpabilizare la un asemenea nivel, încât a 214 Jean Delumeau, op. cit., vol. I, p. 315-316. 215 Jean Delumeau, op. cit., vol. II, p. 135. 216 Ibidem. 217 Ibidem, p. 157. 218 Ibidem, p. 158. 97 Călin-Horia Bârleanu făcut o ştiinţă din a le provoca oamenilor adevărate crize existenţiale. Cu cât indivizii erau mai susceptibili, cu atât efortul depus spre mântuirea lor îşi atingea mai bine ţinta. Indienii din Mexic, spre exemplu, au reprezentat, la contactul cu preoţii creştini, un eşantion perfect pentru a dezvolta exerciţiul de culpabilizare, prin forţarea acceptării unor dogme necunoscute, într-o limbă de cele mai multe ori străină, înţeleasă doar parţial şi, mai ales, după ce factorul temporal şi-a primit tributul. Conform lui Delumeau, preoţii misionari au raportat adevărate crize şi „viziuni” ale nativilor, care „retrăiau, cu siguranţă, scenele şi pildele ce le fuseseră prezentate din înaltul amvonului, probabil făcute mai impresionante printr-o tehnică audiovizuală specifică timpului”219. Reacţii similare au fost culese nu doar din spaţiul Americii, ci şi din Europa, de la străinii care primeau, prin aceleaşi tehnici, noua credinţă. Necunoaşterea limbii, factor decisiv, a fost compensat, prin urmare, printr-o încercare pe toate canalele şi cu solicitarea tuturor simţurilor de a transmite informaţia: „indienii culpabilizaţi începeau să ţipe, să suspine, să plângă. Nu se linişteau decât prin confesiune”220. Nu toate sentimentele de vinovăţie sunt încărcate de morbiditate, după cum se poate considera că şi a respinge sau „a crede că sentimentul de culpabilitate va dispărea este o utopie”221. Jean Delumeau nu se fereşte să aplice tehnica de sondare a inconştientului în explicarea unei culpabilităţi care îşi găseşte un teren atât de fertil în om. El face o diferenţiere clară între autoacuzare, specifică nevroticilor, şi spovedanie, mărturisirea care urmăreşte iertarea păcatelor. Mărturisirea este, la rându-i, un exerciţiu complet diferit de „pălăvrăgeala” sterilă, care nu urmăreşte nimic altceva decât satisfacerea unor nevoi de socializare. Ştiinţele care s-au ocupat cu studiul psihicului uman văd în culpabilizare o „agresivitate refulată”. Această celebră afirmaţie a lui Freud rămâne în continuare valabilă. După cum afirmă şi Jean Delumeau, conştiinţa vinovată apare ca urmare a întoarcerii spre sine a unei agresivităţi orientate spre exterior, cu efecte negative asupra relaţiilor cu cei dragi222. Vina, mai mult sau mai puţin clară, subiectivă, declanşează adevărate conflicte cognitive, determinând, în 219 Jean Delumeau, op. cit., vol. II, p. 177. 220 Ibidem. 221 Idem, op. cit., vol. I, p. 352. 222 Ibidem, p. 354. 98 Antropologie şi comunicare interculturală funcţie de intensitate, nevroze sau nebunii cu manifestări patologice incompatibile cu viaţa socială: „Unii deliranţi se acuză de toate faptele abominabile din lume, trăiesc într-o permanentă stare de culpabilitate dureroasă, caută să se pedepsească, să se chinuiască, să se mutileze şi chiar să se omoare”223. Psihologia vinei generează trăiri dintre cele mai intense, iar obiectivarea sentimentului nu poate fi decât arareori făcută fără ajutorul unui analist – ceea ce ne-ar putea determina să concluzionăm că vina colectivă dostoievskiană, de tipul „toţi suntem vinovaţi faţă de toţi”224, are doar o puternică încărcătură simbolică. Tocmai sub imperiul unui sentiment de vină, în unele oraşe din Europa spectacolele de carnaval au fost interzise, iar teatrele au fost închise, respectându-se principiul impus de cler, conform cărui „orice bucurie pământeană este de acum înainte furată lui Dumnezeu”225. Evul Mediu s-a prelungit în asemenea concepţii până astăzi, sistemele de credinţe care fac legătura între dezastrele naturale şi mânia lui Dumnezeu fiind prezente în toate culturile, inclusiv în spaţiul românesc. Jean Delumeau precizează clar poziţia Mântuitorului faţă de subiect, numind-o „lecţia foarte modernă a Domnului [...] mult timp uitată”226. Dincolo de exemplul orbului, despre care am discutat, amintim, pentru a sublinia contradicţia flagrantă în care s-a aflat clerul, şi un pasaj din Evanghelia după Luca: „Credeţi, oare, că aceşti galileieni au fost ei mai păcătoşi decât toţi galileienii, fiindcă au suferit acestea? Nu! Zic vouă; dar dacă nu vă veţi pocăi, toţi veţi pieri la fel” (Luca, 12, 2-6). Nu există aici nicio legătură între păcate şi pedeapsa divină; există însă noţiunea de frică, în absenţa legii creştine. Frica este necesară şi a reprezentat modalitatea prin care omenirea a învăţat, prin asimilare şi interiorizare, regulile universului, aflate în permanentă schimbare. Frica a salvat, dar în acelaşi timp a şi distrus lumea, aşa cum se întâmplă, la distanţe sigure de Evul Mediu, şi astăzi. O plimbare nocturnă, o 223 Norbert Sillamy, Dicţionar de psihologie, traducere de dr. Leonard Gavriliu, Bucureşti, Editura Univers Enciclopedic, 2000, p. 88-89. 224 Cf. F. M. Dostoievski, Fraţii Karamazov. Roman în patru părţi şi epilog, vol. I, traducere de Ovidiu Constantinescu şi Isabela Dumbravă, Bucureşti, Cartea Românească, 1986: „…fiecare dintre noi este vinovat pentru toţi şi pentru toate, faţă de toţi şi faţă de toate”, p. 514. 225 Jean Delumeau, op. cit., vol. I, p. 356. 226 Ibidem, p. 358. 99 Călin-Horia Bârleanu schimbare în carieră, mărturisirea unei greşeli – toate pot fi încărcate de acest sentiment, care blochează procesul de comunicare a individului atât cu sinele, cât şi cu grupul din care face parte. „Noţiunea de păcat este ea însăşi generatoare de o frică de sine ce poate fi fecundă, iar culpabilitatea, trăită pozitiv, creează o tensiune care degajează elitele”227. Pe de altă parte, greşeala nu suportă comparaţie cu păcatul – iar asta, pentru că „a păcătui” presupune o cunoaştere a normei şi o încălcare a ei prin „conştiinţă şi consimţământ”; ca urmare, „nicio acţiune nu este imputată omului cu blam dacă nu este voluntară”228. Psihologia sentimentului de vină a atras şi atrage, după cum am arătat deja, atenţia psihologilor, primul care a intrat în profunzimile culpabilităţii fiind Sigmund Freud. În Consideraţii actuale despre război şi moarte229, psihanalistul îşi construieşte pledoaria pentru un psihic uman încărcat de vină prin recunoaşterea crimelor din istoria originară a omenirii, inclusiv prin sistemul de educaţie din ţările civilizate, care prezintă în detaliu, la şcoală, seria de crime care însoţesc popoarele. Sentimentul de culpă, care acoperă toată specia umană, din cele mai vechi timpuri, şi care s-a adaptat în religie sub formula unui păcat originar, ar fi, de fapt, potrivit lui Freud, „expresia unei omucideri cu care s-a încărcat omenirea primitivă”230. Forţând spiritul speculativ, psihanalistul austriac propune ca în spatele unei culpe comune faţă de Dumnezeu Tatăl să se vadă, de fapt, „uciderea tatălui originar al hoardei primitive”, a cărui imagine s-a păstrat şi s-a transformat într-o divinitate. Dacă Freud exagerează, fără a putea invoca aici un argument psihologic, se află însă în puterea argumentaţiei atunci când susţine că „lângă leşul persoanei iubite nu a luat fiinţă doar ştiinţa sufletului, credinţa în nemurire şi o puternică rădăcină a conştiinţei umane, ci şi primele porunci etice”231. Moartea a fost declanşatorul unor energii mentale deosebite, dramele umane fiind, în continuare, singurele generatoare de energii capabile să ducă specia umană spre evoluţie. Între copilărie şi maturitate 227 Jean Delumeau, op. cit., vol. I, p. 277. 228 Jean Delumeau, Mărturisirea şi iertarea, dificultăţile confesiunii. Secolele XIII-XVIII, traducere de Ingrid Ilinca, Iaşi, Editura Polirom, 1998, p. 102. 229 Sigmund Freud, Opere, vol. IV, Studii despre societate şi religie, p. 29. 230 Ibidem, p. 42. 231 Ibidem, p. 43. 100 Antropologie şi comunicare interculturală există o relaţie mai puternică decât s-ar putea crede, neajutorarea celui mic fiind egalată doar de o neajutorare specifică adultului în relaţia cu religia. Ambivalenţa relaţiei cu tatăl se păstrează şi se adaptează, pentru omenire, într-un adevărat sistem de credinţe, în care guvernează frica şi culpabilitatea: „ne temem de el nu mai puţin decât îl iubim şi admirăm. Toate religiile sunt înţesate cu semne ale acestei ambivalenţe a relaţiei cu tatăl”232. Frica pare să fi fost dintotdeauna o dimensiune importantă a păcatului, orice încălcare a normei atrăgând după sine anxietate şi nelinişte. Dacă am căuta o analogie care să exprime relaţia omului cu religia, ne-am putea gândi la regulile de circulaţie rutieră: în trafic nu mergem încet pentru că le iubim sau pentru că le înţelegem ori le respectăm, ci pentru că ne este frică de consecinţele contravenţiilor. Prin urmare, nici setul complex de obiceiuri existente în spaţiul rural nu se respectă din dragoste şi înţelegere a ritualului. Dimpotrivă, am putea argumenta că înţelegerea substratului obiceiurilor populare ar duce, invariabil, la o îndepărtare de ele şi la o abandonare a specificului popular românesc. Respectarea tuturor cutumelor care însoţesc momentele de trecere sau sărbătorile are ca motor principal starea de angoasă asociată ruperii de ceea ce a reprezentat, pentru atâtea generaţii, legi nescrise, care au demonstrat, trecând testul timpului – iluzoriu, de altfel – că funcţionează şi că trebuie păstrate cu sfinţenie. „Mergi înapoia Mea, satano! Sminteală Îmi eşti; că nu cugeţi cele ale lui Dumnezeu, ci cele ale oamenilor” (Matei, 16, 23), îi spune Mântuitorul lui Petru, care încearcă să îi schimbe destinul, îndepărtându-l de patimile din Ierusalim. Dincolo de metafora care arată că o anume ambivalenţă sacru – profan, sfânt – necurat, este specifică umanului, peste tot în Biblie poate fi identificat un tipar de comunicare, specific, în general, şi manipulării. A cugeta la „cele ale oamenilor” se referă şi la setul de reguli după care se ghidează lumea, norme ale moralei, care evită durerea în beneficiul principiului plăcerii. A comunica de pe asemenea poziţii, diferite, nu face decât să provoace conflicte. Nu ar trebui să pierdem din vedere faptul că şarpele din grădina Edenului a avut nevoie de doar 44 de cuvinte pentru a-i ispiti pe primii oameni şi pentru a modifica destinul omenirii. Amăgirea nu se bazează pe sfaturi şi indicaţii, 232 Sigmund Freud, op. cit., p. 126. 101 Călin-Horia Bârleanu ci pe întrebări şi sugestii. Faptul că mărul, un produs simbolic, un aliment, face obiectul celei mai mari interdicţii nu trezeşte mirarea, nici din perspectiva nevoilor de bază, teoretizate de psihologul american Abraham Maslow (1908-1970)233, nici din abordarea Filocaliei, care, în primul volum, plasează „păcatul pântecelui” sau „îmbuibarea” printre cele mai grave încălcări ale legii creştine. 233 Pe prima treaptă a nevoilor umane se află, după cum am precizat şi mai sus, nevoia de apă şi de mâncare (v. Supra, nota 207). 102 Antropologie şi comunicare interculturală 4. Antropologie de birou şi antropologie de teren Cu greu s-ar putea desfăşura cercetarea antropologică la distanţă de fenomenele sociale, specific umane. Contactul cu factorul uman, esenţial pentru tezele şi ipotezele disciplinei, mai ales prin intermediul culturii, care îl însoţeşte, condiţionează specialiştii în domeniu. Mai mult, aşa cum am arătat mai sus, fenomenele culturale nu pot fi înţelese, redate şi puse în relaţie cu o cultură specifică în absenţa abordărilor ştiinţelor conexe. Deşi începuturile antropologiei nu pot fi descrise fără a se invoca un contact neobosit cu populaţiile indigene, secolul al XIX-lea este marcat de numele unui cercetător care a devenit cunoscut mai degrabă pentru monumentala sa muncă de birou. Eforturile antropologului scoţian James George Frazer (1854-1941) s-au concretizat în mii de pagini – ceea ce demonstrează că antropologia poate fi şi „de investigaţie”, singura cerinţă fiind o cultură şi o pregătire teoretică fără cusur. În egală măsură apreciat şi controversat, Frazer s-a impus ca un adevărat model pentru antropologia modernă. Faptul că travaliul său ştiinţific şi analitic a început ca urmare a lecturii şi s-a desfăşurat aproape exclusiv la birou, cercetând datele, nu poate reprezenta un motiv suficient de îndoială asupra rezultatelor, cu atât mai mult cu cât Freud însuşi reuşeşte aproape acelaşi lucru cu eseurile care vizează activitatea psihică şi organizarea socială a comunei primitive. Şi cum altfel ar fi putut teoretiza şi analiza Otto Rank „trauma naşterii”, când nu avea acces decât la indivizi îndepărtaţi cu zeci de ani de momentul propus pentru analiză? Evident, accesul necondiţionat la obiectul cercetării rămâne un reper pentru orice demers ştiinţific, dar ipotezele şi întrebările născute în urma altor rezultate obţinute sau, pur şi simplu, în urma identificării unor teme noi nu pot apărea decât graţie timpului investit în consultarea surselor. Ca o compensare a puţinelor călătorii, Frazer a petrecut, cu o constanţă religioasă, peste şaizeci de ani la birou sau în biblioteci, analizând şi identificând similitudinile între vechi şi nou şi adunând exemple ale credinţelor religioase specifice comunităţilor primitive. Cu toate că, la Frazer, abordarea 103 Călin-Horia Bârleanu fenomenului religios este cel puţin asemănătoare cu cea a lui C. G. Jung, puţini specialişti au amintit sau au remarcat importanţa aspectului. Antropolog cultural şi social, teolog şi chiar magistrat, Frazer introduce religia între fenomenele sociale importante, fără a pune în discuţie termeni care să-i probeze veridicitatea, autenticitatea sau utilitatea, marcând – poate în mod definitiv – lucrările şi optica lui Jung, care a găsit, în studiile acestuia despre mitologie şi religie, un model important pentru propriile cercetări. Modelul savant, diplomat şi, de cele mai multe ori, didactic pe care James Frazer îl adoptă încheie epopeea de investigaţie antropologică prin cele douăsprezece volume ale lucrării Creanga de aur, în original – reduse la doar cinci în traducerea românească. În această extinsă şi exhaustivă operă de cercetare, autorul demontează sistematic teoria creaţionistă, printr-o descriere uneori de-a dreptul romantică, în care sunt prezentate pădurile care au stat la baza demersului său ştiinţific, însoţit şi de o evidentă trimitere la divinitate: „Le roi est mort! Vive le roi! Ave Maria!”234 Operă de mare întindere, Creanga de aur a fost comparată, din perspectiva influenţei asupra antropologiei, cu Originea speciilor. 4.1. James Frazer şi Creanga de aur Un obicei din Imperiul Roman, aflat la apogeul dezvoltării sale, stârneşte interesul lui Frazer prin cruzimea aparentă şi greu de explicat. Lângă localitatea Nemi se găsea sanctuarul Dianei Nemorensis, zeiţa pădurii. Templul se afla sub conducerea unui singur preot, care îl veghea în permanenţă în stare de alertă şi, paradoxal, mereu cu sabia scoasă, gata de luptă. Succesiunea preoţilor în templu se făcea după ce un alt candidat la înalta funcţie rupea din pădure o creangă, numită „de aur”, şi apoi îl omora, dacă putea, pe cel care mai era numit şi „preotul-rege”: „aceasta era legea sanctuarului. Un candidat la sacerdoţiu nu putea urma în funcţie decât asasinându-l pe preot, şi, după ce îl asasina, îşi păstra funcţia până când era asasinat la rându-i de un nou candidat, mai puternic sau mai îndemânatic”235. 234 James George Frazer, Creanga de aur, traducere de Octavian Nistor, vol. I, Bucureşti, Editura Minerva, 1980, p. 187. 235 Ibidem, p. 9. 104 Antropologie şi comunicare interculturală Demersul lui Frazer necesită câteva mii de pagini pentru a explica prezenţa unui asemenea obicei în contextul în care sacrificiile umane erau, în spaţiul roman, pe cale de dispariţie. Metafora regicidului poate fi pusă în relaţie cu ipoteza freudiană din Totem şi tabu236, uciderea tatălui-zeu reprezentând una dintre marile teme de interes nu doar pentru antropologi, ci şi pentru psihologi şi psihanalişti, prin aspectele turbulente care caracterizează dinamica relaţiilor cu tatăl. Frazer porneşte o adevărată investigaţie antropologică în care copacul, creanga de aur, preotul, uciderea şi succesiunea devin teme principale, ascunse de multe ori în obiceiuri întâlnite la popoare cu trăsături primitive, în general fără legătură cu Roma sau cu lumea creştină. Altfel spus, simbolurile lui Frazer se vor dezvolta în arhetipurile lui Jung, care a demonstrat că fondul uman colectiv, inconştient, este aglomerat cu asemenea motive. Identificarea zeiţei cu fondul arborilor şi, adesea, cu un singur copac, pe care regele îl păzea cu preţul vieţii, este argumentată de antropolog prin invocarea legendei lui Virbius, zeitate secundară, care întruchipa un tânăr arătos, care a sfidat şi a respins iubirea Afroditei. Pentru a scăpa de mânia ei, Virbius, ajutat de protectoarea sa, Diana, se ascunde în pădurile de lângă Nemi, devenind astfel primul preot-rege al pădurii, protector al templului şi al copacului în care se adăpostea însăşi zeiţa, copac pe care, după cum credea Frazer, preotul-rege „îl îmbrăţişa ca pe o soţie”237. Este un aspect care nu-i miră pe cei familiarizaţi deja cu alte obiceiuri care plasează copacii în universul de proiecţie specific uman, Frazer amintind tradiţia indiană care presupunea căsătoria oamenilor cu arborii. În spaţiul cultural românesc a dispărut „spovedania la copac”, obicei practicat în special de ciobanii aflaţi în transhumanţă, care alegeau de regulă un brad sau un prun pentru a se confesa şi pentru a primi, desigur, şi iertarea. Tăierea unor aşchii din copac reprezenta şi proba iertării păcatelor: dacă în termen de un an sau mai puţin copacul se usca, păcatele erau considerate prea grele sau de neiertat. Un capitol important din primul volum al studiului este dedicat relaţiei rege – preot, situaţie întâlnită în literatura de 236 Vezi Sigmund Freud, Opere, vol. IV, Studii despre societate şi religie, traducere din limba germană de Roxana Melnicu, George Purdea, Vasile Dem. Zamfirescu, Bucureşti, Editura Trei, 2000, în special eseulTotem şi tabu, p. 221. 237 James George Frazer, Creanga de aur, traducere de Octavian Nistor, vol. I, Bucureşti, Editura Minerva, 1980, p. 22. 105 Călin-Horia Bârleanu specialitate din Italia şi din Grecia Antică. Divinitatea cu care regele era echivalat nu făcea obiectul unei credinţe simbolice, ci a uneia concrete, modul de gândire primitiv necesar pentru o asemenea percepţie păstrându-se până în zilele noastre, în anumite privinţe, ca „vestigiu”. „Marele inchizitor” imaginat de Dostoievski întruchipează acelaşi tipar de conducător al lumii, care domină prin graţia divină cu care este dăruit238. Prezentarea relaţiei rege – preot îi facilitează lui James Frazer introducerea unor noi concepte-cheie ale studiului Creanga de aur: supranaturalul şi formele magiei. Nevoia omului de a-şi explica fenomenele naturale, de a stăpâni lumea în forma deplină a cuvântului, a dus la naşterea magiei şi, mai apoi, a religiei. Exemplele pe care Frazer le invocă par a fi nenumărate, urmele acestui sistem de gândire sau de receptare a lumii prin magie putând fi identificate şi în majoritatea societăţilor moderne, în care încă se mai construiesc relaţii inexplicabile între evenimente şi credinţe ori chiar predestinări. În viziunea antropologului scoţian, principiile magiei pot fi împărţite, simplu, în două legi fundamentale, formulate ca urmare a analizei credinţelor indigenilor: similarul va produce un efect similar, iar un lucru în contact cu altul va perpetua şi în absenţa contactului efectele apropierii. Primul principiu a fost numit legea similitudinii, iar al doilea, legea contagiunii; despre acestea am discutat, pe scurt, şi mai sus. Magia homeopatică a echivalat şi a completat legea similitudinii, graţie caracterului mimetic al acestei credinţe. Magia a mai fost împărţită, în funcţie de finalitatea ei, în teoretică şi practică. „Magia teoretică” reprezintă un „sistem de legi ale naturii, adică [...] formularea legilor care determină succesiunea evenimentelor în lume”, iar magia „considerată drept un ansamblu de percepte pe care fiinţele omeneşti le respectă pentru a-şi atinge ţelurile” este aşa-numita „magie practică”239. În mod firesc, antropologul evidenţiază limitele gândirii magice, magia homeopatică fiind, pe scurt, bazată pe credinţa falsă că lucrurile care se aseamănă sunt identice, iar magia prin contagiune, pe credinţa că două sau mai multe lucruri aflate în contact vor rămâne, chiar despărţite fiind pentru mai mult timp sau chiar pentru totdeauna, în contact. 238 Vezi F. M. Dostoievski, Fraţii Karamazov. Roman în patru părţi şi epilog, vol. I, traducere de Ovidiu Constantinescu şi Isabela Dumbravă, Bucureşti, Cartea Românească, 1986, passim. 239 James George Frazer, Creanga de aur, traducere de Octavian Nistor, vol. I, Bucureşti, Editura Minerva, 1980, p. 31. 106 Antropologie şi comunicare interculturală În Creanga de aur, exemplul cel mai potrivit în privinţa magiei imitative este credinţa în rănirea unui individ prin intermediul unei imagini similare. Cea mai simplă formă a acestei credinţe poate fi găsită în Grecia Antică, India, Babilon, Africa, Scoţia sau chiar la nativii amerindieni, care credeau că a desena figura unei persoane pe nisip sau pe lut şi apoi a o „răni” cu un băţ, cu un cuţit sau cu foc i-ar produce un rău persoanei reprezentate grafic pe pământ. Vom aminti, în acest context, că pe aceeaşi linie a magiei se înscriu, prin similitudine, şi figurinele confecţionate din lemn, ceară sau cârpe: „înţeapă ochii figurinei şi inamicul tău va orbi; înţeapă stomacul şi el se va îmbolnăvi; înţeapă-i capul şi capul îl va durea [...]. Dacă vrei să-l ucizi de-a binelea, străpunge figurina dinspre cap în jos; înveleşte-o într-un giulgiu aşa cum ai face cu un cadavru; roagă-te lângă ea aşa cum te-ai ruga lângă un mort; apoi îngroap-o în mijlocul unei cărări pe care eşti sigur că va trece victima ta”240. Ar fi o eroare să considerăm că asemenea credinţe nu sunt însoţite şi de reguli stricte, care trebuie urmate, atât pentru atingerea scopului, cât şi – aspect la fel de important – pentru protejarea celui care îndeplineşte ritualul. Pentru ca vina sau păcatul să nu cadă asupra celui care execută magia, se invocau, în rugăciuni, numele altor persoane sau ale unor divinităţi, spre care exista credinţa că va merge ghinionul asociat spiritului victimei, care va căuta răzbunare. Există şi utilizări, numite de Frazer „benigne”, ale magiei, care urmăresc să vindece sau să prevină anumite boli. Relaţia cu anumite animale sau cu obiecte ajută, în sensul că individul se foloseşte, în ritual, de asocierea unei trăsături a bolii cu o particularitate a animalului, care poate primi boala de la om graţie tocmai acestei similitudini. Magia homeopatică a câştigat mulţi adepţi prin puterea sa de vindecare şi prin posibilitatea, preferată încă din perioada preistorică, de a aplica tratamentul nu pacientului, ci medicului. O anumită formă de dramatism era necesară procedeului terapeutic, esenţă a „jocului” care va face cu adevărat istorie, mai ales în şamanism. „Medicul”, cel care aplică tratamentul prin magie homeopatică, se interesa dinainte de simptome, pentru ca, mai apoi, să se lase cuprins de spasme şi convulsii violente, 240 James George Frazer, Creanga de aur, traducere de Octavian Nistor, vol. I, Bucureşti, Editura Minerva, 1980, p. 35. 107 Călin-Horia Bârleanu pentru a uşura suferinţa pacientului. În situaţii similare, de boală, în alte zone ale lumii vraciul se întinde pe pământ în faţa casei, prefăcându-se mort: „el este tratat ca un cadavru, este legat în rogojini, scos din casă şi aşezat pe sol. După vreo oră ceilalţi vraci dezleagă pretinsul mort şi îl readuc la viaţă; iar când el îşi recapătă conştiinţa, se presupune că şi-a recăpătat-o şi persoana bolnavă”241. Credinţa în magie condiţionează procesul vindecării, principiu remarcat, pe bună dreptate, de psihologul şi profesorul universitar ieşean Ion Dafinoiu, care vede în verdictul „credinţa ta te-a vindecat” expresia unui efect placebo, încifrat în Biblie cu mii de ani înainte de teoretizarea şi de utilizarea conceptului în medicină242. Suspiciunea că procedeul ar putea fi un fals duce însă, inevitabil, la scăderea ratei de succes a metodei. James Frazer aminteşte atât perceptele pozitive, cât şi pe cele negative ale magiei, identificându-le pe primele ca vrăji, iar pe celelalte, ca tabuuri. În magia pozitivă, pentru ca un lucru să se întâmple, sunt specificate anumite reguli de intervenţie; atenţia faţă de anumite acţiuni care pot provoca efecte nedorite reprezintă magia negativă: „Scopul magiei pozitive sau vrăjitoriei este să producă un eveniment dorit, scopul magiei negative sau tabuului este să evite un eveniment nedorit”243. Huţulii din Carpaţi furnizează antropologiei un exemplu în acest sens, femeile neavând voie să toarcă atunci când bărbaţii lor sunt plecaţi la vânătoare. Acest tabu este legat de relaţia dintre răsucitul şi învârtitul lânii cu mâna şi animalul vânat, care ar putea face mişcări asemănătoare, scăpând vânătorului. În satul arhaic românesc, un obicei similar, din cadrul ritualurilor care însoţesc naşterea, înrudit cu magia şi cu tabuul, le cere mamelor, care, la botez, aşteaptă în faţa bisericii, să facă milostenie, pentru ca viitorul copilului să fie însoţit de noroc şi de binecuvântări. Se presupune că fertilitatea a fost dintotdeauna un subiect generator de credinţe şi de prejudecăţi, sub forma unor comportamente încărcate de semnificaţii ascunse: „credinţa că o femeie însărcinată are virtutea magică de a transmite fertilitatea este cunoscută la ţăranii bavarezi şi austrieci, care îşi închipuie că 241 James George Frazer, Creanga de aur, traducere de Octavian Nistor, vol. I, Bucureşti, Editura Minerva, 1980, p. 41. 242 Cf. prelegerilor de curs audiate în cadrul Facultăţii de Psihologie a Universităţii „Al. I. Cuza” din Iaşi. 243 James George Frazer, op. cit., p. 47. 108 Antropologie şi comunicare interculturală dacă dai unei femei gravide primul fruct al unui pom, acest pom va avea rod bogat în anul următor”244. Pe direcţia aceluiaşi raţionament, sterilitatea femeii se poate transmite fondului vegetal, de unde apariţia unei serii de interdicţii. Alte rituri, mai sângeroase, presupuneau sacrificarea femeilor însărcinate, pentru ca pământul să aibă rod în viitor. Legătura dintre starea oamenilor şi universul vegetal este un canal care permite circulaţia informaţiei în ambele sensuri, cu acţiuni reciproce. În panteonul obiceiurilor româneşti au existat o serie de ritualuri practicate la naşterea copilului, care realizau o „înfrăţire” a fiinţei proaspăt intrate în colectivitate cu fondul animal şi vegetal din gospodărie. Unul dintre obiceiurile pierdute cerea ca, după botez, înainte de a fi dus în casă, copilul să fie plimbat prin grădină şi pe la animale, sau, pentru ca dezvoltarea acestuia să fie marcată de sănătate şi de vigoare, ca apa din prima scaldă să fie aruncată, în funcţie de sexul copilului, la rădăcina unui copac sau între flori, credinţa fiind că regnul vegetal ar influenţa, prin contagiune, destinul şi dezvoltarea lui. Magia contagioasă se caracterizează prin credinţa că lucrurile care au fost la un moment dat în contact rămân legate şi după despărţire şi că orice acţiune, pozitivă sau negativă, exercitată asupra unuia are efecte şi asupra celuilalt. Această comuniune a obiectelor la distanţă este exemplificată de Frazer prin credinţele care presupun că există o legătură permanentă între persoană şi o parte despărţită din trupul său, cum ar fi părul sau unghiile. Placenta şi cordonul ombilical fac obiectul altor obiceiuri care amintesc de contagiune, legătura dintre ele şi individ fiind atât de strânsă, încât generează, la unele popoare, reguli deosebit de stricte: „se socoteşte că legătura este atât de intimă, încât se crede că soarta fericită sau nefericită a individului în cursul vieţii sale este legată de una sau de alta din aceste părţi ale persoanei sale [...], dacă cordonul său ombilical sau placenta sunt păstrate şi tratate cum se cuvine, persoana respectivă va fi prosperă”245. Şi dublul, ca temă esenţială a literaturii universale, care a făcut subiectul unor scrieri introspective de o deosebită profunzime, a existat din cele mai vechi timpuri în fondul cultural al unor popoare, asociat placentei, privită ca un al doilea copil. Pe de altă parte – şi e lesne de înţeles de ce – şi durerea reprezintă un domeniu din care magia prin contagiune şi-a cules 244 James George Frazer, op. cit., p. 64. 245 Ibidem, p. 87. 109 Călin-Horia Bârleanu adepţii. Pentru Frazer, de exemplu, o persoană şi arma care a rănit-o sunt într-o relaţie simpatetică: „sângele de pe armă continuă să «simtă» împreună cu sângele din corpul său”246. Prin urmare, bandajele care au acoperit răni trebuie aruncate, altfel pot intra pe mâna unor duşmani care pot căpăta, prin ele, o influenţă decisivă asupra individului. Ar fi interesant de abordat, ca vestigiu şi pulsiune a morţii, cum anume funcţionează pentru unii oameni instinctul de a bate, aproape reflex, obiectele care le produc durere prin lovirea accidentală. Poate nu ar fi lipsit de interes să invocăm, în acest context, şi gestul adulţilor de a „bate”, de a „pedepsi” un obiect de care s-a lovit un copil; văzând aceasta, copilul se opreşte brusc din plâns. La Ion Creangă putem găsi un asemenea exemplu: Nică era „tratat” prin intermediul unei formule magice, mama sa pedepsind pământul sau lemnul de care copilul se lovea, pentru ca să-i treacă durerea247. Aşa cum discuţia despre magie duce la o prezentare a tipologiei practicantului „profesionist”, Lévi-Strauss şi Frazer păşesc pe aceleaşi cărări atunci când identifică o anumită prefăcătorie a vraciului, de cele mai multe ori conştientă: „trebuie să amintim mereu că orice credinţă şi orice pretenţie impusă de un magician sunt false ca atare; niciuna dintre ele nu poate fi menţinută fără înşelăciune, conştientă sau inconştientă”248. După cum consideră Frazer, vrăjitorul care crede în asemenea tehnici se află, pe bună dreptate, într-o primejdie mult mai mare decât vraciul, care este conştient de rolul de impostor pe care trebuie să-l joace pentru binele social. Dacă ar fi să vorbim cu adevărat despre o terapie, primejdia vine tocmai din lipsa pe toate planurile a legăturii dintre ritualul îndeplinit şi orice efect care are pretenţia imediatului, fără largul concurs al unui psihic foarte sugestibil, deschis spre persuadare şi plin de credinţă, care duce, de fapt, greul procesului terapeutic. Vrăjitorul, care crede în ceea ce face, nu va găsi argumente pentru insuccesul său şi va risca ostracizarea sau moartea, pe când vraciul, conştient de rolul său fals, e veşnic pregătit pentru eşec, „aşa cum se întâmplă adesea”249. Întrebarea care se naşte 246 James George Frazer, op. cit., p. 94. 247 Vezi Ion Creangă, Opere, Bucureşti, Editura Meridiane, 1963: „[Mama] … bătea pământul sau păretele, sau vr-un lemn, de care mă păleam la cap, la mână sau la picior, zicând: Na, na! şi îndată-mi trecea durerea…”, p. 80. 248 James George Frazer, op. cit., p. 100. 249 Ibidem. 110 Antropologie şi comunicare interculturală astăzi în mod natural, despre posibilitatea existenţei meseriei şi a grupului dispus să creadă aşa ceva, în ciuda rezultatelor rare, ar putea fi contracarată printr-o altă întrebare: nu se întâmplă şi astăzi la fel, în mai toate curentele religioase? Concluzia cu privire la impactul magiei asupra grupului este dostoievskiană şi pregăteşte parcursul lucrării Creanga de aur pentru capitolul care abordează religia: „la acest stadiu al evoluţiei sociale puterea supremă tinde să cadă în mâinile unor oameni având inteligenţa cea mai pătrunzătoare şi caracterul cel mai lipsit de scrupule”250. Frazer evidenţiază şi o serie de asemănări între gândirea magică şi gândirea religioasă, stabilind şi o descendenţă directă între magie şi ştiinţă, prin credinţa că aceleaşi cauze trebuie să producă, de fiecare dată, aceleaşi efecte. Credinţa reprezintă, prin urmare, chintesenţa magiei, a ştiinţei, dar şi a religiei, care are un scop bine stabilit: „să obţină îndurarea zeităţii”251. Trăsăturile divinităţii sunt, prin mimetism, responsabile de cele ale oamenilor, iertarea, puritatea sau jertfele de sânge declanşând comportamente care să imite „perfecţiunea naturii divine”. Tezele propuse de psihanaliză au sugerat însă exact contrariul, făcând din divinitate o justificare a umanului şi o temperare sau o echilibrare a pornirilor morbide instinctuale. Ca urmare, vom constata că strânsa legătură dintre religie şi magie duce la apariţia unor credinţe şi, mai apoi, a unor comportamente care combină cele două instanţe, confuzia perpetuându-se până spre perioada modernă şi – îndrăznim să spunem – chiar contemporană. Ceremoniile sau sacrificiile, spune Frazer, sunt adesea însoţite de mici variaţii profane, care amintesc mai degrabă de descântec. „Vechea magie a fost adevăratul fundament al religiei”252, afirmă antropologul, invocând, pentru a demonstra apropierea dintre magie şi religie, şi un exemplu: o majoritate din populaţia Europei moderne credea că preoţii ar deţine o putere specială, prin care stăpânesc fenomenele naturii, mai ales pe acelea care se opun stării de bine spre care comunitatea umană tinde permanent. Îndepărtarea de magie a survenit în mod natural, prin falsitatea pe care o presupune practicarea acesteia şi, mai ales, 250 James George Frazer, op. cit., p. 100. 251 Ibidem, p. 110. 252 Ibidem, p. 115. 111 Călin-Horia Bârleanu prin lipsa rezultatelor asociată factorului vizibil, uman: „Minţile mai agere trebuiau să observe cu timpul că ceremoniile nu duc la rezultatele pentru care erau destinate şi despre care majoritatea tovarăşilor mai naivi continuau să creadă că se produc”253. A descoperi ineficienţa practicilor magice a fost primul şi cel mai important pas spre abandonarea – lentă – a majorităţii obiceiurilor; omul nu putea abandona însă un sistem de gândire fără să îl înlocuiască. Neputinţa de a controla fenomenele care îi puneau viaţa în pericol a adus o „recunoaştere a ignoranţei şi slăbiciunii omeneşti”254. Chiar şi suspiciunea că, în realitate, nimic nu se lega de ritualul magic, de cele mai multe ori atât de teatral, datorită talentului vraciului, a dus la înlocuirea liniştii cu angoasa, dar şi cu apariţia primelor raţionamente care pot fi numite religioase: „Dacă vasta lume îşi urma calea fără ajutorul lui, [...] lucrul acesta se întâmpla fără îndoială din cauză că existau alte fiinţe asemănătoare lui, care, deşi nu putea fi văzute, îi îndrumau mersul şi dădeau naştere tuturor şirurilor de evenimente”255. Aceste fiinţe devin purtătoare ale mesajelor şi parteneri de dialog, omul fiind în mod clar, de această dată, într-o poziţie de subordonare umilă, pentru a fi ferit de primejdii şi pentru a avea spor în toate acţiunile întreprinse. Frazer vede în evoluţia de la acceptarea existenţei unei puteri superioare, nevăzute, la dependenţa totală faţă de divinitate un proces lent de transformare a credinţei, desfăşurat în decursul unei perioade foarte îndelungate. Încercarea directă de a influenţa natura, specifică magiei, a fost înlocuită prin efortul indirect, intermediat, de a stăpâni universul. Mai mult, James Frazer nu trece cu vederea, în cercetarea sa, nici abordarea cultului arborilor, despre care am vorbit deja din perspectiva arhetipologiei jungiene. Era normal ca registrul vegetal, în special copacii, să devină centre de spiritualitate şi de semnificaţie socială pentru oameni – dacă avem în vedere faptul că Europa era acoperită, cu mult înainte de Evul Mediu, dar şi o bună bucată de timp după, de păduri dese, în care luminişurile puteau fi găsite doar cu mare dificultate. Măsura adevărată a suprafeţelor de pământ acoperite de păduri poate fi ghicită din exemplele invocate în Creanga de 253 James George Frazer, op. cit., p. 123. 254 Ibidem. 255 Ibidem, p. 125. 112 Antropologie şi comunicare interculturală aur: „Germanii pe care i-a interogat Cezar călătoriseră două luni prin pădure, fără să ajungă la capătul ei”256. Teama oamenilor de a intra în pădure, regăsită astăzi ca vestigiu în mai toate basmele şi producţiile artistice, cinematografice, era asociată posibilităţii reale de a se rătăci într-o întindere fără cărări, prin care negustorii, de exemplu, nu se aventurau niciodată. Analiza lingvistică a diferitelor limbi care au însoţit expansiunea romană a arătat că dumbravă, poiană, stejar sunt, în anumite limbi, identice cu templu. Importanţa cultului arborilor reiese din mulţimea exemplelor de care studiul lui Frazer abundă. Doborârea unui copac, cojirea lui sau folosirea lemnului fără permisiune, în diferite scopuri, atrăgea după sine o pedeapsă care i-ar frapa astăzi pe majoritatea oamenilor. Alte popoare aveau convingerea că cine taie o creangă dintr-o pădure sau dintr-o dumbravă considerată sfântă „ar muri sau ar rămâne schilod”257. Animismul presupus de un asemenea sistem de credinţe constituie de fapt, în opinia lui Frazer, sursa unei anxietăţi pe măsura regulilor. Nefericirea este potenţată de tabuurile legate nu doar de animale, ci şi de plante, pe care individul le respectă pentru că aşa îi cere norma socială a grupului din care face parte. Însufleţirea lumii, specifică mentalului primitiv, a fost înlocuită treptat de un genocid cu mult peste cel comis de spanioli, despărţirea de cultul arborilor fiind de o brutalitate care a dus şi duce neîncetat la distrugerea, prin defrişări, a condiţiilor de viaţă pentru milioane de specii, inclusiv Homo sapiens. După cum spunea romancierul şi eseistul francez Pascal Bruckner (n. 1948) despre natura pe care omul a „disciplinat-o”, „soarta ei se confundă cu a noastră”. Pentru Bruckner, natura, cu toate aspectele ei, considerate binecuvântări pentru oameni, a devenit astăzi un lux, rezervat unui mic număr dintre aceştia. Marea, pădurea, câmpia curată, fără intervenţia violentă a omului, pot fi găsite din ce în ce mai greu, iar acest lucru este, paradoxal, spre beneficiul şi spre salvarea pământului, oamenii neajungând să le distrugă: „distribuite în serie, ele sunt nu numai stricate, ci distruse (precum picturile rupestre din peşterile ce a trebuit să fie închise publicului pentru a preveni dezintegrarea). Nu trăim în epoca accesului ci a invadării: frumuseţile lumii existau doar 256 James George Frazer, op. cit., p. 231. 257 Ibidem, p. 234. 113 Călin-Horia Bârleanu pentru că erau rare şi greu accesibile. Deschideţi-le tuturor şi le veţi profana”258. Sau chiar distruge iremediabil, am adăuga noi. Arborii erau trataţi ca şi cum ar fi fost oameni, uneori tăierea echivalând cu o crimă, chiar cu matricidul, doborârea unui copac prin care o comunitate trăia simbolic şi din rodul căruia se hrănea fiind tabu. Folosirea lemnului, necesară şi reglementată, presupunea, la rându-i, alte ritualuri, pe care populaţiile moderne le-ar numi „de casă nouă”. Spiritualitatea casei era menţinută prin sacrificii de animale, care aveau ca scop îmbunarea spiritului pădurii, care putea rămâne în lemnul casei. O formă deosebită a credinţei în spiritul arborilor s-a păstrat, în toată Europa, în obiceiul lui Gheorghe cel Verde, descris în variantele sale de Frazer şi regăsit inclusiv în România. Ritualul marchează venirea primăverii; în ajun se taie o salcie tânără, care se împodobeşte şi sub care femeile însărcinate îşi lasă peste noapte nişte haine: „dacă a doua zi de dimineaţă găsesc o frunză pe haină, ştiu că vor avea o naştere uşoară”259. Bolnavii şi bătrânii cer simbolului putere şi sănătate. Un tânăr îmbrăcat în frunze şi flori, dublu al copacului şi simbol al lui Gheorghe cel Verde, împarte uneori mâncare animalelor din sat, pentru ca acestea să nu ducă lipsă de hrană în anul respectiv. De la planul vegetal se trece la cel strict uman, una dintre temele importante ale antropologiei culturale fiind raportarea oamenilor la propria umbră sau la imaginea reflectată. Despre „stadiul oglinzii”, reper important în abordarea temei, am discutat deja, Frazer mizând exclusiv pe reacţiile notate şi studiate în literatura de specialitate a vremii. Astfel, el deduce că, pentru „primitivi”, umbra sau oglindirea chipului reprezintă sufletul sau, cel puţin, o parte importantă din acesta. La baza observaţiei şi a analizei se află seria largă de credinţe legate de umbră sau de oglindire, ca surse de pericole. Dacă umbra este lovită, călcată sau agresată cu orice obiect dăunător fizicului, individul va suferi consecinţe nefaste sau va muri. Fiind o parte vitală a omului, umbra poate să reprezinte, la fel de bine, un potenţial pericol pentru alţii, evitându-se chiar umbra animalelor considerate nefaste260. După cum inventariază Frazer, umbra femeilor şi umbra persoanelor îndoliate vor provoca boala şi 258 Pascal Bruckner, Mizeria prosperităţii. Religia economismului şi duşmanii săi, traducere din limba franceză de Vasile Zincenco, Bucureşti, Editura Trei, 2002, p. 158. 259 James George Frazer, Creanga de aur, vol. I, p. 266. 260 Idem, Creanga de aur, vol. II, p. 120. 114 Antropologie şi comunicare interculturală uneori moartea, necesitând, în grupul care împărtăşeşte o asemenea credinţă, atenţionări dintre cele mai serioase. Sacrificiul animal folosit la baza construcţiilor, pentru a da stabilitate clădirii, a fost înlocuit, din raţiuni economice, prin sacrificarea umbrei unui individ, care, de cele mai multe ori, era atras şi păcălit în acest sens: „constructorul [...] măsoară pe ascuns corpul, o parte din corp, sau umbra şi îngroapă măsura sub piatra de temelie ori aşază piatra de temelie peste umbra omului”261. Credinţa că omul va muri în scurt timp a făcut ca ritualul să fie din ce în ce mai rar întâlnit, iar meseria de „negustor de umbre” a dispărut treptat. În România, obiceiul se întâlnea în mai toate zonele ţării, construcţiile în lucru aflându-se, mai ales la început, sub incidenţa unor angoase asociate cu furtul umbrei. Inclusiv literatura română contemporană ne oferă un exemplu elocvent de astfel de sacrificiu: în romanul Orbitor. Aripa stângă (1996) de Mircea Cărtărescu, un copil trebuie să-şi sacrifice umbra, mai mult sau mai puţin voluntar, pentru ca grupul din care face parte să poată trece în siguranţă peste Dunărea îngheţată262. Ca parte a corpului, umbra a constituit o importantă şi dificilă temă şi în accepţiune psihologică, dar şi pentru artişti, care au descoperit, în lipsa luminii care însoţeşte omul, valenţe şi semnificaţii nebănuite. Şi reflectarea imaginii echivalează, la multe popoare, cu credinţa despre umbră. În România şi nu numai, obiceiul de a acoperi sau chiar de a întoarce oglinda din casă în cazul decesului unui membru al familiei reprezintă o mărturie despre credinţa că sufletul, „ieşit din om sub forma imaginii sale în oglindă”, ar putea fi „răpit de fantoma defunctului”263. Atenţia faţă de imaginea oglindită se îndreaptă şi spre persoanele bolnave, care sunt în pericol de a-şi pierde foarte uşor sufletul, dacă se privesc în oglindă. Printre toate atenţionările cu privire la suflet, Frazer o discută şi pe cea referitoare la mâncat şi la băut. Credinţa popoarelor „primitive” era că în timpul mâncatului sufletul poate fi, prin magie, smuls sau înlocuit cu un suflet rătăcitor, rezultând 261 James George Frazer, Creanga de aur, vol. II, p. 122. 262 Victor Ieronim Stoichiţă, Scurtă istorie a umbrei, ediţia a doua, traducere din limba engleză de Delia Răzdolescu, Bucureşti, Editura Humanitas, 2008. Vezi, în acest sens, şi Călin-Horia Bârleanu, Mircea Cărtărescu. Universul motivelor obsedante, Iaşi, Editura Universitas XXI, 2011, p. 196. 263 James George Frazer, op. cit., p. 123. 115 Călin-Horia Bârleanu o viziune dinamică, în virtutea căreia „spiritul care se află în corp îl părăseşte şi se întoarce în el prin gură”264. Comportamentele generate de un asemenea tabu au făcut ca în special regii, dar şi „oamenii de rând”, să mănânce exclusiv cu uşile închise, pentru a îndepărta pericolul unei intrări nedorite, accidentale. În acest sens, în Creanga de aur sunt oferite inclusiv câteva exemple de situaţii în care astfel de „surprize” făcute regelui care mânca s-au terminat cu pedeapsa capitală. Nu putem să nu comparăm viziunea propusă de Frazer asupra pericolului la care este supus omul în timpul mesei cu episodul din Eden, unde, tot prin intermediul mâncării, „şarpele” îşi face loc, pentru totdeauna, în viaţa oamenilor. Fără a se referi la Scripturi, antropologul scoţian discută, din păcate nu foarte pe larg, şi un alt obicei care poate părea neobişnuit – în ciuda faptului că nu există creştin care să nu fie familiarizat cu el: sacrificarea fiului regelui. Ritualul a fost întâlnit la populaţiile indigene, fiul fiind, în fapt, un reprezentant al regelui-tată, ca personaj divin, direct responsabil de binele comunităţii peste care guvernează: „Tradiţia care lega sacrificiul regelui sau al copiilor săi de o mare foamete se referă în mod clar la credinţa [...] că regele răspunde de starea vremii şi a recoltelor”265. Moartea violentă reprezintă un concept-cheie pentru decriptarea ritualului de la Nemi, care a constituit şi pretextul iniţierii demersului ştiinţific concretizat în Creanga de aur. Regele pădurii de lângă Nemi era o întruchipare a spiritului vegetaţiei / arborelui, puterile sale fiind legate de recoltele bogate sau de rodul pomilor, iar viaţa sa intrând sub auspiciile unor reguli stricte. Frazer explică moartea violentă, provocată, „ca singurul mijloc de a-l feri de declinul inevitabil datorat vârstei”266. Regele pădurii trebuia omorât, pentru ca spiritul său să poată trece în întregime asupra noului preot. Forţa naturală era legată de puterea şi de capacitatea sa fizică, iar moartea prin înfrângere reprezenta semnul clar că preotul nu îşi mai putea îndeplini atribuţiile atât de importante pentru comunitate. Frazer găseşte argumente suplimentare pentru acest scenariu la diferite alte populaţii vechi, ai căror lideri erau omorâţi la primele semne de bătrâneţe sau de slăbiciune, în virtutea aceleiaşi relaţii a individului cu natura şi cu sporul colectiv. 264 James George Frazer, Creanga de aur, vol. II, p. 136. 265 Ibidem, p. 328. 266 Idem, Creanga de aur, vol. III, p. 10. 116 Antropologie şi comunicare interculturală În sens filosofic, esteticianul şi scriitorul Andrei Pleşu (n. 1948) face o remarcă aproape identică în Jurnalul de la Tescani, arătând că frumuseţea sau intensitatea cu care sunt resimţite episoadele din viaţă pot rămâne la acelaşi nivel de percepţie doar cu condiţia de a le întoarce spatele în momentul în care efectul se află la climax. Dacă vederea unui apus de soare emoţionează, pentru a păstra intactă senzaţia de frumos ea trebuie întreruptă, spune Pleşu, nu lăsată să-şi facă efectul, nu prelungită până când soarele dispare267. Al patrulea volum din Creanga de aur este, poate, şi cel care provoacă cel mai mult cititorul, prin cantitatea mare de informaţii şi prin subiectele care evocă, de multe ori, ritul creştin. Zeul mâncat la azteci, cu mult înainte de contactul cu misionarii creştini, oferă o imagine destul de fidelă a transsubstanţierii, ca parte esenţială a obiceiurilor: „când turta nu este decât făină, ea este păr. Când preotul toarnă peste ea apă, devine piele. Când o amestecă, devine carne, căci atunci ea capătă consistenţă [...]. Când se coace devine os, căci atunci ajunge destul de tare, şi osul este tare”268. Aluatul modelat se transforma aşadar în carnea şi oasele zeului, iar consumarea lui aducea cu sine o serie de reguli, nu numai de igienă, ci şi de comportament. Un capitol tratat succint de Frazer se referă la transferul răului, credinţă frecventă la mai toate popoarele cu trăsături arhaice, care fac confuzia între material – imaterial şi corp – spirit: „Câteodată nenorocirile şi păcatele întregului popor sunt trecute asupra zeului care moare şi se consideră că acesta le va prelua pentru totdeauna, poporul rămânând inocent şi fericit”269. „Răul” nu trece doar în oameni, ci şi în anumite obiecte, folosite pentru a le face rău celorlalţi. Antropologul face aici o remarcă referitoare la capacitatea deosebit de creativă a omului de a-şi uşura, prin numeroase obiceiuri, viaţa sau ghinionul pe socoteala celuilalt: „obiectul nu este adesea decât un instrument prin care răul se trece asupra primei persoane care îl atinge”270. Obiectele (plante, animale, pietre) folosite pentru a trata anumite afecţiuni erau aruncate în direcţia sau pe teritoriul vecin, pentru a transfera altora boala. Tot despre o formă de transfer, de această dată a păcatului, vorbeşte Frazer sub titlul Despre ţapii ispăşitori. O 267 Cf. Andrei Pleşu, Jurnalul de la Tescani, Bucureşti, Humanitas, 2011, p. 20. 268 James George Frazer, Creanga de aur, vol. IV, p. 55. 269 Ibidem, p. 152. 270 Ibidem, p. 153. 117 Călin-Horia Bârleanu parte importantă a evoluţiei omului a fost dezvoltarea, în tandem cu religia, a nevoii de a purifica – atât grupul, casa, cât şi propriul trup ori spirit. Mortalitatea ridicată, specifică primelor faze de organizare a omenirii, era pusă pe seama demonilor şi a spiritelor neîmpăcate. Particularitatea care atrage atenţia este perioada de libertinaj moral care precede sau urmează riturilor de purificare: „extraordinara slăbire a regulilor curente de comportament în asemenea ocazii poate fi explicată fără îndoială prin purificarea generală de relele care o precedă sau o urmează”271. Exceptând cele mai grave abateri, în asemenea momente toate impulsurile îşi găsesc eliberarea, rămânând nepedepsite. „Relele” de peste an sunt puse pe seama unui zeu, animal sau om, care moare pentru a purifica grupul şi pentru a le permite celorlalţi să trăiască în linişte până la următorul moment de purificare. Sacrificarea zeului, privit ca ţap ispăşitor, are pentru indivizi un caracter spiritual de înaltă semnificaţie, din care, după cum observă Frazer, nu a mai rămas, din păcate, decât sensul de victimă. Apariţia credinţei pare să fi fost rezultatul combinării a două tipuri de comportament simbolic. Uciderea zeului pentru a i se păstra puterile, înainte ca vârsta sau slăbiciunea să i le sleiască, s-a combinat cu izgonirea, cu purificarea relelor: „La început, zeul nu era ucis pentru a lua păcatele cu dânsul, ci pentru a salva viaţa divină [...] dar, fiindcă el oricum trebuia ucis, oamenilor le-a trecut prin minte că pot folosi foarte bine prilejul pentru a-i pune pe umeri greutatea suferinţelor şi păcatelor lor”272. Frazer are nevoie de două volume pentru a explica rolul jucat de creanga de aur în uciderea preotului şi în preluarea puterilor acestuia. Travaliul argumentativ începe cu prezentarea interdicţiilor specifice regilor şi preoţilor de a atinge pământul. În Mexic, Japonia, Tahiti sau Uganda, „cea mai uşoară atingere a pământului însemna profanarea caracterului sacru”273 specific regalităţii. De obicei, personajele-divinităţi erau purtate pe umeri sau pe braţe, iar pământul pe care îl atingeau devenea sacru. Frazer arată, intuitiv, că în gândirea primitivă sfinţenia sau puterea magică trebuie să fi fost „ca o substanţă fizică sau un fluid fizic cu care omul este încărcat [...] şi după cum 271 James George Frazer, Creanga de aur, vol. IV, p. 223. 272 Ibidem, p. 225. 273 Ibidem, p. 258-259. 118 Antropologie şi comunicare interculturală electricitatea poate fi descărcată prin contact cu un bun conductor tot astfel caracterul sacru sau puterea magică de care este pătruns omul se poate descărca”274. Aceleaşi credinţe erau asociate soarelui, care nu era considerat vrednic de a-i lumina pe unii regi, veşnic izolaţi în corturi sau între pânze. Despre sărbătorile focului Frazer discută pe larg în ultimul volum al studiului, identificând, în privinţa astrului şi a funcţiei sale vitale, două mari teorii: teoria solară şi teoria purificatoare. Prima se referă la ritualul de influenţare a soarelui prin aprinderea focurilor, care imită puterea astrului, pentru a-l stimula să ofere în continuare lumina necesară vieţii. A doua are în vedere alungarea influenţelor spirituale negative; „potrivit uneia dintre teorii focul este un stimulator, potrivit celeilalte este un dezinfectant”275. În finalul discuţiei despre cele două mari tabuuri cu privire la regii-zei, James Frazer aminteşte şi obiceiul de a izola, de a suspenda în „colivii”, pentru perioade care variază de la câteva luni la ani de zile, fetele ajunse la vârsta pubertăţii. Mitul lui Balder, divinitate nordică, fiul zeului suprem Odin, încheie procesul de construire a explicaţiei finale: visul tânărului Balder, că va muri, este întâmpinat de celelalte divinităţi cu o încercare fără precedent de a-l proteja, oferindu-i imunitate în faţa tuturor bolilor, animalelor sau elementelor naturii. Zeul Loki este cel care găseşte slăbiciunea lui Balder în planta numită „vâsc”, prea tânără pentru a jura să nu-i facă rău tânărului zeu şi care devine şi arma care îl omoară din greşeală. Pe acelaşi principiu mitologic al călcâiului lui Ahile, imunitatea crescută şi rezistenţa în faţa tuturor pericolelor face ca singurul punct vulnerabil (sau: situaţie de vulnerabilitate) să devină mortal, în ciuda faptului că pare inofensiv. Unele mituri asociază vâscul divinităţii Balder şi conferă plantei parazite proprietăţi benefice. În opinia lui Frazer, „creanga de aur” pare să fie chiar vâscul, iar explicaţia mitului se arată şi ea, în cele din urmă: „Regele Pădurii este o personificare a spiritului stejarului. Ca urmare, este lesne de înţeles de ce, înainte de a putea fi ucis, trebuia să se rupă «Creanga de Aur». Ca spirit al stejarului, viaţa sau moartea sa se afla în vâscul de pe stejar, şi atât timp cât 274 James George Frazer, Creanga de aur, vol. IV, p. 261-262. 275 Idem, Creanga de aur, vol. V, p. 44-45. 119 Călin-Horia Bârleanu vâscul rămânea intact, Regele Pădurii, aidoma lui Balder, nu putea să moară”276. Toate sugestiile pe care Frazer le face cu referire la textele sacre se regăsesc detaliate într-o altă lucrare a sa, de mari proporţii, tradusă în limba română sub titlul Folclorul în Vechiul Testament277, în care abordează o parte dintre capitolele biblice şi le filtrează prin cunoştinţele vaste despre populaţiile arhaice, comparând simboluri şi metafore. Povestea mesajului denaturat presupune aceleaşi dimensiuni de comunicare pe care le-am invocat şi în teza celor 44 de cuvinte. Un animal primeşte, din partea unui astru sau, în unele variante, chiar din partea lui Dumnezeu, misiunea importantă de a le transmite oamenilor un mesaj de speranţă, de cele mai multe ori în legătură cu viaţa. Din rea-voinţă sau din slăbiciune cognitivă, animalul inversează termenii şi deci însuşi conţinutul mesajului, care, devenind o ameninţare cu moartea, stârneşte mânia divină şi atrage pedeapsa asupra întregii specii. „Originea morţii este atribuită greşelilor sau şireteniei”278, existând credinţa că Dumnezeu a intenţionat să ofere oamenilor nemurirea, dar o greşeală de comunicare a dus la inversarea sensului. Intuiţia psihologică îl ajută pe antropolog să extragă o altă povestire, din Africa, despre nemurirea omului, două reptile-mesager şi Cel foarte bătrân, figură divină cu trăsături creştine evidente. În această viziune, moartea s-a impus pe pământ nu din pricina unui mesaj transmis greşit, ci din nehotărârea divinităţii, care trimite mai întâi mesajul prin care transmite că oamenii vor fi muritori şi, mai apoi, după ce se răzgândeşte, mesajul care le oferă nemurirea. Cum oamenii primiseră deja primul mesaj, despre moarte, sosirea veştilor bune îi contrariază şi îi umple de neîncredere: „«Noi nu putem să ne încredem în cuvintele tale. După vorba şopârlei, oamenii vor muri.» Şi de atunci, niciun om n-a mai scăpat de moarte”279. Cu alte cuvinte, din cauza neîncrederii, a suspiciunii şi, mai ales, a temerii, oamenii aleg să creadă, din două mesaje la fel de valide, doar pe primul. Atât Epopeea lui Ghilgameş, cât şi Măgarul de Aur reprezintă metafore ale umanităţii. Prin vechimea textelor, mai ales în cazul celui sumero-babilonian, se poate invoca o 276 James George Frazer, Creanga de aur, vol. V, p. 166. 277 James George Frazer, Folclorul în Vechiul Testament, traducere şi adaptare de Harry Kuller, Bucureşti, Editura Scripta, 1995. 278 Ibidem, p. 31. 279 Ibidem. 120 Antropologie şi comunicare interculturală legitimitate suplimentară atunci când vorbim despre autenticitatea trăirii ritualului cu specific primitiv. Pornind de la exemplele oferite de Vechiul Testament, Frazer identifică un specific comun de substituire folosindu-se pieile animalelor, cum ar fi, în cazul în care se adoptă un copil, pielea animalului sacrificat, reprezentând metafora placentei, de care copilul se desprinde spre noua viaţă, în noua familie: „se acoperă mâinile şi ceafa persoanei respective cu pielea sau grăsimea animalului sacrificat”280. În unele cazuri, mama adoptivă mimează procesul naşterii, cu ajutorul pieilor şi al diferitelor organe de origine animală, respectându-se, prin simulare, aproape toate etapele naşterii naturale. În alte situaţii întâlnite de antropologi, înfăşurarea cu o parte din pielea animalului este suficientă pentru a se realiza identificarea completă cu acesta. Naşterea şi re-naşterea marchează, în mentalul primitiv, o schimbare majoră de stare a individului, mitul devenind aici exemplu: „când Hercule a fost ridicat la rang de zeu, Zeus, tatăl său divin, a convins-o pe Hera să-l adopte pe bastard ca pe propriul ei fiu […], s-a întins pe pat, l-a strâns pe Hercule la piept şi l-a lăsat apoi să cadă jos, sub veşmintele ei”281. Vastele colecţii de credinţe şi de practici religioase culese şi analizate de James Frazer oferă o nouă imagine de ansamblu, în care omul cu trăsături primitive se arată a fi la fel de complex, în privinţa structurii psihice, ca şi omul cu trăsături moderne. Atâta doar că ritualurile vechi au fost înlocuite prin altele, mai noi, fără de care, cel puţin aparent, Homo sapiens nu ar putea să-şi trăiască viaţa. 4.2. Émile Durkheim şi Formele elementare ale vieţii religioase Numele lui Émile Durkheim este legat mai degrabă de sociologie decât de antropologie, însă conexiunile dintre cele două discipline sunt atât de puternice, încât a stabili un domeniu prioritar pentru savantul francez reprezintă o falsă problemă. Studiile sale au contribuit decisiv la schiţarea unui tablou coerent în privinţa evoluţiei speciei umane în ceea ce reprezintă, poate, cel mai sensibil punct al ei: religia. Pentru a începe lucrul 280 James George Frazer, Folclorul în Vechiul Testament, traducere şi adaptare de Harry Kuller, Bucureşti, Editura Scripta, 1995, p. 99. 281 Ibidem, p. 103. 121 Călin-Horia Bârleanu la cea mai importantă operă a sa, Émile Durkheim a teoretizat câteva principii, care au fundamentat locul sociologiei între celelalte ştiinţe academice. Lucrarea Regulile metodei sociologice a reprezentat, astfel, scrierea care a declanşat revoluţionarea ştiinţifică a disciplinei, atât prin propunerile lansate de antropolog, cât şi prin controversele care s-au iscat după publicarea primei ediţii. Una dintre propunerile studiului este ca faptele sociale să fie tratate ca lucruri. Această – aparent – simplă propunere se dovedeşte însă dificil de abordat, în principal printr-o istorie ştiinţifică în care o asemenea sugestie a schimbat radical metoda de plasare a cercetătorului faţă de obiectul studiat: „Lucru este orice obiect al cunoaşterii care nu este în mod natural pătruns prin inteligenţă”282. Ca urmare, abordarea unui fapt social cere, pentru o mai bună analiză şi înţelegere, o ieşire din sine, pe calea observaţiei şi a experimentului – sugerează Durkheim, care propune, pentru un demers ştiinţific autentic, obiectiv, „o anumită atitudine mentală”, fără bagajul de informaţii specifice şi care să ofere senzaţia că cercetătorul ştie câte ceva despre obiectul asupra căruia se apleacă. Constrângerea şi relaţia ei cu un anumit conformism mental reprezintă un alt punct nevralgic în economia studiului, prin faptul că acţiunile oamenilor devin, de multe ori, automatisme impuse. Acţiunile sau gândurile individului reflectă, de regulă, tipare specifice, impuse, iar credinţele şi practicile întâlnite într-un grup sunt preluate de la generaţiile anterioare283. Domeniul sociologiei cuprinde un grup concret de fenomene, puterea de constrângere aflându-se în centru prin prezenţa, în paralel, a sancţiunilor: „Este fapt social orice fel de a face, fixat sau nu, susceptibil să exercite asupra individului o constrângere exterioară; sau, mai mult, care este general pentru o întreagă societate dată, având în acelaşi timp o existenţă proprie, independentă de manifestările sale individuale”284. Pentru a testa şi a demonstra eficienţa raţionamentului sociologic şi a regulilor propuse, Émile Durkheim abordează o temă care poate fi regăsită în absolut toate societăţile, indiferent de distanţa temporală. În ciuda unor diferenţe de natură lingvistică sau comportamentală, existenţa oamenilor care au 282 Émile Durkheim, Regulile metodei sociologice, traducere din limba franceză de Dan Lungu, Iaşi, Editura Polirom, 2002, p. 19. 283 Ibidem, p. 43. 284 Ibidem, p. 47-48. 122 Antropologie şi comunicare interculturală atras pedeapsa ca urmare a unui derapaj comportamental este dincolo de îndoială. Invocând date statistice, antropologul arată că, în ciuda evoluţiei umane, incidenţa crimei, ca realitate socială prezentă dintotdeauna, deci normală, nu scade, ci – paradoxal, poate – creşte. Din perspectiva sociologiei, crima este o realitate care îşi demonstrează normalitatea prin prezenţa constantă, fără a depăşi un anumit nivel: „A plasa crima printre fenomenele normale ale sociologiei […] înseamnă a afirma că este un factor al sănătăţii publice, o parte integrantă a oricărei societăţi sănătoase”285. Crima poate juca, în egală măsură, un rol important în evoluţia sistemului moral, dar şi a celui ideologic, ştiinţific. Exemplul invocat de Durkheim este inatacabil: „Potrivit dreptului atenian, Socrate era un criminal şi condamnarea lui era justă. Totuşi, crima sa, şi anume independenţa de gândire, era utilă nu numai omenirii, ci şi patriei sale”286. Asemenea exemple se regăsesc în toată istoria, ideile noi, revoluţionare, care au devenit motoare pentru ştiinţe fiind atacate ca derapaje, iar autorii lor, executaţi pentru că s-au abătut de la ceea ce era considerat normal, lege. Criminalul devine, în lumina acestor idei, nu exclusiv un corp străin, periculos, ci „un agent regulator al vieţii sociale”. Răul care trebuie eradicat reprezintă o utopie periculoasă şi o lipsă de realism, integrarea sa într-un sistem şi stabilirea unor reguli (în cazul crimei: pedepse) reprezentând singura modalitate cu adevărat utilă de abordare a fenomenului. Putem invoca aici şi un exemplu mult mai modern pentru ceea ce se poate numi „crimă”, în sensul de „încălcare a legii”: dependenţa de droguri a devenit, în societatea modernă, o realitate pe care specialiştii din diferite domenii au încercat, în zadar, să o combată prin numeroase metode – fapt care a dus la explozia numărului de boli asociate consumului de narcotice cu grad ridicat de risc şi a crimelor care aveau ca motor nevoia de droguri. Ultimii ani au adus o abordare complet diferită a fenomenului: nu prin interdicţie, ci prin gestionare. Dependenţii de droguri primesc ajutor sub forma stupefiantelor gratuite, însoţite de condiţii de administrare igienice, ceea ce duce la reuşită acolo unde până acum s-a eşuat: stăpânirea răspândirii bolilor transmisibile şi a criminalităţii asociate consumului. Unele state pun dependenţii la muncă în folosul comunităţii, 285 Émile Durkheim, op. cit., p. 104. 286 Ibidem, p. 109. 123 Călin-Horia Bârleanu integrându-i astfel în societate pe cei consideraţi „devianţi” şi oferindu-le, la final de zi, alcool sau droguri şi o sumă de bani. Una dintre metodele fundamentale ale abordării sociologice este cea a variaţiilor concomitente, conform căreia crima, sinuciderea, natalitatea sau economisirea pot fi analizate obiectiv în relaţia lor cu grupul: „Pentru a da rezultate ajung câteva fapte”, iar „dacă două fenomene variază la fel, poţi fi sigur că te afli în prezenţa unei legi”287. Faptele sociale, indiferent de complexitatea lor, trebuie urmărite în manifestarea integrală din societatea supusă studiului. Formele elementare ale vieţii religioase reprezintă un adevărat tratat de antropologie a religiei, în care Durkheim adună cele mai relevante exemple cu privire la formele iniţiale de la care a evoluat religia, aşa cum este percepută astăzi. Dincolo de importanţa definirii fenomenului religios, autorul abordează pe larg animismul şi naturismul, caracteristici principale ale religiei. Şi totemismul face obiectul unei discuţii ample, sub toate formele sale de manifestare la populaţiile numite de antropolog „inferioare”. Ritualul, ca manifestare specific religioasă, îi atrage atenţia, el punând în discuţie relaţia spirit – zeu – om288. Credinţele religioase sunt, pentru Durkheim, specifice unui grup determinat, care aderă la ele prin practicarea ritualurilor specifice: „nu sunt admise doar cu titlu individual de către toţi membrii colectivităţii, ci constituie ceea ce conferă unitate grupului uman”289. Unitatea oamenilor prin intermediul sacrului şi adoptarea aceloraşi norme morale poate fi numită, mai simplu, biserică. Religia nu poate face obiectul cercetării sau al discuţiei în absenţa Bisericii, organizarea în grupuri, structuri, de corp şi ideologice, reprezentând principala diferenţă dintre religie şi magie. Cea din urmă se deosebeşte, în principal, prin numărul mai mic de adepţi, dar şi prin lipsa de coeziune simbolică a membrilor, pentru că „nu există Biserică magică”290. Dezvoltarea teoriilor privind religia, în comparaţie cu sora ei vitregă, magia, îl ajută pe antropolog să elaboreze o definiţie: „O religie este un sistem unitar de credinţe şi practici relative la lucruri sacre, adică separate, interzise, credinţe şi practici care unesc într-o aceeaşi 287 Émile Durkheim, op. cit., p. 176. 288 Émile Durkheim, Formele elementare ale vieţii religioase, Iaşi, Editura Polirom, 1995. 289 Ibidem, p. 51. 290 Ibidem, p. 52. 124 Antropologie şi comunicare interculturală comunitate morală, numită Biserică, pe toţi cei care aderă la ea”291. Încercarea de a repera primele forme de manifestare religioasă îl duce pe Durkheim la conceptul de animism, despre care am discutat deja. Antropologul nu vede în relaţia cultului strămoşilor cu animismul o legătură care determină credinţa în fiinţe spirituale, după cum nu vede în moarte un generator real de religiozitate, în forme elementare. Analogia moarte – somn, atât de invocată de psihologie şi de antropologie înainte de el, este supusă dezbaterii şi îndoielii: „de ce şi-ar schimba sufletul complet natura doar pentru că s-a detaşat de trup?”292 Înţelegerea morţii, în sensul popoarelor inferioare, este complet diferită în accepţiunea antropologului francez: „nemaifiind ataşat unui sălaş familiar, acum el poate face oricând ceea ce altădată putea face doar noaptea”293. Somnul e considerat, prin urmare, nu doar apropiat de moartea ca stare, ci şi o formă de libertate, nesupusă regulilor şi convenţiilor lumii reale. Un alt argument puternic, invocat de Durkheim în defavoarea relaţiei dintre moarte şi religiozitate, urmând principiul cauzalităţii în timp, arată că la originea trăirii şi a organizării religioase trebuie să fi stat ceva mai mult decât dispariţia, prin deces, a membrilor comunităţii. Autorul invocă o credinţă pe care am prezentat-o deja şi care leagă sufletul de trup, starea sufletului de puterea şi vigoarea trupului: „moartea are drept efect mai curând slăbirea energiilor vitale decât regenerarea lor”294. Rănirea trupului aduce sufletului exact aceeaşi stare, după cum este valabilă şi reciproca, moartea ritualizată pentru a păstra intactă puterea spiritului din individ reprezentând, în mentalul arhaic, singura soluţie. Moartea ca eveniment social provoacă reacţii diferite în rândul indigenilor, ea reprezentând cu adevărat o bază fundamentală pentru animism: „cele dintâi fiinţe sacre au fost sufletele morţilor, iar întâiul cult, cel al strămoşilor”295. Ritualul poate avea un caracter periodic, prin diverse ceremonii legate de morţii grupului ori ai familiei; în alte cazuri, moartea este asociată cu obiceiuri care, imediat după îndeplinire, îl scutesc pe individ de orice altă îndatorire. Înhumarea, doliul sau răzbunarea, 291 Émile Durkheim, op. cit., p. 54. 292 Ibidem. 293 Ibidem. 294 Ibidem. 295 Ibidem, p. 68. 125 Călin-Horia Bârleanu după caz, aduc o încheiere a relaţiei cu decedatul: „după ce oasele s-au curăţat şi doliul s-a încheiat, cei rămaşi în viaţă nu mai au nicio datorie faţă de rudele dispărute”296. Aceste ritualuri nu pot fi însă puse într-o legătură care să fi dus la naşterea cultului religios, incomparabil mai complex şi cu trăsături permanente. Aspectul divinităţii reprezintă un alt domeniu în care Durkheim aduce o serie de completări importante, punând sub semnul îndoielii tendinţa omului de a proiecta în exterior anumite trăiri şi reprezentări. Primele fiinţe spirituale studiate în planul evoluţiei umane nu erau asemănătoare omului. Potrivit observaţiilor lui Durkheim, antropomorfismul este specific civilizaţiilor avansate, nu celor primitive, care îşi reprezentau zeii fie sub formă de animale, fie exclusiv prin forme vegetale. Indiferent de natura şi de scopul divinităţii, solare sau terestre, reprezentările animaliere, mai ales, dar şi cele vegetale primează în majoritatea comunităţilor cu mod de organizare primitiv: „ca să aflăm un zeu alcătuit exclusiv din elemente omeneşti, trebuie să ajungem în istoria lumii până aproape de creştinism”297. Naturismul este pus de Durkheim în relaţie cu o serie de postulate lingvistice, similare ca abordare structuralismului lui Claude Lévi-Strauss. Primul şi cel mai important pas a fost apariţia cuvintelor şi legătura acestora cu diferitele divinităţi ascunse în lucruri. Dacă pentru cuvântul „cer” se pot folosi mai mult de douăzeci de cuvinte, arată Durkheim, oamenii şi-au „imaginat că ele formau o aceeaşi familie şi li s-au inventat genealogii, o stare civilă, o istorie”298. Fiecare divinitate a dobândit, astfel, o adevărată biografie, iar ceea ce era confundat, iniţial, a sfârşit „prin a se deosebi şi a fi determinat”, luând naştere noţiunea de divin299. Cercetarea formelor elementare de manifestare religioasă implică şi capcane, greu de identificat uneori. Pe bună dreptate, antropologul pune la îndoială uimirea specifică oamenilor care începeau să descopere lumea, uimire pe marginea căreia antropologii au formulat nenumărate teze. Argumentul principal invocat aici este tocmai monotonia specifică lumii: „soarele se arată la orizont în fiecare dimineaţă şi apune în fiecare seară; în fiecare lună, ciclul selenar este acelaşi; fluviul 296 Émile Durkheim, op. cit., p. 68. 297 Ibidem, p. 72. 298 Ibidem, p. 81. 299 Ibidem. 126 Antropologie şi comunicare interculturală curge neîntrerupt în albia lui”300. Fenomenele ieşite din comun, fireşti pentru lumea omului, ca eclipsele, norii, revărsarea apelor sunt privite ca „perturbări trecătoare ale căror amintiri se şterg cu timpul; ele nu ar putea fundamenta sistemele stabile şi permanente de idei şi practici care constituie religiile”301. În ciuda unui raţionament valid, se pierde aici din vedere faptul că neobişnuitul ia prin surprindere şi că, uneori, din cauza incapacităţii cognitive sau culturale, omul moare sau are de suferit – ceea ce, în mod firesc, naşte amintiri, reflexe şi temeri care se pot transmite şi moşteni în comunitate, chiar dacă evenimentul nu se mai repetă. Revenind la studiul lui Durkheim, acesta consideră, pe bună dreptate, că „jugul obişnuinţei” nu poate fi abandonat fără cultură şi cuget. O altă teză a naturismului, respinsă de cercetător, susţinea că elementele naturii au devenit sacre tocmai prin impresia puternică pe care o lăsau asupra oamenilor. Marile forţe cosmice, soarele, luna, muntele trebuie să fi fost principalele reprezentări ale divinităţii; în realitate, spune Durkheim, lucrurile stau cu totul altfel: primele fiinţe care au fost puse în relaţie cu un cult au fost cele umile, animalele şi plantele stăpânite de om, „faţă de care omul se afla cel puţin pe picior de egalitate”302. Tribul, cu viaţa sa, nu poate fi descris şi analizat fără abordarea totemului specific, entitate prezentă sub o formă sau alta în toate comunităţile umane analizate de antropologi. „Clasa lucrurilor ce servesc la circumscrierea clanului se numeşte totem”303, iar acesta este legat nu doar de clan, în totalitatea sa, ci şi de indivizii care îl compun. Regula totemismului asumat social de populaţiile primitive spune că două clanuri diferite nu vor avea niciodată acelaşi totem. Dacă naturiştii tratează totemul doar prin relaţia pe care acesta o presupune cu divinitatea, Durkheim vede în el un adevărat blazon, o emblemă a grupului, folosită de multe ori la încheierea contractelor cu alte triburi sau cu europenii. Teoria vestigiilor este adoptată de Durkheim în mod tacit, savantul oferind un exemplu de funcţionare a totemului valid până astăzi: „nobilii din epoca feudală sculptau, gravau sau desenau steme pe pereţii caselor, pe arme sau pe alte obiecte” şi „la fel 300 Émile Durkheim, op. cit., p. 86. 301 Ibidem. 302 Ibidem, p. 88. 303 Ibidem, p. 102. 127 Călin-Horia Bârleanu procedează negrii”304. În cazul românilor am putea identifica mai multe astfel de totemuri, specifice unui grup şi unei perioade. Lupul, de pildă, reprezintă unul dintre simbolurile sacre vechi, întâlnit ca totem pe tot teritoriul României, încă din neolitic. S-a metamorfozat în sărbătoarea Filipilor, stăpânitori ai fiarelor, în special ai lupilor, şi protectori ai animalelor305. Unele simboluri mai pot fi văzute astăzi pe casele din zonele de munte, reprezentările artistice vegetale sau simbolurile solare fiind vestigii ale totemismului specific zonei. Totemul ca marcă este însă regăsit nu doar pe case şi pe arme, ci şi pe trupurile membrilor comunităţii. În cazul formelor mai vechi de totem, desenul acestuia trezea sentimente religioase. Faptul că elementele regnurilor animal şi vegetal constituiau sursa principală de simboluri totemice a născut o serie de reguli de raportare la ele. Cum plantele şi animalele sunt, în definitiv, o sursă de hrană, a apărut pentru prima dată un consum limitat sau interzis. Sacralitatea lor le poate include în mesele rituale, dar niciodată între alimentele frecvent consumate. Nerespectarea regulilor de consum totemic atrage după sine pedepse aspre şi credinţa că un asemenea sacrilegiu aduce moartea. Relaţia omului cu totemul a generat o întreagă suită de reguli, majoritatea cu caracter de interdicţie. Astfel, dincolo de consum, nu este permisă uciderea animalului sau culegerea plantei, dar sunt semnalate şi câteva excepţii tolerate. Amintim doar un exemplu de ritual de ucidere a animalului totemic: „Omul îşi cere iertare pentru greşeală, îşi mărturiseşte întristarea şi repulsia şi ia măsurile necesare ca animalul să sufere cât mai puţin”306. Figurile care reprezintă totemul sunt înconjurate cu un respect incomparabil mai mare decât fiinţele pe care le reproduc, astfel încât Durkheim concluzionează că „imaginile fiinţei totemice sunt mai sacre decât fiinţa totemică însăşi”307 şi, ca urmare, „reprezentările totemului au deci o eficacitate mai mare decât totemul însuşi”308. Exemplele multiple şi variate care arată o funcţie specifică a simbolului în cadrul grupurilor sociale îl ajută 304 Émile Durkheim, op. cit., p. 111. 305 Lucia Berdan, Totemism românesc, Iaşi, Editura Universităţii „Al. I. Cuza”, 2001, p. 145. 306 Émile Durkheim, Formele elementare ale vieţii religioase, p. 127. 307 Ibidem, p. 128. 308 Ibidem, p. 129. 128 Antropologie şi comunicare interculturală pe sociolog să demonstreze că „totemismul reprezintă cea mai primitivă dintre religiile cunoscute până astăzi şi, probabil, chiar dintre cele existente”309. Religia îşi găseşte, prin urmare, punctul de pornire în acest sistem de credinţe, cu atât mai mult cu cât structura şi organizarea grupurilor totemice amintesc de religie. Lucrarea lui Émile Durkheim face clar faptul că membrii grupului nu sunt uniţi de teritoriu sau de legăturile de sânge aşa cum sunt uniţi de emblema comună şi de „aceleaşi legături cu aceleaşi categorii de lucruri”, care alcătuiesc o viaţă ritualizată. Unul dintre principiile totemice identificate şi descrise de cercetător se referă la forţa religioasă şi la existenţa sa nealterată în afara lucrurilor şi a locurilor în care sălăşluieşte. O asemenea exteriorizare şi păstrare a sfinţeniei a fost urmată de principiul despărţirii: „când o fiinţă sacră se divide, ea rămâne egală sieşi în fiecare din părţile sale [...], în gândirea religioasă, partea valorează cât întregul, are aceeaşi putere şi aceeaşi eficienţă”310. Exemple moderne pot fi găsite fără dificultate: relicvele considerate sfinte sau drapelul unui stat primesc aceleaşi trăsături. Un alt aport important pentru antropologie este adus prin analiza conceptului de mana, atribuit ca putere spirituală membrilor importanţi din grup, bătrânilor, regilor sau vracilor. Prin mana se înţelege capacitatea de a produce „efecte situate dincolo de puterile omeneşti obişnuite, dincolo de procesele naturale obişnuite”311. Cuvântul mana presupune un grad semnificativ de sacralitate şi o legătură ombilicală cu totemul, prin credinţa indivizilor în existenţa unei forţe superioare, care poate acţiona „în felurite chipuri, în bine sau în rău”312. Puterea nu este pusă în relaţie cu o divinitate, ci cu un sine natural existent în lume – pentru că omul trebuie să-şi dea tot interesul pentru a o obţine şi a o menţine. Această forţă nu poate fi stăpânită doar de om, ci acoperă întreaga gamă a universului uman. Dacă mana, ca principiu al puterii, se regăseşte în tot universul, totemul nu este specific decât pentru anumite grupuri, care acoperă teritorii limitate. Pentru Durkheim, religia este cel mai primitiv fenomen social şi punctul de plecare pentru toate celelalte manifestări de 309 Émile Durkheim, op. cit., p. 158. 310 Ibidem, p. 212. 311 Ibidem, p. 67. 312 Émile Durkheim, Formele elementare ale vieţii religioase, p. 182. 129 Călin-Horia Bârleanu viaţă socială: din ea au ieşit, prin transformări succesive, dreptul, morala, arta, ştiinţa sau formele politice313. Concluzia exegeţilor lui Durkheim pare să ducă într-o singură direcţie: pentru sociologul francez, totul este de natură religioasă. Într-adevăr, vestigiile rolului esenţial jucat de religie în dezvoltarea umană sunt identificate astăzi în toate structurile sociale, indiferent de distanţa care le separă. Cu toate acestea, evoluţia omului de la magie spre religie nu a fost una simplă, ci una sinuoasă, de durată, care a solicitat procese cognitive şi care, de multe ori, a luat o formă conflictuală. Exerciţiul îndepărtării de un anumit sistem de credinţe poate fi reluat, în opinia antropologilor, prin raportarea la prejudecăţi şi, în general, la raţiune. Omul posedă şi este posedat de credinţa sa, susţine sociologul francez Camille Tarot (n. 1943), tocmai prin rezistenţa pe care religia o are în faţa criticii raţionale: „deşi credinţa ascunde necunoaşterea propriilor raţiuni, ea demonstrează de asemenea că are întotdeauna raţiuni mai profunde decât acelea pe care şi le mărturiseşte. Prejudecata poate avea raţiuni ce scapă atât victimei sale, cât şi criticului”314. Tarot subliniază şi pune în evidenţă concluziile lui Durkheim, prejudecata nerisipindu-se niciodată ca urmare a conştientizării lipsei de raţiune. Revelaţia are loc tocmai în momentul în care ea începe să-şi piardă din puterea pe care o avea asupra individului. Astfel, schimbarea (sau: evoluţia) se produce prin neîndeplinirea funcţiei de adaptare la setul de circumstanţe dat. Am arătat deja că, pentru sociologi, prejudecata şi stereotipul joacă un rol de adaptare a grupului, dar şi de receptare şi de interpretare a realităţii, fără a folosi procesele cognitive superioare. Metoda sociologică a lui Durkheim sugerează nu doar că omul se proiectează în propria religie, ci şi că individul va avea întotdeauna forma societăţii în care trăieşte, în urma unui proces lent şi precis de asimilare inconştientă a normelor care guvernează acel grup. „Forma” reprezintă, de fapt, o metaforă care arată natura legăturii individului cu grupul din care face parte. Ea diferă, uneori în mod fundamental, în funcţie de 313 Camille Tarot, De la Durkheim la Mauss. Inventarea simbolicului. Sociologia şi ştiinţele religiilor, traducere de Mihaela şi Ion Zgărdău, Timişoara, Editura Amarcord, 2001, p. 165. 314 Ibidem, p. 168. 130 Antropologie şi comunicare interculturală regiune. Formele războiului dus de islam îi şochează pe occidentali, aşa cum modul de viaţă şi libertatea celorlalţi frapează comunităţile conservatoare. Camille Tarot susţine că Durkheim nu este, prin urmare, nici primul, nici ultimul care „observă legătura dintre diversitatea societăţilor şi diversitatea religiilor”315. Opiniile care sugerau că singurătatea omului poate fi o stare de graţie sunt astfel contrazise de sociologie. Societatea este naturală încă de la originea omului, în toate scenariile mitico-istorice cu privire la apariţia sa, iar religia, ca factor universal, se regăseşte, în egală măsură, în toate structurile sociale analizate de diferiţi antropologi. Raporturile dinamice neobişnuite dintre cultură şi societate au reprezentat o temă importantă pentru antropologi, astfel că Émile Durkheim, completat şi de nepotul său, Marcel Mauss, a adus o serie de contribuţii importante la definirea noţiunii de socializare. În acest context, Camille Tarot ajunge, prin preluarea şi prelucrarea ideilor predecesorilor săi, la concluzia că „societatea condiţionează, limitează şi produce cultură, adică acea creaţie colectivă, cu expresie evident socială. Dar cultura trece dincolo de societate, o prelucrează din interior, o transformă, o complexifică şi în cele din urmă o şi condiţionează”316. Pe de altă parte, condiţionarea reciprocă pare să fie unul dintre cele mai importante aspecte ale schimbului produs între entităţi, adică între societate şi cultură. Ritualul poate sta ca exemplu, indiferent de natura sau de vechimea lui. Închinat unei divinităţi şi celebrat frecvent în anumite perioade, ritualul este, fără îndoială, un produs al societăţii, al grupului care se raportează la magie sau la religie. Prezenţa constantă a unei credinţe, încărcarea ei cu tabuuri şi cu norme începe să influenţeze decisiv comportamentele indivizilor care au creat-o. Altfel spus, omul a creat şi dezvoltat, „după chipul şi asemănarea lui”, un produs care a ajuns, mai apoi, să-l condiţioneze în toate aspectele vieţii sale. 4.3. Marcel Mauss – Eseu despre dar Pentru a-şi găsi identitatea artistică, sculptorul Constantin Brâncuşi şi-a părăsit maestrul, pe Auguste Rodin, rămânând în memoria colectivă prin celebrele cuvinte: „Nimic nu 315 Camille Tarot, op. cit., p. 172. 316 Ibidem, p. 204. 131 Călin-Horia Bârleanu poate creşte la umbra arborilor mari”317. Paradoxul afirmaţiei nu a putut fi deconspirat fără cercetările lui Alfred Adler, care demonstrează că „umbra” – pentru a păstra metafora lui Brâncuşi – ucide şi stimulează, în acelaşi timp, formele de viaţă, care vor lupta pentru a ieşi la lumină. Fără umbra unui model reuşit, admirat pentru calităţi reale, vlăstarul nu este provocat să găsească energia vitală pentru a se dezvolta – cu atât mai mult cu cât nu găseşte elemente cu care să se compare şi prin care să evalueze măsura devenirii, evoluţiei sale. Considerat de mulţi un „celebru necunoscut”, prin comparaţie cu Émile Durkheim, Marcel Mauss rămâne, în ciuda umbrei uriaşe a unchiului său sociolog, un cercetător care face lumină în procesul de socializare umană. Termenii potlatch şi kula, teoretizaţi de el, devin centre esenţiale pentru grupuri extinse de oameni, analiza lor şi a proceselor implicate rezultând în studii rămase în istoria antropologiei culturale. Cu ocazia diferitelor ritualuri, adesea de trecere, se ofereau ostentativ anumite daruri, iar în schimb se primea ceva abstract, simplu de perceput şi de înţeles de către indigeni, însă complicat şi adesea de neînţeles de către societăţile moderne: puterea. „Potlatch înseamnă, la bază, «a hrăni», «a mânca»”318. Pentru unele grupuri, socializarea este asociată cu ospeţele, târgurile sau pieţele în care marfa, de obicei mâncarea, se schimbă sau se consumă în comun. Un anumit spirit de competiţie, de rivalitate însoţeşte indivizii – cu atât mai mult atunci când se invocă darul, obicei întâlnit în Malaezia, Polinezia, nord-vestul Americii, Grecia Antică sau la azteci. Pentru anumite populaţii, schimbul de daruri presupune o obligaţie socială încărcată cu puternice valenţe spirituale, potlatch-ul având două mari componente: „cel al onoarei, al prestigiului, «mana», care conferă bogăţie, şi cel al obligaţiei absolute de a întoarce darurile de teama de a nu pierde «mana», această autoritate, acest talisman şi sursă de bogăţie care constituie autoritatea însăşi”319. Înţelegem importanţa potlatch-ului dacă evidenţiem, pe lângă obligaţia de a oferi, alte două reguli, care completează interacţiunea: obligaţia de a primi şi obligaţia de a înapoia. Încălcarea uneia dintre aceste obligaţii nu constituie doar un păcat, în sensul religios, ci şi o declaraţie de 317 Cf. şi „la umbra unui stejar nu poate creşte niciun alt copac”. 318 Marcel Mauss, Eseu despre dar, traducere de Silvia Lupescu, studiu introductiv de Nicu Gavriluţă, Iaşi, Editura Polirom, 1997, p. 51. 319 Marcel Mauss, op. cit., p. 55. 132 Antropologie şi comunicare interculturală război, prin refuzul alianţei şi al prieteniei. Darul devine, prin urmare, nu doar obligaţie, ci cutumă, obicei practicat de toţi membrii unor societăţi pentru a-şi menţine relaţiile stabilite, de apropiere, dar şi de superioritate, respectiv de inferioritate. Spiritualitatea nu face corp separat în discuţia despre potlatch, comuniunea creştină fiind oglindită în acest rit, cu atât mai mult cu cât „acel căruia i se dă are un anume drept de proprietate asupra a tot ceea ce aparţine donatorului”320. Marcel Mauss identifică în obiceiul darului, ca socializare, o trăsătură specifică relaţiei cu divinul: prin intermediul oamenilor se oferă daruri zeilor. Alţi membrii ai colectivităţii, sufletele morţilor şi natura intră sub incidenţa şi puterea transformatoare a potlatch-ului, deoarece „se spune că schimbul de daruri aduce şi abundenţă”321. Recunoaştem aici nu doar credinţa despre pomană, întâlnită în spaţiul românesc, prin oferirea de alimente, de regulă străinilor, „de sufletul morţilor”, ci şi însuşi scopul unui număr important de comuniuni prin ceremonial nupţial: darul redus între timp la bani. Aşa cum potlatch-ul presupune reciprocitate, regula nescrisă în comunitatea tradiţională românească a echivalat orice tip de dar cu obligaţia înapoierii lui. Darul are, după cum arată Mauss, şi o componentă de distrugere. Primele grupuri la care s-au raportat oamenii cu darul lor erau formate din „spiritele morţilor şi ale zeilor”322, ca adevăraţi proprietari ai lucrurilor lumii. Prin distrugerea darului, de exemplu prin foc, donaţia făcută către spirite este întoarsă, categoria darurilor distruse incluzând orice: „Nu numai pentru a dovedi putere, bogăţie şi dezinteres, se trimit la moarte sclavi, se ard cărbuni preţioşi, se aruncă obiecte de cupru în mare sau se incendiază casele princiare, ci şi pentru sacrificarea spiritelor şi zeilor”323. Am menţionat deja că ideea de „dar” are şi o latură care sugerează superioritatea celui care-l oferă, ferind ritualul de o idealizare a unei societăţi în care relaţiile sunt exclusiv empatice şi legate de ţeluri comune. Nimeni nu poate refuza un dar, indiferent de vârstă; toţi membrii grupului „se străduiesc să se întreacă unul pe celălalt în generozitate”324, rezultând adevărate 320 Marcel Mauss, op. cit., p. 66. 321 Ibidem, p. 68-69. 322 Ibidem, p. 72. 323 Ibidem, p. 72-73. 324 Ibidem, p. 79. 133 Călin-Horia Bârleanu rivalităţi. Nu ar fi exagerat să susţinem că în potlatch se regăsesc câteva deziderate sociale, cum ar fi puterea şi prestigiul sau rangul. Altfel spus, capacitatea de a oferi daruri imposibil de egalat ca valoare asigură un prestigiu şi un rang social mai înalt. Obligaţia de a întoarce gestul şi imposibilitatea de a egala valoarea darului aduc un statut inferior pentru cel care trebuie să primească darul şi să-l ofere înapoi sau mai departe. Ceea ce pare ideal se dovedeşte a fi, în fapt, încărcat cu o semnificaţie ascunsă, care atribuie darului şi o sarcină mult prea umană, de simplă rivalitate pentru statut social. Marcel Mauss evidenţiază caracterul social al schimbului de daruri, plasându-l în centrul comunităţii, deoarece el există prin largul concurs al acesteia. Niciun dar nu este oferit fără martori, publicul autentificând actul, în absenţa codurilor sau a legilor scrise325. Prin urmare, validarea are loc la nivel social, iar lipsa simbolurilor sau a elementelor monetare va fi compensată de prezenţa şi de conştiinţa socială, martoră implicată în viaţa fiecărui membru. Potlatch-ul nu este singura formă de dar analizată de Mauss, kula fiind un obicei similar. Întâlnit în Siberia de nord-est, în Alaska şi în anumite zone din Asia, kula se desprinde şi de statutul social urmărit prin alte forme de dar. Identificat, mai degrabă, cu un fel de sacrificiu sau de pomană, ritualul poate fi numit şi kula ring, sugerând mişcarea într-un circuit închis a unui obiect strict simbolic, puternic încărcat cu semnificaţii, adesea având un scop estetic (colier din scoici sau corali) şi niciodată o valoare economică. Obiectul este dăruit şi trebuie să-şi schimbe în mod ciclic deţinătorul, scopul fiind, în opinia sociologului ieşean Nicu Gavriluţă, de a anula ierarhiile şi structurile sociale care îşi aleg lideri doar dintre anumiţi indivizi326. Fiecare membru al grupului poate deveni special prin kula, darul fiind, în acest caz, un element care destructurează lumea, pentru a-i oferi fiecărui individ şansa să se afle în centru, prin reorganizarea cu ajutorul darului simbolic327. Obiceiul putea fi rezervat nobililor, schimbul din interiorul tribului evoluând şi privindu-i doar pe cei cu posibilităţi mai mari, întărind atât statutul, cât şi legăturile între cei aflaţi la acelaşi nivel social. Nicu Gavriluţă identifică şi în spaţiul românesc o 325 Marcel Mauss, op. cit., p. 20. 326 Cf. Nicu Gavriluţă, Studiu introductiv, în Marcel Mauss, Eseu despre dar, traducere de Silvia Lupescu, Iaşi, Editura Polirom, 1997, p. 20. 327 Ibidem, p. 22. 134 Antropologie şi comunicare interculturală serie de obiceiuri care amintesc de potlatch şi de kula, cum ar fi „umblatul cu pasca” sau „ploconul la naşi.” Colindul şi răsplata acestuia ar putea intra sub incidenţa aceluiaşi schimb ritualizat de daruri – cel puţin în forma tradiţională, veritabilă, în care colinda aduce o binecuvântare şi este răsplătită cu diferite alimente: colaci, mere, nuci etc. Scriind Eseu despre dar, Marcel Mauss pare să înţeleagă pericolul interpretărilor utopice ale obiceiului de a dărui şi subliniază că în potlatch „se pierde ca la război sau ca la jocurile de noroc, ca la curse sau ca în lupte”328. Un asemenea tipar de comportament social ar putea fi identificat şi în epoca prezentă, susţine autorul, cu atât mai mult cu cât ospitalitatea a devenit o marcă pentru multe popoare sau familii, care ar risca mai degrabă să rămână fără nimic decât să lase impresia că ar avea un statut social inferior. Mesele, nunţile sau botezurile şi, în general, momentele de trecere şi sărbătorile forţează oamenii la eforturi financiare pe care, uneori, nu le pot acoperi decât cu mare dificultate. Darul reprezintă o marcă a individului, evidenţiind, de multe ori, dictonul conform căruia prin cadou arătăm cât de puţine ştim unii despre ceilalţi. Derapajul de la simbolic, de la comuniune la rivalitate, supunere şi prestigiu nu este propriu-zis un derapaj cât, mai ales, un inevitabil specific uman. Camille Tarot nuanţează şi aduce un plus de informaţie în privinţa schimbului de tip kula, darul intrând într-un cerc de circulaţie tribală, care se lărgeşte treptat, conectând indivizii şi grupurile sociale. Ceea ce era tribal la început şi punea în mişcare doar indivizi aparţinând aceluiaşi cerc se extinde treptat, cu un „nou cerc având o dimensiune internaţională între triburile sau insulele care la distanţe considerabile ţes şi ele, prin aceleaşi procedee, legături sociale, politice, economice şi în acelaşi timp religioase”329. Astfel, Tarot face diferenţa între potlatch şi kula tocmai prin necondiţionarea economică presupusă de ritul kula, dispărut astăzi: „schimbul nu este în primul rând şi în esenţă de natură economică sau cu o finalitate utilitară ci, dimpotrivă, social, de la bun început, imediat şi intrinsec”330. 328 Marcel Mauss, op. cit., p. 117. 329 Camille Tarot, op. cit., p. 532. 330 Ibidem. 135 Călin-Horia Bârleanu 4.4. Claude Lévi-Strauss Am discutat deja despre structuralismul antropologic propus de savantul francez de formaţie sociologică, operele sale reprezentând repere fundamentale pentru disciplina noastră. Abordarea lui Lévi-Strauss poate produce însă şi unele uşoare confuzii, el numărându-se printre puţinii teoreticieni care discută critic rolul distructiv al omului în natură. Raportându-se în permanenţă la „marea civilizaţie occidentală”, Lévi-Strauss subliniază reversul medaliei constituite de „minunile de care ne bucurăm”: „ordinea şi armonia Occidentului cer în acelaşi timp eliminarea unei mari cantităţi de subproduse nocive care astăzi, infectează pământul”331. Experienţa uriaşă acumulată în urma cercetărilor pe teren îi permite antropologului o serie de consideraţii obiective, în care, dincolo de antropologie, se poate identifica un adevărat sistem filosofic bazat pe veşnica balanţă umană, oscilând între creaţie şi distrugere. Criza de creaţie şi veşnica foame a occidentalilor după stimuli noi, intrată în vizorul psihologiei abia cu mult timp după apariţia volumului Tropice triste, a reprezentat pentru Lévi-Strauss o temă care poate fi intuită în multe dintre rândurile care descriu trăirile şi particularităţile contactului cu „primitivii”. Nevoia de nou şi de schimbare este impulsul care i-a făcut pe oameni, în trecut, să-şi rişte viaţa pentru bunuri care în prezent ar stârni doar amuzamentul. Lemnul, vopseaua, piperul şi multe alte produse au reprezentat obiectul unor expediţii care generau şi adunau energiile unei ţări întregi: „Aceste stimulente vizuale şi olfactive, acea căldură plăcută ochilor, acea delicioasă pişcătură pe limbă adăugau un nou registru claviaturii senzoriale a unei civilizaţii care nu-şi dăduse seama cât era de fadă. Nu cumva modernii noştri [...] readuc, de pe aceleaşi tărâmuri, dar de data aceasta sub formă de fotografii, de cărţi şi povestiri, condimente morale de care societatea noastră are o nevoie cu atât mai mare cu cât simte că se cufundă în plictiseală?”332 (s.n.). Noul a atras în permanenţă, iar interesul comunităţilor este cu atât mai mare atunci când acesta face parte din registrul uman. Acest aspect 331 Claude Lévi-Strauss, Tropice triste, în româneşte de Eugen Schileru, Irina Pîslaru-Lukacsik, Bucureşti, Editura Ştiinţifică, 1968, p. 42. 332 Ibidem, p. 42-43. 136 Antropologie şi comunicare interculturală priveşte însă, în primul rând, lumea care se bazează pe serviciile publice (electricitate, apă etc.) şi siguranţa, fie şi iluzorie, a spaţiului ei de viaţă. Noutatea în registrul populaţiilor indigene pare să fi provocat reacţii dintre cele mai diverse, adesea de şoc şi de respingere. Comunicarea reprezintă, indiferent de nivelul la care a ajuns o societate, singura instanţă care poate uni oameni, cu rezultate esenţiale în evoluţie: „cu cât culturile umane erau mai puţin în măsură să comunice între ele şi deci să se influenţeze reciproc, cu atât emisarii respectivi erau mai puţin în stare să-şi dea seama de bogăţia şi semnificaţia acestei diversităţi”333. Dezvoltarea abilităţilor de comunicare reprezintă nu doar un câştig, prin influenţa decisivă la nivel de grup şi la nivel de percepţie şi de toleranţă, ci şi, pentru cei care au evoluat diferit, o formă de handicap. Diferenţa, despre care am discutat deja, stă în centrul atenţiei antropologilor prin miza deosebită pe care o poartă cu sine şi care se traduce în incapacitatea de a observa, clasifica, analiza şi înţelege evenimentele importante. Claude Lévi-Strauss simte un asemenea pericol şi constată cum, uneori, diferenţa de „sensibilitate” poate duce la o falsă comunicare, pe care, nici măcar în faţa unor elemente de importanţă majoră, sociologul nu o poate aprecia la adevărata valoare pentru grupul uman analizat: „Peste câteva sute de ani, în acelaşi loc, un alt călător, tot atât de disperat ca şi mine, va deplânge dispariţia a ceea ce eu aş fi putut vedea, dar mi-a scăpat”334. Soluţia ar fi similară cu tehnica terapeutică a psihologiei: ascultarea activă, implicată, trebuie să fie înlocuită, la nivel de studiu social, cu privirea atentă aţintită asupra detaliului, concentrată pe cele mai mici amănunte care ţin de dinamica socială. Aşa cum întâlnirea terapeutică cerea o formă de schimb, în accepţiune psihanalitică, pentru a stabili o bază de încredere între cei doi actanţi, terapeutul şi pacientul, contactul sau comunicarea culturilor se caracterizează prin dinamism. Fiecare om „poartă în el o lume compusă din tot ce a văzut şi iubit, lume în care reintră neîncetat chiar când străbate şi pare a locui o lume străină”335. Observaţia, ca atitudine de viaţă esenţială, dar şi ca trăsătură specifică celor care, prin natura profesiei lor, activează între oameni, devine pentru Claude Lévi-Strauss sursa celor mai 333 Claude Lévi-Strauss, op. cit., p. 47. 334 Ibidem, p. 48. 335 Ibidem, p. 48-49. 137 Călin-Horia Bârleanu importante descoperiri în antropologie: „aceste scurte priviri aruncate asupra unui oraş, asupra unei regiuni sau a unei culturi sunt un bun exerciţiu pentru spiritul de observaţie, permiţându-se uneori – prin intensa concentrare [...] – să descoperim lucrurilor unele proprietăţi care, în alte împrejurări, ne-ar fi rămas multă vreme ascunse”336. Cu toate că volumul Tropice triste poate părea un jurnal de călătorie, prin natura observaţiilor conţinute el reprezintă, cu siguranţă, un adevărat manual pentru spiritul etnografic. Dincolo de stilul adesea beletristic al prezentării, pare cu atât mai mult un studiu, cu cât antropologul se dovedeşte un umanist interesat de adevărata natură a lucrurilor. Călătoriile devin, astfel, nu doar deplasări în spaţiu, ci şi în timp sau într-o ierarhie socială. Contactul cu ceea ce este diferit poate da adevărata măsură a timpului pentru indivizi, dar şi măsura rangului social, diferit în funcţie de moneda folosită şi de valoarea tranzacţiilor specifice locului. În viziunea autorului, noul, neobişnuitul ar trebui să reprezinte, pentru orice călător, indiferent de natura şi de scopul deplasării sale, principalul obiectiv: „A fost un timp când călătoria îl punea pe călător în faţa unor civilizaţii cu totul altele decât cea din care făcea el parte, impresionându-l, în primul rând, prin ciudăţenia lor. Aceste ocazii devin din ce în ce mai rare”337. Primul şi poate cel mai încărcat de semnificaţii contact cu băştinaşii pe care îl are antropologul este în regiunea Paraná din Brazilia. Astfel, şi cea mai facilă remarcă are în vedere felul în care oficialităţile din a doua jumătate a secolului al XX-lea au încercat să acopere superficial vechiul mod de viaţă, punând la dispoziţia triburilor arme de foc pentru vânătoare sau obiecte cu care să aprindă focul. Vechile tehnici de supravieţuire „se păstrează încă şi în amintirile semiconştiente ale oamenilor”338, chibritul fiind imposibil de procurat pe termen lung, sau prea costisitor pentru populaţii care nu folosesc moneda acceptată de majoritate, iar armele fiind reduse doar la decor, depuse inutil în colţurile neumblate ale colibelor. Nativii folosesc, după cum remarcă Lévi-Strauss, arcul şi săgeata cu aceeaşi îndemânare cu care folosesc ceilalţi armele de foc; „şi în felul acesta vechile moduri de viaţă, îngropate superficial de eforturile oficiale, îşi fac din nou drum”339. 336 Claude Lévi-Strauss, op. cit., p. 67. 337 Ibidem, p. 90. 338 Ibidem, p. 161. 339 Ibidem. 138 Antropologie şi comunicare interculturală Comunicarea cu populaţiile indigene a reprezentat de multe ori o adevărată provocare – şi nu întotdeauna din raţiuni lingvistice. Cutumele şi sistemul de credinţe bazat pe superstiţii şi anxietăţi făceau, de pildă, ca, în cele mai multe cazuri, băştinaşii să fie imposibil de fotografiat. Etnografii au găsit, în sistemul de recompense prin bunuri sau bani, metoda cea mai potrivită pentru a respinge frica instinctivă de cameră. Incidenţa ridicată a întâlnirilor dintre băştinaşi şi cercetători a dus totuşi la apariţia unui obicei nou din partea nativilor, ca dovadă a importanţei vitale din spatele contactului cu orice element nou: „populaţia caduveo adoptase un sistem mai perfecţionat: nu numai că pretindeau să fie plătiţi pentru a se lăsa fotografiaţi, dar chiar mă obligau să-i fotografiez ca să-i plătesc”340. Altfel spus, pretutindeni unde a existat un contact cu occidentul populaţiile de nativi s-au adaptat, procesul presupunând, de cele mai multe ori, apariţia unor atitudini sau obiceiuri care denaturează, într-o oarecare măsură, scopul cercetărilor. Atunci când, în ciuda piedicilor, se ajunge la câştigarea încrederii şi la schimbul de informaţii, câştigul pentru antropologie este evident, Tropice triste fiind o lucrare cu multiple exemple de mituri şi credinţe specifice popoarelor cu aspect primitiv cu care Lévi-Strauss a interacţionat. Unul dintre miturile care au trezit interesul deosebit al antropologului francez se referă la credinţa neobişnuită a unui trib, generată tocmai de acest mit, care le dădea siguranţa că vor conduce, mai devreme sau mai târziu, lumea. Cu aspecte creştine evidente, mitul descris de Lévi-Strauss vorbeşte despre divinitatea supremă, Gonoenhodi, care creează triburile lumii din pământ. Această divinitate împarte fiecărui trib câte o ocupaţie (agricultură, vânătoare etc.), iar Înşelătorul, divinitatea opusă, vede tribul mbaya, cel în care circula mitul, uitat: „dar cum lor nu le mai rămăsese nimic, le-a revenit dreptul la unica funcţie încă disponibilă: aceea de a-i oprima şi exploata pe ceilalţi. Să fi existat oare un Contract social mai profund decât acesta?”341, se întreabă antropologul. Deşi autorul nu dezvoltă ideea, ipoteza contractului social poate fi susţinută, mitul fiind, dincolo de îndoială, una dintre formele primare de manifestare culturală complexă a omenirii, care stă ca martor, peste veacuri, pentru atitudinea faţă 340 Claude Lévi-Strauss, op. cit., p. 183. 341 Ibidem, p. 190. 139 Călin-Horia Bârleanu de viaţă a indivizilor dintr-un anumit spaţiu. Observăm aşadar că sistemul de credinţe al popoarelor are la bază, de cele mai multe ori, un mit sau o baladă, perpetuată graţie oralităţii specifice spaţiului arhaic tradiţional. Şi teoria vestigiilor îşi găseşte un exemplu fascinant în capitolul care prezintă o parte din universul populaţiei caduveo, care practica pictura pe chip şi pe trup. Măsura în care credinţa şi fidelitatea faţă de ritual erau respectate putea fi lesne probată, membrii comunităţii uitând uneori de vânătoare, de pescuit sau de familie pentru a termina pictatul chipului sau al corpului. Lévi-Strauss identifică şi o trăsătură erotică a obiceiului, susţinută de incidenţa deosebit de mare a însoţirilor dintre femeile caduveo şi bărbaţii din întreaga regiune, care le caută pentru farmecul provocator cu care liniile şi nuanţele le scot în evidenţă frumuseţea: „cred că niciodată efectul erotic al fardurilor nu a fost exploatat atât de sistematic şi de conştiincios”342. Religia reprezintă şi pentru antropologul francez una dintre dimensiunile specific umane, el sugerând că la originea apariţiei sale se află atitudinea complexă a omenirii în faţa morţii. Izvoarele care arată că la limita inferioară a speciei, omul de Neanderthal, morţii aveau parte de un tratament special, care includea morminte sumar amenajate, constituie pentru Lévi-Strauss dovezi concrete, care arată că „totul se petrece ca şi cum s-ar fi încheiat un contract între morţi şi vii”343. Tema „contractului social” poate fi observată şi în abordarea teoretică a lui Claude Lévi-Strauss, dincolo de mitologiile popoarelor primitive, spre obiceiurile şi felul comunităţilor de a se raporta, în interiorul lor, unii la alţii, dar şi la cei dispăruţi dintre ei. În acest sens, putem continua sugestiile antropologului cu perspectiva aceluiaşi contract, pe care specia umană pare să îl fi „semnat” din cele mai vechi timpuri şi care este reprezentat de complexul psihologic uman, de multe ori paradoxal, contradictoriu şi violent. Altfel spus, pentru Lévi-Strauss, în schimbul cultului, care aduce o paletă generoasă de obiceiuri dedicate ritului funerar, „morţii vor rămâne unde sunt, iar întâlnirile temporare dintre cele două grupuri vor sta întotdeauna sub semnul grijii pentru interesele celor în viaţă”344. Astfel, mortul recunoscător şi cavalerul îndrăzneţ rămân, 342 Claude Lévi-Strauss, op. cit., p. 195. 343 Ibidem, p. 239. 344 Ibidem, p. 240. 140 Antropologie şi comunicare interculturală în continuare, teme folclorice universale identificate şi prezentate în Tropice triste. În privinţa primeia, legenda are în centru un om care răscumpără de la creditori un cadavru, pentru a-i oferi un loc de veci şi odihnă veşnică. Mortul îi apare în vis şi îi promite succesul în viaţă, cu condiţia de a-l împărţi. Legenda arde etapele până la momentul în care eroul începe să urce pe scara valorică a lumii sale şi întâlneşte o prinţesă, de care se îndrăgosteşte şi care se dovedeşte a fi jumătate femeie, jumătate şarpe sau dragon. Conform înţelegerii, pentru a împărţi totul cu sufletul celui răscumpărat fizic şi pentru a rezolva în favoarea eroului, partea umană rămâne a acestuia, pe când cea animală, şarpele, îi revine mortului. Cavalerul îndrăzneţ se referă la arhetipul celui care, pornind de la un bob de grâu (deci, practic, de la nimic, de la sărăcie lucie), ajunge să obţină, prin trocuri pline de viclenie, un cocoş, pe care apoi îl schimbă pe un porc, până când obţine, în sfârşit, un cadavru. Ultimul schimb este pentru o prinţesă vie – mortul fiind, de această dată, nu un partener de dialog, ci un doar un simplu obiect. Studierea diferitelor triburi întâlnite îl aduce pe antropolog în contact nu doar cu indivizii adulţi, ci şi cu copiii. Organizarea socială frapantă şi relaţiile între membrii diferitelor grupuri îi atrage atenţia prin particularităţi specifice. Copiii anumitor triburi nu par să cunoască jocurile. Exceptând confecţionarea din paie a anumitor forme, îndeletnicirea acestora se rezumă la lupte sau la farse. Copiii învaţă de la vârste mici să lucreze, imitând adulţii. Aşa cum se întâmplă adeseori, pornind de la observaţii bazate, de regulă, pe hazard, Lévi-Strauss propune un joc unui trib în care scrierea nu existase niciodată. Schimbul ritualizat, care face obiectul apropierii indivizilor prin câştigarea încrederii, a făcut ca nativii să intre în posesia unor coli de hârtie şi a unor creioane, cu care în primele zile nu au ştiut ce să facă. Dacă pe parcursul următoarelor zile oamenii au început să traseze pe foi linii ondulate, fără vreo semnificaţie specială, singurul membru al comunităţii care a părut să înţeleagă semnificaţia scrisului a fost cel numit de antropolog „şeful cetei”, care, „lucrând” cu migală la liniile încâlcite şi fără sens, le examina îndelung, cu expresia unui om care caută o semnificaţie ascunsă: „între noi există înţelegerea tacită că mâzgăleala lui are un sens”345. Jocul, acceptat de francez şi privit cu seriozitate de băştinaş, a dus la 345 Claude Lévi-Strauss, op. cit., p. 307. 141 Călin-Horia Bârleanu naşterea, între cei doi, a unei relaţii bazate pe identificare – totul, pentru ca membrii colectivităţii să îl privească pe liderul grupului cu mai multă supunere, motivată prin noile sale abilităţi de comunicare. Pornind de la acest episod, consideraţiile lui Lévi-Strauss reprezintă propuneri deosebit de fertile pentru abordarea istoriei comunicării prin scris şi a rolului general jucat de comunicarea scrisă în dinamica socială: „Un băştinaş aflat încă în epoca pietrei ghicise că marele mijloc de înţelegere, chiar neînţeles, putea servi unor alte scopuri”346. Scrisul este într-o relaţie ombilicală cu mai mult decât s-ar înţelege din procesul comunicării. Supunerea şi manipularea reprezintă pentru antropolog chei înscrise în codul genetic al scrisului. Observaţia de la care porneşte Lévi-Strauss este că, într-o parte semnificativă a lumii, scrisul există fără ca membrii comunităţii să îi cunoască „tainele.” Cu toate că satele cercetate de antropolog erau pline de analfabeţi, posibilitatea de a scrie şi de a citi exista, prin prezenţa câte unui individ cu funcţia de scrib. Acesta avea, de cele mai multe ori, o influenţă vitală asupra grupului, cu putere de decizie inclusiv la nivelul economiei: „scrisul este un lucru ciudat. S-ar părea că n-ar fi putut să existe fără să determine modificări profunde în condiţiile de viaţă ale omenirii şi că aceste transformări ar fi trebuit să fie mai ales de natură intelectuală”347. Prin scris se dobândeşte o calitate de care antropologul se îndoieşte, însă pe care cu greu ne-am putea-o imagina lipsind: capacitatea de a păstra informaţii şi cunoştinţe. „Una din fazele cele mai creatoare ale istoriei umanităţii se situează la începutul neoliticului, când încep agricultura, domesticirea animalelor şi alte arte”348; altfel spus, în absenţa scrisului. Grupul de oameni a fost permanent provocat să observe şi să analizeze cauze, efecte, să experimenteze apoi pentru a ajunge la rezultatele dorite şi pentru a le transmite mai departe. În comportamentul uman, procesul de tip „încercare – eroare” specific primatelor îşi păstrează validitatea sub formă de vestigii. Scrisul reprezintă, dincolo de dubiu, un câştig esenţial pentru om, cu toate că Lévi-Strauss îl asociază cu o perioadă în care omenirea nu a câştigat ceva, ci a diversificat: „de la inventarea scrisului până la naşterea ştiinţei moderne, lumea 346 Claude Lévi-Strauss, op. cit., p. 309. 347 Ibidem. 348 Ibidem, p. 310. 142 Antropologie şi comunicare interculturală occidentală a trăit vreo 5000 de ani, timp în care cunoştinţele sale mai mult au fluctuat decât s-au îmbogăţit. S-a remarcat deseori că între genul de viaţă al unui cetăţean grec sau roman şi acel al unui burghez european, [...] diferenţa nu este atât de mare. În neolitic, omenirea a mers cu paşi gigantici fără să recurgă la scris, cu scrisul însă, civilizaţiile istorice ale occidentului au stagnat mult timp”349. Singurul fenomen care poate fi pus în legătură directă cu scrisul este apariţia cetăţilor şi apoi a imperiilor, „adică integrarea într-un sistem politic a unui număr considerabil de indivizi şi ierarhizarea lor în caste şi clase”350. Raportându-se de la Egipt la întreg spaţiul asiatic, Lévi-Strauss susţine că scrisul favorizează mai degrabă exploatarea omului, decât luminarea lui. Exploatarea masei de oameni pare mai importantă, în lumina construcţiilor monumentale care au caracterizat imperiile lumii, iar scrisul devine, alături de marile creaţii ale arhitecturii, un factor care pare să determine mai mult decât un determinat: „funcţia primară a comunicaţiei scrise este aceea de a uşura asuprirea”351. Teoria controlului cu ajutorul comunicării prin scris şi prin citit ar putea găsi argumente şi în apariţia mass-mediei de propagandă, prin intermediul căreia milioane de oameni au putut fi atraşi în conflagraţiile mondiale. Fără a se referi la războaiele care au schimbat pentru totdeauna felul în care statele se raportează unele la altele, antropologul remarcă faptul că, în secolul al XIX-lea, acţiunea sistematică a statelor europene în favoarea învăţământului obligatoriu a avut loc în paralel cu extinderea serviciului militar, astfel încât „lupta împotriva analfabetismului se confundă cu creşterea controlului puterii asupra cetăţenilor”352. Necunoaşterea legii devine astfel imposibilă şi imposibil de invocat în contextul aplicării sancţiunilor pentru cei devianţi. Fără să insiste pe concluzii, antropologul sugerează că bibliotecile reprezintă un alt mijloc prin care „minciunile” se fac cunoscute la un nivel mai mare. Nativii, prin intermediul cărora Lévi-Strauss a avut acces la asemenea ipoteze, au respins scrisul şi joaca bazată pe hârtie şi creion, şeful de trib fiind lăsat aproape singur în tentativele lui de a descifra liniile fără sens desenate chiar de el. Grupul pare a 349 Claude Lévi-Strauss, op. cit., p. 310. 350 Ibidem. 351 Ibidem. 352 Ibidem, p. 311. 143 Călin-Horia Bârleanu fi intuit că şeful lor înţelesese că scrisul poate reprezenta mult mai mult decât simple linii sau chiar informaţii. Organizarea grupurilor de băştinaşi a reprezentat o altă direcţie de cercetare în întreaga carieră a lui Claude Lévi-Strauss, structurile politice şi strategiile naive de a controla sau de a câştiga mulţimea fiind, de fapt, scene dramatice duse pe culmi nebănuite de moştenitorii sistemului politic actual. Un exemplu în acest sens, prezentat în notă umoristică în Tropice triste, arată că deciziile liderilor şi validitatea acestora şi-au găsit, graţie unor şefi inteligenţi, putere în fenomene care ţin mai degrabă de religie sau de magie. În cazul tribului sabané, măcinat de conflicte cu triburile vecine şi de stratageme de alianţă neacceptate şi contestate, şeful găseşte o soluţie identificată doar de Lévi-Strauss, ca membru extern, acceptat în comunitate pentru a observa. La finalul unei partide de vânătoare, conducătorul comunităţii nu se mai întoarce, fiind găsit de echipa de căutare în apropiere, „chircit pe pământ şi tremurând în întuneric. Era complet gol, adică fără coliere, brăţări, cercei şi centură”353. Cu greu povesteşte cum a fost luat de tunet şi ridicat în văzduh, transportat zeci de kilometri, deposedat de podoabe – fiind astfel însemnat de mitul şi sistemul de credinţe specific zonei. A doua zi, fără ca nimeni să se opună, încep tratativele cu grupurile vecine; „şeful sabané îşi regăsise nu numai obişnuita bună dispoziţie, ci şi toate podoabele, lucru care nu miră pe nimeni şi asupra căruia nu dădu nicio explicaţie”354. Lévi-Strauss face în repetate rânduri aprecieri în privinţa inteligenţei nativilor cu roluri de conducere, atât în Tropice triste, cât şi în celelalte lucrări ale sale. Pesimismul antropologului în privinţa tropicelor şi a lumii de acolo, care se zbate să-şi continue cursul firesc, pare să atingă şi natura societăţii „moderne”. Dincolo de revelaţiile stărilor naturale, aşa cum le numeşte, a comunităţilor perfect integrate în inima pădurii, studiul grupurilor susţine antropologia în construirea unui „model teoretic al societăţii omeneşti”355, cu tot ce este originar sau artificial în actuala natură a oamenilor. Consideraţiile antropologului în privinţa lumii musulmane sunt de o actualitate bizară. Dincolo de specificul unor restricţii cu caracter inchizitor, ceea ce provoacă nelinişte pentru întreaga 353 Claude Lévi-Strauss, op. cit., p. 317. 354 Ibidem, p. 318. 355 Ibidem, p. 409. 144 Antropologie şi comunicare interculturală lume musulmană este tocmai comunicarea cu ceilalţi, diferiţi: „modul lor de viaţă provincial se continuă sub presiunea unor alte moduri mai libere şi mai suple şi care riscă să-l altereze prin continuitate”356. Toleranţa, despre care am mai vorbit, este pentru lumea musulmană o victorie reluată cu ei înşişi, ceea ce presupune un conflict permanent din care trebuie să iasă învingători: „Profetul i-a plasat într-o situaţie de criză permanentă, rezultată din contradicţia între universalitatea revelaţiei şi admiterea unei pluralităţi a credinţelor, o situaţie «paradoxală», pe de o parte generatoare de nelinişte, pe de alta de complezenţă”357. Ciclicitatea fenomenelor umane pare să fie un principiu în care Lévi-Strauss a crezut neîncetat: „Lumea a început prin a exista fără om şi va sfârşi fără el”358. Din momentul în care omul a început să respire, asigurându-şi nevoile primare şi descoperind focul, nu a mai făcut nimic altceva, exceptând autoreproducerea. Creaţiile spiritului omenesc, care alcătuiesc, din cele mai vechi timpuri, cultura umană, au sens doar atâta timp cât sunt raportate la umanitate. În Mitologice, un amplu studiu în patru volume, Lévi-Strauss continuă analiza populaţiilor izolate, pornind de la mituri şi de la unele poveşti pe care nativii din diferite zone ale lumii i le-au împărtăşit. Credinţele şi superstiţiile oamenilor sunt în relaţie directă cu miturile, cu basmele şi cu baladele dintr-un areal, astfel încât pot duce la comportamente ritualizate sau asociate unui tabu. Diferenţele de grup sau de totem duc şi ele, prin urmare, nu doar la mituri diferite, ci şi la interdicţii diferite în privinţa comportamentului. Bărbaţii dintr-o dinastie nu vor avea nicio reacţie la apariţia femeilor aparţinând altui grup, atitudine indusă cultural şi femeilor: „vor evita să le privească, sau vor întoarce ochii în direcţie opusă [...]. Orice încălcare a acestui precept tradiţional ar fi considerată extrem de gravă; vinovatul ar deştepta indignarea publică şi ar fi blamat de toţi”359. Ceea ce poate părea nevinovat pentru unii este, de fapt, un gest imoral şi dăunător pentru întregul grup. Miturile pe care le inventariază antropologul par să acopere o paletă completă în privinţa temelor omenirii, cea a 356 Claude Lévi-Strauss, op. cit., p. 418. 357 Ibidem, p. 418-419. 358 Ibidem, p. 429. 359 Claude Lévi-Strauss, Mitologice I, Crud şi gătit, traducere şi prefaţă de Ioan Pânzaru, Bucureşti, Editura Babel, 1995, p. 122. 145 Călin-Horia Bârleanu creaţiei nefiind o excepţie. Redăm un singur mit discutat de cercetător, referitor la originea porcilor sălbatici, a tutunului, dar şi a anatomiei umane: „Pe vremea când demiurgul trăia încă împreună cu oamenii, aceştia l-au rugat să le dea să guste porci sălbatici, care nu existau încă. Bunicul (numele demiurgului) a profitat de faptul că toţi indienii erau plecaţi şi că, în sat, rămăseseră numai copiii mai mici de zece ani, pentru ca să-i preschimbe pe aceştia în purcei. Când indienii se întoarseră, îi sfătui să meargă la vânătoare, dar în acelaşi timp făcu în aşa fel încât toţi purceii urcară la cer, cu ajutorul unui copac înalt. Văzând aceasta, oamenii se luară după purcei şi, ajungând în cer, începură să-i ucidă. Demiurgul le porunci atunci furnicilor să doboare copacul, pe care broaştele râioase îl apărau cu spinarea. De aceea au astăzi pielea spatelui umflată, în urma muşcăturilor primite. Furnicile izbutesc să doboare copacul. Neputând coborî, indienii îşi leagă cap la cap centurile pentru a face o frânghie. Dar cum aceasta era prea scurtă, căzură unul după altul şi-şi rupseră oasele: «de acolo vine că avem degetele de la mâini şi de la picioare rupte în atâtea locuri şi că ne îndoim trupul pe la rupturile păţite de strămoşii noştri din căderea aceea.» Întorşi în sat, indienii se ospătară cu carnea copiilor lor preschimbaţi în purcei. Îl rugară pe Bunicul să coboare din cer (unde-i urmase pe copii), şi să se întoarcă în sat: «dar el nu vru şi le dădu tutunul ca să-i ţină locul; îl numesc Bazdé, şi de aceea aduc ofrande tutunului din când în când»”360. Abordarea comparată a miturilor duce la demonstraţii fertile în domeniul imaginarului colectiv primitiv, capitolul despre politeţea puerilă din Mitologice reprezentând un reper semnificativ pentru metoda lui Lévi-Strauss. Punctul de pornire îl constituie un mit similar pentru mai multe grupuri răspândite într-un areal vast, în care un bărbat îi cere unui copil ajutorul în prinderea unor păsări. Copilul îi dă însă bărbatului „umbra în loc de pradă”361, variantele întâlnite fiind legate de faptul că tânărul se teme să apuce prada şi aruncă, în loc de păsări, ouă sau pietre, care îl rănesc pe cel care aşteaptă la baza copacului. Mitul este completat de apariţia unui alt bărbat, reprezentant al comunităţii, jaguarul, faţă de care copilul are un comportament diferit, în mai multe sensuri: „mai întâi, nu-l lasă pe jaguar să se înverşuneze asupra umbrei lui aşternută pe pământ: în loc să-şi 360 Claude Lévi-Strauss, op. cit., p. 137-138. 361 Ibidem, p. 146. 146 Antropologie şi comunicare interculturală bată joc de eforturile ridicole ale fiarei, se demască. Şi când jaguarul îl întreabă ce e în cuib, îi spune adevărul şi [...] îi dă prada”362. Stăpânirea eroului din mit faţă de jaguar, de a nu râde şi de a nu minţi, îl face pe reprezentantul totemic al divinităţii, jaguarul, să împărtăşească omului artele civilizaţiei. Lévi-Strauss identifică în miturile americane un tipar specific de umor involuntar, dar şi de ridicol, cu consecinţe diferite. Încercarea de a ataca umbra în locul adevăratului reprezentant al ei se înscrie printre cele mai comice şi mai ridicole situaţii de comunicare şi de interacţiune din mit. Indienii warrau din Guyana au un mit care vorbeşte exact despre atitudinea omului faţă de fiinţe diferite, de cele mai multe ori superioare. Fraţii, atât de importanţi ca simbol, în mai toate culturile, stau în centrul mitului prin interesul lor pentru vânătoare. Cel mare, experimentat, găseşte o apă în preajma căreia se hotărăşte să pândească animale. „Deodată văzu o femeie care se apropia bălăcindu-se, şi nu pricepea ce făcea aceasta. De fiecare dată când vâra mâna în baltă culegea doi peşti; şi de fiecare dată mânca unul şi-l punea pe celălalt în coş. Era o femeie foarte înaltă, o fiinţă supranaturală”363. Povestea atrage interesul fratelui mai mic, care vrea cu orice preţ să vadă o asemenea apariţie. Lévi-Strauss nuanţează, în prezentarea mitului, neîncrederea fratelui mai mare în capacitatea importantă de a nu râde: „Nu [...] pentru că tu râzi din nimica toată, şi ai putea să râzi de ea”364. După cum era de aşteptat, după ce fraţii se ascund creatura îşi face apariţia şi vede umbra celui mai mic: „Încearcă s-o prindă, nu reuşeşte şi se încăpăţânează: «Îşi scufundă mâna repede, mai întâi pe o parte, şi apoi pe cealaltă, făcând nişte gesturi atât de ciudate, nişte răsuciri atât de caraghioase, încât băiatul, care era deasupra ei, nu se putu ţine să nu pufnească în râs...»”365. Descoperirea băiatului şi pedepsirea acestuia, care este mâncat, sunt puse în legătură cu dimensiunea ludică, nu cu pânditul femeii. Mitul căpcăunului poate fi identificat în mai multe zone culturale ale lumii, iar ca arhetip, în botul devorator prezentat şi analizat de Gilbert Durand. Altfel spus, primul volum din Mitologice identifică o serie de trăsături umane specifice comunităţilor care împărtăşesc aceleaşi mituri sau structuri 362 Claude Lévi-Strauss, op. cit., p. 146. 363 Ibidem, p. 147. 364 Ibidem. 365 Ibidem, p. 147-148. 147 Călin-Horia Bârleanu mitologice similare. Eroii aflaţi în ipostaza de victimă acţionează după acelaşi tipar comportamental: fie se lasă descoperiţi, fie se ascund cu grijă să nu-şi trădeze poziţia, fie acţionează provocator prin râs. Lévi-Strauss notează că „aproape toate miturile evocă cel puţin două din aceste conduite”366. Comunicarea pare să fie un element de importanţă fundamentală în mit, atitudinea eroilor, umani sau nu, fiind legată de un destin atât personal, cât şi colectiv. În cazul miturilor în care anumite păsări sunt lăsate să protejeze satul de entităţi valorizate negativ, mesajul de atenţionare nu poate fi transmis, prin incapacitatea animalului de a reda o informaţie sau, adesea, prin necredinţa celor care l-au desemnat ca paznic. Mesajul nu se transmite fie pentru că sunt surzi şi „nu sunt crezuţi, pentru că n-ar fi putut auzi nimic”367, fie pentru că nu pot vorbi şi, evident, nu s-ar putea face înţeleşi. Lévi-Strauss identifică o particularitate importantă a comunicării în mit, nediscutată aproape niciodată în context similar: „abuzul de comunicare” (râsul sau batjocura), în cazul căruia moartea este, pentru actorii din mit, singura soluţie. În acest sens, antropologul prezintă importanţa „râsului stăpânit” la populaţiile indigene studiate. Râsul trădează poziţia celui care se ascunde, dar consecinţele fatale sunt legate nu de deconspirare, ci de îndrăzneala de a batjocori entităţi superioare, totemice. Originea animalelor este doar unul dintre miturile prezentate în Mitologice din care se vede că râsul poate fi asociat doar cu oamenii superiori: „Demiurgul Nedamik îi supune pe cei dintâi oameni la o încercare, gâdilându-i. Cei care râd sunt preschimbaţi în animale terestre sau animale acvatice [...]. Aceia dintre oameni care sunt în stare să rămână imperturbabili devin jaguari sau bărbaţi vânători (şi învingători) de jaguari”368. Un alt mit relevant care se raportează la râs ca la o slăbiciune umană atrage atenţia antropologilor, dar şi a psihologilor, încă de la început: „un cerb o luă de soţie pe fiica unui jaguar, fără să bănuiască, de altminteri, fiindcă pe vremea aceea toate animalele aveau chip omenesc ”369 (s.n.). În altă parte citim despre un bărbat căsătorit cu o femeie-animal „care avea înfăţişare de om”370. Astfel de aspecte constituie argumente 366 Claude Lévi-Strauss, op. cit., p. 160. 367 Ibidem. 368 Ibidem, p. 161. 369 Ibidem, p. 162. 370 Ibidem. 148 Antropologie şi comunicare interculturală suplimentare în aplicarea testelor psihologice care se folosesc de animale pentru a-i provoca pe copii să răspundă. Procesul de identificare a celor mici cu diferite reprezentări grafice ale animalelor facilitează, de cele mai multe ori, identificarea complexelor psihologice care nu ar putea fi analizate altfel. Capacitatea copiilor de a se identifica cu animale şi uşurinţa, rapiditatea cu care procesul are loc nu trebuie legate de alte ideologii sau teorii ce ţin de originea speciilor, ci, mai degrabă, de un factor mult mai prezent la copii, care se referă la imaginaţie, creativitate şi spirit ludic. Râsul este pus, de fiecare dată, în relaţie cu stările inferioare, condamnabile ale umanităţii, fiind, pentru unele triburi în care Lévi-Strauss a investigat fondul cultural imaterial, şi o metodă de pedepsire. Antropologul a identificat şi mitul în care se stabileşte originea primului om care a râs şi, mai ales, interpretarea râsului în arealul respectiv. La originea mitului stă primul contact dintre om şi o creatură cu trup de om, dar cu aripi şi picioare de liliac, care „nu ştia să vorbească pe limba oamenilor, dar îl mângâie pe bărbat, ca să-şi arate intenţiile prieteneşti. Dar duioşia ei plină de entuziasm se exprima cu ajutorul unor mâini reci şi al unor unghii ascuţite, care-l gâdilară pe om şi-l făcură să izbucnească în primul hohot de râs”371. Ar trebui să menţionăm că, de cele mai multe ori, creaturile superioare, totemice, fie ele agresive sau civilizatoare, sunt prezentate în mituri la modul feminin, ca descoperiri sau facilitatori în procesul de inovaţie. Primul râs al omului este pus de mit în legătură cu următorul, prin intrarea în peştera-casă a celorlalte creaturi, care îl primesc pe om cu aceeaşi deschidere şi care îi provoacă un râs atât de puternic, încât duce la leşin; „indienii aflară cu indignare la ce chinuri fusese supus tovarăşul lor. Organizează o expediţie de pedeapsă şi încearcă să-i afume pe toţi liliecii”372. Indignarea cu care este privită o asemenea atitudine, râsul, spune totul despre modul în care nativii priveau un râs nestăpânit – regulă prezentă şi astăzi ca normă de comunicare în cadrul interacţiunilor formale: „războinicul indian dispreţuieşte râsul şi gâdilatul, care nu sunt bune decât pentru femei şi copii”373. Alte mituri pun râsul în relaţie directă cu vorbitul, fiind vorba, prin urmare, de un factor declanşator al civilizaţiei, cu 371 Claude Lévi-Strauss, op. cit., p. 163. 372 Ibidem, p. 164. 373 Ibidem. 149 Călin-Horia Bârleanu toate că rămâne, în continuare, inferior: „După ce i-a extras pe oameni din măruntaiele pământului, demiurgul Orekajuvakai a vrut să-i facă să vorbească. Le-a poruncit să se aşeze în şir unul după celălalt, şi l-a chemat pe puiul de lup ca să-i facă să râdă. Lupul făcu tot felul de maimuţăreli [...] dar degeaba. Atunci Orekajuvakai îl chemă pe micul broscoi râios roşu, care înveseli pe toată lumea cu mersul lui comic. Când acesta trecu a treia oară de-a lungul şirului, oamenii începură să vorbească şi să râdă în hohote”374. Logica mitului pune aşadar vorbirea într-o postură de descendenţă a râsului, oamenii fiind nevoiţi, mai întâi, să se familiarizeze cu zgomotele produse de emisia sunetelor pentru a învăţa să le controleze şi să le dea semnificaţie. Lévi-Stauss propune, în Mitologice, un tablou, bazat pe mitologie, aglomerat cu atitudini umane întâlnite la populaţiile cu care a interacţionat. În acest context, observă cum pot fi clasificaţi eroii în funcţie de capacitatea lor de a rezista tentaţiilor, astfel încât propune o categorie a „eroilor continenţi”, capabili să îşi reprime şi gemetele, dar şi râsul, şi o categorie a eroilor „incontinenţi”, gata să-şi exprime emoţiile la primul stimul adevărat. În a doua categorie, urmărită de obicei şi de un destin nefast, intră nu doar cei care pufnesc în râs, ci şi cei care comunică folosind un ton caraghios, sau care nu se controlează atunci când mănâncă375. „Continenţă şi incontinenţă, închidere şi deschidere, se opun deci mai întâi ca manifestări de măsură şi lipsă de măsură [...]. Continenţa lipsită de măsură este aceea a eroilor insensibili sau tăcuţi; şi a eroilor lacomi [...]. Incontinenţa măsurată aparţine eroilor care ştiu să comunice cu adversarul în mod direct şi, am zice, menţinându-se dedesubtul pragului comunicării lingvistice: lăsându-se demascat în tăcere, scuipând pe jos sau fluierând”376. Comunicarea şi normele sale reprezintă, pentru toate grupurile cu trăsături primitive, realităţi supuse restricţiilor tocmai prin rolul pe care nativii au înţeles că îl joacă. Râsul, catalogat şi clasificat astăzi în atâtea forme de manifestare, care ţin de factorii declanşatori, reprezintă o poartă spre personalitatea celui care se lasă cuprins de el. „Spune-mi ce te face să râzi ca să-ţi spun cine eşti” ar putea deveni, la fel de bine, o maximă a cărei validitate îşi găseşte argumente în figura galbenă, zâmbitoare, 374 Claude Lévi-Strauss, op. cit., p. 165. 375 Ibidem, p. 179. 376 Ibidem, p. 180. 150 Antropologie şi comunicare interculturală asociată oamenilor optimişti, veseli, reprezentare grafică a unui emoticon întâlnit, cu aceleaşi semnificaţii, pe toată planeta. Râsul a devenit o terapie de grup şi poate fi declanşat de cei mai „nevinovaţi” stimuli, în condiţiile în care omul considerat modern urmăreşte întotdeauna să provoace sau să caute o stare mentală asociată lui. Universul lingvistic aglomerat de proverbe stă martor pentru importanţa şi stricteţea cu care omul ar trebui să se aventureze în râs. Interacţiunea socială este reglementată cu atenţionarea că, de cele mai multe ori, sursa sau obiectul umorului este un individ fie nevinovat, fie la fel de vinovat ca şi restul lumii: „râde ciob de oală spartă”. Slăbiciunea morală specifică celor care cad pradă râsului, justificat sau nu, îşi găseşte argumente şi în caracterizarea conform căreia „omul cult râde din ochi, omul rău din dinţi, prostul din gât, iar înţeleptul niciodată”. Sau: „râsul este din belşug în gura proştilor”. Antichitatea ne îndeamnă la măsură în privinţa râsului, printr-o gamă variată de maxime, de la Horatius la Ovidius: „Nimic nu este mai neghiob decât un râs prostesc”. Sau: „prea mult râs este un semn de uşurătate”377. În spaţiul cultural românesc, râsul este adesea asociat trăsăturilor umane valorizate, de obicei, negativ: „a(-şi) râde în barbă”, „a râde / a zâmbi mânzeşte”, „a râde în faţă” sau „a-i râde în nas”. Se sugerează satisfacţia egoistă, râsul fals, forţat sau provocator, care sfidează un alt individ. Râsul constituie un reper esenţial în procesul de comunicare, cu atât mai mult cu cât manifestarea lui este puternic încărcată de semnificaţii. O atenţie sporită acordă Lévi-Strauss unor particularităţi specifice comunicării de grup ritualice. Problema zgomotului şi a tăcerii nu putea să nu trezească interesul antropologilor, în condiţiile în care majoritatea popoarelor fără scriere s-au raportat la cele două instanţe prin reguli stricte. Lévi-Strauss a remarcat că această „categorie mitică a zgomotului e investită cu o semnificaţie prea înaltă, şi densitatea sa simbolică este prea puternică, pentru a putea fi folosită fără primejdie pe planul modest al vieţii satului şi al intrigilor particulare”378. Gălăgia este, de obicei, indiferent de perioada cronologică avută în vedere, 377 Eugen Munteanu, Lucia-Gabriela Munteanu, Aeterna Latinitas. Mică enciclopedie a gândirii europene în expresia latină, Iaşi, Editura Polirom, 1996, p. 264. 378 Claude Lévi-Strauss, op. cit., p. 366. 151 Călin-Horia Bârleanu asociată unor momente de trecere încărcate cu semnificaţii puternice. Antropologul francez sugerează că, până în epoca modernă, vacarmul s-a păstrat într-o relaţie directă cu ordinea sau cu „ruperea lanţului cosmologic”. Dacă, în trecut, eclipsele puteau provoca explozii zgomotoase din partea nativilor, trecerile care privesc mai degrabă fondul social uman, microcosmosul, de multe ori în relaţie directă cu cerul, stârneau aceleaşi manifestări. Amintim doar zgomotul care se face în cadrul ceremonialului nupţial, adaptat astăzi inconştient, în claxoanele maşinilor care se deplasează. Sărbătorile mari de peste an aduc o serie de reguli, în primul rând pentru copii, care trebuie să bată în diferite obiecte, pentru a provoca zgomot şi, mai ales, susţine antropologul, pentru a goni spiritele rele: „obiceiurile acestea ţin de un sistem global, care supravieţuieşte fără îndoială mai la vest prin spargerea veselei şi prin petardele din noaptea de 1 ianuarie”379. În spaţiul arhaic românesc, spargerea unui vas, de regulă a unei căni de apă, după ce sicriul era scos din casă, a reprezentat – şi reprezintă încă, în unele zone – un obicei peste care nu se trece. În privinţa relaţiei directe dintre social şi cosmos, folosind criteriul ordine, Lévi-Strauss aduce ca argument un alt mit, întâlnit în mai multe variante în teritoriile cercetate: „De mult, tinerii aveau obiceiul să se întâlnească seara în spatele caselor. Se distrau şi făceau mult zgomot până la o oră târzie din noapte. Supărat de gălăgie, cerul lăsă să cadă o pană magică, pe care tinerii încercară s-o prindă din zbor. Dar primul care izbuti s-o apuce fu ridicat în aer şi după el toţi ceilalţi, fiecare vrând să-l reţină pe cel dinaintea lui apucându-l de picioare. Când acest lanţ omenesc se desprinde cu totul de pământ, pana scăpă şi, neavând de ce se ţine, tinerii căzură şi se zdrobiră. Nu supravieţui niciunul”380. Mitul este continuat cu o femeie rămasă acasă, care naşte o serie de copii hotărâţi să răzbune soarta părinţilor şi a fraţilor lor. Aceştia provoacă deliberat cerul, prin gălăgie, iar când pana coboară, ei o prind şi, folosind-o ca pe un totem ce le permite accesul spre cunoaştere, „întreprind o călătorie prin cer, la capătul căreia se căsătoresc cu vânturile din cele patru puncte cardinale, cărora le fixează regimurile pe care le au astăzi”381. 379 Claude Lévi-Strauss, op. cit., p. 367. 380 Ibidem, p. 367-368. 381 Ibidem, p. 368. 152 Antropologie şi comunicare interculturală Claude Lévi-Strauss a remarcat o răspândire inegală a conduitelor care presupun zgomot sau tăcere, nu doar în cadrul comunităţilor „primitive”, ci şi în rândul popoarelor occidentale. Liniştea şi zgomotul au fost asociate cu prezenţa spiritelor; prin urmare, cultul morţilor şi ritul funerar cer o atitudine specifică, de linişte sau de vacarm, în funcţie de momentul ritualic. De exemplu, în perioada de văduvie, ambilor parteneri, cu precădere femeii, li se impun „perioade de mutism [...] şi chiar mai adesea la începutul căsătoriei”382. Şi James Frazer a identificat un asemenea obicei, fără a-l explica383, tăcerea femeii fiind uneori prelungită până la prima naştere. Prin urmare, antropologul francez pune obligaţia de a păstra liniştea în legătură nu cu momentul nupţial al căsătoriei, ci cu naşterea. Prin unirea celor doi indivizi se compromite echilibrul grupului, iar primul copil reprezintă, în sens simbolic, un „soţ virtual pentru un alt soţ procreat într-o familie diferită”384. Se asigură, prin urmare, ciclicitatea schimburilor matrimoniale, primul născut reprezentând un mediator între părinţi: „cuplul nemediatizat este vacarm şi cheamă vacarmul”385. Cel mai influent studiu rămâne totuşi sinteza Antropologie structurală, în care Claude Lévi-Strauss dă cu adevărat un model teoretic şi practic de abordare a culturilor şi a civilizaţiilor cu trăsături primitive. Relaţia directă dintre antropologie şi lingvistică stă la originea cercetării, dar şi a concluziilor referitoare la mit: „Lingvistul aduce sociologului etimologii care permit stabilirea între anumiţi termeni de înrudire a unor legături care nu erau imediat perceptibile. Invers, sociologul poate face cunoscute lingvistului obiceiuri, reguli pozitive şi prohibiţii”386. Pentru antropolog, „limbajul este un fenomen social”387, cu atât mai mult cu cât folosirea acestuia cere utilizarea subconştientului şi a gestului reflex. Lévi-Strauss păşeşte, într-un anume sens, pe aceleaşi cărări cu lingviştii teoreticieni, între care îl amintim pe Eugen Coşeriu, propunând o viziune asupra limbajului ca fapt colectiv, legat strict de viaţa 382 Claude Lévi-Strauss, op. cit., p. 399. 383 James George Frazer, Creanga de aur, traducere de Octavian Nistor, Bucureşti, Editura Minerva, 1980, p. 400. 384 Claude Lévi-Strauss, op. cit., p. 399. 385 Ibidem, p. 400. 386 Claude Lévi-Strauss, Antropologia structurală, traducere din limba franceză de J. Pecher, Bucureşti, Editura Politică, 1978, p. 40. 387 Ibidem, p. 70. 153 Călin-Horia Bârleanu grupului: nu o minoritate de specialişti stabileşte normele şi validitatea cuvintelor, a regulilor, ci grupul de oameni, vorbitorii care folosesc limba respectivă. Comunicarea prin cuvânt nu este legată de conştientizarea permanentă a regulilor de sintaxă sau de morfologie: „suntem şi mai puţin conştienţi, presupunând că am putea fi uneori, de opoziţiile fonologice care permit descompunerea fiecărui fonem [...], lipsa unei perceperi intuitive persistă chiar atunci când formulăm regulile gramaticale”388. Prin urmare, nici vechimea comunicării prin limbaj nu poate face, pentru antropologi, obiectul unei abordări separate, excluzând mitul şi sistemul de credinţe al indivizilor. Ştiinţele care cercetează felul în care apar şi se dezvoltă diferite fenomene, legate sau nu de factorul uman, primesc, în opinia lui Lévi-Strauss, o lecţie importantă de la lingvistică. Limpezimea cu care s-au demonstrat originea şi legăturile limbilor vorbite pe glob reprezintă, pentru antropologia structurală, o sursă preţioasă de inspiraţie în studierea fenomenelor sociale: „am putea oare admite că diverse forme de viaţă socială sunt substanţial de aceeaşi natură, adică sisteme de conduite dintre care fiecare este o proiecţie pe planul gândirii conştiente şi socializate a legilor universale care guvernează activitatea inconştientă a spiritului?”389 Idei importante referitoare la comunicarea generală a grupurilor numite „primitive” sunt reluate şi dezvoltate în studiu, abuzul de limbaj nefăcând excepţie. Lévi-Strauss remarcă nu doar „zgârcenia” cu care se foloseşte limbajul în registrul „primitiv”, ci şi abundenţa cu orice prilej a cuvintelor în context „modern”: „o limbă folosită într-o societate reflectă cultura generală a populaţiei”390, ceea ce face ca limbajul folosit să fie parte integrantă a culturii. A remarca particularităţile comunicării de astăzi din România şi utilizarea în grupurile de tineri a unor termeni care fac obiectul unor expresii licenţioase poate părea un truism fără valoare, dar în relaţie cu propunerea antropologului francez putem vedea cu alţi ochi felul în care elemente de neconceput în comunicarea orală s-au stabilit ca expresii uzuale şi arată, simptomatic, nivelul cultural actual al grupului de tineri. Concluziile lingviştilor pot fi, prin urmare, preluate şi adaptate antropologiei, cu atât mai mult cu cât acestea se află în 388 Claude Lévi-Strauss, op. cit., p. 71. 389 Ibidem, p. 72-73. 390 Ibidem, p. 84. 154 Antropologie şi comunicare interculturală relaţie cu acelaşi factor uman. Permanenta raportare la specialiştii domeniului limbii îl face pe antropologul francez să afirme că între limbaj şi comportamentul social există doar diferenţe minore, cele două entităţi (sau: realităţi) fiind ombilical legate. Astfel, şi observaţiile lui Roman Jakobson în privinţa limbii, libertatea specifică limbilor indo-europene de a alege mijloacele de exprimare pentru aceeaşi idee, regulile flexibile, toate reprezintă o oglindire a structurilor sociale391. Lectura aparent greoaie, datorită bogăţiei informaţionale şi exemplelor oferite, nu exclude totuşi o serie de consideraţii profunde în legătură cu psihologia grupurilor studiate. Capitolul Organizare socială pune în lumină nu doar noţiuni fundamentale ale disciplinei, ci şi o serie de exemple, pe care antropologul le preia din sau le identifică în literatura de specialitate. În acest sens, similitudinile dintre ritualurile popoarelor fără scriere şi ritualurile celor care au deja o asemenea abilitate pot fi frapante. Anumite ceremonii prin care se binecuvântează mâncarea sau roadele sunt puse în relaţie de tabu cu orice comportament alimentar. Unii antropologi, care au studiat exclusiv triburi cucerite şi forţate să accepte reguli noi, s-au hazardat să concluzioneze că unii indieni nu cultivau deloc pământul, exceptând situaţia în care erau constrânşi. Caracterizarea tribului ca non-agricol induce astfel o idee falsă, cu atât mai mult cu cât triburi similare, din aceeaşi zonă, au fost descoperite şi studiate ca fiind cunoscătoare ale plantaţiilor întreţinute în condiţii de libertate. Puţini antropologi au realizat o legătură între viaţa colectivului în stare naturală, cu întregul lui complex de trăiri şi de raportări sociale, şi diferenţele apărute după şocul inerent contactului cu civilizaţiile „moderne”. Însăşi adevărata natură a „primitivismului” a fost clarificată de Lévi-Strauss, deoarece în Antropologie structurală comparaţia şi contrastul au fost considerate a fi uneltele cele mai importante pentru a stabili dacă o cultură are sau nu trăsături primitive: „cultura ei este mai săracă prin absenţa sau insuficienţa unor tehnici a căror folosinţă curentă, dacă nu şi invenţia, este datată din perioada neolitică: locuinţe permanente, grădinăritul, creşterea vitelor, şlefuirea pietrei, ţesătoria, olăria”392. Partea centrală a studiului este abordarea magiei şi a religiei, credinţa fiind, pentru cercetător, factorul comun, care, 391 Claude Lévi-Strauss, op. cit., p. 98. 392 Ibidem, p. 136. 155 Călin-Horia Bârleanu până astăzi, dă putere celor două instanţe, prin eficacitatea sa psihologică. O serie de factori contribuie la orice proces terapeutic care foloseşte magia: „în primul rând, credinţa vrăjitorului în eficacitatea tehnicilor sale, apoi credinţa bolnavului pe care îl îngrijeşte sau a victimei pe care o persecută în puterea vrăjitorului, în sfârşit, încrederea şi exigenţele opiniei colective, care formează în fiece clipă un câmp gravitaţional”393. Tot în relaţie cu credinţa, Lévi-Strauss reia un episod descris în Tropice triste, prezentat şi aici pentru ingeniozitatea unui şef de trib, dar şi pentru naivitatea grupului gata să creadă o poveste care astăzi nu ar trezi nici zâmbetele unor ascultători. Liderul care a străbătut, luat de fulger, distanţe impresionante, pentru a fi lăsat în preajma taberei, opreşte atenţia noastră nu doar graţie vicleniei şefului, care înscenează totul, folosindu-se de sistemul de credinţe specific grupului, ci şi capacităţii ieşite din comun, improbabile pentru orice individ din societatea modernă, de a crede o asemenea poveste: „ca un vrăjitor să întreţină relaţii intime cu forţele supranaturale era de domeniul certitudinii”394. Exerciţiul credinţei în asemenea fenomene, deseori întâlnite în mijlocul nativilor, a făcut ca un scenariu de ficţiune să treacă drept unul de realitate, care să confirme, fără nicio dovadă sau critică, puterea liderului şi a sistemului de credinţe prin confirmarea sa nesupusă. Capacitatea de a specula credinţa grupurilor pare să fie, prin urmare, una din marile revelaţii ale omului, care abuzează, de cele mai multe ori, de semenul său, în vederea câştigului. Capacitatea nelimitată de a minţi pentru a obţine beneficii s-a menţinut, pe linie magico-religioasă, până în zilele noastre, schimbaţi fiind doar actorii: vechii şamani au fost înlocuiţi nu doar ca prezenţe, ci şi ca tehnici – din ce în ce mai elaborate şi susţinute de accesorii şi de reguli, dar mai aproape de naivitatea „primitivilor” decât ne-ar plăcea să credem sau să acceptăm. Povestea tânărului Quesalid, redată cu detalii de Lévi-Strauss, poate la fel de bine să reprezinte povestea succesului abordărilor magico-religioase, pornind de la primitivism şi ajungând până la celebrele „indulgenţe”. Acuzat de omor prin vrăjitorie, printr-o conjunctură nefericită de a fi fost prezent în preajma unei tinere în momentul morţii acesteia, un adolescent este pus sub acuzare şi pregătit de bătrânii satului pentru a fi omorât. Singura scăpare 393 Claude Lévi-Strauss, op. cit., p. 199. 394 Ibidem, p. 203. 156 Antropologie şi comunicare interculturală a băiatului, după mai multe tentative de a nega întâmplarea, e, în mod paradoxal, acceptarea statutului de vrăjitor şi îmbogăţirea relatării evenimentului cu cele mai neobişnuite detalii, specifice imaginaţiei omului aflat în pericol de moarte. Tânărul îşi stabileşte o descendenţă de vrăjitori, de care nu poate scăpa, şi convinge mulţimea, prin detalii fascinante, că puterea sa stă, de fapt, în câteva pene magice, pe care le foloseşte ori de câte ori este cazul. În mod evident, judecătorii cer să vadă aceste obiecte încărcate de magie, iar tânărul, cu viaţa în pericol în orice moment, se vede nevoit să inventeze noi şi noi stratageme pentru a le descoperi. Ascunderea obiectelor este ultima şansă; ca urmare, „constrâns la noi explorări începu să dărâme un alt perete, în care, după o oră de muncă, apăru în chirpici o pană veche. O apucă cu iuţeală şi o prezentă persecutorilor săi ca instrumentul magic de care vorbise [...]; liniştiţi în acest fel, ascultătorii săi consimţiră să-l elibereze”395. De la pedeapsa capitală la libertate, cu ajutorul unei pene şi, fără îndoială, al norocului, drumul s-a dovedit a fi anevoios, dar scurt. Graba cu care grupul acceptă dovada puterii de vraci a tânărului şi surprinzătoarea atitudine de recunoaştere de către acesta a faptei impuse arbitrar, şi nu de negare a vinei, reprezintă poate, prin concluziile care se pot trage, una dintre cele mai fascinante istorii culese de antropologi: „Acuzatul [...] aduce grupului o satisfacţie de adevăr, infinit mai densă şi mai bogată decât satisfacţia de dreptate pe care i-ar fi procurat-o executarea lui”396. Tânărul este proclamat vrăjitor şi pus să opereze proceduri terapeutice încununate de succes. Amestecul de şiretenie şi bunăvoinţă remarcat de Lévi-Strauss se datorează nevoii de a crea un personaj, atunci când grupul cere aşa ceva. Rolul impus de cei care judecă a devenit singura şansă de salvare pentru tânăr, a cărui psihologie se modifică radical, din cea a prizonierului condamnat în cea a liderului spiritual care deţine răspunsurile şi puterea de a vindeca – dar şi adevărul că metoda sa nu este decât o minciună. Lévi-Strauss preia de la Franz Boas397 istoria lui Quesalid, şaman care nu credea în puterea magiei şi, mai mult, care şi-a dedicat viaţa încercării de a descoperi şi de a demasca minciuna celor care pretindeau a fi şamani. Interogat cu adevărat de 395 Claude Lévi-Strauss, op. cit., p. 205. 396 Ibidem, p. 206. 397 Franz Boas apud Claude Lévi-Strauss, Antropologia structurală, p. 208. 157 Călin-Horia Bârleanu antropologul germano-american, tânărul a povestit poate una dintre cele mai fascinante biografii culese de antropologi. Iniţierea sa în şamanism a reprezentat momentul în care a înţeles că minciuna a înlocuit treptat, până la excludere, un procedeu terapeutic, păstrând totuşi efecte pozitive în schimbul bunurilor oferite celui care efectua procedeul. Astfel, primele lecţii erau, de fapt, „un amestec straniu de pantomimă, de prestidigitaţie şi de cunoştinţe empirice, în care se găsesc amestecate arta de a simula leşinul, simularea crizelor nervoase, învăţarea cântecelor magice, tehnica vomării [...] folosirea «visătorilor», adică a unor spioni însărcinaţi să asculte conversaţiile particulare şi să raporteze în secret şamanului elemente de informaţie asupra originii şi simptomelor suferinţelor îndurate”398. Tehnica deprinsă de Quesalid era încheiată de ceea ce s-a dovedit a fi o descoperire la fel de importantă pentru omenire, arătatul bolii: „folosirea unui mic pămătuf de puf pe care practicianul îl ascundea într-un colţ al gurii sale pentru a-l expectora complet însângerat la momentul oportun după ce îşi muşcase limba”399. Succesul metodei e pus pe seama raţiunilor psihologice, ipoteza fiind confirmată cu ocazia unei vizite la tribul vecin, când tânărul şaman devine conştient de adevărata putere a sugestiei terapeutice, egalată doar de minciuna şi de teatralul procedurii. „Colegii” din alt teritoriu procedează similar în actul şamanic, dar în loc de a arăta boala sub forma unei prezenţe fizice, însângerate, „se mulţumesc să expectoreze în mâinile lor puţină salivă şi îndrăznesc să pretindă că aceasta este «boala»”400. Acolo unde ceilalţi şamani eşuează, în cazurile „rezistente” la procedurile şi incantaţiile lor, Quesalid reuşeşte să vindece prin metoda sa, care constituie o adevărată interacţiune a pacientului cu boala: „cel puţin, dă ceva clientelei sale: îi prezintă boala sub o formă vizibilă şi tangibilă, pe când confraţii săi străini nu arată nimic şi pretind doar că ar fi capturat răul”401. Dincolo de problema deontologică pe care o identifică tânărul şaman, realitatea terapiei, care funcţionează pentru grupul-ţintă, devine mult mai importantă. Punctul culminant al devenirii lui Quesalid este atins odată cu provocarea emisă de cel mai bătrân şi mai respectat şaman din zonă, îngrijorat de reputaţia din ce în ce mai mare a tânărului. După concurs, 398 Claude Lévi-Strauss, op. cit., p. 208. 399 Ibidem, p. 209. 400 Ibidem, p. 209-210. 401 Ibidem, p. 210. 158 Antropologie şi comunicare interculturală Quesalid îşi stabileşte supremaţia absolută, graţie tehnicii sale unice, dar care nu reprezenta decât o formă de minciună nouă, evoluată. Discuţia despre veridicitatea şamanismului nu este evitată de Lévi-Strauss, un singur astfel de tămăduitor fiind identificat de Quesalid în lunga sa carieră. Autenticitatea funcţiei pe care bătrânul o îndeplinea pentru comunitate a fost întărită de faptul că era singurul care nu accepta plată de la cei vindecaţi: „şi, într-adevăr, nu l-am văzut râzând niciodată”402. Dincolo de beneficiile materiale invocate în contextul ritualurilor terapeutice, „psihologia vrăjitorului” este departe de a fi deconspirată. Veridicitatea unei asemenea îndeletniciri este, totuşi, o discuţie care poate degenera şi îndepărta analiza de la realitatea interacţiunii umane în cadrul unui grup analizat şi în care, dincolo de teatralul şi de simularea unor stări care trec drept transe, în care şamanul, care pare să comunice cu spiritele la un alt nivel, efectuează un ritual în beneficiul unui individ. Însănătoşirea şi starea de bine, asociate – totuşi: nu întotdeauna – cu activitatea şamanului, reprezintă realitatea care atrage atenţia, prin paleta largă de credinţe şi de superstiţii, vraciul îndeplinind un rol important doar prin investirea venită de la public. Starea de bine cere, după cum sistematizează Lévi-Strauss, participarea simultană a trei factori: a şamanului, care execută un ritual elaborat, indiferent de credinţa sa în puterea sau în adevărul misiunii sale, a bolnavului şi a publicului, care participă, invariabil, la orice şedinţă de tratament. Pentru ultima entitate, masa de oameni, restrânsă la număr în comunităţile nativilor, ceremonialul şamanic reprezintă, în opinia antropologului, atât un exerciţiu, un antrenament, cât şi o sursă de satisfacţii intelectuale sau afective, care determină omogenizarea grupului şi resuscitarea energiilor care îl leagă403. Şi antropologul francez Marc Augé (n. 1935) vede în exerciţiul religios o formă de adeziune colectivă, subliniind importanţa psihologică a conceptelor de „adevăr” şi de „putere” prin exemplul unui profet liberian, Harris, care s-a inspirat din acţiunile pastorilor şi al cărui scop „era de a demonstra forţa adevărului prin adevărul forţei”404. El a străbătut sudul Coastei de Fildeş „înarmat” cu o Biblie pe care nu ştia să o citească, dar pe care o folosea în retorica sa, demascându-i pe falşii vindecători şi 402 Claude Lévi-Strauss, op. cit., p. 213. 403 Ibidem. 404 Marc Augé, Religie şi antropologie, traducere şi prefaţă de Ioan Pânzaru, Bucureşti, Editura „Jurnalul literar”, 1995, p. 41. 159 Călin-Horia Bârleanu combătând influenţa credinţelor totemice: „periplul lui flamboaiant şi triumfal ni-l aminteşte pe acela al sfinţilor «de şoc» din tradiţia catolicismului, care dovedesc adevărul credinţei lor provocând nepedepsiţii idoli, în puterea cărora nu credeau”405. Pe aceeaşi direcţie a interacţiunii oamenilor cu scopul de a vindeca, dincolo de beneficiile obţinute sau de statut, Lévi-Strauss subliniază şi o anumită „eficacitate simbolică”. Exemplul cel mai potrivit vine sub forma primului mare text magico-religios cunoscut, folosit de culturile sud-americane în cazul naşterilor dificile. Particularităţile deosebite ale textului atrag atenţia nu doar prin repetări obsesive ale replicilor şi ale detaliilor pe care le oferă, ci şi prin conţinut: „Incantaţia începe printr-o imagine a disperării de care e cuprinsă moaşa, descrie vizita ei la şaman, plecarea lui la coliba femeii care naşte, sosirea lui, preparativele sale care constau în fumigaţii cu boabe de cacao arse, în invocaţii şi în confecţionarea unor imagini sacre”. Aceste imagini „reprezintă spiritele protectoare pe care şamanul le face cu asistenţii săi, punându-se apoi în fruntea lor pentru a le duce la reşedinţa lui Muu, putere care răspunde de formarea fetusului”406. Numeroase peripeţii şi lupte cu fiinţe supranaturale fac ca spiritul care împiedică naşterea să plece, şamanul neatingând nicio clipă corpul pacientei – ceea ce îl determină pe cercetător să constate că medicaţia este „pur psihologică”, sau o „manipulare psihologică a organului bolnav”407. Compararea şamanismului cu psihanaliza de către Freud a fost şi este interpretată de cercetători în sens peiorativ, cu toate că Lévi-Strauss atenţionează asupra aspectului terapeutic pe care îl urmăreşte alăturând cele două discipline. Simbolurilor, de multe ori asociate visului nocturn sau diurn, în stare de veghe, le corespunde un adevărat limbaj al metaforelor, pline de semnificaţie nu doar pentru pacient, ci şi pentru terapeut. A vorbi cu ajutorul simbolurilor şi al metaforelor reprezintă aproape acelaşi lucru cu „a vorbi folosind arhetipul”, teoretizat de Jung şi pus în legătură cu literatura universală. Simbolurile pot reprezenta un limbaj propriu-zis: „medicul dialoghează cu subiectul său nu prin vorbire, ci prin operaţii concrete, adevărate ritualuri care străbat ecranul conştiinţei fără a întâlni vreun obstacol, pentru a aduce direct inconştientului mesajul lor”408. 405 Claude Lévi-Strauss, op. cit., p. 41. 406 Ibidem, p. 222. 407 Ibidem, p. 229. 408 Ibidem, p. 240. 160 Antropologie şi comunicare interculturală Simbolul se dovedeşte mai eficient decât am fi fost poate pregătiţi să acceptăm, atât în procedeele terapeutice, cât şi în declanşarea conflictelor – după cum am arătat în primul capitol. „Proprietatea inductoare” a simbolurilor este plasată pe acelaşi nivel de acţiune asupra cadrului uman cu metafora poetică, care poate schimba cu adevărat stările psihice ale oamenilor409. Cuvântul se dovedeşte, prin urmare, demn de respectul pe care populaţiile „primitive” i-l poartă, folosindu-l cu prudenţă, în situaţii cu totul speciale prin importanţa lor. Conexiunile şi procesele pe care fiecare cuvânt le declanşează în mintea participanţilor la interacţiune, prin comunicare, îşi dovedesc tăria doar în cadrul societăţilor în care abuzul media nu a putut intra. Pentru a-şi arăta adevărata valenţă, de a transforma stări sau chiar lumi, cuvântul care vindecă trebuie legat de un sistem de credinţe şi de ritualuri cât mai complex. Prin urmare, se cuvine să observăm şi că miturile reprezintă o altă direcţie importantă pentru antropologia structurală, ele fiind, în opinia lui Lévi-Strauss, mai mult decât sentimente fundamentale comune întregii lumi: „mitologia va fi considerată ca un reflex al structurii sociale şi al raporturilor sociale”410. În strânsă relaţie cu mitul se află şi activitatea artistică de pictare a trupului, pe care antropologul o discută pe larg în lucrarea Tropice triste. Reprezentările grafice ale animalelor sau pictarea feţei realizată în manieră similară, prin centrarea pe un ax a părţilor desprinse de sus în jos, arată un procedeu real de dedublare. Fără a face o paralelă cu tezele psihanalitice emise de Otto Rank în privinţa dublului, antropologul sugerează că în comunităţile care foloseau pictarea trupului „cel care nu este pictat [...] este «prost»”411. Vom constata astfel că avem acces la o întreagă manifestare a motivului dedublării în literatura universală sau în cinematografie, ca scindare a personalităţii creatoare, lupta celor două instanţe, originalul şi dublul, făcând obiectul unor pagini de mare profunzime a introspecţiei psihologice, în care, de obicei, individul copiat, dedublat, supus şi marginalizat de către celălalt, se dovedeşte a fi mai puţin credibil, inadaptat, fiind, ca urmare, ostracizat sau chiar înlăturat. Aşadar, procedeul grafic trebuie privit, după cum remarcă Lévi-Strauss, din perspectiva literaturii 409 Claude Lévi-Strauss, p. 242. 410 Ibidem, p. 248. 411 Ibidem, p. 311. 161 Călin-Horia Bârleanu universale şi a psihologiei: „o dedublare mai profundă şi mai esenţială: aceea a individului biologic «prost» şi a personajului social pe care are misiunea să-l încarneze. Presimţim deja că dedublarea reprezentării este funcţie de o teorie sociologică a dedublării personalităţii”412. Prin urmare, abordarea antropologică cere, în viziunea lui Lévi-Strauss, un exerciţiu vast, în care se întâlnesc discipline conexe. Omul are o istorie de manifestări limitate, din perspectiva sistemului de credinţe, aflat în proces de permanentă schimbare, iar antropologia socială sau culturală urmăreşte întocmai cunoaşterea omului total, „considerat într-un caz pe baza producţiilor sale, în celălalt pe baza reprezentărilor sale”413. 412 Claude Lévi-Strauss, op. cit., p. 313. 413 Ibidem, p. 433. 162 Antropologie şi comunicare interculturală 5. Simbolul Florile alese ca exemplu de Vintilă Mihăilescu în deschiderea studiului Antropologie. Cinci introduceri pot reprezenta un exemplu elocvent şi suficient de simbol, mai ales pentru modul cum funcţionează acesta în dinamica socială. Relaţiile dintre oameni sunt, de fapt, intermediate de simboluri prin percepţia culturală implicată, dar şi prin codul cultural pe care orice simbol îl invocă. Procesul comunicării, prin cea mai simplă schemă a interacţiunii celor două instanţe, emiţător şi receptor, se referă la acelaşi cod, care face posibilă transmiterea mesajului, receptarea şi decriptarea lui. Florile invocate de Vintilă Mihăilescu414 pot fi înlocuite cu nenumărate alte exemple, care să arate că lumea în care trăim este aglomerată nu doar de simboluri, ci şi de gesturi care folosesc simbolurile pentru a transmite informaţii în procesul comunicării: „contextele sociale concrete sunt acelea care produc sau diferenţiază sistemele simbolice generale în simboluri sau funcţii simbolice particulare”415. Astfel, florile oferite de un băiat reprezintă un simbol pentru ceea ce doreşte el să transmită, dar numărul, culoarea, persoana aleasă ca destinatar pot modifica radical semnificaţia gestului său. Dacă în India traficul rutier se poate bloca din cauza prezenţei pe carosabil a unui animal, de obicei o vacă, în alte state din lume un asemenea scenariu ar provoca stupefacţie sau chiar un accident. E greu să ne imaginăm o şosea europeană, pe care se circulă cu viteză şi în condiţii de siguranţă, traversată din când în când de animale; dimpotrivă, un drum pe oricare şosea de legătură între oraşele României rezolvă o asemenea „problemă” simplu: animalele, obişnuite să revină singure acasă, la ceas de seară, merg pe marginea drumului sau pe mijlocul lui, susţinute de claxoanele sau de concursul şoferilor răbdători. Astfel, dacă pentru indieni vaca reprezintă un simbol sacru, pentru un alt grup cultural ea ar putea reprezenta cu totul 414 Vintilă Mihăilescu, Antropologie. Cinci introduceri, Iaşi, Editura Polirom, 2007, p. 25-28. 415 Ibidem, p. 27. 163 Călin-Horia Bârleanu altceva; de pildă, un aliment. Sintagma „gest simbolic” înseamnă că atenţia se îndepărtează de la valoarea pe care ar putea să o presupună gestul (preţul florilor sau al cadoului), îndreptându-se spre semnificaţia lui: zi de naştere, aniversare, împăcare sau dovadă de afecţiune. Semnificaţia gestului este cea care ar trebui să ne atragă atenţia, înainte de gestul în sine: „practica socială este o practică simbolică”416. Un alt exemplu oferit de studiul amintit, la fel de uşor de identificat în spaţiul cultural românesc, este situaţia igienei în spaţiul rural. Satul arhaic nu concepe prezenţa toaletei în casă din raţiuni, se pare, imposibil de înţeles sau de acceptat de restul lumii: „Casa este un spaţiu curat şi sacru care nu poate fi pângărit prin contactul cu spaţiul murdar şi profan al closetului. A pune closetul în casă este, astfel, în acest sistem cultural, un exemplu tipic de «poluare simbolică»”417. După cum demonstrează Vintilă Mihăilescu, comoditatea şi puritatea nu pot fi puse în aceeaşi discuţie fără a se invoca structuri de civilizaţie diferite. Comportamentele culturale trebuie identificate şi înţelese prin prisma codurilor pe care le folosesc, iar nu prin intermediul propriilor valori, de cele mai multe ori diferite de cele ale spaţiului cercetat. În acest sens, unul dintre spoturile publicitare care speculează o asemenea diferenţă de cod cultural propune consumatorului un fel de „răzbunare naţională” prin punerea la muncă a străinilor care vin să descopere tradiţii şi simboluri româneşti. Munca ţăranului este înlocuită în clip cu cea a străinilor, care o fac cu bucurie, fără să ştie că, de fapt, la mijloc se află o formă de „pedeapsă”, de pe urma căreia purtătorul tradiţiei trage foloase neexplicate de reclamă. Simbolul reprezintă, prin similitudinile cu stereotipul, un tipar de raportare la lume. Sociologii au căzut de acord că stereotipul nu trebuie, în mod fundamental, evaluat negativ – cu atât mai mult cu cât prin intermediul său avem acces la experienţa colectivă, care ne spune, de exemplu, că ar putea fi periculos să ne aventurăm noaptea în anumite zone. Experienţa grupului poate fi accesată cu ajutorul stereotipului, dar judecata critică nu trebuie înlocuită. Astfel, o concluzie formulată în urma unui episod nefericit repetat ar putea să nu fie valabilă pentru un întreg oraş sau pentru o ţară întreagă. Credinţa, de obicei negativă, sentimentele iraţionale şi toate ideile pe care 416 Vintilă Mihăilescu, op. cit., p. 27. 417 Ibidem, p. 28. 164 Antropologie şi comunicare interculturală stereotipul le pune în mişcare se pot regăsi şi în raportarea la simbol; ce sunt pisicile negre, dacă nu simboluri ale mitului modern de ghinion? Un obiect sau un gest are capacitatea de a provoca reacţii dintre cele mai puternice, alimentând credinţe şi sentimente specifice stereotipului. Doar popoarele creştine au capacitatea de a recunoaşte sfinţi şi imagini sacre în ipostaze care, în absenţa religiozităţii, ar provoca suspiciuni: imagini ale divinităţii sau cruci în trunchiurile copacilor sau în alimente. Credinţa grupului produce şi starea necesară pentru ca orice să devină o confirmare a adevărului căutat neîncetat de subconştient. Metodele de înşelăciune care au, din păcate, un succes uriaş în Europa de Est, „accidentul” sau „loverboy”, presupun exact abordarea acelui aspect care a reprezentat dintotdeauna punctul de putere şi de unitate al comunităţilor: credinţa. Cele două metode (sau: escrocherii) naţionale moderne, care în România au făcut şi fac nenumărate victime, apelează la credinţa sau la încrederea victimelor, care consideră că cei care sună sunt bine intenţionaţi – când, în realitate, aceştia speculează relaţiile de apropiere, atunci când anunţă un „rău” pentru îndreptarea căruia se solicită o recompensă. Nu punem un semn de echivalenţă între credinţă şi victimizare, ceea ce ar fi o greşeală, dar putem constata că exerciţiul de credinţă a rămas veritabil şi constant doar în anumite părţi ale lumii, unde omul a învăţat să se adapteze şi să câştige cât mai uşor, fără muncă. Astfel, la noi, soluţia spotului comercial invocat, în care străinii, necunoscători şi dornici să afle mai multe despre România, sunt puşi la muncă de „reprezentanţii” satului românesc autentic, face parte dintr-o schemă, cu specific naţional, de răspuns la conflictul mut adus de globalizare. Cele trei părţi ale simbolului aduc un plus de lumină asupra conceptului. Obiectul semnificat este completat de modalitatea prin care se transmite informaţia; la final, poate cea mai importantă parte a simbolului, se află capacitatea de decodare. Reprezentăm astăzi simplu credinţa, pentru o populaţie majoritară, prin cruce, iar acest simbol va evoca în fiecare destinatar sentimente şi energii care cu greu ar putea fi generate altfel. Afectivitatea pe care o poate genera un simbol este şi mai puternică atunci când obiectul desemnat este asociat unei istorii şi unei relaţii neîntrerupte cu comunitatea. O pâine în mâna unui protestatar care vorbeşte mulţimii poate reprezenta pentru publicul care analizează scena din faţa televizorului un 165 Călin-Horia Bârleanu detaliu cel mult neobişnuit – în timp ce pentru comunitatea minerilor, de pildă, pâinea reprezintă simbolul supravieţuirii, detaliu care schimbă dramatic registrul de receptare a cuvintelor rostite de cel care o foloseşte ca simbol. Interpretarea simbolurilor a devenit esenţială pentru decriptarea semnificaţiilor şi pentru înţelegerea procesului de comunicare, adesea inclusiv prin simplificarea lui. Lumea de simboluri în care Homo sapiens sapiens s-a complăcut facilitează, uneori doar în aparenţă, comunicarea, cu atât mai mult cu cât ea s-a deplasat în procent din ce în ce mai mare spre mediul virtual. Simboluri simple arată starea pe care fiecare o încearcă, mai toate disciplinele bucurându-se astăzi de puterea simbolului, de la semnele de circulaţie la elementele chimice, la anatomie sau la psihologie. Hermeneutica a pornit, din perspectiva ştiinţei interpretării simbolurilor, de la textele sacre pe care omenirea a trebuit să le interiorizeze prin descifrare, întâi lingvistic şi apoi cultural; astăzi nu putem invoca niciun proces interpretativ fără a trece prin istorie, lingvistică, antropologie sau psihologie. Astfel, dacă Gilbert Durand clasifica simbolurile în două mari categorii, ţinând de regimurile nocturn şi diurn, Sigmund Freud se baza exclusiv pe capacitatea subconştientului de a genera simboluri, iar C. G. Jung se raporta la simbol în primul rând prin teoria arhetipului, maternitatea reprezentând unul dintre cele mai puternic încărcate simboluri ale omenirii, regăsit, sub diferite forme, la mai toate grupurile pe care Jung le are în vedere în studiul Simboluri ale transformării. În acest context, în discuţia despre caracteristicile simbolului, Vintilă Mihăilescu îl invocă înainte de toate pe Ferdinand de Saussure: „semnul lingvistic este deci o unitate, o imagine acustică (succesiunea de sunete a-r-b-o-r-e) dimpreună cu un concept (ideea de «arbore»), şi nu poate fi aplicat niciuneia dintre aceste părţi componente considerate izolat”418. Dincolo de teoria lui Saussure, Mihăilescu vede în simbol „o unitate sensibilă”, prin sentimentele şi trăirile pe care acesta le suscită indivizilor; astfel, „când Maria se uită la florile pe care le-a primit, nu vede nişte flori «pur şi simplu», ci nişte flori care înseamnă ceva anume”419. Pentru antropologul român, simbolul constituie un habitus, adică un gest repetat, într-o cultură, de suficiente ori şi ajuns, în cele din urmă, la unul din membrii care 418 Vintilă Mihăilescu, op. cit., p. 30. 419 Ibidem, p. 31. 166 Antropologie şi comunicare interculturală îl folosesc, din şi ca obişnuinţă, în diferite situaţii sociale. Astfel, prin puterea pe care o are ca manifestare a fenomenelor sociale, simbolul se dovedeşte a fi, în egală măsură, integrativ, normativ, constructiv şi real. 5.1. Interpretare şi eficienţă simbolică Claude Lévi-Strauss s-a numărat printre primii teoreticieni şi cercetători antropologi care au pus simbolul în relaţie cu o anumită capacitate a acestuia de a provoca un răspuns concret, real, în conştiinţa individului care investeşte cu putere lumea din care face parte. Spaţiul arhaic este reprezentat de o anumită colaborare tacită, inconştientă, a membrilor săi, care contribuie, fiecare în parte, la universul de credinţe specifice teritoriului, prin cutume şi tradiţii respectate şi transmise mai departe, din generaţie în generaţie. De exemplu, puterea de a vindeca, rezervată în trecut şamanilor, despre care am discutat deja, nu se manifesta în absenţa unui registru simbolic puternic încărcat de sistemul de credinţe colectiv: fumul, dansurile, crizele şi, mai ales, reprezentarea bolii, pe care şamanul o prezenta clientului-pacient (în funcţie de unghiul viziunii), prin pana sau puful însângerat. Toate aceste elemente reprezentau garanţia actului terapeutic, care, dacă ar fi fost deconspirat, şi-ar fi pierdut complet puterea vindecătoare. Nu ar fi pentru prima dată când invocăm sugestia sau hipnoza referindu-ne la şamanism, tocmai prin puterea pe care cuvântul sau gestul o poate avea asupra individului: „cuvintele dobândesc o anumită putere doar dacă întâlnesc ceva anume în universul interior al pacientului: credinţe, aşteptări, experienţe etc.”. Observăm, aşadar, cum „puterea şi competenţa hipnoterapeutului nu se rezumă la «formule» verbale, ci la capacitatea acestuia de a stabili un raport psihologic adecvat, de a comunica verbal şi non-verbal cu pacientul; în inducţia transei”, pentru că, „de foarte multe ori, contează nu atât ceea ce-i spui pacientului, cât mai ales cum anume îi spui”420. În acelaşi timp, este necesară şi existenţa capacităţii de comunicare cu subconştientul, intermediată de acel cum – sau, altfel spus, de metaforele folosite de către terapeut. 420 Ion Dafinoiu, Jenö László Vargha, Hipnoza clinică. Tehnici de inducţie. Strategii terapeutice, Iaşi, Editura Polirom, 2007, p. 49. 167 Călin-Horia Bârleanu Importanţa detaliilor care ţin de modalitatea de comunicare stabileşte clar o relaţie de apropiere între cele două tehnici de terapie: „Mulţi psihoterapeuţi au remarcat că sugestiile directe sunt mai eficiente la pacienţii internaţi. Puterea terapeutului este dublată de puterea instituţiei” şi, ca urmare, „când utilizăm sugestii directe trebuie să ne amintim că eficienţa lor depinde de context şi de puterea cu care ne investeşte pacientul”421. Cadrul instituţional este înlocuit, în folosirea simbolurilor şamanice, de către comunitate, care participă cu întregul colectiv la procedurile de vindecare, participarea grupului reprezentând nu doar o confirmare şi o întărire a „instituţiei” acceptate în comun, ci şi o investire a şamanului cu putere. Aşa cum orice deconspirare a teatralului pus în scenă de vraci aducea pierderea puterilor terapeutice prin neîncrederea publicului, există şi pacienţi care prezintă o oarecare rezistenţă la hipnoză sau la sugestie. Folosirea ca metodă terapeutică a simbolului culminează în tehnica psihanalitică, unde, în adevăratul sens al cuvântului, simbolul este utilizat pentru facilitarea drumului spre inconştient. Însăşi cabinetul lui Sigmund Freud, unde se desfăşurau consultaţiile şi şedinţele de terapie, era încărcat vizual cu diferite statui şi antichităţi, care evocau diferite perioade culturale din istoria omenirii şi care nu erau doar martori ai ideilor psihiatrului, ci şi facilitatori în travaliul analitic pentru pacienţi: „colecţia de obiecte vechi de care Freud s-a înconjurat toată viaţa nu a fost doar rezultatul curiozităţii şi al gustului său de colecţionar. Aceste obiecte spun: nu uita de lumea de dincolo. Termenul nu se referă la locul religios al morţilor şi al celor vii înainte de naştere, ci defineşte transmiterea cunoaşterii umane de-a lungul timpului. Această legătură şi aceste schimburi cu Antichitatea exprimă pentru Freud faptul că orice fiinţă poate fi gândită numai în relaţie cu un trecut imemorial”422. Simbolul devine o parte centrală a înţelegerii simptomelor şi viselor pacienţilor. Sensul ascuns în spatele simptomelor, prin gesturi şi compulsii încărcate de simbolism, sau semnificaţiile viselor, dincolo de credinţele populare, îşi demonstrează în scurt timp nu doar validitatea, ci şi puterea de sondare a inconştientului. Astfel, în opinia lui Freud, simbolurile 421 Ion Dafinoiu, Jenö László Vargha, op. cit., p. 51. 422 Pierre Babin, Sigmund Freud de la tragedie la psihanaliză, traducere de Irinel Antoniu, Bucureşti, Editura Univers, 2007, p. 72. 168 Antropologie şi comunicare interculturală sunt „traduceri fixe”, care pot contribui decisiv la procesul analitic: „ele ne permit în anumite condiţii să interpretăm un vis fără a-l mai chestiona pe visător, care oricum nu ştie să spună nimic despre simbol. Dacă vom cunoaşte simbolurile onirice uzuale şi în plus, persoana visătorului, situaţia în care el trăieşte şi impresiile după care a apărut visul, atunci suntem adesea în stare să interpretăm deja un vis, să îl traducem liber”423. Condiţiile speciale pe care le invocă Freud sunt cu adevărat importante, pentru că nu vor putea înlocui în procesul terapeutic dialogul sau metoda asociativă. Astfel, pentru optica psihanalizei „aria de cuprindere a lucrurilor care găsesc în vis reprezentare simbolică nu este foarte mare”424. Ca atare, printre reprezentările tipice care pot fi întâlnite cu aceeaşi semnificaţie, de cele mai multe ori a corpului uman, este casa. Raportarea anxioasă sau relaxată a visului la case, particularităţile de arhitectură şi de structură aduc detalii suplimentare în legătură cu semnificaţia visului. Dintre celelalte forme fixe întâlnite adesea în vis, psihanalistul recunoaşte părinţii, simbolizaţi de împărat şi împărăteasă, regi sau figuri care impun respect şi autoritate: „Naşterea găseşte aproape regulat o reprezentare printr-o relaţie cu apa; fie ne prăbuşim în apă, fie ieşim din apă, salvăm pe cineva din apă sau suntem salvaţi, [...] adică avem o relaţie maternă cu aceasta”425. Pe de altă parte, moartea se ascunde în activitatea onirică sub forma diferitelor călătorii, plecări sau aluzii la despărţire. Sexualitatea, punctul nevralgic care a rămas până astăzi tabu, în egală măsură în cadrul grupurilor conservatoare şi în cele deschise, face obiectul celor mai multe reprezentări simbolice. Pudoarea neîntreruptă şi tabuizarea sexualităţii umane în diferitele perioade istorice ar putea reprezenta însăşi argumentul suficient care să arate că importanţa pe care Freud a acordat-o acesteia nu a fost chiar exagerată. Mai mult, dovezile copleşitoare care au arătat, în nenumărate rânduri, că în publicitate sexul, reprezentat sau speculat, direct sau indirect, vinde cel mai bine produsele, contribuie ca argumente pentru studierea şi acceptarea rolului covârşitor jucat de sexualitate în istoria omenirii. 423 Sigmund Freud, Opere, vol. X, Introducere în psihanaliză, traducere din limba germană de Ondine Dascăliţa, Roxana Melnicu, Reiner Wilhelm, Bucureşti, Editura Trei, 2004, p. 149. 424 Ibidem, p. 150. 425 Ibidem, p. 151. 169 Călin-Horia Bârleanu Masculinitatea, de exemplu, poate fi identificată în activitatea onirică şi interpretată sau pusă într-o relaţie în funcţie de trăirile visătorului prin bastoane, umbrele, copaci, pumnale, săbii, reptile, pe când feminitatea se transformă în simboluri cum ar fi peşteri, gropi, vase, cutii, porţi sau uşi. Importanţa generală pe care psihanaliza o acordă simbolurilor nu se opreşte exclusiv la abordarea lui Sigmund Freud. Nevoia de simbol şi funcţia terapeutică pe care acesta o poate avea sunt şi în prezent speculate de analişti, adesea prin intermediul metaforei: „În toate ştiinţele, metaforele au o funcţie extraordinară în special în cazul descoperirilor, pentru că ele leagă ceea ce este cunoscut şi familiar de ceea ce este încă necunoscut şi străin”426, după cum, pe bună dreptate, apreciau psihanaliştii germani Helmut Thomä (1921-2013) şi Horst Kächele (n. 1944). Metafora face parte, în general, din registrul specific de abordare al psihoterapeuţilor, indiferent de tehnica aleasă; amintim, în acest sens, doar „metafora scărilor”, atât de importantă în hipnoza clinică, pentru adâncirea transei. Dincolo de cuvinte, se folosesc simboluri pentru a induce pacienţilor o stare potrivită abordării: „Aş dori acum să-ţi imaginezi că te afli în partea superioară a unei scări care conţine trepte speciale, trepte ale relaxării... şi, în timp ce trăieşti starea de relaxare în care te afli, poţi coborî prima treaptă a acestei scări speciale... şi acest prim pas te relaxează şi mai profund...”427. În acest context, este necesar să ne oprim atenţia, pentru scurt timp, şi asupra unei particularităţi pe care am mai întâlnit-o, în privinţa limbajului folosit de cel care urmăreşte sau administrează, sub o formă sau alta, terapia. Dincolo de metaforă, folosirea aceloraşi cuvinte, repetate pentru a adânci starea de transă a pacientului, seamănă cu modul în care şamanul foloseşte cuvintele în terapia sa prin „manipularea psihologică a organului”, aşa cum a numit-o Claude Lévi-Strauss în Antropologie structurală. Eficacitatea simbolică, un capitol esenţial în economia studiului antropologului francez, se referă la primul text magico-religios cunoscut omenirii: „Este vorba despre o lungă incantaţie, a cărei versiune indigenă are optsprezece pagini, cuprinzând 426 Helmut Thomä, Horst Kächele, Tratat de psihanaliză contemporană, vol. II, Practică, traducere din limba germană de Carmen Erena, Bucureşti, Editura Trei, 2000, p. 335. 427 Ion Dafinoiu, Jenö László Vargha, op. cit., p. 84. 170 Antropologie şi comunicare interculturală cinci sute treizeci şi cinci de versete”428. În afara conţinutului efectiv, lungimea deosebită a textului este justificată prin tehnica folosită de şamani în descrierea situaţiilor invocate în pregătirea pacientei: „este descrisă la început vizita moaşei la şaman: conversaţia bolnavei cu moaşa, apoi a acesteia cu şamanul este reprodusă de două ori, deoarece fiecare interlocutor repetă exact fraza celuilalt, înainte de a-i răspunde”429 (s.n.). Lévi-Strauss sugerează, în acest caz, că procedeul stilistic folosit, în general, în situaţii similare se explică, la popoarele care sunt limitate exclusiv la comunicarea orală, prin nevoia fixării informaţiilor în memorie. Nu doar cuvintele sunt repetate, în text, ci şi demersurile: „Moaşa face o raită prin colibă; moaşa caută mărgele; moaşa face o raită; moaşa pune un picior înaintea celuilalt; moaşa atinge pământul cu piciorul; moaşa pune celălalt picior înainte”430 Descrierile minuţioase se repetă pe tot parcursul textului, fiind reluate uneori în aceeaşi termeni, printr-o tehnică numită de Lévi-Strauss „filmare cu încetinitorul”, a cărei folosire se remarcă în special la începutul procedurii terapeutice: „totul se petrece ca şi cum oficiantul ar încerca să obţină ca bolnava, a cărei atenţie faţă de faptele reale este, fără îndoială, scăzută şi sensibilitatea exacerbată în urma suferinţei, să retrăiască în mod foarte precis şi foarte intens situaţia iniţială şi să perceapă mintal cele mai mici detalii ale ei”431. Uimesc aici nu doar consideraţiile psihologice făcute de Lévi-Strauss, cât mai ales faptul că populaţiile native, fără scriere, au intuit, probabil prin cel mai simplu şi mai anevoios proces de învăţare, „încercare – eroare”, că repetarea cuvintelor induce, similar procedurii hipnozei, o stare propice desfăşurării actului terapeutic. Dacă metafora este „limbajul inconştientului”432, simbolurile sunt cuvintele şi, ca urmare, „abordată în raport cu imaginaţia simbolică se afirmă că metafora permite evidenţierea 428 Claude Lévi-Strauss, Antropologia structurală, traducere din limba franceză de J. Pecher, Bucureşti, Editura Politică, 1978, p. 222. 429 Ibidem, p. 229. 430 Ibidem, p. 230. 431 Ibidem, p. 230-231. 432 Ion Dafinoiu, Jenö László Vargha, op. cit., p. 286. 171 Călin-Horia Bârleanu semnificaţiilor ocultate, inaccesibile raţionalităţii şi explicaţiei”433. Astfel, după cum arată unii psihologi, hipnoterapia uzează de exprimarea metaforică şi în construirea unor poveşti complexe, ceea ce aminteşte şi mai mult de textul invocat de Lévi-Strauss: „autorii utilizează termenii «poveste» şi «metaforă» ca fiind echivalenţi, metaforele pe care le propun implicând protagonişti, dezvoltări caracteriale, ingrediente dramatice, un fir narativ”434. Aşadar, se poate observa că textul prezentat de antropologul francez urmăreşte fidel indicaţiile specifice hipnozei clinice. Utilizarea simbolurilor şi a metaforelor în psihanaliză devine, în lumina unor asemenea informaţii, obligatorie, cu atât mai mult cu cât „metaforele reprezintă un stadiu intermediar pe calea către simbolizarea totală”435. Practica terapeutică a psihanalizei propune, poate mai mult ca alte curente psihologice din istorie, utilizarea simbolurilor. Diferenţa dintre metaforă şi simbol are, pentru practicieni, doar un sens gradual, în cazul metaforei atenţia fiind îndreptată spre cuvinte, în timp ce pentru simbol „se păstrează semnificaţia literală şi este actualizată referinţa” sau, altfel spus, „conştiinţa obiectului”436. A înţelege simbolul implică, automat, dincolo de reprezentarea încărcată afectiv, înţelegerea semnificaţiilor: în funcţie de informaţiile suplimentare furnizate de pacient, cuţitul poate simboliza agresivitatea sau masculinitatea, pe când, într-un cadru independent de psihanaliză, acelaşi obiect poate avea semnificaţii culinare, fără legătură cu încărcătura pe care o poartă în alte cazuri. Un exemplu de cum acţionează travaliul simbolismului – pentru că propunem această sintagmă pornind de la ipoteza freudiană a „travaliului visului” – găsim în Tratatul de psihanaliză contemporană: „domnul Artur Y nu se referă la copiii săi ca persoane [...], ei îi servesc drept simbol al neputinţei şi neajutorării. În trăire, şi în special în dimensiunile inconştiente, persoanele concrete nu sunt desigur despărţite de conţinutul simbolic de semnificaţii. În acest sens, pacientul se referă şi la copiii săi, şi nu numai la conţinutul simbolic de semnificaţii. Pentru a atinge însă pe termen lung o diferenţiere între simbol şi persoanele concrete, am plasat aici o negaţie pentru a-i permite pacientului o anumită distanţă”437. 433 Ion Dafinoiu, Jenö László Vargha, op. cit., p. 183. 434 Ibidem, p. 184. 435 Helmut Thomä, Horst Kächele, op. cit., p. 335. 436 Ibidem, p. 345. 437 Ibidem, p. 584-585. 172 Antropologie şi comunicare interculturală Constatăm că în simbol se poate vedea, de fapt, un adevărat proces, pe care atât colectivitatea, cât şi individul, îl adoptă inconştient. Procesul presupune travaliu, în maniera în care visul înseamnă, de fapt, o „muncă” suplimentară pentru aparatul psihic, de a formula metafore cu conţinut latent, care să ceară decriptare şi interpretare. Capacitatea omului de a simboliza s-a cizelat treptat, în evoluţia omenirii, înţelegerea şi complexitatea stimulilor contribuind în mod decisiv la apariţia unei dispoziţii pentru travaliul simbolic. În accepţiune psihanalitică, fără să numească „travaliu” o asemenea capacitate umană de a simboliza în afara visului, Sigmund Freud speculează, în Totem şi tabu, sentimentul de remuşcare încercat de copiii hoardei primitive după uciderea şi consumarea tatălui. Frica fiilor rebeli de cel care a guvernat suveran, rezervându-şi toate drepturile, este înlocuită, după ucidere, de sentimentele de libertate şi de satisfacţie, care se transformă curând, la rândul lor, în vinovăţie: „ca să scape de aceste trăiri, copiii hoardei au pus în mişcare un sistem de substituiri simbolice: tatăl a fost substituit de un animal sacru – acesta a devenit totemul hoardei”438. Partea manifestă şi latentă a visului reprezintă, pentru Freud, instanţele care compun activitatea onirică. Visul, aşa cum şi-l aminteşte visătorul, cu detalii adesea lipsite de logică, inexplicabile, corespunde unei părţi manifeste, pe când semnificaţiile simbolurilor şi ale acţiunilor din vis reprezintă partea latentă, cu adevărat importantă: „acel travaliu care transformă visul latent în cel manifest se numeşte travaliul visului. Travaliul care progresează în direcţie opusă, care doreşte să ajungă de la visul manifest la cel latent, este travaliul nostru de interpretare”439. Aşa cum orice vis ascunde semnificaţii profunde, simbolul poartă o serie de sensuri care depăşesc primul contact, de natură senzorială. Constituit de multe ori ca totem, simbolul a fost purtătorul unor semnificaţii importante pentru grupul de oameni, semnificaţii care aveau capacitatea să adune sau să risipească mulţimea, să o motiveze spre acţiune sau să o determine să-şi stăpânească energiile nelimitate. Deloc de neglijat este capacitatea umană de a înţelege anumite situaţii, astfel încât, 438 Mihai Coman, Introducere în antropologia culturală. Mitul şi ritul, Iaşi, Editura Polirom, 2008, p. 141. 439 Sigmund Freud, Opere, vol. X, Introducere în psihanaliză, traducere din limba germană de Ondine Dascăliţa, Roxana Melnicu, Reiner Wilhelm, Bucureşti, Editura Trei, 2004, p. 167. 173 Călin-Horia Bârleanu reduse la esenţialul lor, ele se adaptează şi încap într-o reprezentare care le poartă cu uşurinţă povestea, într-o figurină de lemn sau de os, de ceramică sau de bronz, cu forme dintre cele mai simple, ori într-o schiţă, literă sau semn. Ceea ce începe ca o poveste plină de semnificaţii îşi păstrează întregul conţinut prin travaliul simbolic pe care omul îl stăpâneşte, ca manifestare culturală şi câştig esenţial în procesul de comunicare. Detaliul şi descrierea, amănuntele şi pildele moralizatoare încap într-o unică reprezentare, recunoscută ca simbol. Particularităţile specifice travaliului visului, teoretizate de Sigmund Freud, pot fi adaptate, într-o oarecare măsură, şi noţiunii de „simbol”. Condensarea, care face ca partea manifestă să fie mai amplă, dar lipsită de conţinut, prin comparaţie cu partea latentă, îşi găseşte corespondentul tocmai în capacitatea simbolului de a cuprinde adevărate istorii, acceptate şi împărtăşite de grup. Deplasarea, ca etapă în travaliul visului, înlocuieşte elementele latente nu prin părţi similare, ci „prin ceva mai îndepărtat, deci printr-o aluzie”440. Transferul emoţiei sau al pulsiunii de la obiectul de origine la cel secundar, de substituţie, reprezintă un proces psihic inconştient, adesea „de substituire a impresiilor importante, a căror rememorare s-a lovit de o rezistenţă”441. Procesul apare nu doar în vis, ci şi în activitatea de zi cu zi a individului. Exemple concrete ne oferă literatura de specialitate: „un tată de familie, muştruluit de şeful său, la întoarcerea acasă se va lua de soţia sa sau de copil. În toate cazurile, deplasarea (sau activitatea substitutivă) permite reducerea tensiunii”442. Simbolul sau arhetipul ţapului ispăşitor pare să fie construit pe baza aceluiaşi principiu al deplasării. Iniţial în Orientul Mijlociu, un animal era selectat din turmă pentru a fi încărcat, simbolic, cu păcatele comunităţii şi apoi alungat în deşert, unde sacrificiul său ar fi adus eliberarea şi purificarea celor rămaşi în urmă. Pulsiunea specific umană de a proiecta sentimentele negative în exterior şi de a găsi vinovaţi pentru sacrificiu, deci purificarea sinelui sau a grupului, îşi găseşte corespondent într-o anecdotă invocată de Freud: „într-un sat era un potcovar, care 440 Sigmund Freud, op. cit., p. 170. 441 Élisabeth Roudinesco, Michel Plon, Dicţionar de psihanaliză, traducere din limba franceză de Matei Georgescu, Daniela Luca, Valentin Protopopescu, Genoveva Teleki, Bucureşti, Editura Trei, 2002, p. 194. 442 Norbert Sillamy, Dicţionar de Psihologie, p. 96. 174 Antropologie şi comunicare interculturală s-a făcut vinovat de o nelegiuire ce se pedepsea cu moartea. Tribunalul a hotărât că vina trebuie ispăşită; dar cum în sat nu era decât un singur potcovar şi acesta era deci indispensabil, în timp ce în acelaşi sat trăiau nu mai puţin de trei croitori, unul dintre ei a fost spânzurat în locul potcovarului”443. Cea de-a treia parte a travaliului visului reprezintă, în viziunea freudiană, „transpunerea gândurilor în imagini vizuale”444. Dificultatea este explicată printr-o analogie: „pentru a vă face o impresie despre dificultăţile ei, trebuie să vă imaginaţi că aţi preluat sarcina de a înlocui un articol politic de fond printr-o serie de ilustraţii, că aţi fost aşadar aruncaţi înapoi de la alfabet la scrierea cu ideograme”445. Cea de-a treia activitate a travaliului visului îşi găseşte corespondentul, poate cel mai uşor, în ceea ce am numit travaliul simbolului, antropologia identificând în totemism una dintre primele manifestări ale religiozităţii. Obiectul devine purtătorul şi generatorul gândurilor unui individ / grup, investit cu puteri supranaturale şi respectat, sărbătorit, ritualizat. Frica omenirii poate fi identificată în arhetipul botului devorator, teoretizat de Gilbert Durand446, ori în simbolul tunelului sau al labirintului, metafore pentru inconştient. În culturi despărţite de distanţe sau de timp, principalele manifestări ale afectivităţii umane şi-au găsit reprezentări simbolice sub diferite forme, astfel încât o paletă întreagă de trăiri se adaptează, fără să-şi piardă din conţinut, într-un spaţiu unic, numit simbol. 5.2. Reprezentări simbolice româneşti Spaţiul arhaic românesc, ca toate spaţiile în care manifestările culturale s-au păstrat, într-o formă sau alta, peste milenii, a conservat o serie complexă de rituri asociate diferitelor momente din viaţa colectivului, fără de care aceasta nu ar putea fi concepută. Pentru Homo sapiens contemporan, diversitatea şi multitudinea riturilor poate trece drept un exces de neînţeles – cu atât mai mult cu cât, pentru cei mai mulţi dintre noi, tradiţiile au fost modificate sau au dispărut complet. Noile generaţii 443 Sigmund Freud, Opere, vol. X, Introducere în psihanaliză, p. 171. 444 Ibidem. 445 Ibidem, p. 172. 446 Gilbert Durand, Structurile antropologice ale imaginarului, Bucureşti, Editura Univers, 1977, p. 83. 175 Călin-Horia Bârleanu europene, crescute exclusiv în prezenţa tehnologiilor şi a noilor media, privesc cu suspiciune, neîncredere şi amuzament ceea ce pentru generaţiile trecute reprezenta un registru unic de raportare la lume. Riturile asociate momentelor de tranziţie (naşterea, nunta, moartea) devin, în ochii celor care aud de ele pentru prima dată, adevărate comportamente deviante, de neînţeles. Cu toate acestea, din perspectiva celui care practică obiceiul, viaţa nu poate continua fără îndeplinirea acestuia, fără satisfacerea nevoii conservatoare de ordine. Dacă analizăm aceste fapte din perspectiva psihologiei ritualului, nu se pot invoca similitudini nici cu teoria psihanalitică a pulsiunii, nici cu nevoia compulsivă de a realiza gestual ceva, o cutumă – cu atât mai mult cu cât psihologia ritualului presupune un imperativ, în absenţa căruia indivizii nu ar putea trăi fără anxietate. Ca urmare, se cuvine să înţelegem că sentimentul de ordine şi de linişte, adus de ritual în colectivitate prin practicarea lui neîntreruptă, stă în relaţie directă cu nevoia specific umană de a controla universul şi energiile acestuia. Absenţa ritualului, de neimaginat pentru individul spaţiului arhaic, era asociată cu angoasa şi cu proiecţia gândurilor negative spre viitor. De exemplu, botezul este un moment puternic încărcat cu semnificaţii care se referă la viitorul şi la dezvoltarea copilului, în timpul botezului mama practicând milostenia în faţa bisericii, ei nefiindu-i permis accesul în lăcaşul de cult. Fiecare gest al naşilor sau al părinţilor este asociat modului în care se va dezvolta copilul, simbolurile fiind nelipsite din acest registru. Uitarea şi excluderea unor momente specifice diferitelor zone în care se practică tradiţia aduce nu doar sentimentul de culpabilitate, ci şi, adesea, culpabilizarea celor care au omis specificul local. Dacă, din grabă sau din neatenţie, o pereche de naşi a uitat să încalţe copilul, ei vor fi învinovăţiţi de ghinionul copilului, care nu are niciodată încălţări de calitate, la originea acestui ghinion aflându-se tocmai omisiunea îndatoririi de a oferi daruri şi de a încălţa copilul la botez. Literatura de profil, care studiază importanţa simbolurilor în spaţiul cultural românesc, este deosebit de bogată, specialiştii etnografi, dar şi antropologii americani manifestând un interes susţinut pentru universul ritualic românesc. Ritul presupune existenţa simbolurilor încărcate de semnificaţii şi, adesea, de tabu. Lumânările, legăturile din material textil, vasele de lut, oglinda, bradul, poarta sau uşa, cuţitul sau coasa, ursul sau capra, toate reprezintă purtători de semnificaţii sau, altfel spus, 176 Antropologie şi comunicare interculturală simboluri, în care membrii colectivităţii arhaice aşezau semnificaţii diverse, mituri sau poveşti relevante. În acest context deosebit de amplu, cercetătoarea Lucia Berdan (1942-2003) se numără printre specialiştii etnologi care au abordat universul ritualizat, plin de simboluri, specific românesc, într-o serie semnificativă de articole şi de studii. Astfel, în volumul Totemism românesc 447, autoarea propune o abordare aproape exhaustivă, din perspectivă calendaristică, a obiceiurilor populare româneşti. Procesul analitic al Luciei Berdan priveşte ritualul şi simbolul în relaţia lor cu sacrul şi profanul, cu momentele de trecere, nu întotdeauna ca viziune calendaristică, ci şi ca dezvoltare, ca evoluţie umană, individuală sau colectivă. În spaţiul tradiţional românesc, mărţişorul se numără printre cele mai cunoscute simboluri şi printre cele mai practicate ritualuri. Dincolo de interpretările diverse sau de semnificaţiile transmise din bătrâni, care nu se află totuşi în posesia adevăratelor semnificaţii, în ciuda experienţei şi a faptului că prin ei se păstrează majoritatea tradiţiilor, Lucia Berdan subliniază că simbolul trebuie pus în relaţie directă cu zeul Mars: „în vechime, luna martie, patronată de zeul Mars, era valorizată în calendarul roman ca început de an [...] şi tot romanii credeau că lumea s-a născut într-o zi de marţi”448. Mărţişorul este un simbol simplu, bicolor, în care se împletesc firul vieţii şi cel al morţii, purtat în unele zone până la apariţia primei luni noi. Renaşterea naturii era pusă pe acelaşi plan de determinare cu renaşterea omului, culorile reprezentând o evoluţie culturală. La origine, mărţişorul se împletea din fire de lână albă şi neagră şi „reprezenta, astfel, în simbolistica tradiţională, funia anului, care împletea zilele celor două mari anotimpuri, iarna şi vara, la rândul lor simboluri ale morţii şi ale vieţii, reînnoite ciclic”449. Albul şi-a început istoria în paleta cromatică a omenirii cu semnificaţii care aminteau de moarte sau de trecerea ritualică: „valorizată pozitiv, ea a devenit, apoi, culoarea iniţierii, a Noului, a curăţeniei (în sens fizic şi spiritual)”450. Negrul a fost interpretat în relaţie cu haosul, iar valorizarea negativă amintită de cercetătoarea ieşeană e singura care a făcut ca negrul să devină o culoare specifică morţii. Tranziţia spre roşu s-a făcut pe baza interpretărilor umane, 447 Lucia Berdan, Totemism românesc. Structuri mitice arhetipale în obiceiuri, ceremonialuri, credinţe, basme, Iaşi, Editura Universităţii „Al. I. Cuza”, 2001. 448 Ibidem, p. 24. 449 Ibidem, p. 26. 450 Ibidem. 177 Călin-Horia Bârleanu întrucât roşul „reprezenta culoarea fiinţei încâlcite în negurile lumii. Astfel este omul pe acest pământ, se spune în textele biblice”451. Fără ca mărţişorul să fie pus în relaţie cu darul, aşa cum este el teoretizat de Marcel Mauss, credem că similitudinile cu obiceiul kula / potlatch sunt demne de amintit. Dacă mărţişorul este, în acelaşi timp, simbol şi dar, Lucia Berdan subliniază obiceiul de a fi purtat în special cel dăruit: „numai acesta avea valoare de însemn sacru, simbol, pentru că dăruirea, în sistemul de semne şi simboluri, înseamnă schimb de semnificaţii, iar darul naşte daruri”452. Este exact filosofia obiceiului observat şi analizat de Mauss, în care darul care nu obligă sau nu supune social reprezintă o obligaţie şi o omogenizare socială, prin legarea unor relaţii simbolice. Volumul Totemism românesc surprinde şi relaţia dintre mărţişor şi alte simboluri animale, în primul rând mielul: „De vei vedea întâi primăvara miel alb, tot anul vei avea inimă bună; de vei vedea negru, inima îţi va fi neagră (credinţă din sudul Moldovei)”453. Era firesc ca oaia să intre între simbolurile specifice culturii, „Mielul Domnului” fiind una dintre emblemele importante ale creştinismului: „Ea apare cu predilecţie în Biserica apuseană, unde Agnus Dei – mielul purtând o cruce şi un steag, simbolizează triumful creştinismului şi învierea lui Iisus”454. Ceea ce românii numesc în mod tradiţional „zilele babelor” sau „zilele moşilor” nu sunt altceva decât structuri specifice cultului strămoşilor – aproape în acelaşi sens în care Freud propune, în Totem şi tabu, ipoteza apariţiei religiei: „cultul moşilor la români provine şi se perpetuează din cultul arhaic al strămoşilor totemici, deveniţi strămoşi de neam”455. Un alt exemplu de manifestare culturală ritualizată şi dusă până la profan este arhicunoscuta „păcăleală” de 1 aprilie, întâlnită atât în Europa, cât şi peste ocean. Lucia Berdan analizează, pe scurt, şi această simbolică zi cu origini europene, arhetipale: „printr-o ordonanţă a regelui Franţei, Carol al IX-lea, din 1563, s-a stabilit începutul anului la 1 aprilie (înainte anul începea în ziua de Paşti). Cadourilor şi felicitărilor tradiţionale de 451 Lucia Berdan, op. cit., p. 27. 452 Ibidem. 453 Ibidem. 454 Ivan Evseev, Enciclopedia simbolurilor religioase şi arhetipurilor culturale, Timişoara, Editura Învierea, 2007, p. 367. 455 Lucia Berdan, op. cit., p. 31. 178 Antropologie şi comunicare interculturală la vechea dată a începutului de an le-au luat locul cadouri simulate sau false mesaje, mistificări, ce au căpătat cu timpul chiar aspecte mai puţin civilizate (grosolane)”456. Studiul pune în evidenţă şi latura ludică, de joc, a păcălitului ca obicei, evidenţiind o mitologie profundă a sa. În acest context se cuvine să luăm în calcul, privind economia obiceiului de a păcăli la o anumită dată, nu numai conotaţiile sacre, ci şi pe cele de explorare. După cum am menţionat, jocul în rândul copiilor, la modul în care îl înţelegem astăzi, nu exista în comunităţile cu trăsături primitive. Totuşi, antropologii au identificat o serie de farse şi de glume naive, care stârneau râsul general, cu aplicabilitate în egală măsură infantilă şi matură. Astfel, privind lucrurile din perspectivă istorică şi filtrându-le prin literatura universală, vom observa că gluma, jocul şi păcăliciul ori bufonul s-au constituit în motive puternic încărcate simbolic, fiind, în general, încetăţenită ideea că marile adevăruri ale omenirii nu pot fi transmise şi acceptate decât prin intermediul glumei şi al râsului. Lucia Berdan identifică o serie de exemple care demonstrează că obiceiul păcălirii are valenţe mitice în riturile de trecere. Astfel, la masa de cumetrie din unele zone ale judeţului Botoşani, studiate şi de cercetătoare, moaşa obişnuia să ia o păpuşă de cârpe şi să păcălească participanţii, cărora „le zicea că are şi ea un copil de botezat, să-i puie un ban în căciuliţă”457. Obiceiul, ritualizat şi desprins, practic, de dorinţa de a păcăli cu adevărat, s-a redus la a provoca râsul pentru a binedispune, funcţia primară, de inducere în eroare, fiind înlocuită printr-una simbolică. Rituri similare celui practicat cu ocazia botezului pot fi identificate şi în ceremonialul nupţial: „viitoarea mireasă încerca să păcălească pe tânăr cu diferite glume, ca să-i încerce isteţimea”458. Un alt obicei practicat în spaţiul cultural românesc punea tânărul în situaţii-test, care dovedeau simbolic vrednicia viitorului soţ prin încercări care urmăreau păcălirea lui. La sosirea alaiului acasă la fată, un bărbat sau o bătrână se îmbrăca în rochie de mireasă şi pretindea că el / ea ar fi cea sortită mirelui. Imaginea lui Păcală stă ca exemplu elocvent pentru spaţiul românesc, arhetipul de tip trickster fiind un motiv cu valenţe civilizatoare sau malefice, des întâlnit în literatură şi în 456 Lucia Berdan, op. cit., p. 39. 457 Ibidem. 458 Ibidem, p. 40. 179 Călin-Horia Bârleanu conştiinţa colectivă – şi pentru că „înseamnă etimologiceşte «om infernal», vine din cuvântul slav vechi peklŭ, ce semnifică «infern»”459. Ivan Evseev vede în imaginea-simbol a lui Păcală un exemplu de individ răutăcios şi perfid, care poate stăpâni lumile animală, vegetală şi spirituală prin puterea pe care o are asupra necuratului. Mimând prostia sau, uneori, fiind natural naiv, personajul trece printr-o mulţime de situaţii, de multe ori cu scop moralizator, amintind de arta dramatică a Antichităţii: „privind faptele lui Păcală din unghiul eticii comunitare, constatăm că în prostia lui, aparentă sau reală, în năzdrăvăniile lui reprobabile se află o sentinţă morală a divinităţii [...], el pedepseşte îndeosebi pe oamenii răi”460. Menţionăm că spiritualitatea şi tradiţia specifice satului arhaic au suferit un pronunţat proces de pierdere a identităţii şi de demitizare, valorile şi simbolurile economice înlocuind simbolurile arhaice. Sistemele de credinţe şi particularităţile simbolice au fost înlocuite de mercantilism, fiind des întâlnit sistemul de gândire în care tinerii caută să meargă la cât mai multe nunţi şi cumetrii doar pentru a avea invitaţi la propria sărbătoare – cu toate că termenul de „sărbătoare”, având sensul de „tranziţie, trecere, taină” pare nepotrivit, în condiţiile în care singurul scop este adunarea unui număr cât mai mare de oameni care să contribuie financiar printr-un dar complet rupt de simbolism sau de vreo semnificaţie ancestrală. Efectul obţinut este totuşi similar celui teoretizat ideologic de Mauss: numărul mare de oameni (la sat participă aproape toată comunitatea, cel puţin în cazul nunţii), care contribuie cu „darul”, reprezentat de bani, se obligă reciproc la acelaşi gest, legând astfel relaţii prin necesitatea întoarcerii „darului”. Sărbătorile Pascale reprezintă un alt moment de tranziţie în care simbolul devine purtător de legende şi de mituri, cuvântul Paşte fiind în legătură cu un corespondent din ebraica veche: „cuvântul pesah [...] înseamnă trecere, fiind legat de episodul trecerii vechilor evrei, conduşi de Moise”461. În legătură cu Sfintele Paşti, studiul Luciei Berdan invocă, înainte de simbol şi de funcţia specială a acestuia în colectivitate, nevoia şi obligaţia oamenilor de a se purifica atât spiritual, cât şi trupeşte, prin post, spovedanie şi împărtăşanie. 459 Ivan Evseev, op. cit., p. 450. 460 Ibidem. 461 Lucia Berdan, op. cit., p. 46. 180 Antropologie şi comunicare interculturală În afara comportamentelor specifice, cunoscute, în general, mai puţin cunoscut este vechiul obicei românesc al spoveditului la copac. Obiceiul stătea în strânsă legătură cu procesul de transhumanţă, când „păstorul, aflat departe de casa sa, se roagă şi se spovedeşte la un copac, mestecând în gură muguri de brad, ori de salcie. El este încredinţat că dobândeşte, astfel, iertare, deoarece copacii, crede el, au suflet”462. Obiceiul era întâlnit şi în cazurile în care satele nu aveau biserică, situaţie frecventă în urmă cu cel puţin cincizeci de ani, caz în care copacul ales de oameni pentru spovedit era un prun. Pomii fructiferi, în special prunii, reprezintă un simbol de mare importanţă în spaţiul arhaic al satului românesc: „acest pom are o semnificaţie magică fiind implicat în riturile de trecere. Din el se făcea mai demult, în unele zone, pomul de Crăciun românesc (sub forma unei crengi împodobite, aşezată sub icoană); din el se mai face şi acum, în multe locuri, pomul de înmormântare, sub forma unei ramuri în care se agaţă pomenile”463. Bisericile din zonele rurale păstrează uneori şi astăzi asemenea pomi-simbol în curtea interioară, pentru a fi folosiţi în ritualul funerar. Poate cel mai cunoscut simbol asociat sărbătorilor de Paşti este oul. Regenerarea şi continuitatea sunt principalele semnificaţii ale acestuia, obiceiurile întâlnite şi studiate de etnografi fiind diferite de la o regiune la alta. Lucia Berdan aminteşte număratul ouălor, când femeile fac un inventar înainte de sărbătoare, repetând formule simbolice referitoare la ouă: „eu pun două, Domnul să-mi dea nouă”464. Copiii, în special fetele, în grupuri de până la douăsprezece, practică un obicei asemănător colindei: „ajunse în curtea unei gospodării, fetele lasă coşuleţele jos; o fetiţă rămâne lângă coşuleţe în timp ce celelalte, cântând o melodie, se mişcă în cerc sărind într-un picior. La terminarea cântecului gospodina casei vine cu un coş cu ouă crude pe care le împarte”465. În număr mai mic, băieţii practicau, tot în scopul de a aduna ouă, un ritual numit bozul. Semnificaţiile obiceiului amintesc de schimbul binecuvântare – alimente tradiţionale, specific colindului de la sărbătorile de iarnă, schimb de daruri simbolice menit să determine, magic, o perioadă de belşug şi un anotimp bogat. 462 Lucia Berdan, op. cit., p. 47. 463 Ibidem. 464 Ibidem, p. 51. 465 Ibidem, p. 52. 181 Călin-Horia Bârleanu Comportamentul uman şi deschiderea grupului prin socializarea pe care ritualul o presupune aveau, din perspectiva inconştientului colectiv, efecte asupra naturii, care s-ar fi comportat la fel cu membrii practicanţi. Vedem aici, exemplificate în comportamentele ritualizate din ţara noastră, determinarea magică şi contagiunea, despre care am discutat deja. Cu privire la oul vopsit, Ivan Evseev aminteşte că acesta era folosit, în ritualurile de fertilitate specifice Orientului antic466, ca simbol arhetipal al începutului, originii, permanenţei şi regenerării. Lucia Berdan confirmă şi susţine această teorie prin multiplele exemple în care oul este folosit ca simbol esenţial în tradiţiile ciclului familial. La prima scaldă a nou-născutului, de exemplu, se pune în apă şi un ou, pentru a simboliza sănătatea copilului şi bogăţia sau fertilitatea acestuia. Este, desigur, o modalitate – specifică gândirii magice – de a determina şi de a influenţa viitorul, chiar natura: „să fie sănătos şi rodos ca oul!”467. La fel, pentru a continua exemplele din ciclul familial, în cadrul unor obiceiuri specifice nunţii, „când mireasa vine la casa socrilor este aşezată în capul mesei împreună cu mirele şi trebuie să mănânce amândoi dintr-un ou, simbolizând unirea, traiul împreună, îndestularea şi speranţa de a avea copii”468. Chiar şi ritul funerar presupune utilizarea simbolului, în anumite zone din Moldova oul fiind folosit la baia rituală a decedatului, având valenţe de continuitate şi de reînviere. Obiceiurile din familie sunt completate, în studiul Luciei Berdan, de cele agrare. Oul este folosit într-o serie interesantă de comportamente magico-religioase specifice semănatului sau culesului roadelor, comportamente regăsite de cercetători la mai multe popoare, printre care finlandezii sau estonienii. A purta un ou în buzunar în timpul muncii la câmp sau a îngropa coji de ou în brazda lucrată sunt doar două exemple de încercări ale oamenilor spaţiului arhaic de a influenţa universul. Pentru perşi, egipteni, ruşi, dar şi în unele zone din Suedia sau chiar, cu două mii de ani înainte de Hristos, în China, oul vopsit dăruit reprezenta un mijloc de protecţie împotriva spiritelor rele, motiv pentru care se „obişnuia să se îngroape în curte, ori în casă, după uşă. Pământul însuşi s-ar scufunda, lumea s-ar prăpădi, dacă oamenii n-ar mai face ouă roşii”469. 466 Ivan Evseev, op. cit., p. 438. 467 Lucia Berdan, op. cit., p. 54. 468 Ibidem. 469 Ibidem, p. 55. 182 Antropologie şi comunicare interculturală Artur Gorovei aminteşte una dintre cele mai cunoscute legende din Bucovina, cu valoare şi de credinţă, în care personajul principal, Diavolul, este interesat să ştie dacă lumea mai păstrează obiceiurile colindului şi al încondeiatului ouălor; în caz contrar, va ieşi pentru a aduce suferinţă lumii. Vedem într-o asemenea credinţă, dincolo de metafora colectivă şi – poate – specifică grupului care încondeia ouă, o modalitate de a atrage atenţia asupra unui meşteşug vechi, pe care meşteşugarii l-au simţit dintotdeauna în primejdie. Faptul că oul încondeiat dispare sau îşi pierde motivele tradiţionale prin adoptarea unor motive care au un impact mai mare din raţiuni de marketing reprezintă, în definitiv, acelaşi lucru. Legendele care, pentru creştini, au transformat roşul în culoarea ouălor de Paşti se referă şi la noaptea Învierii lui Hristos, când, se spune, „toate ouăle din lume, până şi cele din cuiburile păsărilor, s-au înroşit”470. Dintre simbolurile specifice ouălor încondeiate considerate tradiţionale, reprezentări zoomorfe şi obiecte uzuale din gospodărie, Lucia Berdan le aminteşte pe cele mai importante: „soarele, luna, luceafărul, Steaua Ciobanului, Calea rătăcită, cloşca cu pui, leul, iepurele, peştele, şarpele, brâul Maicii Domnului, Carul”471. Pierderea acestor simboluri, chiar şi în rândul celor care expun, la târguri, ouă încondeiate, a dus la îndepărtarea de realitatea spirituală a satului, aşa cum era ea percepută de artiştii populari. Estomparea tradiţiilor şi – adesea în legătură cu ea – deplasarea populaţiei către oraş conduc artizanii şi meşterii populari pe căi cunoscute neiniţiaţilor, ei oferind simboluri care atrag vizual prin cromatică sau introducând în tematica motivelor reprezentări grafice moderne. Totuşi, indiferent de simbol, ouăle încondeiate nu se ciocnesc şi nici nu se dau de pomană, ele reprezentând, conform studiului Totemism românesc, chinurile Mântuitorului. Despre relaţia magică dintre ou şi viaţa celor care îl consumă sau îl încondeiază ori îl folosesc ritualic am discutat deja, credinţele fiind răspândite pe întreg teritoriul ţării noastre. Astfel, primul ou vopsit „trebuie mâncat cu coajă cu tot, pentru a fi sănătos şi frumos tot anul: «Frumos şi sănătos ca un ou roşu!» se spune la români”472. Acelaşi ou este folosit pentru a face 470 Lucia Berdan, op. cit., p. 56. 471 Ibidem, p. 56-57. 472 Ibidem, p. 57. 183 Călin-Horia Bârleanu semnul crucii pe fruntea membrilor familiei, ca binecuvântare, iar ştergarul folosit se utilizează în descântece sau în situaţia când boala îi atinge pe cei din casă. Lucia Berdan aminteşte şi faptul că ouăle roşii se pun adesea sub streaşina casei sau sub pragul uşii, pentru a îndepărta spiritele rele şi ghinionul, iar cojile nu trebuie aruncate ca şi cum ar fi resturi comune, ci în „locuri curate, în grădină, în jurul pomilor sau se dau pe ape curgătoare, pentru a vesti blajinii (pe cei din lumea de sub pământ) de venirea Paştelui”473. Cu toate că a fost publicat acum aproape opt decenii, în anul 1937, celebrul studiu realizat de folcloristul fălticenean Artur Gorovei, intitulat chiar Ouăle de Paşti, rămâne un reper în literatura etnografică de specialitate. Credinţa popoarelor atât în spirite pozitive, benefice, cât şi în spirite negative, periculoase, „s-a păstrat şi în ceea ce priveşte oul: din ou se poate naşte şi Diavol, dacă se îndeplinesc anumite practici”474. Binele şi răul coexistă, manifestarea lor fiind în legătură cu factorul uman. Exemplele culese cu minuţiozitate de Gorovei pot fi catalogate cel puţin ca fascinante: „Pretutindeni, la Români, este răspândită credinţa că din ou se poate naşte Spiriduşul, un fel de Drac minor. Oul părăsit se cloceşte 40 de zile subţioară, şi din el iese Spiriduşul. Sau: oul se poartă nouă zile, şi când iese cu învierea şi se cântă «Hristos a înviat», cel ce poartă oul zice «Şi al meu a înviat», şi iese Spiriduşul”475. Gorovei consideră că pe această linie psihologică, a conştiinţei că oul poate da naştere răului, s-a evoluat spre vopsirea lui în roşu, culoare simbol al focului protector şi purificator. Colecţia de credinţe adunate de cercetător a rămas, până astăzi, printre cele mai importante, cu atât mai mult cu cât, în mare parte, ele au dispărut. Pentru acest motiv, se cuvine să prezentăm, în continuare, chiar şi doar o parte dintre ele: „Ca să ferească roadele de piatră, podgorenii leagă primăvara viţe de vie cu salcie de la Florii, sau îngroapă un ou roşu în Vinerea Mare. [...] Mulţi săteni poartă la sine, în toate zilele, ca un amulet sfânt, şi apărător de duşmanii cei nevăzuţi, de la Paşti până la Ispas, un ou roşu, cu care au fost la biserică în ziua de Paşti. Pentru a alunga duhurile necurate din grajdurile vitelor, în 473 Lucia Berdan, op. cit., p. 57-58. 474 Artur Gorovei, Ouăle de Paşti. Studiu de Folklor, Bucureşti, Editura Academiei Române, 1937, p. 15. 475 Ibidem, p. 15-16. 184 Antropologie şi comunicare interculturală ziua de Paşti se lipeşte pe perete, lângă uşă, o balegă în care se pun, în Banat, coji de ouă roşii”476. Şi şarpele, simbol frecvent în încondeiat, are atât valenţe pozitive, cât şi, prin asociere cu scena biblică, negative. Folclorul românesc îi atribuie caracteristicile pozitive de paznic al uşilor şi de protector al familiei: „orice locuinţă îşi are şarpele ei, care este blând, nu muşcă, trăieşte în peretele casei, reprezentând norocul sau viaţa unora dintre membrii familiei [...], uciderea sa fiind considerată ca o nelegiuire”477. Originea oului roşu în tradiţia românească este încărcată de legende, fiecare în legătură cu diferite momente importante din viaţa lui Hristos. De pildă, Gorovei începe cu judeţul Mehedinţi, unde se spune că, în timp ce evreii Îl duseseră pe Iisus la Pilat, pentru a fi judecat, iar acesta a refuzat să condamne lipsa vreunei crime, pietrele aruncate de evrei asupra lui Iisus s-au transformat în ouă roşii. Şi în Ardeal poate fi întâlnită o credinţă similară. În alte părţi ale ţării circula o legendă mai detaliată: „pe când Simion mergea la câmp, având o pâne şi ouă albe în traistă, l-a ajuns Hristos ducându-şi crucea în spate. Simion i-a dus-o până la ogorul lui, de unde i-a dat-o înapoi lui Hristos. Mai pe urmă, punându-se la masă, n-a mai găsit ce avea, ci în loc a găsit pâne şi ouă roşii”478. În Bucovina, legenda ouălor roşii se foloseşte de simboluri din registrul alimentar, acuzatorii lui Hristos cerând, în batjocură, dovezi ale divinităţii lui Iisus, fie prin învierea unui cocoş sau a unui peşte gata preparat, fie prin înroşirea ouălor, ceea ce se şi întâmplă. În multe zone ale României şi ale Basarabiei există ideea că roşul este rezultat din sângele lui Iisus, credinţele inventariate de Gorovei fiind numeroase. Tabuul legat de consumul ouălor încondeiate sună, în Bucovina, astfel: „se spune că de Paşti să nu mănânci ou împestrit întâi, căci vezi şerpi peste an, aşa cum stă scrisoarea încolăcită”479. Prin intermediul oului, obiect simbolic purtător de mesaj, se urmăreşte viitorul: „oul roşu cu care te-ai împărtăşit în ziua de Paşti, îl păstrezi peste an, şi dacă în cursul anului se va sparge şi va face viermi, e semn că vei fi cu noroc. Dacă, din contra, se 476 Artur Gorovei, op. cit., p. 16-17. 477 Victor Simion, Imagini, legende, simboluri. Reprezentări zoomorfe în arta medievală românească, Bucureşti, Editura Fundaţiei Culturale Române, 2000, p. 112. 478 Artur Gorovei, op. cit., p. 20. 479 Ibidem, p. 32. 185 Călin-Horia Bârleanu păstrează bine, e semn că vei fi sec de noroc”480. O asemenea credinţă poate părea paradoxală, cu atât mai mult cu cât mentalul colectiv „modern” acceptă, în general, că viermii sunt reprezentări valorizate negativ. Aceştia sunt însă, în cazul de faţă, simboluri ale degradării naturale, benefice şi specifice lumii umane, asigurând procese spirituale, de reintegrare. Acelaşi motiv se regăseşte şi sub altă formă: „se opreşte, în ziua de Paşti, un ou roşu; se acopere cu o fâşie de ceară pe la mijloc, ca să se poată lega, şi apoi se atârnă în cuiu, în casă, şi la un an, la celălalt Paşti, se sparge. Dacă se găseşte cu viermi, cel ce l-a pus va fi om norocos; dacă nu va avea viermi, va fi fără noroc”481. Roşul, ca arhetip, este pus în relaţie istorică de alţi cercetători, chiar şi în sisteme religioase diferite: „mai important ni se pare a aminti că Talmudul confirma că, între cele şapte veşminte pe care urma să le îmbrace Mesia, a şaptea haină era roşie, ca o răzbunare contra Romei, ca un semn al Victoriei noii credinţe adoptată apoi de toată creştinătatea!”482. Calea rătăcită, un alt simbol care face parte dintre motivele tradiţionale în obiceiul încondeierii, este folosit ritual în cazuri speciale, în familii cu membri care au murit fără lumânare: „nu pot lua nimic în gură înainte de a împărtăşi de sufletele răposaţilor ouă roşii cu lumânări, care au fost aprinse în momentul când s-a înconjurat biserica cu Domnul Hristos (Epitaful). Cu această ocazie de obiceiu se împart ouă roşii pe care e desemnată «poteca rătăcită», căci această «potecă rătăcită» este simbolul drumului celui rătăcit, pe care orbecă, pe ceea lume, toţi cei care mor fără lumânare, ori fără lumina botezului”483. Psihologia pe care simbolul o implică este, adesea, şi de natură compensatorie. Evenimentele neprevăzute, accidentele şi omisiunile care apar în viaţa de familie reprezintă manifestarea unei dezordini care provoacă angoasă, liniştea fiind obţinută doar după folosirea ritualului şi a simbolului. Cu atât mai mult se urmăreşte ordinea universului, cu cât obiceiul are la origine credinţa că liniştea celor decedaţi, dar şi a celor rămaşi în viaţă, este în primejdie. Artur Gorovei studiază simbolistica oului şi relaţia lui cu mai toate domeniile vieţii tradiţionale din România, medicina 480 Artur Gorovei, op. cit., p. 32. 481 Ibidem, p. 34. 482 Ion-Horia Bîrleanu, Tradiţie şi tranziţie la est de Carpaţi, Iaşi, Editura Sedcom Libris, 2002, p. 113. 483 Artur Gorovei, op. cit., p. 33. 186 Antropologie şi comunicare interculturală populară reprezentând, asemenea şamanismului, una dintre ocupaţiile fundamentale ale satului arhaic. Regulile şamanului, interesat de cele mai multe ori de răsplată, sunt înlocuite însă prin respect şi atenţie faţă de simbolurile sacre: „strânge coji de ouă ce rămân pe cale, în ziua de Sfintele Paşti, că, Doamne! de multe leacuri sunt bune”484. Oul roşu, resturile care provin de la el, obiectele folosite la înroşit, linguri sau prosoape, apa în care se pune oul roşu devin purtătoare de semnificaţii pentru cei care le folosesc ritualic, în tratarea bolilor: „durere de dinţi, durere de urechi, de grumaz, de beşica cea rea, de roşeaţă, de tragăn, când se umflă pulpa la o vacă”485. Oamenii bolnăvicioşi folosesc mai multe zile oul roşu sau apa în care se pun ouă înroşite, „crezând că se vor rumeni la faţă ca ouăle roşii”486. Ciocnitul ouălor de Paşti, ca obicei, se încadrează perfect în registrul specific simbolurilor sau totemurilor, înconjurate de semnificaţii spirituale şi de reguli, dar asociate şi cu încălcarea şi consumarea lor rituală. Aşa cum regulile credinţelor totemice acceptau un consum al reprezentantului spiritual al grupului, oul roşu face obiectul multor credinţe asociate consumului său. Cutuma cere să se ciocnească exclusiv ouă roşii: „cu ouă albe să nu ciocneşti, că vei avea bube mari cât oul”487, este una dintre credinţele culese de Gorovei. Structura simbolului este relevantă pentru mentalul colectiv, oul având zone (sau: trăsături) cu rezonanţe specific umane: vârful e numit „cap”, partea opusă, „dos” sau, în Bucovina, „huscă”, iar părţile laterale, „coaste”. Fiind, în viziunea lui Gilbert Durand, un adevărat „centru paradisiac”, casa reprezintă un alt element transformat de mentalul arhaic în simbol cu valenţe şi cu trăsături umane. Pentru antropologul francez, între o grotă şi o locuinţă intimă există doar diferenţe de nuanţă, el făcând parte dintre adepţii teoriilor psihanalitice, în privinţa simbolurilor, mai ales a celor care văd în casă o reprezentare feminină, „în care soţia domneşte în comunicare directă cu solul familial”488. Aşa cum oul roşu îşi găseşte corespondent în corpul uman, camerele casei reprezintă organe: „atât beciul ventral, cât şi podul cervical au tocmai semnificaţia acestui antropomorfism microcosmic [...], ungherul în care se doarme, încăperea în care se pregăteşte 484 Artur Gorovei, op. cit., p. 38. 485 Ibidem. 486 Ibidem, p. 39. 487 Ibidem, p. 40. 488 Gilbert Durand, op. cit., p. 236-237. 187 Călin-Horia Bârleanu mâncarea, sufrageria [...], toate aceste elemente organice reclamă mai degrabă echivalente anatomice decât reverii arhitecturale. Casa e un dublu, o supradeterminare a personalităţii celui care locuieşte în ea”489. Sacralitatea casei tradiţionale este susţinută şi argumentată la noi de Dumitru Stan, autorul studiului Sociologia ruralului tradiţional românesc, care identifică o serie de funcţii care trebuie îndeplinite, esenţială fiind cea spirituală, „funcţia de apropiere a sacrului”490. Ciocnirea oului roşu tradiţional stă sub semnul regulilor, de exemplu în prima zi fiind permisă, în Bucovina, doar ciocnirea zonelor identice, cap cu cap. Gorovei inventariază şi o altă serie de obiceiuri, printre care „ciocnirea pe văzute” şi „pe nevăzute”: „Când îi «pe văzute», examinează cu băgare de seamă ouăle, să le vază, care mai tari sunt ca ale lor? Examinarea se face aşa, că se uită la formaţiunea oului, mai ales la cap [...] şi conjecturează la vârtoşia oului”491. Remarcăm în ritual o competiţie deschisă a ciocnirii, însă fără resentimente şi alte stări specifice, de altfel, concursului. A ciocni şi a mânca reprezintă reguli fundamentale pe teritoriul României, unde a existat şi credinţa că a mânca din oul roşu protejează călătorii, chiar dacă oul nu este încondeiat simbolic cu motivul specific al căii rătăcite: „trebuie să ciocneşti ca să nu te rătăceşti în pădure. Cine a ciocnit, dacă se rătăceşte, îl găsesc oamenii”492. Faptul că în unele zone ciocnitul ouălor se face în faţa bisericii (de unde şi o altă credinţă, că oamenii care au ciocnit se vor întâlni pe lumea cealaltă) sau că este prima interacţiune între gazdă şi oaspeţi ni se pare relevant şi deloc întâmplător, cu atât mai mult cu cât credinţa despre rătăcire s-a transmis peste generaţii. Gorovei aminteşte că în unele zone, între care şi Basarabia, oul spart este oferit celui cu care s-a ciocnit, sau este curăţat şi împărţit, pentru a fi mâncat de ambii participanţi. Nu putem ignora caracterul ritualului de socializare, ca facilitator în comunicare, păstrând o parte importantă din fenomenul darului, cercetat de Marcel Mauss. Gorovei observă şi denaturarea ritului – care, ca fenomen antropologic, interesează aproape la fel de mult ca obiceiul în sine: „Datina ca oul să fie dat aceluia care l-a spart, a născut, la unii oameni prea dornici de câştig, obiceiul de 489 Gilbert Durand, op. cit., p. 237. 490 Dumitru Stan, Sociologia ruralului tradiţional românesc, vol. I, Iaşi, Editura Universităţii „Alexandru Ioan Cuza”, 2001, p. 208. 491 Artur Gorovei, op. cit., p. 41. 492 Ibidem, p. 42. 188 Antropologie şi comunicare interculturală a-şi prepara anumite ouă tari, cu care să spargă ouăle obişnuite. Despre aceşti oameni «lacomi de câştig», apreciaţi rău de popor, se spune nu numai că se încarcă de păcate, dar că, pe cealaltă lume, ouăle astfel câştigate le vor mânca împuţite”493. Socializarea şi stabilirea legăturilor în grupul de oameni stă şi în atenţia lui Lévi-Strauss, care numeşte căutarea prieteniei prin reguli şi tradiţii care presupun daruri sau schimburi „principiul reciprocităţii”. Cu referire la o asemenea cutumă, filosoful şi antropologul polonez Georges-Hubert de Radkowski (1924-1987) sublinia că schimbul de daruri specific popoarelor primitive viza adesea femeile, considerate a fi bunurile cele mai preţioase: „pentru aceste popoare a nu fi prieten înseamnă a fi duşman, că darurile reciproce sunt un gaj al prieteniei”494. Interesantă este şi analiza capacităţii artiştilor de a înţelege cu adevărat natura motivelor utilizate în tehnica încondeierii, pentru a şti să explice semnificaţiile. Necunoaşterea acestora este confirmată de faptul că obiectele nu sunt pictate niciodată în întregime, copacii fiind reduşi la stilizări simbolice, iar animalele la părţi specifice, reprezentative. Părţile caracteristice fac parte din arta celor care pictează ouă: „dacă-i vorba de un arbor se desenează frunza”495. Peştii, pe de altă parte, sunt simboluri care nu au alte reprezentări specifice şi nu pot fi reduşi doar la o parte a lor fără a se pierde din capacitatea de a-i recunoaşte. Simbolizarea pare a fi o acţiune care cere nu doar o înţelegerea tridimensională a obiectului, specifică artelor plastice, ci şi a semnificaţiilor şi a funcţiilor multiple ale acestuia, prin reducerea sa la sinteză, fără a se pierde informaţia. Simbolul central al Sărbătorilor Pascale are, pentru unii români, şi proprietăţi magice, arătând adevărata natură a oamenilor. Gorovei inventariază şi o credinţă cu sens revelatoriu: „Omul mincinos nu poate roşi ouăle frumos, căci văpselele nu se prind de ouăle sale”496. Nu alegem un ton pesimist pentru a încheia scurta incursiune în semnificaţia şi rolul jucat de simbol în sărbătoarea românească, deşi Artur Gorovei propune o viziune rezervată în legătură cu viitorul oului roşu, punând „corupţia datinelor” într-o relaţie directă cu „civilizaţia oraşelor” şi cu influenţa exercitată de 493 Artur Gorovei, op. cit., p. 43. 494 Georges-Hubert de Radkowski, Antropologie Generală, traducere de Florin Ochiană, Timişoara, Editura Amarcord, 2000, p. 23. 495 Artur Gorovei, op. cit., p. 73. 496 Ibidem, p. 71. 189 Călin-Horia Bârleanu aceasta. „Corupţia” invocată se referă la îndepărtarea, prin adoptarea unor reprezentări împrumutate, de meşteşug şi de motivele tradiţionale: „corupţia cea mare este că s-au introdus şi la sate motive de ornamentaţie necunoscute mai înainte vreme de săteni, cari astăzi imită pe cei veniţi de prin oraşe, aducând cu ei un suflu străin, o limbă stricată şi obiceiuri care nu au nicio legătură cu datinele strămoşeşti”497. Faţă de cele relevate mai sus, se cuvine să amintim, în final, şi importanţa simbolului în comunicare din perspectiva teoretizată exemplar, la noi, de către Tudor Vianu, care susţine că inteligenţa omenească este cea care a determinat utilizarea simbolului: „inteligenţa omului recurge, în mod general, la simboluri, din pricina nevoii de comunicare. Orice comunicare este simbolică. Orice comunicare nu poate fi decât simbolică. Un conţinut mintal nu se poate transmite decât printr-un substitut al lui, printr-un simbol”498. Concluzia spre care merge istoricul şi criticul literar este aşadar că simbolul reprezintă o formă clară de comunicare. 497 Artur Gorovei, op. cit., p. 75. 498 Tudor Vianu, Postume. Istoria ideii de geniu. Simbolul artistic. Tezele unei filozofii a operei, Bucureşti, Editura Pentru Literatură Universală, 1966, p. 105. 190 Antropologie şi comunicare interculturală 6. Ritualuri şi sisteme de credinţe în România Sub toate formele sale de manifestare comportamentală, ritualul a reprezentat o constantă cu impact universal, adesea completată de un registru lingvistic specific. Ritul trebuie asociat dorinţei oamenilor de a controla universul, cu toate influenţele nefaste experimentate de generaţii de-a lungul secolelor şi transmise sub formă de credinţe şi de simboluri. Cea mai importantă abordare ştiinţifică a ritualului, cu efectele sale asupra comunicării, îi aparţine cercetătorului francez Pascal Lardellier (n. 1964), atât pentru relaţiile descoperite de acesta între antropologie, rit şi comunicare, cât şi pentru contribuţia însemnată adusă în conceptualizarea ritualurilor moderne. În opinia sa, mass-media lucrează cu simboluri şi cu reprezentări mitice menite să provoace reacţii de apropiere, apelând, de cele mai multe ori, la „cristalizarea identităţilor colective, prin exersarea unei funcţii sociale”499. Lardellier pune în evidenţă şi o serie importantă de similitudini între comunicare şi antropologie, în primul rând în legătură cu poziţia omului în faţa celuilalt, fie el asemănător sau diferit. Ambele discipline abordează importanţa şi natura legăturii sociale, simbolurile şi felul în care acestea sunt folosite şi structurile în care se organizează omenirea. Ştiinţele informării şi comunicarea cercetează modul în care interacţionează entităţile, prin fiinţe, semne sau lucruri, iar antropologia pune sub lupa cercetătorului faptele de comunicare prin excelenţă. Pentru autorul francez, comunicarea este, înainte de orice, „o experienţă antropologică fundamentală”500, prin iniţierea unui schimb cu celălalt – fără a invoca neapărat economicul relaţiei. Pascal Lardellier stabileşte, în Teoria legăturii ritualice, şi paternitatea expresiei „antropologia comunicării”, care, în opinia sa, „îi revine antropologului şi lingvistului american Dell Hymes. 499 Pascal Lardellier, Teoria legăturii ritualice. Antropologie şi comunicare, postfaţă de Alain Caillé, traducere de Valentina Pricopie, Bucureşti, Editura Tritonic, 2003, p. 36. 500 Ibidem, p. 38. 191 Călin-Horia Bârleanu Acesta propune, în anul 1967, să se investigheze în mod etnografic comportamentele, situaţiile, obiectele de studiu care sunt percepute în sânul unei comunităţi date, considerată ca având o valoare comunicativă”501. Ritul este adaptat de oameni în permanenţă, cu atât mai mult cu cât structurile umane amintesc de regimurile politice. Pascal Lardellier susţine şi argumentează nevoia, pulsiunea fiecărui regim politic, începând din momentul în care este instituit, de a crea ritualuri şi sărbători, cu scopul unic nu de a celebra, ci „de a metamorfoza societatea”. În România, exemplele sunt nenumărate, ele datând mai ales din perioada partidului unic, dinainte de 1989, când cuplul prezidenţial românesc era mereu asociat unor sărbători care frizau ridicolul, atât prin pregătirile menite să simbolizeze opulenţa, în contrast cu marile lipsuri ale societăţii urbane, cât şi prin manifestările sociale destinate transmiterii iubirii poporului spre cuplul prezidenţial. Şi astăzi, mişcările maselor şi revoltele, întâlnirile din Piaţa Constituţiei din Bucureşti sau din Piaţa Unirii din Iaşi stau adesea sub semnul politicii. Cel mai elocvent exemplu ar putea fi însă dorinţa unui preşedinte de a se întâlni periodic cu alegătorii, în procesul unui referendum de confirmare sau, de ce nu, chiar de suspendare. Prin urmare, contextul ritualic, luat în discuţie de cercetătorul francez, stabileşte un comportament specific ritului, adaptat modului în care ritualul comunică masei şi prin masa de oameni: „contextul ritualic este instituit prin texte normative (reguli protocolare, discursuri...) sau prin tradiţie? Principiul fundamental de lentoare [...] se impune participanţilor şi procesului în general, printr-o moderare a gesturilor şi a debitului verbal?”502 Altfel spus, o repeziciune a discursului, intonat cu o voce strigată, pătrunzătoare, va transmite grupului ascultător, caracterizat de freamăt şi de nerăbdare, o altă viteză de acţiune. Pe de altă parte, spre exemplu, ritualul prin care se marchează scurgerea câte unui an de la căderea bombei atomice la Hiroshima cere un discurs pe un ton rezervat, potrivit memoriei oamenilor care şi-au pierdut viaţa. Dimpotrivă, un discurs revoluţionar sau unul care invită spre mişcări de rezistenţă cere o cu totul altă tonalitate şi gestică. 501 Pascal Lardellier, op. cit., p. 39-40. 502 Ibidem, p. 76. 192 Antropologie şi comunicare interculturală În momentele de tranziţie sau de sărbătoare, ritualul religios presupune un exerciţiu de credinţă, având valenţe de comunicare cu sacrul, participanţii fiind „spect-actori”, prin faptul că asistă activ la ritual: „privirea lor, mai ales, produce memorie colectivă şi apartenenţă”503. Ar trebui ca acest exerciţiu spiritual, care naşte reacţii şi reflexe specifice, să nu facă obiectul gândirii speculative, dar spaţiul cultural românesc este cunoscut pentru vechimea sa şi pentru incidenţa acută a escrocheriilor care speculează tocmai exerciţiul de credinţă şi încrederea oamenilor. Nu reducem cele două trăiri la o naivitate copilărească, ceea ce ar fi o eroare fundamentală, ci punem în relaţie un sistem de viaţă şi de raportare la ea, prin credinţă, cu unul care s-a fundamentat făcând mii de victime, apelând la capacitatea exersată a românilor, încă dominaţi de o oarecare naivitate, de a crede. În acest context al prezentării unor situaţii specifice de manipulare, se cuvine să evidenţiem şi metodele „accidentul” şi „loverboy”, care nu au găsit nicăieri un teren mai fertil ca în estul Europei şi mai ales în România, unde istoria escrocheriilor are deja o vechime semnificativă. În anul 2014, Alin Găleată, purtător de cuvânt al Inspectoratului pentru Situaţii de Urgenţă Suceava şi realizator al unei rubrici în Revista pentru Patrie, atrăgea atenţia504 asupra fenomenului şi realiza un scurt istoric al metodei „accidentul”, cu exemple care sugerau că bătrânii ar putea reprezenta o categorie de risc în faţa infracţiunilor de acest gen. Sumele uriaşe depuse de victime în conturile celor care le câştigă încrederea au la bază un scenariu bine pus la punct şi regizat ca un ritual, „accidentul” fiind, iniţial, conceput sub forma câştigului unui premiu: „cel care suna şi îl anunţa pe câştigător de fericirea ce l-a «lovit» din senin, pretindea că îi face legătura cu directorul companiei şi cu alte persoane din conducere, pentru confirmarea premiului. Mai târziu, poliţiştii au descoperit că «vocile» reprezentanţilor firmei care acorda premiile, erau interpretate de către un singur infractor. Acesta avea talentul de a vorbi pe diferite tonalităţi, imitând o femeie, un om în vârstă cu voce gravă sau un tânăr jovial [...], astfel încât ascultătorul era convins că vorbeşte cu 503 Pascal Lardellier, op. cit., p. 78. 504 Alin Găleată, Omul cu o mie de voci, interceptat în detenţie, în „Revista pentru Patrie”, sau http://www.revistapentrupatrie.ro/index.php?option=com content &view=article&id=705:omul-cu-o-mie-de-voci-interceptat-in-detentie&catid=2:ac-tualitate&Itemid=52. 193 Călin-Horia Bârleanu mai multe persoane. Copleşit de atenţia acordată, păgubitul cădea uşor în plasă”505. Stima de sine scăzută, un exerciţiu important de credinţă, ar putea face din anumite persoane ţinte vulnerabile şi predispuse înşelătoriilor de acest fel. Mult cizelată, metoda s-a transformat, dincolo de abilităţile sau de talentele infractorilor, în cea mai răspândită escrocherie, care, în ciuda unei incidenţe scăzute a reuşitelor, a obţinut de la victime sume considerabile. Schimbarea necontenită a scenariilor, adaptarea lor la contextul unei deplasări importante de populaţie în Europa a deschis calea spre noi grupuri vulnerabile. Relaţia dintre ceea ce am numit „exerciţiul credinţei” şi vulnerabilitatea indivizilor se construieşte prin participarea psihologică la rit; ea presupune acceptarea regulilor ritualului şi „chiar prin constrângere, înseamnă de facto supunere şi apartenenţă”506. Ritul are capacitatea de a resuscita oamenii şi relaţiile dintre ei, exemplul oferit de Lardellier ca având o funcţie de adeziv social fiind victoriile Franţei la Cupa Mondială şi la Campionatul European. Cu efecte şi caracteristici de ritual, sărbătoarea generată de victoriile echipei franceze a produs o efervescenţă socială şi o „reafirmare a identităţii naţionale”, o „veselie ce a regenerat ţara, angrenând în acest elan zecile de milioane de persoane; reafirmându-şi, mai ales, conştiinţa lor de a exista împreună, «de a fi cu» şi de a fi mândri din această cauză”507. Existenţa împreună a indivizilor şi sentimentul de apartenenţă la grup au generat dintotdeauna o stare de siguranţă, care facilitează, de cele mai multe ori, atât evoluţia individuală, cât şi pe cea colectivă. După cum subliniază teoreticianul francez, „există mai mult decât o legătură verbală între cuvintele «comun», «comunitate» şi «comunicare»”508. Fără să fim adepţii definiţiilor, care au tendinţa mai degrabă de a limita, acceptăm propunerea autorului Teoriei legăturii ritualice de a vedea în ritual o acţiune prin care „oamenii se adresează altor oameni şi «nu neapărat» zeilor. Prin intermediul ritului, societăţile căutau în exterior ceva care lipsea din grup; se sărbătorea astfel grupul însuşi şi partea sa mistică”509. În ciuda funcţiei sale de adeziv social, ritul poate fi 505 Alin Găleată, art. cit., p. 7. 506 Pascal Lardellier, op. cit., p. 121. 507 Ibidem, p. 125. 508 Ibidem, p. 126. 509 Ibidem, p. 129. 194 Antropologie şi comunicare interculturală valorizat şi negativ, prin ceea ce Pascal Lardellier numea „violenţa simbolică şi adesea fizică, inerentă ritului”510. Încorsetarea în reguli şi tabuuri presupune şi o serie de pedepse, în general acceptate de oameni în cazul în care are loc o perturbare a ritului, fie chiar şi prin excludere. Fără îndoială, ritul este un proces de comunicare, dar poate fi, în acelaşi timp, şi „o cursă pentru gândire”. Prin urmare, manifestările publice, atât cele politice, cât şi cele religioase, se încadrează în categoria riturilor, toate având în comun un anumit tipar solemn de manifestare: „aceste rituri comunitare se fundamentează sistematic pe un context care teatralizează şi dramatizează raporturile sociale, caracterizate printr-o puternică idealizare”511. Eseistul francez atrage atenţia asupra funcţiei esenţiale a ritului, de a produce simbolicul şi de a instaura ordinea socială prin orice mijloace, inclusiv prin noile media, vârf de lance în domeniul ştiinţelor comunicării, printr-un „micro-ritualism inconştient”. Micro-sociologia reprezintă, pentru autorul invocat, calea cea mai eficientă de a analiza interacţiunea pe care o presupune apropierea în şi prin rit, prin posibilitatea pe care o oferă indivizilor de a se socializa. În egală măsură se pune în lumină importanţa etichetei şi a dorinţei de „a da bine”, împărtăşită, în general, de orice colectivitate. Pentru a domina un grup, crede Lardellier, în riturile de interacţiune cu grupul respectiv trebuie folosită o etichetă: „poporul nu crede într-o putere, chiar şi reală, dacă aceasta nu se manifestă şi printr-un demers exterior al monarhului. Pentru a crede, trebuie să vezi. Cu cât un prinţ se arată mai distant, cu atât mai mare va fi respectul pe care i-l va acorda sau arăta poporul”512. Aspectul îşi dovedeşte validitatea istoric, prin numeroase exemple de lideri, mai ales din spaţiul asiatic, care se arătau în public extrem de rar, fiind consideraţi şi adulaţi de popor ca trimişi ai lui Dumnezeu. A reduce ştiinţele informaţiei şi ale comunicării exclusiv la procesul de comunicare reprezintă, din perspectiva legăturii ritualice, o eroare fundamentală, deoarece demersul porneşte de la premise false, care nu ar permite o cercetare şi o cunoaştere amănunţită a disciplinei. Mass-media îşi îndeplineşte excelent scopul de a prelungi, uneori până la profanare, ritul. Lardellier 510 Pascal Lardellier, op. cit., p. 166. 511 Ibidem, p. 19. 512 Ibidem, p. 44. 195 Călin-Horia Bârleanu face referire la marile dezbateri politice, preluate de televiziuni, de radio şi de presa scrisă, urmărite pe internet şi reluate adesea până la epuizarea subiectului. Alegerile prezidenţiale din România anului 2014 au făcut obiectul unui exemplu concret, întâlnirea şi dezbaterea dintre principalii candidaţi devenind, dincolo de concurenţa dintre televiziuni, un subiect de interes naţional. Astfel de dezbateri sunt preluate integral de posturile de televiziune, prin „retransmisiile ritualice care le prelungesc, având un caracter dacă nu obligatoriu, măcar obligat”513. Mai mult, şi transmiterea slujbelor religioase la televizor a facilitat abordarea ritualică a mass-mediei şi, implicit, raportarea oamenilor la televizor ca la un obiect specific ritului. După cum constată Lardellier, pelerinajul nu mai cere prezenţa omului pe drum, mass-media oferind acelaşi registru de trăire afectivă prin dramatizarea evenimentelor retransmise. Idealizarea pe care o presupune ritul este pusă în paralel cu „sindromul Potemkin”, legat de dorinţa Ecaterinei a II-a a Rusiei de a descoperi adevărata viaţă a imperiului, motiv pentru care porneşte într-o amplă călătorie prin Rusia, alături de ministrul Potemkin, care se îngrijea – desigur, fără ca suverana să ştie – ca satele prin care trec să fie înfrumuseţate, iar foamea care stăpânea peisajul să fie înlocuită cu o aparenţă specifică fericirii, confirmându-se, în acest mod, că „prioritatea face ca ceea ce vedem să fie şi ceea ce percepem”514. Sindromul s-a manifestat din plin şi în spaţiul cultural românesc, cu ocazia ceremoniilor de întâmpinare organizate la vizitele cuplului Ceauşescu în oraşele ţării. Copiii erau îmbrăcaţi special şi pregătiţi să-l întâmpine pe preşedintele statului, într-o manieră similară celei din Rusia. Străzile pe care trecea coloana oficială erau supuse urgent unor lucrări de îmbunătăţire – obiceiul continuând, în mod paradoxal, şi după Revoluţie, nefiind aşadar limitat doar la perioada regimului comunist: astfel, în municipiul Iaşi au avut loc lucrări pe un sector de drum care făcea legătura spre una dintre bisericile care trebuiau inaugurate prin slujba de sfinţire, evenimentul fiind condus de ÎPS Daniel, la vremea respectivă mitropolit al Moldovei. Drumul a fost reparat cu doar câteva zile înainte de eveniment, coincidenţa fiind prea mare pentru a nu fi invocată aici. Cu ocazia vizitelor lui Ceauşescu, energiile consumate pentru a da acelor momente un aspect specific ritului erau 513 Pascal Lardellier, op. cit., p. 135. 514 Ibidem, p. 165. 196 Antropologie şi comunicare interculturală uriaşe. În zona livezilor din Bucium, la ieşirea din oraşul Iaşi, din pricina unui an rău pentru horticultură, merii nu au avut rod, dar mobilizarea în acest caz a fost exemplară, pentru a prinde cu sârmă de crengile copacilor – nimic altceva decât – mere. Pe traseul coloanei oficiale, faţadele blocurilor erau renovate, iar oamenii erau obligaţi să se alinieze pe marginea drumului, pentru a face din mână cuplului venit să viziteze oraşul. Miliţia era cea care asigura ordinea şi manifestarea ritualică specifică, de fericire şi de adoraţie, cu ajutorul legendarilor „securişti”, cunoscuţi sau anonimi, îmbrăcaţi „în civil”, care urmăreau din mulţime comportamentul de grup sau individual al celor obligaţi să fie prezenţi la astfel de momente. Reflexele pe care românii le-au păstrat şi după Revoluţie nu fac altceva decât să arate puterea obişnuinţei, a obiceiului şi a ritului. Celebrele „cozi” şi busculada specifică anilor ’80, când se stătea la cozi interminabile pentru făină, zahăr, ulei, pâine, carne (sub forma unor picioare ori aripi de găină, numite „tacâmuri”, sau a picioarelor de porc, numite în batjocură „adidaşi”), lapte sau diferite fructe exotice (banane, portocale etc.), care se comercializau, de regulă, doar înainte de Revelion, îşi găsesc un corespondent modern, actual, în cozile uriaşe formate cu ocazia diferitelor oferte promoţionale sau a inaugurării de noi magazine. Deoarece sărăcia constituie, fără îndoială, un indicator specific ambelor perioade, şi cea trecută, şi cea actuală, şi „plăţile informale”, cunoscute mai bine sub denumirea de „şpagă”, „mită” sau „bacşiş”, reprezintă tot comportamente care şi-au stabilit validitatea şi eficienţa socială în perioada comunismului. „Şpaga” poate fi speculată ca filosofie şi prin logica antropologică a darului, despre care am mai vorbit. Comunicarea nonverbală îşi găseşte un echivalent în cazul ritului prin importanţa corporalităţii: „fără a putea fi reduse la unica lor dimensiune spectaculară şi teatrală, gesturile ceremoniale, codificate prin însăşi natura lor, produc efecte profunde asupra actorilor lor”515. Ceea ce Lardellier numeşte „principiu al ritului” poate sta ca echivalent perfect pentru codul folosit în procesul de comunicare. A se comunica devine deodată un fenomen important în procesul comunicării, imaginea sinelui, transmisă celorlalţi actori ritualici, reprezentând „prin extensie şi onorarea lor şi a instituţiilor pe care le reprezintă”516. 515 Pascal Lardellier, op. cit., p. 93. 516 Ibidem, p. 115. 197 Călin-Horia Bârleanu Mai mult chiar: de fiecare dată când, prin accidente sau acţiuni conştiente – şi cu atât mai condamnabile – un profesor, un medic sau un poliţist devin exemple negative, suprageneralizarea este cea care face ca întreaga categorie, adică breasla, să sufere un prejudiciu de imagine. Elementele nonverbale ale ritului sunt completate de Pascal Lardellier cu analiza importanţei spaţiului. Acesta preia sintagma „dispozitiv ritualic” şi o supune analizei din perspectiva procesului de comunicare: „acest dispozitiv ritualic este reprezentat de covoare (celebrele covoare roşii protocolare), de bariere, de garduri care delimitează spaţiul”517. Ritul presupune şi o serie de tehnici de expunere, care folosesc scări şi tribune, tot pentru a delimita spaţiul celui care ţine discursul şi pentru a-l impune pe acesta în atenţia publicului. Profesorul Mihai Coman reuneşte, în lucrarea Introducere în antropologia culturală. Mitul şi ritul, câteva dintre cele mai eficiente clasificări ale ritului. Una dintre primele tipologii invocate se referă la riturile tehnologice, puse în legătură cu un anumit control asupra naturii. O subspecie a acestei categorii este divinaţia, interesul oamenilor în legătură cu viitorul, o alta fiind riturile de intensificare, care privesc „obţinerea unor cantităţi mai mari de produse alimentare”518, şi riturile de protejare prin diferite comportamente, menite să-i ţină pe oameni la adăpost de vitregiile naturii. Conform aceluiaşi autor, riturile mai pot fi terapeutice şi antiterapeutice, cu pretenţia de a influenţa oamenii, şi ideologice, care privesc, în principal, echilibrul general al grupului. Această categorie are o serie de subtipuri, specifice tuturor civilizaţiilor, riturile ideologice constituind adesea manifestarea specifică riturilor de trecere sau de intensificare, „asigurând adeziunea oamenilor la normele şi valorile sociale”519, a tabuurilor, prin interdicţii şi prin obligaţii, şi a riturilor de rebeliune, „care oferă forme ceremoniale de eliberare de tensiune şi de consumare simbolică a nemulţumirilor şi a rebeliunii”520. Ne atrage atenţia această ultimă particularitate a ritului, de rebeliune, asupra căreia vom reveni. Riturile de salvare urmăresc refacerea echilibrului, adesea individual. Reţinem şi aici mai multe subtipuri: de posesiune, care privesc eliberarea de sub puterea 517 Pascal Lardellier, op. cit., p. 83. 518 Mihai Coman, op. cit., p. 50. 519 Ibidem, p. 51. 520 Ibidem. 198 Antropologie şi comunicare interculturală unor spirite malefice, de asumare „a unei alte identităţi521 (şamanism)”522 şi experienţele mistice. La final rămân riturile generale de revitalizare, concepute, în special, pentru protejarea unei identităţi colective. Spaţiul tradiţional românesc este marcat de existenţa a sute de obiceiuri, care se încadrează cel puţin într-una dintre categoriile invocate de Mihai Coman, riturile de rebeliune fiind, fără îndoială, de un interes socio-psihologic deosebit. Rebeliunea poate fi identificată sub formă de comunicare ritualică a indivizilor cu alţi indivizi, cu sinele sau cu instanţele superioare, adică statul. Manifestările care permit, ca o supapă, eliberarea tensiunilor şi a nemulţumirilor se încadrează, de multe ori, prin adaptare şi canalizare, în context sportiv. Din păcate, absenţa riturilor specifice, care să permită exprimarea stării de frustrare, prezente parţial şi în curs de dispariţie la sat, face ca individul, singur sau în grup, să nu-şi mai poată manifesta nemulţumirea. Din ce motive se ajunge atât de repede, pe stadioane, la conflict deschis, iar unele adunări ori proteste care încep paşnic evoluează spre adevărate lupte de stradă? În contextul morbidităţii specifice lui Homo sapiens, funcţia cathartică a protestului nu ar trebui respinsă din start. Manifestările pline de energie, specifice carnavalului, momentelor de trecere dintre ani, permit omului să defuleze şi să manifeste o parte din trăirile care i-au provocat neplăceri în trecut. Încercarea de a acoperi frustrarea, acolo unde nu se găseşte o soluţie, prin reguli de conduită şi moralitate, nu se poate încheia decât în manifestări patologice sau în izbucniri nervoase nepotrivite. Nu propunem şi nici nu milităm pentru acceptarea socială a agresivităţii, ci încercăm să aruncăm un plus de lumină asupra caracterului agresiv, morbid al secolului în care trăim. 521 Asumarea unei noi identităţi poate fi privită şi prin prisma obiceiului întâlnit în cazurile copiilor bolnăvicioşi. În spaţiul arhaic românesc, atunci când un copil se îmbolnăvea, astfel încât viaţa sa era în pericol, se practica un ritual de „vânzare” simbolică a copilului pe geam sau de „pierdere” pe uliţă. Noua mamă, o femeie fertilă, care dăduse naştere unor copii sănătoşi, schimba numele copilului „cumpărat” sau „găsit”, astfel încât se credea că spiritul bolii, ghinionul, nu-l mai putea găsi. Satele din Moldova şi din Bucovina sunt pline de oameni care ştiu asemenea poveşti, de unde şi o altă credinţă a mamelor care au procedat astfel: că, de fapt, copiii „vânduţi” au zeci de fraţi, prin incidenţa mare a ritului şi prin implicarea, de cele mai multe ori, a întregii comunităţi. „Frăţia ritualică” ar putea însemna, în cazul de faţă, legătura simbolică, permanentă, stabilită între două entităţi prin intermediul unui rit de salvare. 522 Mihai Coman, op. cit., p. 51. 199 Călin-Horia Bârleanu Nu s-a efectuat încă, din păcate, nicio cercetare în localitatea Ruginoasa, jud. Iaşi, care să elucideze efectul celebrei bătăi ritualice asupra relaţiilor dintre indivizii din comunitatea implicată. La fiecare sfârşit de an, pe data de 31 decembrie, comuna Ruginoasa este caracterizată de un adevărat freamăt al pregătirilor. Flăcăii din vale şi cei din deal se unesc în două tabere, „Vălenii” şi „Delenii”, se maschează folosind forme rotunde, generoase, din materiale rezistente, acoperite cu blană de oaie, se „înarmează” cu câte un ciomag lung şi se pregătesc de bătaie. Oricine a asistat la ritual ştie că nu poate fi descris decât prin cuvinte care denotă energie, zgomot, violenţă, haos. Întreaga comunitate se opreşte din activitate pentru a asista la obicei, femei, copii şi bătrâni, fără a interveni sub nicio formă între cele două tabere simbolice. Se consideră că anul nou luptă cu cel vechi, conflictul organizat neavând continuări bazate pe resentimente sau pe nemulţumiri. Măştile reprezintă un simbol păgân, reprezentare a timpului, dar şi un factor de protecţie esenţial în lupta ritualică dintre cele două tabere, care luptă pentru supremaţie în anul care vine, precum şi pentru dreptul de a curta fetele, excluzându-i pe ceilalţi. Asocierea cu blana de animal poate simboliza şi o depăşire a condiţiei umane, ceea ce ar aduce o libertate de expresie şi de comportament. Din perspectiva unui asemenea scenariu, probabil denaturat, de-a lungul timpului, de interpretările oamenilor, manifestarea se încadrează totuşi perfect în fondul comportamental ritualic de a dobândi superioritate asupra celorlalţi şi, ca urmare, de a avea acces la femei. Ipotezele lui Freud din Totem şi tabu găsesc, la mult timp după cele formulate de Darwin ca urmare a analogiilor cu universul animal, un argument nesperat. Din perspectiva antropologiei, veşnicul spirit de competiţie al bărbaţilor (vezi şi manifestările sportive de amploare, dedicate în principal acestora) ascunde cu siguranţă o astfel de intenţie, identificată chiar de primii antropologi. La adăpostul unei măşti bine confecţionate, purtătorul se poate aventura în luptă, lovind de la distanţă, cu ciomagul (care se impune de la sine, prin dimensiuni mari), şi primind inevitabil alte lovituri. Simbolismul ordine vs. haos nu trebuie pierdut din vedere, zgomotul şi îngrămădeala rezultată reprezentând haosul mitic al începuturilor. Bătaia se încheie cu retragerea unei tabere, accidentele fiind frecvente, cu atât mai mult cu cât, în ajun de sărbătoare, flăcăii beau adesea băuturi alcoolice, tradiţionale. 200 Antropologie şi comunicare interculturală Energia specifică acestui obicei, considerat de către mass-media a fi „barbar”, aminteşte şi de o revitalizare a societăţii, inclusiv a celor care nu participă activ la confruntare. Resentimentele şi frustrările oraşului sunt, de multe ori, hiperbolizate de lumea satului, unde relaţiile trebuie să fie de înţelegere şi de toleranţă, ascunderea chipului sub mască fiind o modalitate terapeutică de a rezolva, prin metode primare de manifestare, conflictele apărute peste an. Semnificaţiile în planul comunicării sunt complexe, chiar dacă „cele spuse” sunt adesea exclusiv îndemnuri la luptă sau înjurături: „comportamentul violent nu trebuie judecat prin prisma normelor de conduită cotidiene, pentru că ne aflăm în timpul sacru al sărbătorii, valorizat ca un timp excepţional, ieşit din comun şi justificat numai pentru perioada respectivă”523. În opinia Luciei Berdan, prototipul de flăcău care participă la ritual reprezintă, de fapt, vigoarea întregii comunităţi, ca o garanţie pentru viitorul an. Intervenţia forţelor de ordine a făcut ca obiceiul să dispară după anul 2010, la un moment dat cetele de mascaţi intrând în conflict direct cu jandarmii sosiţi să se asigure că nimeni nu se va mai bate în localitate. Cercetătoarea ieşeană a condamnat o asemenea interpretare a ritualului, care ar trebui „să stârnească îngrijorarea asupra felului cum au fost şcoliţi aceşti reprezentanţi ai societăţii civile”524. Intervenţia brutală a forţelor de ordine a dus, inevitabil, la o direcţionare greşită a energiilor acumulate, obişnuite şi pregătite să se manifeste într-un cadru specific, de sărbătoare ritualică, în care excesul este firesc şi uneori chiar încurajat. A clasifica ritualurile reprezintă, după cum susţine Mihai Coman, o sarcină dificilă, nicio abordare în această direcţie neputând ridica pretenţia de a acoperi întreaga gamă de manifestări tradiţionale. Fără să punem în relaţie directă obiceiul de la Ruginoasa cu cel al carnavalului, pe care îl analizează pe larg Mihai Coman, considerăm că o bună parte dintre trăsăturile carnavalului se regăsesc şi în manifestarea din localitatea ieşeană. Astfel, profesorul Coman preia o parte dintre cele mai importante definiţii date carnavalului, considerat, în principal, un eveniment popular, încărcat de „ireverenţă, joc şi exces de mâncare, băutură, sex”525, care duce invariabil spre masive 523 Lucia Berdan, Mitologia cuvintelor, Iaşi, Editura Universităţii „Alexandru Ioan Cuza”, 2003, p. 127. 524 Ibidem, p. 128. 525 Mihai Coman, op. cit., p. 222. 201 Călin-Horia Bârleanu procesiuni stradale, incluzând indivizi mascaţi, asociaţi cu zgomotul puternic şi cu dansurile extatice. Carnavalul este privit de antropologi ca un moment disruptiv, în care comportamentul devine un simbol pentru haos: „el aduce şi alte încălcări ale regulilor sociale, iar promiscuitatea sexuală şi violenţa stradală [...] reprezintă ocazia deghizării şi procesiunilor cu măşti”526. Bătaia ritualică de la Ruginoasa a reprezentat, din multe puncte de vedere, un obicei care a rezistat neobişnuit de mult, în ciuda presiunilor crescânde exercitate de mass-media, care nu avea cum să-i înţeleagă semnificaţiile, dincolo de violenţa ritului. Mihai Coman remarcă acelaşi efect la nivelul omenirii, în general, prin impunerea unor structuri sociale şi a unor norme caracterizate prin moderaţie şi linişte. Procesul de „domesticire a carnavalului” se dovedeşte ireversibil, prin interzicerea manifestărilor violente, fie de limbaj, fie fizice, a măştilor şi, implicit, a confruntărilor. Un alt motiv pentru care susţinem că la Ruginoasa se desfăşura, de fapt, un carnaval, este acela că mai toate definiţiile şi încercările de a explica fenomenul – asociat, de regulă, cu fenomenul similar din Brazilia – amintesc că în carnaval nu există un zeu-simbol, patron sau autoritate restrictivă. Carnavalul aparţine, încă din cele mai vechi timpuri, exclusiv poporului. O altă trăsătură importantă a carnavalului poate fi identificată şi în cazul tradiţiei de la Ruginoasa: „cadrul sărbătoresc al carnavalului şi statutul simbolic al măştii, pe de altă parte, favorizează gesturile şi formulele ireverenţioase; masca ascunde omul şi revelează un zeu sau un personaj”527. Analiza funcţiilor pe care carnavalul le îndeplineşte arată că acesta poate reprezenta fie un mecanism care „exprimă, camuflează şi uşurează conflictele structurale fundamentale dintre stat şi cetăţean”528, fie „o expresie a luptei de clasă şi a conflictelor sociale”529. O formă specială de carnaval a fost numită de cercetători charivari, obicei care presupune haosul prin excelenţă, sugerat de zgomotul cât mai puternic. Cu spirit analitic, Mihai Coman încearcă să încadreze ritul, performat doar de bărbaţii tineri, organizaţi în grupuri, ale căror reguli proprii, specifice sărbătorii, nu pot fi contestate de nimeni, întocmai ca la Ruginoasa. 526 Mihai Coman, op. cit., p. 223. 527 Ibidem, p. 229. 528 Ibidem, p. 234-235. 529 Ibidem, p. 235. 202 Antropologie şi comunicare interculturală Charivari se organizează în cazurile unui derapaj de la conduita acceptată de grupul social, motiv pentru care manifestarea lui se face în spaţiul public, cu pedepsirea individului deviant: „manifestările grupului sunt excesiv de zgomotoase, limbajul este agresiv şi licenţios, iar acţiunile sunt violente”530. Participanţii se „înarmează”, de această dată, nu cu ciomege, ci cu obiecte care fac cât mai mult zgomot. Deşi nu porneşte ca un rit de rebeliune, manifestarea are trăsăturile acestuia. Studiul lui Mihai Coman descrie un ritual de rebeliune neobişnuit, practicat în sud-estul Africii, ritual de contestare a puterii printr-o exprimare controlată a nemulţumirilor şi a frustrărilor, care permitea nu doar eliberarea tensiunilor fireşti rezultate din dinamica socială, ci şi menţinerea ordinii pe termen mediu şi lung. Obiceiul ncwala consta din două părţi, a doua de o amploare mai mare, generală. La prima parte participau doar apropiaţii regelui, care cântau versuri de condamnare a liderului şi încercau să-i arate cât de urât era de popor. Ceremonialul se încheia cu intervenţia unui preot şi, simbolic, cu gesturile dramatice ale regelui, care lăsa în spate vechea epocă şi începea un nou ciclu. La partea mai amplă participa toată comunitatea, tocmai pentru a nu lăsa niciun individ sub tensiunea frustrării şi a nemulţumirii generate, voit sau întâmplător, de rege. Redus, practic, la condiţia de supus, dezbrăcat şi vulnerabil, acesta trecea prin diferite incantaţii, la sfârşitul cărora proceda la fel, abandonând ritualic trecutul şi îmbrăţişând timpul nou – moment în care începea un dans extatic531. Îndepărtarea omului de capacitatea de a simboliza se vede într-un exerciţiu de imaginaţie: cum ar arăta un asemenea ritual astăzi, cu liderii actuali? Nemulţumirea capătă o formă de exprimare simbolică, dirijând manifestarea ei şi garantând astfel structurile sociale. Mihai Coman vede similitudini clare între rit şi formula „ţapului ispăşitor”, purificarea liderului aducând cu sine, prin gândirea magică, purificarea grupului. Altfel spus – fapt valabil şi în cazul Ruginoasa – pentru a evita o manifestare violentă reală se regizează una de mai mică amploare, în care membrii colectivităţii au şansa de a se manifesta liber în legătură cu obiectul frustrării lor: în exemplul ales de Coman, regele. Antropologii au identificat, în interiorul riturilor, valenţe evident conflictuale, manifestate prin diferite ridiculizări, 530 Mihai Coman, op. cit., p. 239. 531 Ibidem, p. 276. 203 Călin-Horia Bârleanu ameninţări sau atacuri. De exemplu, în obiceiul colindatului se pot identifica uşor valenţe ale violenţei, cu scop punitiv. Dacă – în sens comun acceptat şi recunoscut – colindul este o binecuvântare, purtătorii veştilor bune fiind adesea simboluri ale sfinţilor sau ale divinităţilor despre care cântă, refuzul gospodarilor de a-i primi determină o transformare paradoxală, rapidă şi violentă: „cei ce au puterea magică de a aduce fericirea vor avea implicit şi puterea contrară; de a aduce nenorocirea sau măcar de-a înlătura efectele bune, pe care – cu un moment mai înainte, când erau bine intenţionaţi la adresa gazdei – se presupunea că le provocaseră”532. Ceea ce începe ca o facere de bine se poate transforma, în funcţie de comportamentul gazdei, într-o „des-facere” ritualică, interacţiunea între colindători şi gazde reprezentând un proces dinamic, specific comunicării, în care urările verbale sunt fie acceptate şi răsplătite, fie respinse – caz în care copiii devin personaje cu valenţe profund negative, capabile de comportamente condamnabile în orice altă perioadă a anului. Ritualul descolindatului cere o serie de formule şi de comportamente care frapează prin violenţă şi prin caracterul lor funest. După cum, de pildă, atestă şi folcloristul şi filologul Petru Caraman (1898-1980), acolo unde găseau poarta legată sau acolo unde erau alungaţi, colindătorii cântau: „La anu’ să găsim Bureţi Pe pereţi Zdrele Pe podele”533. Acolo unde nu se poate aduce binecuvântarea, se invocă opusul, astfel încât descolindatul poate modifica colindul, laic sau religios, inversându-i sensul534. Astfel, în loc de „Busuioc verde pe masă Rămâi gazdă sănătoasă!” se invocă o parodiere care aduce ghinionul: 532 Petru Caraman, Descolindatul în Orientul şi sud-estul Europei. Studiu de folclor comparat, Iaşi, Editura Univesităţii „Alexandru Ioan Cuza”, 1997, p. 17. 533 Ibidem, p. 25. 534 Vom aminti aici şi varianta descolindatului inserat în Ion Creangă, Amintiri din copilărie, cf. op. cit., p. 92-93: „Drele pe podele Şi bureţi pe pereţi; Câte pene pe cocoşi, Atâţia copii burduhoşi.” 204 Antropologie şi comunicare interculturală „Busuioc pe pirostie Să rămâi, gazdă, pustie!”535 Gândirea de tip magic este cea care naşte un asemenea fenomen social pentru a pedepsi obligaţia neasumată a individului de a socializa, de a-şi deschide uşa şi de a primi ritualul cutumă. Dintre aspectele obiceiului, Petru Caraman consideră „magia cuvântului” ca fiind esenţa fenomenului social, prin oraţii şi cântece, urări care provoacă stări antitetice. Dacă grupul de colindători este recompensat cu daruri (fructe, dulciuri etc.) care nu-i sunt pe plac, acestea pot fi restituite, motiv de mare ofensă pentru orice gospodar. Pentru o mai bună explicare a faptelor cercetate, folcloristul ieşean identifică şi inventariază o gamă deosebit de interesantă de manifestări specifice, în estul Europei, descolindatului, porţile caselor fiind uneori furate sau de-a dreptul distruse de colindătorii nemulţumiţi că sunt alungaţi sau neprimiţi. Sub puterea distrugerilor pot intra şi gardul oamenilor neprimitori, fereastra, laviţa de lângă poartă sau podeţul din faţa porţii: „după ce a fost smulsă de la locul ei, podişca este desfăcută, iar lemnele sau scândurile din care e alcătuită sunt risipite pe drum, în faţa gazdei. Când sunt mai înciudaţi, colindătorii le taie-n bucăţi”536 sau, „după ce scot podişca gazdei neospitaliere [...], colindătorii o duc de-o aşează drept în poarta cimitirului sau a bisericii”537. Observăm aşadar că poarta, gardul, fereastra sau podeţul din faţa porţii reprezintă atât căi de acces, cât şi simboluri care delimitează spaţiul sacru al casei. Principiul proprietăţii private, instaurat prin delimitarea unei zone, este anulat simbolic prin distrugerea gardului, iar căile de comunicare ale gazdei cu satul (sau: cu restul lumii) sunt întrerupte, prin aceeaşi simbolizare a întreruperii mijloacelor de acces la grup. Descolindatul reprezintă, prin urmare, şi un obicei cu evidente valenţe pedagogice. În unele zone din România, forţa descolindatului se orienta şi asupra uneltelor şi obiectelor specifice gospodăriilor, astfel încât se întâmpla, în trecut, ca sania, carul sau piese importante ale acestora să fie luate, duse şi abandonate în mijlocul drumului. Petru Caraman notează că nu întotdeauna ele 535 Petru Caraman, op. cit., p. 75. 536 Ibidem, p. 204. 537 Ibidem, p. 205. 205 Călin-Horia Bârleanu erau abandonate în faţa casei ori pe drum: „în alte sate însă colindătorii le duc cât pot mai departe, într-un loc bine ascuns [...] adesea, ei îngroapă sania complet în zăpadă”538. Sania gazdelor neprimitoare era uneori folosită ca jucărie, fiind urcată pe deal şi eliberată, pentru a se izbi de orice întâlnea în cale. Folcloristul român aminteşte şi situaţia în care carul era luat cu tot cu animale, folosit la plimbare şi apoi abandonat, cu excepţia animalelor, care se aduceau gospodarului în curte. Având în vedere energia consumată prin descolindat, nu putem să nu observăm că partea distractivă – distructivă a ritualului nu poate fi singura dimensiune a acestuia, colindătorii stând sub incidenţa unor reguli de manifestare clare: ori colindă şi aduc binecuvântare, ori nu colindă şi aduc opusul, pentru a pedepsi închiderea fizică şi spirituală a celor care nu îi primesc. După cum am amintit, nu doar carul şi sania fac obiectul „răzbunării” pedagogice, ci, adesea, şi plugul sau alte obiecte specifice agriculturii, pentru că „aceasta are rol de predilecţie în regiunile unde agricultura este ocupaţia dominantă a tuturora şi unde plugul deci este unealta cea mai importantă a fiecărui sătean, ba chiar s-ar putea spune unealta simbol”539. De cele mai multe ori, plugul sau fierul său este luat şi abandonat în câmp. Şi alte unelte specifice gospodăriei, cum ar fi toporul, securea, barda sau fierăstrăul pot face obiectul „răzbunării” colindătorilor: „le iau de la locul lor şi uneori nu fac decât să le arunce sub grămada de lemne, pentru ca gazda să nu le mai poată găsi decât foarte târziu, la terminatul stivei, adică atunci când unele din ele vor fi fost deja de mult înlocuite; [...] nu putem omite a relata că, adeseori, colindătorii le fură în sensul cel mai propriu al cuvântului, ducându-le pe la casele lor”540. Uneori, şi fântâna poate fi avută în vedere, prin ascunderea căldării sau chiar prin distrugerea ei completă. Descolindatul se manifestă de la fondul material la cel animalier, dincolo de forma „prin cuvânt”, cu care oamenii care nu primesc colindătorii sunt de-a dreptul blestemaţi prin formule specifice, în auzul vecinilor şi al întregii comunităţi. Caraman menţionează că grupul colindătorilor manifestă o preferinţă deosebită pentru pedeapsa orientată spre păsările sau spre animalele celui care nu i-a primit. Animalele mari sunt 538 Petru Caraman, op. cit., p. 207. 539 Ibidem, p. 210. 540 Ibidem, p. 211. 206 Antropologie şi comunicare interculturală scoase din staul sau din grajd şi mânate pe uliţă, cât mai departe de casă. Porcii sunt alungaţi, pentru a se rătăci, iar dacă gazda neprimitoare are oi, acestea sunt scoase, împărţite în cât mai multe grupuri şi alungate în direcţii diferite, pe uliţele satului, pentru a face sarcina recuperării lor cât mai grea. În privinţa păsărilor, acestea rămân fără coteţ, care este distrus, însă au fost identificate şi „excese ca acelea că unii colindători ucid cocoşul sau parte din găini cu bâtele lor; ba chiar ei şi fură câteodată păsări de la gazda neospitalieră.”541 Păsările fac obiectul unor incantaţii cu conotaţii magice, cei care nu primesc colindătorii fiind ameninţaţi cu un an prost în ceea ce priveşte puii. Rimele întâlnite amintesc de pericolul de a lăsa uşile închise la vremea colindelor: „Uşa, / Că moare mătuşa” sau „Cuiu, / Că moare puiu!”542 Tot în cadrul descolindatului se menţionează un obicei în virtutea căruia se cere ca pereţii caselor neospitaliere să fie murdăriţi. De acelaşi tratament au parte porţile, ferestrele, gardul sau uşa de la intrare. Există, fără îndoială, o anumită violenţă în asemenea manifestări, menite să pedepsească avariţia şi, mai ales, închiderea în faţa unui proces terapeutic fundamental, tradiţional, care presupune comunicarea directă cu grupul de indivizi-simbol. În schimbul urărilor de bine, acestora li se oferă daruri „materiale”, de cele mai multe ori alimente, realizându-se, prin urmare, un schimb de daruri simbolice şi, implicit, o comunicare prin intermediul acestora. Colindătorii nu iartă casele care ţin uşile închise şi murdăresc cu smoală, păcură, noroi sau funingine diferite elemente ce ţin de faţadă. Scopul este clar dacă înţelegem că tinerii se chinuie să murdărească în special peretele dinspre uliţă, „adică în văzul tuturor trecătorilor din sat ori de pe aiurea”543. Un alt scop important de atins în cadrul descolindatului este acela de a arunca materia care murdăreşte cât mai sus, aproape de streaşină, pentru a îngreuna sarcina firească de a o curăţa, dar şi pentru a face vizibilă „însemnarea” casei celor care nu au primit colindătorii. Exceptând materialele amintite, Petru Caraman a mai identificat şi altele: „uneori colindătorii murdăresc pereţii casei cu balegă, cu găinaţ sau chiar şi cu alte feluri de necurăţii, care se-ntâmplă să le fie la-ndămână”544. 541 Petru Caraman, op. cit., p. 212. 542 Ibidem, p. 213. 543 Ibidem, p. 218. 544 Ibidem. 207 Călin-Horia Bârleanu Fiind adevărate portaluri de comunicare cu societatea din care indivizii fac parte, porţile sunt, de obicei, supuse celui mai dur tratament. Pe lângă murdărit, porţile se mai scot din balamale, sau se scriu pe ele, cât mai vizibil, mesaje cu caracter pornografic, uneori adresate direct gazdelor. În faţa casei sau pe prispă se toarnă uneori apă, pentru a se forma gheaţă, care să îngreuneze deplasarea celor din casă. Un alt obicei dintre cele relevate de folcloristul român este cel care include cadavre de animale. Pe lângă faptul că în unele cazuri este omoarât câinele gospodăriei, diferite leşuri sunt atârnate de gard sau spânzurate de poartă, cât mai sus, pentru a fi văzute de departe. Oseminte de animale, cranii de exemplu, sunt aşezate în faţa uşii sau spânzurate de cel mai apropiat copac din curte, pentru ca oamenii să se sperie. Tot de poartă sau la intrarea în casă se spânzură anumite figuri care amintesc de trupul omenesc sau semne specifice doliului, astfel încât sătenii mai matinali „dacă nu ştiu ce s-a petrecut, îşi fac cruce, întrebându-se miraţi şi plini de compasiune cine din familie a murit aşa deodată, pe neaşteptate”545. Reprezentările care amintesc de corporalitatea umană, în mărime naturală şi îmbrăcate complet, legate de uşă sau poziţionate pentru a cădea exact în momentul deschiderii uşii sunt şi cele care provoacă cele mai intense reacţii: „când cineva din familia gazdei deschide uşa ca să iasă afară, momâia se prăbuşeşte la pământ cu zgomot. Spaima gazdelor este de nedescris. Ele cred, foarte adesea, că e vreun mort, care a ieşit din cimitir sub chip de strigoi”546. Focul, de cele mai multe ori simulat, nu lipseşte din obiceiul descolindatului. Copiii adună paie, le aprind şi le plasează în centrul curţii sau pe lângă geamuri, apoi „strigă-n cor din răsputeri cu glasuri speriate: «– Sări-i-i-iţi, fo-o-o-o-oc» alarmându-i pe cei din casă, care sar din paturi în graba cea mai mare, aşa în cămaşă cum se află şi ies înspăimântaţi afară”547. Opus scosului gazdelor din casă prin şiretlicul focului mimat, descolindatul presupune şi blocarea acestora în casă prin diferite mijloace, astfel încât uşa nu mai poate fi deschisă, iar oamenii trebuie să iasă pe geam. În cazurile în care casa este veche, cu geamuri mici, singura soluţie de a ieşi este prin pod, iar „colindătorii, care în timpul acesta stau la pândă prin 545 Petru Caraman, op. cit., p. 225. 546 Ibidem. 547 Ibidem, p. 227. 208 Antropologie şi comunicare interculturală apropiere, ca să vadă cum reacţionează gazda, fac mare haz de isprava lor”548. Pedepsirea celor care se abat de la cutuma acceptată în cazul sărbătorilor este, de fiecare dată, exemplară şi acceptată de întreaga comunitate, în ciuda sentimentelor negative ale celor care au făcut obiectul descolindatului. Fără legătură directă cu acest aspect, Mihai Coman aminteşte momentul Revoluţiei din 1989 şi afirmă că prin condamnarea şi executarea cuplului prezidenţial s-a urmărit, inconştient sau nu, „un rit de purificare colectivă”549, care păstrează logica „ţapului ispăşitor”. Momentele de tranziţie şi, în general, sărbătorile sunt generatoare de comportamente aflate la limita – sau, adesea, în afara normelor sociale acceptate. Ceea ce ar trece drept comportament deviant, în orice alt context sau perioadă, în afara sărbătorii, este acceptat tacit de întreaga comunitate, datorită ordinii pe care o instaurează ritualul. 6.1. Ritualuri asociate naşterii Am arătat deja rolul imperativ pe care îl imprimă ritualul indivizilor, indiferent de tipul sau de specificul sărbătorii. În ciuda normelor impuse şi a tabuurilor, care par să-l deranjeze pe Homo sapiens „modern”, în primul rând prin neîncrederea şi, adesea, prin şocul cu care acceptă realitatea unei existenţe rurale arhaice, aglomerată de obiceiuri multiple şi de credinţe intense, „funcţia cea mai importantă a obiceiurilor a fost şi va continua să fie aceea de a-l integra pe individ cu sentimentele, emoţiile şi intelectul lui în structura grupului, clasei şi a societăţii”550. Vasile Golban este doar unul dintre cercetătorii care văd o relaţie de descendenţă între rit şi capacitatea oamenilor de a comunica mai eficient prin dezvoltarea şi exersarea sentimentelor de solidaritate, la capătul procesului aflându-se, desigur, ordinea socială: „această solidaritate nu se poate sprijini decât pe sentimentele individuale şi colective, iar acestea, pentru a se manifesta cu eficacitate, pretind o expresie comună a unui conţinut”551. 548 Mihai Coman, op. cit., p. 228. 549 Ibidem, p. 280. 550 Vasile Golban, Estetica ceremonialului social în obiceiuri, Bucureşti, Editura Ştiinţifică şi Enciclopedică, 1983, p. 49. 551 Ibidem, p. 34. 209 Călin-Horia Bârleanu Ritualurile practicate la naştere se încadrează în sfera obiceiurilor de tranziţie specifice familiei, care marchează, după cum arată Mihai Coman, o schimbare de stare, „de meserie, de situaţie socială, de statut”552. Antropologul român vede în obiceiurile practicate la naştere, înainte de alte conotaţii, „microrituri de purificare”, cu referire directă la gravidă. Înainte de venirea pe lume a copilului, se fac pregătiri rituale pentru a facilita nu doar naşterea, ci şi viaţa celui care urmează să se integreze în comunitate; astfel, conform sistemului magic de credinţe, gravida nu are voie să consume anumite alimente sau să intre în contact cu anumite fiinţe, care ar putea marca fătul. Etnograful şi folcloristul francez Arnold van Gennep (1873-1957) numeşte toate manifestările care preced naşterea „rituri profilactice şi simpatetice”, identificând trei secvenţe: separarea gravidei la aflarea despre sarcină, perioada de trecere „ca suprimarea progresivă a barierelor”553 şi reintegrarea mamei în viaţa comunităţii. Pregătirea unei naşteri fără evenimente deosebite, precum şi „garanţia” unui copil sănătos se obţin prin intermediul unui sistem complex de credinţe şi de superstiţii: „credinţa populară consideră că unele trăsături psihice şi fizice ale copilului sunt determinate de comportarea femeii în timpul gravidităţii. De aceea i se interziceau o serie de activităţi: nu trebuia să se mire pentru că se va naşte copilul cu semne, atingerea cu piciorul a unei pisici sau vite determină ca pruncul să se nască cu mult păr pe corp, nu trebuia să se primească nimic de la nimeni”554. Printre asemenea credinţe mai amintim şi câteva inventariate şi cercetate de Simeon Fl. Marian: „femeia însărcinată, care va culege surcele în poală, copilul ce-l va face va avea pe corp nişte pete de diferite mărimi [...]; să nu pună vreo legătură după cap, ca s-o depene, că apoi are să fie copilul cu buricul pe după cap [...]; să nu desculţe pe nimeni, nici să nu tragă cioarecii cuiva, că apoi nu poate naşte până ce acela pe care l-a descălţat sau dezbrăcat nu-i va da apă din opincă”555. După cum observă van Gennep, populaţiile „primitive” au numeroase obiceiuri care se aseamănă cu botezul, apariţia nou-născutului cerând rituri speciale de integrare în comunitate, în centrul cărora stă, adesea, ritualul de denominaţie. 552 Mihai Coman, op. cit., p. 147. 553 Arnold van Gennep, Riturile de trecere, Iaşi, Editura Polirom, 1996, p. 50. 554 Vasile Golban, op. cit., p. 66. 555 S. Fl. Marian, Naşterea la români, studiu etnografic, Bucureşti, Editura Grai şi Suflet – Cultura Naţională, 1995, p. 13-14. 210 Antropologie şi comunicare interculturală În general, se poate observa importanţa specială acordată „riturilor de separare” a copilului de mamă, în mai toate contextele: imediat după naştere, pe măsură ce creşte, prin nuntă şi în final prin moarte. Scăldătoarea, sau prima scaldă, face parte din obiceiurile peste care, în spaţiul arhaic românesc, nu se poate trece. Ritualul se practică, de obicei, după botez, la 24 de ore de la întoarcerea de la biserică, mai toate gesturile fiind încărcate de simbolism. De exemplu, naşa trebuie să meargă spre casă cu grijă şi atenţie, ca nu cumva să întâlnească vreun câine pe uliţă, ceea ce ar face, conform logicii magice a mentalului colectiv, ca viitorul copilului să fie influenţat de prezenţa animalului. Un aspect important este grija cu care trebuie aruncată apa folosită la spălarea ritualică. Ea se toarnă la rădăcina unui copac, în cazul în care a fost scăldat un băiat, sau peste straturile cu flori, dacă este fată. E lesne de remarcat acelaşi tipar de credinţe în legătura constantă a lucrurilor, chiar şi după despărţirea lor. Mai mult, în unele zone din România, apa trebuie aruncată acolo unde nu poate păşi nimeni, potrivit credinţei că persoana care calcă în locul unde s-a aruncat apa va avea o anumită putere asupra copilului. Tot la scăldătoare se folosesc obiecte obişnuite, dar care în contextul ritualizat devin purtătoare de informaţie şi de sens, cum ar fi: busuioc, bani de argint, miere, pâine, pene, lapte, orez, grâu, creion sau ou556. Contactul cu aceste „simboluri” ar trebui să asigure copilului o viaţă liniştită, pură, îmbelşugată şi roditoare. Conform credinţelor populare, în preajma femeilor însărcinate se găsesc şi o serie de entităţi cu valenţe negative, dintre care Zburătorul este, de departe, cel mai important. Sub formă de spirit sau de şarpe, Zburătorul chinuie femeia în somn (boală numită lipitură) şi adesea poate aduce moartea copilului. Soluţia vine doar prin intermediul moaşei, care trebuie să execute un ritual special, un anume descântec, similar cu un altul, descris mai sus, analizat de Claude Lévi-Strauss. Vom remarca faptul că incantaţia rituală repetă cuvinte, pentru a asigura, asupra pacientei, un efect cât mai puternic: 556 Noul Atlas lingvistic român, pe regiuni. Moldova şi Bucovina. Texte dialectale, vol. I, partea a 2-a, culese de Stelian Dumistrăcel şi publicate de Doina Hreapcă şi Ion-Horia Bîrleanu, Iaşi, Editura Academiei Române, 1995, p. 23, 54 ş.a.; vol. al II-lea, partea 1, culese de Ion-Horia Bîrleanu şi publicate de Doina Hreapcă şi Ion-Horia Bîrleanu, cu o prefaţă de Stelian Dumistrăcel, Bucureşti, Editura Academiei Române, 2002, p. 170, 228 ş.a. 211 Călin-Horia Bârleanu „Avrămească, Cristinească, Leuşteanu, Şi odoleanu, Mătrăgună, Sânge de nouă fraţi, Iarba ciutei, Şi mama pădurii. Cum se sparge târgul, Cum se sparge oborul, Aşa să se spargă faptul Şi lipitura Şi zburătorul. Cum se răspândesc răspântiile, Aşa să se spargă farmecele Şi lipitura Şi zburătorul. Cum se răspândesc răspântiile, Aşa să se risipească vrăjile Şi lipitura Şi zburătorul!”557 Amintim, din acelaşi registru, şi reprezentarea demonică numită Samca sau Avestiţa, care are aceleaşi scopuri malefice de a încurca naşterea: „Are chip de femeie înfricoşătoare care umblă dezbrăcată, cu părul despletit şi lung până la călcâie, cu ţâţele mari, aruncate peste umăr, cu gura strâmbă din care ies flăcări, cu ochii cât stelele, cu unghiile ascuţite” şi „înspăimântă, frământă, chinuieşte femeile în timpul facerii, uneori le omoară sau le lasă schimonosite şi neputincioase”558. Naşterea efectivă este, evident, legată de numeroase credinţe şi ritualuri, care, pentru unele persoane, par a nu avea niciun rost. Simion Fl. Marian aminteşte că, în Bucovina, sub perna femeii care a intrat într-un travaliu prelungit se pune un topor sau un cuţit, pentru a grăbi procesul şi pentru a alina durerile. Şi Ochiul rău constituie o entitate de care satul arhaic românesc se teme cu adevărat, cam în aceeaşi măsură în care se teme de toate reprezentările demonice. Gura satului, ca prezenţă şi factor care normează, judecă şi stabileşte sancţiuni, face parte 557 S. Fl. Marian, op. cit., p. 21-22. 558 Ion Ghinoiu, Panteonul Românesc. Dicţionar, Bucureşti, Editura Enciclopedică, 2001, p. 163. 212 Antropologie şi comunicare interculturală din acelaşi registru, nicio altă putere din comunitate nefiind mai temută ca judecata celorlalţi membri: „Între cei care o vizitează foarte lesne se poate întâmpla ca unul sau altul să aibă ochi răi şi s-o deoache”559. Pentru a înţelege vechimea credinţei în ochiul rău, ar trebui să menţionăm faptul că simbolul poate fi găsit şi în Vechiul Testament, cu aceleaşi conotaţii care atrag atenţia celor cu care intră în contact: „Nu mânca pâinea celor care se uită cu ochi răi şi nu pofti bucatele lui, Căci el îţi numără bucăţile din gură. «Mănâncă şi bea!» îţi va spune, dar inima lui nu e pentru tine. Bucata pe care ai mâncat-o, o vei da afară din tine” (Pilde, 23: 6-8). Altfel spus, omul este sau devine, fără să ştie, purtătorul unei priviri dăunătoare, motiv pentru care cei vulnerabili, aflaţi în momente de tranziţie – deci în situaţii de risc – îşi iau măsuri de precauţie, sub forma descântecelor. Schimbarea numelui este un altul dintre zecile de ritualuri specifice naşterii, întâlnit în mai toate regiunile ţării, în cazurile în care copiii suferă de diferite afecţiuni care le pun în pericol viaţa. A „vinde pe geam” copilul este obiceiul cunoscut şi acceptat, în general, ca soluţie. Vânzarea ritualică aduce cu sine şi un nou „botez”, copilul primind un nume nou, din credinţa că spiritul rău nu-l va mai putea găsi în viitor, „îmbrăcat” fiind cu un nume diferit. Femeia care cumpără copilul, sau, în unele cazuri, conform unei variaţiuni a obiceiului terapeutic, îl găseşte pe uliţă, trebuie să fie fertilă şi să demonstreze prin propriii copii că a născut prunci sănătoşi şi rezistenţi: „Obiceiul de a avea două numiri, unul de botez, altul adaos pe urmă, din motive superstiţioase, există şi astăzi în poporul român. Când un copil zace de o boală grea şi îndelungată [...] mamele schimbă numele bolnavului, crezând că prin aceasta ar ascunde oarecum copilul de spiritul cel rău”560. Şi Ion H. Ciubotaru analizează obiceiul vânzării ritualice pe geam, văzând în el similitudini frapante cu o altă tradiţie, întâlnită în cadrul ceremonialului funerar, scoaterea sicriului pe fereastră, „atestată la noi numai pentru defuncţii foarte tineri (Mlenăuţi – Botoşani). La alte popoare este semnalată însă şi pentru decedaţii vârstnici care uneori erau trecuţi chiar pe sub pragul casei”561. Obiceiul era înlocuit uneori prin scoaterea 559 S. Fl. Marian, op. cit., p. 42. 560 Ibidem, p. 142. 561 Ion H. Ciubotaru, Folclorul obiceiurilor familiale din Moldova, Iaşi, Caietele arhivei de folclor, 1986, p. 28. 213 Călin-Horia Bârleanu mortului printr-o spărtură făcută special în peretele casei – toate, din credinţa că mortul nu trebuie să găsească drumul înapoi, pentru a-şi supăra familia. Nu puţini sunt bătrânii din satele din Bucovina şi din Moldova care să-şi amintească exemple concrete, de vecini sau chiar de copii proprii, implicaţi în ritualuri similare din cauza unor boli grave. În alte cazuri, bătrânii îşi amintesc că, din mai mulţi fraţi, au supravieţuit doar cei care fuseseră supuşi vânzării şi schimbării numelui – ceea ce oferă, în contextul satului arhaic, o confirmare de credinţă şi de ordine socială. Descântecul este, poate, cea mai importantă „armă” a oamenilor împotriva duhurilor care le pot influenţa cursul vieţii. Analizat de S. Fl. Marian şi de A. Gorovei, descântecul reprezintă „totalitatea cuvintelor pe care le rosteşte vrăjitorul sau fermecătorul, care face leacul, vraja sau farmecul, de la care aşteaptă un rezultat de mai înainte determinat”562. Persoanele care practică această formulă terapeutică sunt indivizi cu totul speciali pentru comunitatea arhaică românească, mai ales prin misterul formulelor şi al incantaţiilor, pe care puţini îl puteau cunoaşte: „nu oricine putea să cunoască formula şi practica lui, şi deci descântatul era o specialitate care se transmitea ca o moştenire scumpă”563. Datorită tabuului puternic care însoţeşte ritul s-a ajuns, după cum descrie Gorovei, la credinţa că, folosit nechibzuit, obiceiul poate fi periculos: „se întâmplă ca descântătoarea să îndure şi oarecare neplăceri, pe urma descântecului ei. Astfel, în Bucovina, se crede că dacă descântătoarea descântă unui om mai tânăr decât dânsa, nu i se întâmplă nimic, iar dacă descântă unui om mai bătrân decât dânsa, atunci tot cască, o doare capul şi nu mai poate dormi liniştit”564. În cele mai multe descântece, arată Gorovei, apa este simbolul cel mai des întâlnit, sub formă de „apă sfinţită” sau de „apă neîncepută”, folosită inclusiv pentru a diagnostica eficient dacă boala este una de natură spirituală, care să ceară incantaţii speciale. „Apa neîncepută” este printre cele mai subtile simboluri specifice poporului român, moştenire pe filieră romană, întâlnită în mai toate obiceiurile practicate în comunităţile rurale. 562 Artur Gorovei, Literatură populară, II, Bucureşti, Editura Minerva, 1985, p. 75. 563 Ibidem, p. 77. 564 Ibidem, p. 79. 214 Antropologie şi comunicare interculturală În cadrul obiceiurilor asociate, de exemplu, căsătoriei, despre care vom discuta mai pe larg în următorul subcapitol, se obişnuia ca după noaptea nunţii femeia să iasă înainte de răsărit pentru a lua apă neîncepută, cu care să facă prima coptură sau mămăligă. Imperativul era ca nimeni să nu o vadă în timp ce aducea apa, amănunt care constituie o informaţie suplimentară în legătură cu credinţa în ochiul rău. Apa curgătoare şi fântâna reprezintă sursele cele mai potrivite pentru a lua o asemenea apă, prin proprietăţile naturale pe care mentalul arhaic le-a preluat şi le-a adaptat şi prin travaliul simbolic impus ca potrivit. Curgerea sugerează plecarea, eliberarea, spălarea, iar fântâna asigură, prin curgerea interioară, sub pământ, şi prin adâncimea ei, alungarea spiritelor dăunătoare. Gorovei prezintă o serie de credinţe despre apa neîncepută, unele specifice doar Bucovinei, conform cărora purtătorul, de cele mai multe ori femeie, nu trebuie să vorbească cu nimeni nici în drum spre izvor, nici pe drumul de întoarcere spre casă. Prin vulnerabilitatea lor fizică şi spirituală naturală, copiii fac obiectul celor mai multe descântece, apa folosită în ritual nemaiputând fi utilizată în niciun alt scop şi fiind aruncată, aşa cum se aruncă şi apa de la scăldătoare: „trebuieşte aruncată într-un loc neumblat, ca să nu calce nimeni pe dânsa. Boala pentru care s-a descântat s-a comunicat apei, şi dacă cineva ar călca pe dânsa s-ar prinde boala de el”565. După cum arată Petru Caraman, pentru colectivităţile rurale cântecele de leagăn sunt încărcate de aceeaşi magie ca şi descântecele, prin „repetiţia în serie a unuia şi aceluiaşi cuvânt de importanţă capitală, sintetizând în el scopul însuşi al legănatului”566. Se caută, prin sugestie, o realitate dorită, prin repetarea exclamaţiei nani, echivalentă „cu îndemnul stăruitor de a dormi adresat pruncului şi care se repetă aproape obsedant în cântecele de leagăn, la toate popoarele din sud-estul Europei”567. În ritual, repetiţia, despre care am vorbit deja, este pentru Caraman o formă de expresie a magicului, prezentă la toate popoarele lumii, inclusiv la români, în cazurile în care „vrăjitoarea repetă la nesfârşit numele bolii împotriva căreia descântă”, deoarece, „cunoscând numele bolii şi pronunţându-i-l, o are în puterea sa”568. Prin urmare, numele cunoscut (vezi şi cazurile în care copiii bolnavi îşi schimbă numele) reprezintă o cale de a 565 Artur Gorovei, op. cit., p. 88. 566 Petru Caraman, op. cit., p. 77. 567 Ibidem, p. 78. 568 Ibidem, p. 79. 215 Călin-Horia Bârleanu stăpâni şi de a controla entităţile, fie ele umane sau spirituale. În subconştientul uman colectiv, ceea ce poate controla şi dăuna poate – şi trebuie – să fie controlat şi alungat. Petru Caraman oferă nenumărate exemple de cântece de leagăn şi de descântece, pline de simboluri cu un înţeles din ce în ce mai puţin transparent: „Fugi, soare sec. Că te înec! Soarele a răsărit, Dorul din cap a pierit; Soarele a scăpătat Şi dorul din cap a secat. Fugi soare sec. Că te înec! Eu îţi dau un dor, Tu să-mi dai o sor.”569 Toate observaţiile şi îngrijorările moderne în legătură cu fondul imaterial, de credinţă şi de ritual, specific satului românesc arhaic au fost formulate cu mult timp în urmă de către majoritatea folcloriştilor şi etnografilor noştri. Estomparea treptată şi chiar dispariţia specificului local, înlocuirea şi denaturarea simbolurilor au fost observate, cu decenii în urmă, de Artur Gorovei, care considera Bucovina a fi, din această perspectivă, o zonă privilegiată, în care „s-au păstrat mai multe din datinile noastre vechi, deoarece mai în fiecare comună sunt obiceiuri uitate în alte părţi ale românilor”570. 6.2. Ritualuri asociate ceremonialului nupţial În spaţiul cultural românesc, riturile de trecere se încadrează într-o serie de tradiţii care se completează şi se confirmă prin practicarea lor neîntreruptă. Pentru ca individul să facă parte dintr-o anumită comunitate, el trebuie să accepte o serie de cutume şi de tabuuri, preluate sau moştenite, impuse de grup. Atunci când discutăm despre acceptarea şi practicarea unor ritualuri, diferenţa între triburile cu trăsături primitive, comunităţile arhaice specifice satului românesc şi comunităţile „moderne”, specifice oraşelor, nu este mare. 569 Petru Caraman, op. cit., p. 79-80. 570 Artur Gorovei, Literatură populară, culegeri şi studii, Bucureşti, Editura Minerva, 1976, p. 267. 216 Antropologie şi comunicare interculturală Din perspectiva tradiţiei şi a folclorului, căsătoria reprezintă o etapă fundamentală în evoluţia individului, ca membru cu drepturi depline în comunitate. Vedem mai bine felul în care căsătoria modifică statutul social din faptul că cei care nu reuşesc, din motive diferite, să se căsătorească, fete sau flăcăi, devin uneori ţinta ironiilor şi a glumelor celorlalţi: „dacă numai feciorii cei tineri i-ar lua astfel peste picior, poate că tot ar mai merge cum ar mai merge. Dar mai supărăcios pentru dânşii e că nu o dată şi fetele îi apucă la trei parale”571. Nu doar feciorii intră în „gura satului”, ci şi fetele nemăritate, pentru care se creează adesea versuri satirice: „Dragă-mi eşti şi te-aş lua, Dar mi-a spus vecină-ta Că te culci sara cu soare, Şi te scoli la prânzul mare, Şi-ncă-ţi pare cu bănat, Că de noapte te-ai sculat.”572 Ursirea face parte din tabloul de credinţe româneşti şi este în strânsă relaţie cu ceea ce oamenii consideră a fi farmece sau vrăji. Atunci când femeile nu se căsătoresc, credinţa populară foloseşte un raţionament de tip superstiţios şi consideră că „le-a făcut anume ca să nu fie iubite şi peţite”573. Vrăjile care „desfac” şi cele care facilitează viziuni cu ursitul / ursita sunt frecvente la români, până astăzi, şi implică adesea plante de pe lângă gospodăria tradiţională, cum ar fi busuiocul sau usturoiul. Sistemul românesc de credinţe invocă, în mai toate situaţiile specifice vieţii, destinul, soarta sau ursita, mentalul colectiv găsind aici, la nivel universal, o modalitate de a stăpâni viaţa, de a menţine iluzia controlului asupra propriului destin. În contextul specific nupţial, destinul joacă un rol deosebit de important, pentru că uneori omul socializează, comunică şi nu ştie că, de fapt, ursita se află chiar în grupul intim: „stă de vorbă, joacă în horă cu fata care-i menită să-i fie nevastă, dar el nu se gândeşte la asta cum nu se gândeşte la moarte. Şi într-o bună zi, aşa ca din senin, se vede omul prins în laţ”574. Predestinarea are un efect psihologic evident, de alungare a anxietăţii şi de înlocuire a culpabilităţii, care-i poate măcina pe membrii societăţii 571 S. Fl. Marian, Nunta la români. Studiu istorico-comparativ etnografic, Bucureşti, Editura Saeculum I.O., 2000, p. 14. 572 Ibidem, p. 16. 573 Ibidem, p. 20. 574 Artur Gorovei, Literatură populară, culegeri şi studii, p. 292. 217 Călin-Horia Bârleanu până la autodistrugere: „unii cred că oamenii aceştia cărora le-a murit ursita sunt buni la Dumnezeu, pentru că n-au ştiut niciodată ce-i bun şi ce-i rău pe lume”575. Credinţa că există o vârstă potrivită pentru căsătorie se reflectă într-un sistem de gândire arhicunoscut la noi, pentru că „românul ştie că până la douăzeci de ani se însoară cineva singur; de la douăzeci la douăzeci şi cinci îl însoară alţii; de la douăzeci şi cinci până la treizeci îl însoară o babă, iar de la treizeci de ani înainte numai dracu-i vine de hac”576. Întocmai ca plasarea toaletei în curte, violenţa domestică are, în tot estul Europei, un substrat cultural puternic. Psihologul austriac Wilhelm Stekel (1868-1940), născut la Boian, în nordul Bucovinei, i-a dedicat mai multe studii, printre care şi Psihologia eroticii feminine, în care tratează rolul jucat de violenţă în familiile din satele europene577. Miza, scandaloasă pentru orice cititor modern, are la bază interpretarea violenţei ca afecţiune: „mă bate bărbatul, semn că mă iubeşte”578. Şi alteritatea este o parte importantă a sistemului tradiţional românesc, respectând un principiu de intimitate, specific grupurilor restrânse de oameni: „străin pentru dânsul este oricine nu-i din satul lui”579. Furatul miresei înseamnă astăzi cu totul altceva decât în trecut, atunci când furatul reprezenta, de multe ori, exact ceea ce descrie cuvântul. În cazurile în care băiatul îşi dorea de soţie o fată cu o situaţie socială şi materială diferită, în contextul refuzului vehement al părinţilor acesteia, fata era furată. Etnografii au identificat mai multe situaţii posibile, de cele mai multe ori fata dându-i răpitorului acceptul. După o dispariţie de câteva luni, cei doi reveneau în comunitate, iar orice resentimente sau judecăţi valorice care ar fi defavorizat feciorul dispăreau. Răpirea cu învoirea fetei era cea mai răspândită practică din acest registru, caz analizat cu mult umor de S. Fl. Marian: „fără îndoială că trebuie să se învoiască fata ca s-o fure, altfel ar fi lucru greu, din pricina pumnilor celor zdraveni cu care a înzestrat Dumnezeu pe fata românului”580. Varianta de a fura fata fără acordul ei era mai rar întâlnită, tocmai din cauza dificultăţilor de ordin practic – dar 575 Artur Gorovei, op. cit., p. 292. 576 Ibidem, p. 293. 577 Wilhelm Stekel, Psihologia eroticii feminine, traducere de Georgeta Mitrea, Bucureşti, Editura Trei, 1997. 578 Artur Gorovei, op. cit., p. 298. 579 Ibidem. 580 S. Fl. Marian, Nunta la români. Studiu istorico-comparativ etnografic, p. 104. 218 Antropologie şi comunicare interculturală nu şi legal: legea a fost, dintotdeauna, extrem de rar invocată în situaţiile de acest fel, singura normă şi instanţă cu autoritate fiind cea a comunităţii. Vestigiile acestui ritual nu se găsesc în „jocul” practicat la nunţile contemporane, ci în faptul că feciorul trebuie să-şi demonstreze virtuţile, vrednicia şi iubirea pentru aleasă. În multe zone ale ţării, la sosirea alaiului mirelui acasă la fată uşile sunt ferecate, iar viitoarea mireasă se ascunde pentru a fi găsită. Alteori, un bărbat sau o bătrână îl întâmpină pe viitorul soţ, în locul ei, într-o încercare simbolică de a-l induce în eroare. Probele diverse prin care trece mirele variază şi fac obiectul amuzamentului general, fără ca vreunul dintre participanţi să poată oferi, de cele mai multe ori, o explicaţie în legătură cu ritualul. Dintre ritualurile cunoscute şi practicate de români până astăzi menţionăm ritualul bărbieritului mirelui, efectuat în paralel cu gătitul miresei. Cu toate că de multe ori se foloseşte efectiv un procedeu care ţine de estetica şi igiena mirelui, în sens ritualic bărbieritul se mima, acasă la fecior, şi asigura tranziţia spre bărbăţie, folosindu-se nu lame de ras, ci obiecte simbolice, cu trăsături care evocă masculinitatea: coasă, topor, cuţit etc. Asemenea obiecte simbolizează şi ruperea de vechiul statut, nu doar masculinitatea, care, prin asociere cu feciorul, se transmite. Se folosesc şi cântece vesele, care animă atmosfera şi asigură distracţia celor prezenţi: „Frunză verde măr uscat, Pân’ ce eram ne-nsurat Aveam cal de-ncălecat, Haine bune de-mbrăcat Şi mândre de sărutat. Dar dacă m-am însurat, Calul pe mălai l-am dat, Păruşorul pe secară, Doar mă scoate-n primăvară. Primăvara-i mama noastră, Ie zăpada de pe coastă Şi bruma de pe fereastră, Şi pune plugul pe brazdă.”581 Iată şi un alt cântec cu temă similară, transmis de S. Fl. Marian: 581 S. Fl. Marian, Nunta la români, p. 197. 219 Călin-Horia Bârleanu „Frunză verde, mere, pere, Nu te-nsura, frate, vere! Destul m-am însurat eu Şi-am luat un lucru rău. M-am lăcomit la avere Ş-am luat făr’ de plăcere Ce folos de-avere multă Dacă mi’ nu mi-i plăcută! Plângeţi ochi şi lăcrimaţi, Că voi sunteţi vinovaţi.”582 E important să amintim că excesul de masculinitate şi de independenţă din asemenea cântece se datorează inventivităţii tinerilor, precum şi faptului că la asemenea procesiuni pot participa doar bărbaţii, absenţa femeilor fiind un imbold puternic spre manifestarea liberă. La ieşirea din casă, nu doar mirele este însoţit de apropiaţi cu cântece, ci şi mireasa, ale cărei cântece au un registru mult mai dramatic: „Şi mila de la soacră E ca poama cea mai acră, Că se coace şi se coace Şi dulce nu se mai face, Şi mila de la cumnate E ca pelinu-n bucate.”583 În asemenea versuri poate fi observată relaţia universal conflictuală cu soacra, mama mirelui făcând, la rândul ei, obiectul unor cântece amuzante: „Bucură-te soacră mare, Că-ţi vine chieptănătoare, Să te chieptene pe cap Cu două lemne de fag!”584 După cum arată Silvia Ciubotaru, în judeţele Suceava, Neamţ şi Iaşi cântecul şi strigătura sunt atribuite social mai degrabă femeilor, pe când strigătura de joc revine în special bărbaţilor. În restul zonelor „strigă la nuntă şi bărbaţii, chiar dacă tot femeile sunt acelea care veghează asupra respectării întregului ceremonial nupţial”585. Din acest punct de vedere putem propune o ipoteză de cercetare care să reaşeze femeia în rolul de lider 582 S. Fl. Marian, op. cit., p. 197. 583 Artur Gorovei, Literatură populară, culegeri şi studii, p. 329. 584 Ibidem, p. 357. 585 Silvia Ciubotaru, Strigături din Moldova. Cercetare monografică, Iaşi, Caietele arhivei de folclor, 1984, p. 15. 220 Antropologie şi comunicare interculturală spiritual al societăţii arhaice, ca o adevărată preoteasă care supraveghează moralitatea şi evoluţia grupului. Pe măsura sarcinilor şi a obligaţiilor nescrise, dar mari, femeile din nord-estul României au datoria să-şi joace rolul, indiferent de particularităţile psihice, riscând altfel să intre în categoria „femeilor mute”: „Urîtî-i fimeia mutî Ci nu chiuie la nuntî, Nici nu strigî, nici nu gioacî, Numa şădi şî sî-ndoapî; Merge-acasî mînioasî, Cî n-o fost nunta frumoasî.”586 Un obicei numit vulpea sau hulpea, a cărui origine nu a fost identificată nici de Simeon Fl. Marian, nici de Artur Gorovei, se întâlneşte în cazurile în care feciorul îşi găseşte mireasă în alt sat. Plecarea fetei reprezintă pentru comunitatea bărbaţilor o daună, care cere, pentru a fi trecută cu vederea, un preţ simbolic, o „dezdăunare” în băutură, oferită flăcăilor pentru ca aceştia să lase procesiunea să continue. Adesea, nerespectarea – prin „neplată” – a obiceiului produce tensiuni, care duc, inevitabil, la bătăi generale, întrucât obiceiul cere o răscumpărare fără de care mireasa nu este lăsată să plece, mirele nu poate intra în curte, alaiul este deranjat sau pregătirile de drum sunt zădărnicite. Credinţele sunt deosebit de variate, iar pentru indivizii care nu sunt familiarizaţi cu spaţiul rural ele pot părea, adesea, absurde. Un asemenea verdict poate fi justificat şi „iertat” în contextul lipsei de cultură; specialiştii în relaţii publice şi în comunicare nu mai beneficiază însă de o asemenea scuză. Cunoaşterea obiceiurilor trebuie însoţită de cunoaşterea semnificaţiilor acestora, pentru ca procesul de comunicare să se poată desfăşura eficient şi pentru ca specialistul, cercetătorul, să poată obţine răspunsuri valide. Mulţimea obiceiurilor specifice nunţii este întrecută doar de numărul riturilor întâlnite în cadrul ceremonialului funerar. De exemplu, logodnicii nu au voie să mănânce din aceeaşi farfurie, pentru a nu le ploua la nuntă. Ei „trebuie să fixeze nunta când e lună plină, pentru ca să le meargă toate în plin; ca să nu se strice logodna, în casa fetei nu se toarce până după nuntă”587. Tiparul 586 Silvia Ciubotaru, op. cit., p. 16. 587 Constantin Gh. Radu, Neculai N. Maftei, Dăneşti. Etnografie şi folclor, Bucureşti, Editura Litera, 1980, p. 164. 221 Călin-Horia Bârleanu mental folosit, întâlnit în mai toate regiunile ţării, este tot magic: după cum am mai amintit, învârtitul lânii poate face ca drumurile celor doi protagonişti ai logodnei să se piardă, prin legătura invizibilă dintre materie, gest, casă şi lumea exterioară. Dansul găinii este un ritual mai puţin cunoscut, aflat pe cale de dispariţie. Cu toate că este prezentat de mai toţi cercetătorii spaţiului cultural românesc, dansul nu este explicat sau pus în relaţie cu nicio credinţă. Se poate observa, totuşi, aceeaşi atmosferă de glumă şi de farsă, atunci când bucătăresele încearcă să păcălească simbolic mirele, „aducându-i o vrabie vie, acoperită de farfurii. Când se ridică una din farfurii, pasărea zboară, moment ce constituie prilej de haz şi veselie. După aceasta vine bucătăreasa cu găina adevărată, în cântecul muzicii, jucând-o deasupra capului”588. Găina gătită trebuie răscumpărată de naşi, obiceiul stând şi în centrul cântecelor şi al replicilor savuroase, spuse în auzul tuturor. Închinarea găinii este formată din mai multe secvenţe, în care se schimbă replici cunoscute de protagonişti, cu valoare de incantaţie. Deschiderea o face naşul, care cheamă bucătăreasa pentru a o certa pentru bucatele pregătite fără grijă. Răspunsul impertinent al celei care a preparat mâncarea o atrage în comunicare şi pe naşă, aceasta reproşându-i bucătăresei diverse aspecte legate de gospodărie: „Of, de luni şi până joi tot cu mâna prin ţipoi Pentru doi griţăraşi noi! Of, săraca socăciţă, mult te-ai fript pentr-o groşiţă.”589 Schimbul de replici se axează pe valoarea găinii, ducându-se adevărate negocieri, în care, pe alocuri, se critică fie zgârcenia sau pofta naşilor, fie nepriceperea bucătăresei. Dezvelirea găinii, învelită într-un ştergar, în văzul tuturor invitaţilor la nuntă este însoţită de aceleaşi negocieri ale bucătăreselor, întâmpinate de naşi cu reproşuri: „Dar nu ţi-oi da, Până nu mi-i arăta Cureaua cu talerii Şi să-mi numeri mie tri. Cine-i harnic de asta 588 Constantin Gh. Radu, Neculai N. Maftei, op. cit., p. 174. 589 Nunta la români. Antologie din poezia ceremonialului nunţii, prefaţă de M. Beniuc, ediţie îngrijită de I. Moanţă, Bucureşti, Editura Minerva, 1977, p. 243. 222 Antropologie şi comunicare interculturală Ca să-mi puşte găina? S-o-mpuşte printre picioare C-acolo-i carnea moale!”590 Nu vom recurge la analiza simbolurilor, care şi-au dovedit validitatea, chiar dacă „a împuşca” face parte din registrul de reprezentare a subconştientului masculin. Mai departe, economia ritului cântat sau strigat face uz de o descriere care poate fi întâlnită şi în alte poezii dedicate fetei măritate, plecate de acasă: „Săraca găină albă, Bun-ai fost de astă treabă; Săracă găină sură, Ieri erai pe după şură, Şi-amu eşti cu bani în gură! Ieri erai pe după casă Şi-amu eşti friptă pe masă.”591 Tonul patetic, identificarea zonelor specifice vieţii vegetalului şi, mai ales, accentuarea tranziţiei pe care acesta o face se regăsesc întocmai în cântecele miresei, dintre care cităm: „Eu, mămucă, m-oi topi, Când oi prinde-a nevesti, Ca o floare din grădină, Cât oi prinde-a fi străină Şi cu urâtu pe mână, Ca o floare din fereastră, Cât oi prinde-a fi nevastă, Ca o floare din pahar, Cât oi prinde-a trăi-n amar [...] Las’, mămucă, că mă duc, Nu ţi-oi mai umbla la plug [...] Fi-ţi-a, mămucă, ţie dor Să-mi vezi urma prin ocol.”592 Despărţirea, locul identificat ca specific traiului şi tranziţia spre o altă stare reies clar şi din alte cântece, în care simbolurile pot fi lesne înlocuite: „Ia-ţi, mireasă, ziua bună, of, of, De la fraţi, de la surori, De la grădina cu flori, 590 Nunta la români. Antologie din poezia ceremonialului nunţii, prefaţă de M. Beniuc, ediţie îngrijită de I. Moanţă, Bucureşti, Editura Minerva, 1977, p. 244. 591 Ibidem, p. 245. 592 Ibidem, p. 77. 223 Călin-Horia Bârleanu De la strat de busuioc, De la fetele din joc, De la frunza cea de brad, De la puiul cel lăsat [...] Plângi, mireasă, te omoară, Că n-ai mai pune peteală, Nici la coade floricele, Nici în degete inele.”593 (s.n.) Faptul că bucătăreasa se adresează în special naşului nu reprezintă niciun mister: „N-oi da-o la nănaşa C-are punga la pieptari [...] Da oi da-o la nănaşu C-are plug cu patru boi Şi-o pungă de taleri noi Şi mi-o da şi mie doi.”594 Exceptând aceleaşi simboluri psihanalizabile, cu caracter erotic, invocăm un alt exemplu din ritual, în care naşul are rol central: „Da oi da-o la nănaş, Că nănaşu-i cu curea lată Şi cu punga-mbăierată Şi mi-o da taleri cu toartă.”595 În asemenea cântece, postura mirelui, supărat că i se evocă neputinţa, prin comparaţie cu naşul, este, de obicei, pasivă: „Dar săracul mirele Mândre-i fie zilele. Frunză verde lemn uscat, El tare s-a supărat, Că asta-i hodă (pasăre) de pe tău (baltă) Să o puşte tot mereu, Da ea-i hodă de pe vale Să o puşte-ntre picioare, Că găina-i ouătoare, Că-i cu ou-ntre picioare. De nu crezi na-o şi vezi.”596 593 Nunta la români. Antologie din poezia ceremonialului nunţii, prefaţă de M. Beniuc, ediţie îngrijită de I. Moanţă, Bucureşti, Editura Minerva, 1977, p. 81. 594 Ibidem, p. 246. 595 Ibidem, p. 247. 596 Ibidem, p. 249. 224 Antropologie şi comunicare interculturală În alte variante, găina se împarte ţiganului, naşului, mirelui, dar şi miresei, respectând de această dată indicaţiile naşei, care face aluzii din acelaşi registru intim. Cercetătoarea Silvia Ciubotaru susţine aceeaşi interpretare în care găina este un simbol şi „semnifică în subsidiar mireasa – subiect al transferului ce-l implică actul nupţial”597. Faptul că mirele împarte găina la participanţi, fiind ajutat şi secondat permanent de nun, aduce un plus de lumină în semnificaţia momentului ritualic de trecere. Naşul supraveghează desfăşurarea obiceiului şi se asigură că el este executat corect, fiind, simbolic, după cum arată Silvia Ciubotaru, „un tată temporar (cât durează nunta) şi în acelaşi timp un înlocuitor experimentat al mirelui”598. În mai toate regiunile ţării, naşul se angajează să participe la probele pregătite mirelui, vestigiul reprezentând o urmă a unei credinţe mai vechi, conform căreia bărbatul mai experimentat, în persoana nunului, era un „supraveghetor al consumării, sub cele mai bune auspicii, a nunţii pe plan social, moral şi chiar erotic”599. Dovadă stau toate strigăturile specifice, cu caracter erotic, adresate în special naşului. Atribuirea unor calităţi sau comportamente specific umane face din găină, în mod clar, un simbol al femeii: „Găinî cu peni multi, Hai la nun sî ti săruti!” Sau, tot cu referire la găină: „Ş-an ţînut-o tari bini, Cu pâni şî cu smântânî, Ş-an culcat-o-n pat cu mini, Sî n-o cucoşaşcî nimi!”600 Alte cântece amintesc cu tristeţe de plecarea miresei de acasă, la soţ şi la soacră, implicit la muncă grea şi suferinţe, corespondentul în ritualul găinii fiind: „Fugi, găinî, nu ti duci, C-acolo tătî te-or zmulgi!” Într-o interpretare superficială, asocierea păsării cu ţigara poate părea o parodie sau un scenariu conceput special pentru a provoca râsul. Partea latentă a simbolurilor arată însă că iniţierea şi tranziţia de la o stare la alta reprezintă esenţa obiceiului: 597 Silvia Ciubotaru, op. cit., p. 19. 598 Ibidem, p. 19-20. 599 Ibidem, p. 20. 600 Ibidem, p. 185. 225 Călin-Horia Bârleanu „Săraca găină neagră, N-ai ştiut că ce te-aşteaptă, Mai ieri cotcodăceai sub şură Şi azi cu ţigara-n gură!”601 (s.n.) Preluăm, din culegerile de texte în care sunt publicate cântecele şi strigăturile specifice nunţii, un ultim exemplu, care sugerează aceeaşi relaţie de identitate între mireasă şi pasăre: „Când eram la mama mea Eram puică-puiculea Şi drăguţă cui mă vrea. De când sunt la mama lui Nu-s nici pasăre, nici pui, Nici drăguţa nimănui.”602 Plata găinii constituie, în mod simbolic, un moment esenţial al ceremonialului. Odată intrată în rând cu lumea, femeia şi soţul ei au de respectat incomparabil mai multe reguli şi norme sociale şi morale. Vedem în ceremonialul căsătoriei o urmă a filosofiei specifice obiceiului de a dărui, prezentat deja. Kula presupunea, dincolo de schimbul şi de constanţa darurilor, legături strânse între oameni, o familie dinamică, în permanenţă lărgită. Cu toate că nunta marchează, aproape violent, după cum susţine Silvia Ciubotaru, o ruptură în comunitate şi mutaţii care pot provoca neplăceri, scopul fundamental este de a lega relaţii noi, de a mări numărul membrilor familiei şi de a facilita cunoaşterea altor familii. 6.3. Ritualuri asociate ceremonialului funerar Cea mai mare parte a obiceiurilor practicate de comunităţi în cazul deceselor are în centru frica de o întoarcere a mortului, sub formă de strigoi sau de moroi. De departe se poate remarca, în asemenea cazuri, o severitate crescută a respectului pentru rit, frica omului faţă de moarte reprezentând o moştenire culturală grea, în care religia a adus elemente de potenţare a anxietăţii. Cercetătorii români şi străini s-au aplecat, în egală măsură, spre studierea credinţelor românilor aflaţi în situaţia specială de a deplânge dispariţia unor membri ai grupului. Cu cât 601 Silvia Ciubotaru, op. cit., p. 187. 602 Dumitru Covalciuc, Folclor românesc din nordul Bucovinei, Timişoara, Editura Augusta, 2001, p. 92. 226 Antropologie şi comunicare interculturală este mai nefirească moartea, cu atât tabuul se manifestă cu o mai mare severitate, sub forma interdicţiilor. Astfel, „locurile în care s-au comis crime sau sinucideri sunt ocolite, fiind considerate impure, bântuite de stafii şi duhuri rele”603. Contagiunea face, prin urmare, obiectul unei asemenea credinţe, apropierea morţii fiind prevestită de numeroase semne venite din universul vegetal sau chiar animal, după cum demonstrează Ion H. Ciubotaru într-o cercetare care adună nenumărate astfel de credinţe: „Nie, când ni-o murit bărbatu, ni-o murit o vacî, un giţăl şî păsârili toati”604. Semnele morţii sunt interpretate, în spaţiul arhaic românesc, şi prin intermediul viselor, astfel încât, dacă în vis se prăbuşeşte casa, se surpă un perete, hornul, acoperişul sau se taie copaci, atunci membrii familiei se îngrijorează. Registrul simbolurilor onirice este bogat şi variat, în funcţie de zona în care a fost înregistrat: „alte indicii ale apropierii sfârşitului: călătorii pe drumuri ce nu se mai termină, străbaterea unor păduri dese, traversări peste ape întunecate cu maluri ce se surpă”605. Atunci când suferinţa prelungită epuizează familiile, moartea este uneori grăbită, apelându-se la o serie de obiceiuri dintre care amintim doar aşezarea bolnavului pe pământ, ritual întâlnit la mai multe popoare, aflate în diferite stadii de dezvoltare. Ion H. Ciubotaru pune obiceiul în relaţie directă cu expresia „Nu sta pe pământ, că te trage!”. Dintre numeroasele obiceiuri pierdute amintim şi o particularitate a sicriului, numit şi sălaş, raclă, copârşeu sau tron: aşa cum oul suportă un proces de simbolizare, prin care primeşte valenţe şi trăsături umane, sicriul este considerat o „casă de veci”, cu respectarea tuturor trăsăturilor de arhitectură: „capacul sicriului se face «în patru ape» [...] Corpul sicriului este prevăzut cu două sau mai multe deschizături mici, numite ferestruici”606. Amplasate în dreptul capului, acestea au uneori sticlă, iar amplasarea lor spre stânga sau spre dreapta stă mărturie în legătură cu sexul destinatarului, masculin sau feminin. Unii etnologi au identificat, în Bucovina, credinţa că mortul trebuie să păstreze un contact cu lumea pe care o părăseşte, nu în ultimul 603 Ion H. Ciubotaru, Folclorul obiceiurilor familiale din Moldova, Iaşi, Caietele arhivei de folclor, Editura Universităţii „Al. I. Cuza”, 1986, p. 3. 604 Ibidem, p. 5. 605 Ibidem, p. 7. 606 Ibidem, p. 15. 227 Călin-Horia Bârleanu rând „ca să vază gloata ce s-a adunat, ca să-l petreacă şi să-şi ia ziua bună de la el”607. Fereastra din dreptul capului reprezintă, fără îndoială, o metaforă a comunicării, unele zone păstrând tradiţia conform căreia mortul ascultă prin ea sfaturile celor care îi sunt apropiaţi, pe când în alte zone, după cum arată S. Fl. Marian, prin fereastra respectivă intră „broasca să ciupească din nasul mortului că numai astfel începe a putrezi”608. După cum am amintit, moartea a fost dintotdeauna însoţită de precauţii speciale, măsura mortului reprezentând, în opinia etnografului ieşean Ion H. Ciubotaru, un simbol încărcat de semnificaţii dintre cele mai morbide. „Măsura” se referă la sfoara sau la pânza cu care s-au luat dimensiunile celui decedat, pentru a i se pregăti sicriul; „de regulă aceasta se îngroapă ori i se dă foc pentru a nu se abate primejdiile asupra celor vii”609. Toiagul este o lumânare făcută tot după dimensiunile decedatului, înălţimea acestuia fiind transpusă în ceară şi arsă, în trecut, patruzeci de zile, iar astăzi – acolo unde obiceiul se mai păstrează – doar timp de trei zile. Ca în mai toate ritualurile de trecere, arderea lumânării simbolizează tranziţia spre o altă lume (sau: trecerea de la o stare la alta). Doliul reprezintă, până astăzi, mai mult prin estetica şi codul vestimentar adoptat, un semn distinctiv al morţii. Şi aici se pot însă aduce completări importante, pornind de la diferitele variante în care este asumat doliul. Ion H. Ciubotaru trece în revistă cele mai cunoscute ipoteze de cercetare, tăierea părului la femei fiind un echivalent simbolic pentru smulsul lui. La fel, barba crescută ar putea reprezenta, pentru bărbaţi, o modalitate simplă de a se ascunde, prin deghizare, de moarte, în virtutea aceluiaşi principiu logic conform căruia schimbarea numelui copilului ar face ca duhurile rele să-i piardă urma. „Aceeaşi motivaţie ar avea-o şi doliul negru, care se identifică cu bezna, cu întunericul, deci cu împrejurarea în care cineva devine greu de recunoscut. Culoarea neagră a doliului a fost asociată şi cu practica arhaică a ungerii cu noroi”610 – obicei întâlnit, după cum am arătat mai sus, la multe dintre popoarele fără scriere. Coliva este simbolul care, fără a putea fi explicat de participanţii la ritul funerar, s-a păstrat cel mai bine. Cu toate că 607 S. Fl. Marian, Înmormântarea la români. Studiu etnografic, Bucureşti, Editura Grai şi suflet – Cultura Naţională, 1995, p. 156. 608 S. Fl. Marian, op. cit., p. 156-157. 609 Ion H. Ciubotaru, op. cit., p. 16. 610 Ibidem, p. 21. 228 Antropologie şi comunicare interculturală specialiştii sunt rezervaţi în privinţa sensurilor iniţiale, s-a speculat totuşi că fiertura din grâu ar reprezenta păcatele celui decedat611. Prin folosirea unor surse din Bucovina, bătrâne care şi-au amintit credinţe arhaice pierdute, Ciubotaru propune ca obiceiul colivei să fie interpretat printr-o credinţă deosebit de veche, în care „bobul de grâu ar reprezenta faţa omului”612. Dacă această explicaţie ar fi plauzibilă, atunci „consumarea cadavrului”, specifică popoarelor cu trăsături primitive, despre care am amintit mai sus, era realizată prin logica asimilării defunctului cu grâul care asigură mâncarea pentru anul următor. Dar: „spicul de grâu semnifica reîntoarcerea celui decedat. Prin urmare, rostul colivei este acela de a asigura pe plan ritual condiţia renaşterii defunctului”613. Mâncarea, în general, face obiectul multor obiceiuri în jurul cărora se adună comunitatea, nu doar familia, pentru a deplânge împreună dispariţia defunctului. Am amintit deja că aceste întâlniri luau uneori, în trecut, forma glumelor, care „garantau” faptul că cei rămaşi în viaţă aveau capacitatea psihică de a merge mai departe, depăşind trauma specifică unei despărţiri definitive. Pomul pomenilor se numără printre cele mai des întâlnite simboluri specifice momentului funebru, cu sensuri de regenerare şi de reînviere a celui decedat. Percepem aici ideea de dublu vegetal al omului, iar prin plantarea unui pom fructifer la capul defunctului, lângă cruce, după cum aminteşte etnograful ieşean, trebuie să punem în legătură simbolul şi cu pomul vieţii. În unele zone, pomul este împodobit cu colaci, fructe, dulciuri, prosoape, lumânări şi diferite alte obiecte. Credinţele culese în studiul Folclorul obiceiurilor familiale din Moldova variază în funcţie de zonă, cercetătorii neputând oferi explicaţii în legătură cu imperativul care cerea ca pomul să fie realizat dintr-o creangă de prun. Ion H. Ciubotaru prezintă cele mai interesante răspunsuri primite la întrebarea despre semnificaţia ritului, între care: pomul ar fi simbolul belşugului de pe pământ „şi se dă de pomană pentru a avea mortul tot ce-i trebuie pe ceea lume”614, sau este 611 S. Fl. Marian analizează, în studiul Înmormântarea la români, credinţa că în colivă sunt adunate, simbolic, păcatele celui decedat, de unde şi obligaţia unui consum ritualic, pentru a uşura povara celui care nu mai poate primi iertare. Se consideră că prin consumul colivei se iartă din păcatele defunctului, iar consumatorul, care preia păcatele, le poate îndepărta prin rugăciuni şi mătănii. 612 Ion H. Ciubotaru, op. cit., p. 39. 613 Ibidem, p. 150. 614 Ibidem, p. 51. 229 Călin-Horia Bârleanu un beneficiu al decedatului, de care se va bucura pe lumea cealaltă, prin fructe şi umbră. În alte zone ale ţării, pomul este asemenea unui adăpost pentru suflet, iar plantarea unui vlăstar tânăr lângă mormânt poate deveni o modalitate de a vedea cum este viaţa decedatului pe lumea cealaltă. Un simbol întâlnit, în general, în toate zonele ţării este bradul, mai ales în regiunile unde această specie este dominantă. Înconjurat de legende şi semnificaţii diverse, bradul capătă un rol important în ritualul înmormântării şi este folosit cu precădere în cazul tinerilor decedaţi înainte de căsătorie. În acest sens, S. Fl. Marian invocă o credinţă din Bucovina, conform căreia bradul simbolizează „tinereţea celui pentru care s-a făcut”, dar şi faptul că persoana moartă „se căsătoreşte pe cealaltă lume; şi când se duce mortul la groapă, atunci se trimet vătăjei înainte cu bradul, ca să vestească nunta”615. Iată şi o legendă pe care Marian a cules-o din Bucovina şi care prezintă o serie de simboluri amestecate: „Cică, dintru început, Necuratul se ţinea scai de brad, spunând că e copacul lui. Deci, ca să nu se apropie niciun om de dânsul, a luat şi a bătut o mulţime de cuie de fier jur împrejurul lui. Văzând aceasta, Dumnezeu s-a mâniat foc şi scoţând din brad cuiele de fier a făcut alte cuie de lemn cu cruce şi pe acestea le-a bătut în locul celorlalte. De atunci au rămas «cepurile cu cruce» în fiecare brad şi fiind ele cu cruce Necuratul nu se poate apropia de acest arbore. Dar cu toate acestea a mai rămas în brad puţină mânie de a Satanei şi de aceea pocneşte el când îl pui pe foc”616. Din raţiuni evidente, am lăsat la final bocetul, acest ritual fiind una dintre cele mai complexe manifestări ale poporului român. Reprezentând iniţial o incantaţie împotriva contagiunii morţii, după cum descrie Ion H. Ciubotaru originea bocetului, acesta a devenit un mijloc eficient de protecţie a comunităţii care se confruntă cu decesul unui membru: „bocetul a preluat unul dintre momentele de vârf ale crizei psihice, determinând sentimentul devastator, pe care îl provoacă durerea. Valoarea catharctică a actului bocirii este resimţită cu acuitate”617. Bocetul este, prin excelenţă, o manifestare rezervată femeilor, însă nu de puţine ori se aminteşte, în literatura de specialitate, că el stârneşte plânsul tuturor celor de faţă, fie prin asociere cu 615 S. Fl. Marian, Înmormântarea la români. Studiu etnografic, Bucureşti, Editura Grai şi suflet – Cultura Naţională, 1995, p. 68. 616 Ibidem, p. 76. 617 Ion H. Ciubotaru, op. cit., p. 55. 230 Antropologie şi comunicare interculturală experienţele similare, fie prin empatie cu familia celui decedat. Rolul femeilor se dovedeşte, din nou, esenţial în păstrarea tradiţiilor româneşti. Încă de la cele mai vechi înregistrări ştiinţifice, femeile au fost socotite cele mai potrivite pentru asemenea sarcini, care pe bărbaţi i-ar depăşi complet. Ciubotaru invocă în acest sens „o anumită disponibilitate psihică, mai deschisă exteriorizării, mai promptă în reacţii afective”618. A resimţi mai acut durerea înseamnă a putea participa mai eficient la tranziţia decedatului şi a familiei acestuia spre noua ordine, pe care moartea o aduce în grupul restrâns. Cu toate că există şi categoria bocitoarelor cu plată, cele din inimă au reprezentat un factor important în evoluţia ritului, fiind marcate de evenimentele negative şi de numeroasele decese, de unde şi „nevoia să participe la toate înmormântările din sat, unde bocirea defuncţilor străini este mai mult un pretext pentru defularea propriilor supărări”619. Practicat, în general, de trei ori pe zi (dimineaţa, la amiază şi înainte de apus), bocetul are o structură riguroasă, cu multe reguli, atât în interpretare, cât şi în motivele invocate, în funcţie de identitatea decedatului. Prima şi cea mai importantă observaţie e că funcţia psihologică a bocetului asigură liniştea familiei îndoliate, prin credinţa că, dacă este executat bine, familia şi comunitatea nu mai au a se teme de cel mort. Deşi bocetul atinge uneori şi trăsături de caracter care nu făceau cinste celui care a murit, de cele mai multe ori se caută să se evalueze pozitiv viaţa acestuia, conform principiului universal valabil „despre morţi, numai de bine”. În forma amintită, bocetul este specific poporului român, cu toate că istoria universală şi antică au consemnat obiceiuri similare, care amintesc fidel de ritualul bocirii. S. Fl. Marian consemnează un bocet pentru un tânăr, cules din Bucovina: „Dragul mamii holteiaş, Scumpul mamii îngeraş, Da cum de te-ai îndurat Pe mămuţa de-ai lăsat? Da cui mi te-ai potrivit Frăţiorii de-ai urât? Ian scoală-te, holteiaş Dragul mamii ficioraş 618 Ion H. Ciubotaru, op. cit., p. 56. 619 Ibidem, p. 58. 231 Călin-Horia Bârleanu Şi deschide-ţi ochişorii Şi ţi-i vedea frăţiorii Cum i-ai lăsat brudiori Brudiori şi străiniori!”620 Teologul german Ingo Sperl (n. 1952) propune, într-un studiu unic pentru spaţiul cultural românesc, o viziune interculturală a bocetului, din perspectiva unui om pentru care moartea a fost asociată mai ales cu tăcerea. Germanul, care a studiat pe teren fenomenul, a fost surprins de participarea detaşată, la mai toate obiceiurile asociate morţii, a copiilor, ajungând să vadă în bocet o funcţie tămăduitoare, atât la nivel personal, de familie, cât şi la nivelul grupului din care a dispărut un membru. Mergând pe cărările deschise de o serie de etnologi români, printre care şi Ion H. Ciubotaru, cercetătorul german vede în bocet o defulare terapeutică, o eliberare de energiile distructive, puternic încărcate de emoţiile specifice unei despărţiri definitive. Prevestirile discutate pe larg în volumul Ţara fără dor. Funcţia psihologică a bocetului românesc reprezintă, pentru oamenii spaţiului nostru arhaic, o formă de pregătire pentru doliu, de asumare a durerii încă înainte ca aceasta să se impună. Astfel, Ingo Sperl propune, fără să formuleze concret ipoteza, o teorie a bocetului conform căreia funcţia de comunicare cu decedatul e secondată de comunicarea cu grupul. Practicarea obiceiului în public, de trei ori pe zi, în majoritatea regiunilor, prin adresarea unor întrebări care acuză indirect plecarea prematură a defunctului, le produce participanţilor nu doar lacrimi şi sentimente de regret, ci şi o solidarizare: „acum toţi au auzit disperarea lor! Acum toţi ştiu cum le merge! Cunoscând situaţia [...], comunitatea poate să reacţioneze”621. Asemenea interpretări şi propuneri au fost facilitate de stranietatea resimţită de cercetător în faţa unei realităţi sociale complet diferite, originalitatea studiului fiind garantată şi de neîncetata comparaţie cu propriul spaţiu cultural, în care nu doar că nu există bocet sau ale manifestări zgomotoase ale durerii, dar copiii nu participă niciodată la înmormântări: „Din momentul în care femeile au început să cânte, întreaga atmosferă s-a schimbat. Starea de spirit, care la început a fost veselă, exuberantă, chiar amuzată de interesul meu puţin obişnuit, a 620 S. Fl. Marian, op. cit., p. 90. 621 Ingo Sperl, Ţara fără dor. Funcţia psihologică a bocetului românesc, Bucureşti, Editura Univers, 2000, p. 131. 232 Antropologie şi comunicare interculturală cedat locul unei dispoziţii sobre. Orice persoană neavizată, care ar fi asistat din întâmplare la ceremonie, ar fi fost puternic marcată de întreaga atmosferă [...]. La noi, în Germania, chiar şi plânsul în public ar fi cu neputinţă de imaginat”622. Igiena care se obţine prin ritual, indiferent de scopul şi de originea acestuia, menţine spaţiul colectiv românesc omogen şi unit. Starea de linişte care se obţine prin respectarea unei tradiţii a fost asemănată cu manifestarea compulsivă şi cu imperativul de a acţiona într-un anumit sens, fără a fi cunoscute resorturile psihice. Totuşi, nu întâmplător, forme similare riturilor româneşti au fost identificate în spaţii culturale complet diferite şi îndepărtate cronologic – ceea ce ar putea sugera, încă o dată, că specia umană a găsit, prin travaliul simbolic, o cale de a se adapta oricăror situaţii, adaptare inerentă vieţii. Pentru a evidenţia vechimea absolută şi marea circulaţie a motivelor întâlnite în bocetul românesc, rămânând în acest cadru al ritualurilor specifice înmormântării, se cuvine să prezentăm şi unul dintre textele publicate, la sfârşitul secolului al XIX-lea, de către folcloristul G. Dem. Teodorescu (1849-1900): „Scólă sufleţele, scólă, scólă s vedemŭ ce bólă, ce bólă te împresóră, te dobóră, te omóră. ĕ Scólă, îmĭ spune şi mie ca sĕ'ţĭ cautŭ doftoriă; scólă, unŭ cuvêntŭ îmĭ spune, nu tăcea, nu mĕ repune; că de cândŭ nu'ţĭ este bine, nu te-aĭ maĭ uĭtatŭ la mine. ci te uită cu-ochişori la lacrĕmile plânsorii ĭ sĕ'mĭ vedĭ suspinulŭ cum ese din pep ŭ cu sughiţurĭ dese.”623 t O variantă a acestui bocet a fost cunoscută şi de Anton Pann, care a inclus-o în volumul intitulat O şezătoare la ţară, 622 Ingo Sperl, op. cit., p. 175. 623 Poesii populare române, culegere de G. Dem. Teodorescu, Bucureşti, „Tipografia modernă” Grigore Louis, Strada Academiei, 24, 1885, p. 275. 233 Călin-Horia Bârleanu publicat în 1852624. De asemenea, în culegerea de poezii populare a lui Vasile Alecsandri, publicată în 1866, se găseşte, sub titlul „Bolnavul”, un text asemănător, din care lipsesc ultimele două versuri şi care este, evident, uşor stilizat: „Scólă sufleţele, scólă, Scólă sĕ vedem ce bólă, Ce bólă te împresóră, te dobóră, te omóră? Scólă, un cuvînt îmĭ spune, Nu tăcea, nu mĕ repune, Că de când nu-ţ este bine, Nu te-aĭ maĭ uĭtat la mine; Ci te ĭtă, dragul meŭ, ĭ u Sĕ privescĭ cum te plâng eŭ, Cum te bocesc, cum te plâng Şi de jale cum mĕ frîng!”625 Observăm aşadar că rigurozitatea respectării unor ritualuri tradiţionale româneşti a determinat, chiar înainte de secolul al XIX-lea, răspândirea şi conservarea unor texte populare, transmise, împreună cu sistemul ritualic specific, din generaţie în generaţie. 624 Anton Pann, Uă şe˛dĕtóre la ĕră sĕu „Povestea luĭ moşŭ Albŭ”, Bucureşti, 1852, partea a II-a, p. 161. ţ ĭ 625 Vasile Alecsandri, Poesi populare ale Românilor, adunate şi întocmite de Vasile Alecsandri, Bucurescĭ, Tipografia Lucrătorilor Asociaţiĭ, M DCCC LXVI (1866), textul XLVI, p. 281. 234 Antropologie şi comunicare interculturală 7. Homo sapiens, încotro? În general, literatura de tip science-fiction propune o serie de scenarii în care specia umană suferă mutaţii importante, atât la nivel spiritual, cât şi la nivelul corporalităţii. Schimbarea este inevitabilă atunci când în ecuaţie apare fenomenul uman, sub toate manifestările sale. Este justificată importanţa pe care am acordat-o, în studiul de faţă, în prezentarea ritualurilor şi a obiceiurilor, procesului de comunicare – dacă acceptăm că tradiţia presupune, de multe ori, interacţiune într-un cadru formal, care permite, în ciuda rigidităţii sale, implicarea şi manifestarea fiecărui individ, indiferent de particularităţile sale psihice sau fizice. Din perspectiva antropologiei culturale, relaţiile interumane nu trebuie valorizate ca fiind „bune” sau „rele”, pentru că manifestarea lor îi spune cercetătorului totul. Cu toate că jocul, ritul, darul reprezintă, în istoria omenirii, o formă de comunicare specială, în care doar cei care nu şi-o doresc nu se pot încadra, contemporaneitatea este mult diferită de mai toate aspectele analizate în cercetarea de faţă. Anul 2014 a adus cifre frapante pentru lumea întreagă, în contextul în care articole de specialitate, prezentând rezultate ale cercetărilor, arătau că zeci de milioane de oameni suferă de singurătate. Părinţii nu mai au timp fizic pentru copiii lor, orice încercare de comunicare, chiar şi la nivel minim, fiind filtrată prin timpul petrecut la muncă. Birourile devin suprapopulate, iar relaţiile dintre colegi se denaturează până la înstrăinare. Răspunsul la întrebarea „Vă simţiţi iubit?” ar putea provoca societăţii adevărate crize cognitive. Spunem ar putea, pentru că, în realitate, omenirea a dezvoltat o rezistenţă puternică la registrul morbid, de suferinţă umană. Mass-media a contribuit, în general, în mod eficient la apariţia acestei indiferenţe, prin specularea unui registru care a atras un număr din ce în ce mai mare de oameni, indiferent de vârstă sau de educaţie. Cele mai recente ipoteze ale antropologiei culturale aduc noi propuneri în privinţa evoluţiei omului, mai ales a relaţiei sale cu agricultura, care i-a permis să descopere şi să inoveze în 235 Călin-Horia Bârleanu direcţia artelor şi a tehnologiilor. Siguranţa alimentară, inevitabilă – până la urmă – pentru civilizaţie, a fost un punct de cotitură esenţial, pe un drum drept, plin de beneficii specifice umanităţii, dar în acelaşi timp plin de gropi şi de pericole. Această siguranţă, care i-a permis omului să evolueze, este şi sursa a numeroase probleme, identificate de oamenii de ştiinţă contemporani: sedentarismul şi bolile asociate acestuia, precum şi o serie de bacili şi de viruşi, care pot declanşa epidemii devastatoare. Dacă mişcarea a însemnat dintotdeauna viaţă, principiu aplicat în toate societăţile studiate, stabilirea într-un spaţiu a început să capete valenţe specifice morţii. Agresivitatea malignă face parte din structura pe care Erich Fromm o identifică la om, alături de cea benignă, mai puţin distructivă. Fie că acceptăm sau nu teoriile lui Darwin, „calitatea” de a fi agresiv a servit vieţii, fără îndoială, prin adaptarea biologică şi supravieţuire. Fromm este unul dintre primii gânditori ai lumii care demonstrează că omul este singura specie care obţine satisfacţie prin omor şi prin tortură, singura fiinţă care îşi omoară semenii fără un câştig raţional, biologic sau economic. Dincolo de agresivitate, Homo sapiens sapiens a demonstrat, în ultimele secole, că poate fi capabil de distructivitate malignă în general626. Însăşi folosirea sintagmei „natură umană” pare improprie, dacă ne gândim la trăsăturile specifice indivizilor din perioade despărţite de sute sau de mii de ani, un exemplu concret fiind, în România, cadrul specific educaţiei. Ceea ce pentru unele generaţii reprezenta idealul sau normalitatea nu înseamnă mai nimic pentru altele. Miza uriaşă pe care o propune Erich Fromm este că, în toate perioadele în care oamenii au trăit în grupuri mici, ca vânători şi culegători, viaţa era definită de un minim al distructivităţii şi de relaţii de comuniune şi de comunicare. Schimbarea inevitabilă a acestor structuri a adus meserii şi diviziuni, surplus alimentar pentru unii indivizi, iar pentru unele state, ierarhii şi distrugere la scară largă. Psihologul american vede în această evoluţie un dinamism inerent speciei umane, trecerea de la distructivitate la starea iniţială, în care ameninţarea este redusă, fiind doar o chestiune de timp. El se pune, în acelaşi timp, la adăpost de criticile care l-ar fi putut eticheta drept optimist, în capitolul care încheie unul 626 Erich Fromm, The Anatomy of Human Destructivness, New York, PICADOR, 1973, p. 246. 236 Antropologie şi comunicare interculturală dintre cele mai dense tratate de psihologie socială, capitol intitulat On the ambiguity of hope : „optimism is an alienated form of faith, pessimism an alienated form of despair”627. Viitorul lui Homo sapiens sapiens este strâns legat de credinţă şi în viziunea lui Sigmund Freud, la care Fromm se raportează de nenumărate ori. Folosind concepte diferite, psihanalistul austriac observa, cu atât de mulţi ani în urmă, în Viitorul unei iluzii, că „la toţi oamenii există tendinţe distructive, deci antisociale şi anticulturale”628. Apariţia doctrinelor religioase complexe pare să fie, în opinia lui Freud, un factor catalizator pentru stările de nemulţumire, de frustrare şi pentru manifestarea concretă a acestora. Sunt recunoscute serviciile pe care religia le aduce culturii, în general, deşi nemulţumirea oamenilor cu culturile proprii, apăsarea şi povara pe care o simt neîncetat, în societăţile moderne, par să stea ca martori ai incapacităţii umane de a rezolva conflictele. Cu atât mai mult se îndepărtează religia de evoluţia lui Homo sapiens sapiens, cu cât contemporaneitatea aduce în atenţia opiniei publice, mai clar ca niciodată, felul în care grupurile folosesc dogme pentru a justifica barbaria. Tot revistele ştiinţifice au anunţat că fenomenul religios induce omului, înaintea comportamentului dorit, controlat şi cenzurat, stări de culpabilitate. Nemulţumirea şi sedentarismul la nivel spiritual şi psihic au născut o comunitate globală care acceptă schimbarea în maniera în care schimbă programele de televiziune. Dorinţa de noi stimuli a adus lumea civilizată în pragul imploziei, scenele de agresivitate malignă invadând atât spaţiul public, cât şi cel privat. Tinerii cu educaţie, bogaţi şi deprimaţi, sunt primii care se înscriu în noile formaţiuni teroriste, pentru care decapitarea „ritualică” reprezintă un act normal. Chiar dacă sunt înţelese eronat şi interpretate astfel încât să servească distrugerii, doctrinele religioase nu pot fi însă excluse din evoluţia şi din viitorul omului, în primul rând graţie funcţiei lor practice, de a controla, atât şi aşa cum se poate. Clima Pământului se află într-un proces lent, dar sigur de schimbare, iar modificările de temperatură aduc metamorfoze dramatice la nivelul reliefului, florei şi faunei. Cultura omenirii cunoaşte, cu fiecare an, provocări noi şi răspunde, în acelaşi 627 Erich Fromm, op. cit., p. 483. 628 Sigmund Freud, Studii despre societate şi religie, p. 110. 237 Călin-Horia Bârleanu timp, problemelor vechi. Muzica se schimbă, odată cu imaginea şi cu idealurile care, de mii de ani, animă masele de oameni. Se vorbeşte deja despre o nouă specie umană, conectată la noile tehnologii şi setată pe comunicarea intermediată de mediul virtual – aşa cum se vorbeşte şi despre o nouă ordine mondială, apărută ca urmare a crizelor umanitare şi armate. Până la starea iniţială, propusă de Erich Fromm, în care omul, pentru că nu se mai simte ameninţat de nimic, renunţă la agresivitate, se pare că specia umană trebuie încă să evolueze – pentru că menţinerea stadiului prezent ar însemna haos. În concluzie, trebuie să ne amintim că „Oamenii s-au schimbat. Nu mai sunt nici robii, nici înşelătorii zeilor şi nici jeluitori în numele tău, ci ei le oferă zeilor ospitalitate”629. 629 C. G. Jung, Cartea roşie. Liber Novus, editată de Sonu Shamdasani, Bucureşti, Editura Trei, 2011, p. 359. 238 Antropologie şi comunicare interculturală B I B L I O G R A F I E Volume şi articole: ***, Biblia sau Sfânta Scriptură, Bucureşti, Editura Institutului biblic şi de misiune ortodoxă, 2008. ***, Convorbiri cu Schopenhauer, volum alcătuit şi îngrijit de Cristian Bădiliţă, traducere de Ana Florescu, Iaşi, Editura Polirom, 1998. ***, Noul Atlas lingvistic român, pe regiuni. Moldova şi Bucovina. Texte dialectale, culese de Stelian Dumistrăcel şi publicate de Doina Hreapcă şi Ion-Horia Bîrleanu, Iaşi, Editura Academiei Române, vol. I, partea I-II, 1993-1995. ***, Noul Atlas lingvistic român, pe regiuni. Moldova şi Bucovina. Texte dialectale, culese de Ion-Horia Bîrleanu şi publicate de Doina Hreapcă şi Ion-Horia Bîrleanu, cu o prefaţă de Stelian Dumistrăcel, Bucureşti, Editura Academiei Române, vol. al II-lea, partea 1, 2002. ***, Nunta la români. Antologie din poezia ceremonialului nunţii, prefaţă de M. Beniuc, ediţie îngrijită de I. Moanţă, Bucureşti, Editura Minerva, 1977. ĭ ***, Poesi populare ale Românilor, adunate şi întocmite de Vasile Alecsandri, Bucurescĭ, Tipografia Lucrătorilor Asociaţiĭ, M DCCC LXVI (1866). ***, Poesii populare române, culegere de G. Dem. Teodorescu, Bucureşti, „Tipografia modernă” Grigore Louis, Strada Academiei, 24, 1885. ***, Tăbliţele de argilă. Scrieri din Orientul Antic, traducere, prefaţă, cuvinte înainte şi note de Constantin Daniel şi Ion Acsan, Bucureşti, Editura Minerva, 1981. Adler, Alfred, Înţelegerea vieţii. Introducere în psihologia individuală, traducere din limba engleză de Raluca Hurduc, Bucureşti, Editura Trei, 2009. Adler, Alfred, Psihologia şcolarului greu educabil, Bucureşti, Editura Univers Enciclopedic, 2010. Apuleius, Lucius, Măgarul de aur, traducere şi note de I. Teodorescu, prefaţă de Traian Ungureanu, Bucureşti, Editura Saeculum Vizual, 2002. Askenasy, Hans, Canibalismul de la sacrificiu la supravieţuire, traducere din limba engleză de Irina Nicolaescu, Ploieşti, Editura Eleusis, 1996. Augé, Marc, Religie şi antropologie, traducere şi prefaţă de Ioan Pânzaru, Bucureşti, Editura „Jurnalul literar”, 1995. 239 Călin-Horia Bârleanu Avramescu, Cătălin, Filozoful crud. O istorie a canibalismului, Bucureşti, Editura Humanitas, 2003. Babin, Pierre, Sigmund Freud de la tragedie la psihanaliză, traducere de Irinel Antoniu, Bucureşti, Editura Univers, 2007. Bârleanu, Călin-Horia, Mircea Cărtărescu. Universul motivelor obsedante, Iaşi, Editura Universitas XXI, 2011. Berdan, Lucia, Mitologia cuvintelor, Iaşi, Editura Universităţii „Alexandru Ioan Cuza”, 2003. Berdan, Lucia, Totemism românesc. Structuri mitice arhetipale în obiceiuri, ceremonialuri, credinţe, basme, Iaşi, Editura Universităţii „Al. I. Cuza”, 2001. Biberi, Ion, Thanatos, psihologia morţii, Bucureşti, Editura Curtea Veche, 2000. Bîrleanu, Ion-Horia, Tradiţie şi tranziţie la est de Carpaţi, Iaşi, Editura Sedcom Libris, 2002. Boza, Mihaela, Curs de psihologia vârstelor, Iaşi, Editura Universităţii „Al. I. Cuza”, 2004. Braga, Corin, De la arhetip la anarhetip, Iaşi, Editura Polirom, 2006. Branda, Alina, Repere în antropologia culturală, Cluj-Napoca, Editura Fundaţiei pentru Studii Europene, 2002. Bruckner, Pascal, Mizeria prosperităţii. Religia economismului şi duşmanii săi, traducere de limba franceză de Vasile Zincenco, Bucureşti, Editura Trei, 2002. Caraman, Petru, Descolindatul în Orientul şi sud-estul Europei. Studiu de folclor comparat, Iaşi, Editura Univesităţii „Alexandru Ioan Cuza”, 1997. Caraman, Petru, Studii de etnografie şi folclor, Iaşi, Editura Junimea, 1997. Chelcea, Liviu, Cultură şi comunicare: perspectiva antropologiei culturale, în Cătălin Zamfir şi Laura Stoica (editori), O nouă provocare: dezvoltarea socială, Iaşi, Editura Polirom, 2006. Ciubotaru, Ion H., Folclorul obiceiurilor familiale din Moldova, Iaşi, Caietele arhivei de folclor, 1986. Ciubotaru, Silvia, Strigături din Moldova. Cercetare monografică, Iaşi, Caietele arhivei de folclor, 1984. Coman, Mihai, Introducere în antropologia culturală. Mitul şi ritul, Iaşi, Editura Polirom, 2008. Covalciuc, Dumitru, Folclor românesc din nordul Bucovinei, Timişoara, Editura Augusta, 2001. Cristian, Alin, Etos românesc şi sacrificiu. A fi înlăuntrul fenomenelor, Bucureşti, Editura Eminescu, 1998. Dafinoiu, Ion, Vargha, Jenö László, Hipnoza clinică. Tehnici de inducţie. Strategii terapeutice, Iaşi, Editura Polirom, 2007. Darwin, Charles, Descendenţa omului şi selecţia sexuală, tradusă din limba engleză de Eugen Margulius, Bucureşti, Editura Academiei Republicii Socialiste România, 1967. 240 Antropologie şi comunicare interculturală Darwin, Charles, Originea speciilor prin selecţie naturală sau păstrarea raselor favorizate în lupta pentru existenţă, tradusă din limba engleză de Ion E. Fuhn, Bucureşti, Editura Academiei Republicii Populare Romîne, 1957. de Balzac, Honoré, Opere, vol. I, Bucureşti, ESPLA, 1955. de Radkowski, Georges-Hubert, Antropologie Generală, traducere de Florin Ochiană, Timişoara, Editura Amarcord, 2000. de Saussure, Ferdinand, Curs de lingvistică generală, Iaşi, Editura Polirom, 1998. Deliège, Robert, O istorie a antropologiei. Şcoli, autori, teorii, traducere din limba franceză de Ioan T. Biţa, Bucureşti, Editura Cartier, 2007. Delumeau, Jean, Mărturisirea şi iertarea, dificultăţile confesiunii. Secolele XIII-XVIII, vol. I – II, traducere de Ingrid Ilinca, Iaşi, Editura Polirom, 1998. Delumeau, Jean, Păcatul şi Frica. Culpabilizarea în Occident (Secolele XIII-XVIII), vol. II, Iaşi, Editura Polirom, 1998. Dobreanu, Cristina, Românii tot mai atinşi de boli psihice, în „România Liberă”, 29 iulie 2008. Dostoievski, F. M., Fraţii Karamazov. Roman în patru părţi şi epilog, vol. I-II, traducere de Ovidiu Constantinescu şi Isabela Dumbravă, Bucureşti, Cartea Românească, 1986. Dumézil, Georges, Loki, Flammarion, Nouvelle Bibliothèque Scientifique, 1986. Dumistrăcel, Stelian, Până-n pânzele albe. Dicţionar de expresii româneşti, ediţia a II-a, revăzută şi augmentată, Iaşi, Editura Institutul European, 2001. Durand, Gilbert, Structurile antropologice ale imaginarului, Bucureşti, Editura Univers, 1977. Durant, Will, The Story of Civilization, vol. III, Caesar and Christ, New York, Simon & Schuster, 1944. Durkheim, Émile, Formele elementare ale vieţii religioase, Iaşi, Editura Polirom, 1995. Durkheim, Émile, Regulile metodei sociologice, traducere din limba franceză de Dan Lungu, Iaşi, Editura Polirom, 2002. Eliade, Mircea, Meşterul Manole. Studii de etnologie şi mitologie, ediţie şi note de Magda Ursache şi Petru Ursache, studiu intoductiv de Petru Ursache, Iaşi, Editura Junimea, 1992. Eliade, Mircea, Sacrul şi profanul, Bucureşti, Editura Humanitas, 2000. Evseev, Ivan, Enciclopedia simbolurilor religioase şi arhetipurilor culturale, Timişoara, Editura Învierea, 2007. Frazer, James George, Creanga de aur, traducere, prefaţă şi tabel cronologic de Octavian Nistor, Note de Gabriela Duda, vol. I - V, Bucureşti, Editura Minerva, 1980. Frazer, James George, Folclorul în Vechiul Testament, traducere şi adaptare de Harry Kuller, Bucureşti, Editura Scripta, 1995. 241 Călin-Horia Bârleanu Freud, Sigmund, Opere, vol. IV, Studii despre societate şi religie, traducere din limba germană de Roxana Melnicu, George Purdea, Vasile Dem. Zamfirescu, Bucureşti, Editura Trei, 2000. Freud, Sigmund, Opere, vol. X, Introducere în psihanaliză, traducere din limba germană de Ondine Dascăliţa, Roxana Melnicu, Reiner Wilhelm, Bucureşti, Editura Trei, 2004. Fromm, Erich, The Anatomy of Human Destructivness, New York, Picador, 1973. Găleată, Alin, Omul cu o mie de voci, interceptat în detenţie, în „Revista pentru Patrie”, martie, 2012. Ghinoiu, Ion, Panteonul Românesc. Dicţionar, Bucureşti, Editura Enciclopedică, 2001. Girard, René, Violenţa şi sacrul, traducere de Mona Antohi, Bucureşti, Editura Nemira, 1995. Gladwell, Malcolm, Outliers: the story of success, England, Penguin Books, 2009. Golban, Vasile, Estetica ceremonialului social în obiceiuri, Bucureşti, Editura Ştiinţifică şi Enciclopedică, 1983. Gorovei, Artur, Literatură populară, culegeri şi studii, Bucureşti, Editura Minerva, 1976. Gorovei, Artur, Literatură populară, II, Bucureşti, Editura Minerva, 1985. Gorovei, Artur, Ouăle de Paşti. Studiu de Folklor, Colecţia „Studii şi cercetări”, nr. XXX, Bucureşti, Editura Academiei Române, 1937. Ioncioaia, Florea, Veneticul, păgânul şi apostatul. Reprezentarea străinului în Principatele române (secolele XVIII-XIX), în Identitate / alteritate în spaţiul cultural românesc, culegere de studii editată de Al. Zub, Iaşi, Editura Universităţii „Al. I. Cuza”, 1996. Jodelet, Denise, Corpul, persoana şi celălalt, în Psihologia socială a relaţiilor cu celălalt, Iaşi, Editura Polirom, 1998. Jung, C. G., Cartea roşie. Liber Novus, editată de Sonu Shamdasani, Bucureşti, Editura Trei, 2011. Jung, C. G., Psihologia religiei vestice şi estice, traducere din limba germană de Viorica Nişcov, Bucureşti, Editura Trei, 2010. Jung, C. G., Simboluri ale transformării, Bucureşti, Editura Universitas, 1999. Jung, Carl Gustav, Amintiri, vise, reflecţii, consemnate şi editate de Aniela Jaffe, traducere şi notă de Daniela Ştefănescu, Bucureşti, Editura Humanitas, 2001. Jung, Carl Gustav, Arhetipurile şi inconştientul colectiv, traducere din limba germană de Dana Verescu, Vasile Dem. Zamfirescu, Bucureşti, Editura Trei, 2003. Jung, Carl Gustav, Psihologia analitică. Temeiuri. Antologie, texte alese şi traduse din limba germană de dr. Suzana Holan, Bucureşti, Editura Anima, 1994. 242 Antropologie şi comunicare interculturală Jung, Carl Gustav, Puterea sufletului. Antologie. Psihologie individuală şi socială, texte alese şi traduse din limba germană de dr. Suzana Holan, Bucureşti, Editura Anima, 1994. Kant, Immanuel, Observaţii asupra sentimentului de frumos şi sublim. Note la Observaţii asupra sentimentului de frumos şi sublim, traducere, studii introductive, studii asupra traducerii, note, bibliografie, index de concepte germano-român, index de termeni de Rodica Croitoru, Bucureşti, Editura All, 2008. Koestler, Arthur, Camus, Albert, Reflecţii asupra pedepsei cu moartea, traducere din limba franceză de Ioana Ilie, Bucureşti, Editura Humanitas, 2008. Laplantine, François, Descrierea etnografică, traducere de Elisabeta Stănciulescu şi Gina Grosu, Iaşi, Editura Polirom, 2000. Lardellier, Pascal, Teoria legăturii ritualice. Antropologie şi comunicare, postfaţă de Alain Caillé, traducere de Valentina Pricopie, Bucureşti, Editura Tritonic, 2003. Le Breton, David, Despre tăcere, traducere de Constantin Zaharia, Bucureşti, Editura All, 2001. Lévi-Strauss, Claude, Antropologia structurală, traducere din limba franceză de J. Pecher, Bucureşti, Editura Politică, 1978. Lévi-Strauss, Claude, Mitologice I. Crud şi gătit, traducere şi prefaţă de Ioan Pânzaru, Bucureşti, Editura Babel, 1995. Lévi-Strauss, Claude, Tropice triste, în româneşte de Eugen Schileru, Irina Pîslaru-Lukacsik, Bucureşti, Editura Ştiinţifică, 1968. Manolescu, Nicolae, Contradicţia lui Maiorescu, Bucureşti, Editura «Cartea Românească», 1970. Marian, S. Fl., Înmormântarea la români. Studiu etnografic, Bucureşti, Editura Grai şi suflet – Cultura Naţională, 1995. Marian, S. Fl., Naşterea la români. Studiu etnografic, Bucureşti, Editura Grai şi Suflet – Cultura Naţională, 1995. Marian, S. Fl., Nunta la români. Studiu istorico-comparativ etnografic, Bucureşti, Editura Saeculum I.O., 2000. Marincovici, Magda, Bolile psihice bat cancerul, în „Jurnalul Naţional”, 12 martie 2012. Mauss, Marcel, Eseu despre dar, traducere de Silvia Lupescu, studiu introductiv de Nicu Gavriluţă, Iaşi, Editura Polirom, 1997. Mauss, Marcel, Hubert, Henri, Eseu despre natura şi funcţia sacrificiului, traducere de Gabriela Gavril, Iaşi, Editura Polirom, 1997. Maxim, Sorin-Tudor, Toleranţa. Dreptul la diferenţă, Bucureşti, Editura Didactică şi Pedagogică, 2004. Mărgineanu, Nicolae, Psihologie şi literatură, Cluj-Napoca, Editura Dacia, 2002. McAuliffe, Kathleen, If modern humans are so smart, why are our brains shrinking?, în „Discover”, 20 ianuarie 2011. Mihăilescu, Vintilă, Antropologie. Cinci introduceri, Iaşi, Editura Polirom, 2007. 243 Călin-Horia Bârleanu Minulescu, Mihaela, Introducere în analiza jungiană, Bucureşti, Editura Trei, 2001. Mohan, Gheorghe, Unitatea, diversitatea şi evoluţia lumii vii, Bucureşti, Editura Albatros, 1989. Morar, Ecaterina, Fragilitatea umană în gândirea antropologică, Bucureşti, Editura All, 1998. Munteanu, Eugen, Munteanu, Lucia-Gabriela, Aeterna Latinitas. Mică enciclopedie a gândirii europene în expresia latină, Iaşi, Editura Polirom, 1996. Neamţu, Nadina, Ce rol joacă diferenţele culturale în cazul prăbuşirii unui avion, în „Adevărul”, 7 iulie 2013. Negruzzi, Constache, Alexandru Lăpuşneanul, Bucureşti, Editura Minerva, 1973. Nesturh, M. F., Originea omului, traducere din limba rusă de prof. N. Botnariuc, Bucureşti, Editura Ştiinţifică, 1959. Pann, Anton, Uă şed˛ĕtóre la ţĕră sĕu „Povestea luĭ moşŭ Albŭ”, partea a II-a, Bucureşti, 1852. Pleşu, Andrei, Jurnalul de la Tescani, Bucureşti, Editura Humanitas, 2011. Radu, Constantin Gh., Maftei, Neculai N., Dăneşti. Etnografie şi folclor, Bucureşti, Editura Litera, 1980. Rank, Otto, Sachs, Hanns, Psihanaliza şi ştiinţele umaniste, traducere şi îngrijire ediţie: Brânduşa Popa, Bucureşti, Editura Herald, 2011. Robert, Marthe, Romanul începuturilor şi începuturile romanului, traducere de Paula Voicu-Dohotaru, Bucureşti, Editura Univers, 1983. Roudinesco, Élisabeth, Plon, Michel, Dicţionar de psihanaliză, traducere din limba franceză de Matei Georgescu, Daniela Luca, Valentin Protopopescu, Genoveva Teleki, Bucureşti, Editura Trei, 2002. Rousseau, Jean-Jacques, Emile sau despre educaţie, Bucureşti, Editura Didactică şi Pedagogică, 1973. Rushdie, Salman, Versetele satanice, Iaşi, Editura Polirom, 2007. Sillamy, Norbert, Dicţionar de Psihologie, traducere, avanprefaţă şi completări privind psihologia românească de dr. Leonard Gavriliu, Bucureşti, Editura Univers Enciclopedic, 2000. Simion, Victor, Imagini, legende, simboluri. Reprezentări zoomorfe în arta medievală românească, Bucureşti, Editura Fundaţiei Culturale Române, 2000. Sperl, Ingo, Ţara fără dor. Funcţia psihologică a bocetului românesc, Bucureşti, Editura Univers, 2000. Stan, Dumitru, Sociologia ruralului tradiţional românesc, vol. I, Iaşi, Editura Universităţii „Alexandru Ioan Cuza”, 2001. Stekel, Wilhelm, Psihologia eroticii feminine, traducere de Georgeta Mitrea, Bucureşti, Editura Trei, 1997. 244 Antropologie şi comunicare interculturală Stoichiţă, Victor Ieronim, Scurtă istorie a umbrei, ediţia a doua, traducere din limba engleză de Delia Răzdolescu, Bucureşti, Editura Humanitas, 2008. Tarot, Camille, De la Durkheim la Mauss. Inventarea simbolicului. Sociologia şi ştiinţele religiilor, traducere de Mihaela şi Ion Zgărdău, Timişoara, Editura Amarcord, 2001. Thomä, Helmut, Kächele, Horst, Tratat de psihanaliză contemporană, vol. II, Practică, traducere din limba germană de Carmen Erena, Bucureşti, Editura Trei, 2000. Todorov, Tzvetan, Cucerirea Americii. Problema Celuilalt, traducere de Magda Jeanrenaud, Iaşi, Editura Institutul European, 1994. Troc, Gabriel, Postmodernismul în antropologia culturală, Iaşi, Editura Polirom, 2006. Ţuţea, Petre, Omul. Tratat de antropologie creştină, I, Problemele sau Cartea Întrebărilor, Iaşi, Editura Timpul, 1992. Ungureanu, Traian, Frica de ruşine şi delictul de libertate, în „ID”, nr. 3, martie 2006. van Gennep, Arnold, Riturile de trecere, Iaşi, Editura Polirom, 1996. Vianu, Tudor, Postume. Istoria ideii de geniu. Simbolul artistic. Tezele unei filozofii a operei, Bucureşti, Editura Pentru Literatură Universală, 1966. Zamfir, Cătălin, Stoica, Laura, O nouă provocare: dezvoltarea socială, Iaşi, Editura Polirom, 2006. Surse online: http://adevarul.ro/international/in-lume/ce-rol-joaca-diferentele-culturale-cazul-prabusirii-unui-avion-1_51d8dca5c7b855ff560f04a5/index.html http://discovermagazine.com/2010/sep/25-modern-humans-smart-why- brain-shrinking http://en.wikipedia.org/wiki/Will_Durant http://jurnalul.ro/viata-sanatoasa/starea-de-sanatate/bolile-psihice-bat-cancerul-606827.html http://www.romanialibera.ro/actualitate/eveniment/romanii-tot-mai-atinsi -de-boli-psihice-130666 http://www.revistapentrupatrie.ro/index.php?option=com_content&view =article&id=705:omul-cu-o-mie-de-voci-interceptat-in-detenie&catid =2:actualitate&Itemid=52 http://www.ideiindialog.ro/files/Martie_2006.pdf 245 Antropologie şi comunicare interculturală I n d i c e d e n u m e Acsan, Ion, p. 66, 92, 244 Adler, Alfred, p. 43, 47, 58, 85, 132, 239 Alecsandri, Vasile, p. 233-235, 239 Antohi, Mona, p. 92-93, 241 Antoniu, Irinel, p. 42, 168, 239 Apuleius, Lucius, p. 92, 239 Askenasy, Hans, p. 82, 239 Augé, Marc, p. 159, 239 Avramescu, Cătălin, p. 91, 239 Babin, Pierre, p. 43, 168, 239 Bădiliţă, Cristian, p. 22, 240 Bârleanu, Călin-Horia, p. 115, 239 Beniuc, M., p. 222-224, 244 Berdan, Lucia, p. 177-185, 121, 239 Biberi, Ion, p. 84, 239 Biţa, Ioan T., p. 63, 242 Bîrleanu, Ion-Horia, p. 186, 211, 239, 244 Boas, Franz, p.66-68, 157 Botnariuc, N., p. 51, 55, 243 Boza, Mihaela, p. 16, 237 Braga, Corin, p. 18, 19, 239 Branda, Alina, p. 12-13, 16, 69, 239 Le Breton, David, p. 49, 239 Bruckner, Pascal, p. 113, 240 Caillé, Alain, p. 191, 242 Caraman, Petru, p. 204-208, 215-216, 240 Cărtărescu, Mircea, p. 114, 239 Chelcea, Liviu, p. 39, 51, 240 Ciubotaru, Ion H., p. 18, 19, 213, 227, 228-232, 239 Ciubotaru, Silvia, p. 220, 225-226, 239 Colon, Cristobal, p. 41, 72, 74, 76, 78 Coman, Mihai, p. 197, 199, 201-203, 209-210, 240 Constantinescu, Ovidiu, p. 97, 106, 240 Cortés, Hernán, p. 74, 78 Covalciuc, Dumitru, p. 226, 240 Cristian, Alin, p. 93, 240 Croitoru, Rodica, p. 15, 242 Dafinoiu, Ion, p. 108, 167-168, 170-172, 240 Daniel, Constantin, p. 66, 92, 245 Darwin, Charles, p. 50, 51-59, 200, 236, 240 Dascăliţa, Ondine, p. 169, 173, 240 de Balzac, Honoré, p. 8, 11 Deliège, Robert, p. 61-65, 70-71, 240 Delumeau, Jean, p. 86, 88, 94-99, 240 de Radkowski, Georges-Hubert, p. 189, 244 de Saussure, Ferdinand, p. 48, 166, 244 Dobreanu, Cristina, p. 11, 240 Duda, Gabriela, p. 241 Dumbravă, Isabela, p. 99, 106, 240 Dumistrăcel, Stelian, p. 88, 211, 241, 243, 244 Durand, Gilbert, p. 15-16, 78, 80, 147, 166, 175, 180, 187-188, 241 Durkheim, Émile, p. 86-88, 121-132, 241, 245 Eliade, Mircea, p. 82-83, 85-86, 240 Erena, Carmen, p. 170, 245. Evseev, Ivan, p. 178, 180, 182, 241 Florescu, Ana, p. 22, 240 Frazer, James George, p. 9, 102, 104-121, 153, 241 Freud, Sigmund, p. 12, 16, 31, 43-47, 53, 63-64, 80, 85, 88, 95, 98, 100-101, 103, 105, 160, 166, 168-170, 172-175, 178, 200, 237, 239, 241 Fromm, Erich, p. 12, 236-238, 241 Fuhn, Ion E., p. 52, 240 Gavril, Gabriela, p. 91, 243 Gavriliu, Leonard, p. 17, 99, 244 Gavriluţă, Nicu, p. 132, 134, 243 Găleată, Alin, p. 193-195, 241 Georgescu, Matei, p. 174, 244 Ghinoiu, Ion, p. 212, 241 Girard, René, p. 92-94, 241 247 Călin-Horia Bârleanu Gladwell, Malcolm, p. 36-37, 241 Golban, Vasile, p. 209-210, 241 Gorovei, Artur, p. 17, 64, 182, 184- 190, 214-218, 220-221, 241-242 Grosu, Gina, p. 73, 242 Holan, Suzana, p. 17, 19, 242 Hreapcă, Doina, p. 211, 244 Hubert, Henri, p. 91-92, 243 Hurduc, Raluca, p. 239 Ilie, Ioana, p. 90, 242 Ilinca, Ingrid, p. 100, 240 Ioncioaia, Florea, p. 72, 77, 242 Jaffe, Aniela, p. 21, 242 Jeanrenaud, Magda, p. 41, 72, 245 Jodelet, Denise, p. 41, 76, 242 Jung, Carl Gustav, p. 13, 16-17, 19-22, 25, 29, 31, 43, 46-47, 58, 65-66, 71, 79, 87, 100, 104-105, 112-113, 117, 124, 126, 131, 139, 141-142, 146, 160, 166, 173, 199, 238, 242 Kant, Immanuel, p. 15, 22, 242 Kächele, Horst, p. 170, 172, 245 Kuller, Harry, p. 120-121, 241 Laplantine, François, p. 73, 242 Lardellier, Pascal, p. 191-198, 242 Le Breton, David, p. 49, 239 Lévi-Strauss, Claude, p. 13-14, 44, 48-50, 71, 110, 126, 136-145, 147-149, 151-162, 170-172, 189-211, 242-243 Luca, Daniela, p. 174, 244 Lungu, Dan, p. 122, 241 Lupescu, Silvia, p. 133-134, 243. Maftei, Neculai N., p. 221-222, 244 Margulius, Eugen, p. 55, 240. Marian, S. Fl., p. 18, 210, 212-214, 217-221, 229-232, 243 Marincovici, Magda, p. 11, 243 Mauss, Marcel, p. 34, 91-92, 130-135, 178, 180, 188, 243, 245 Maxim, Sorin-Tudor, p. 73, 243 Mărgineanu, Nicolae, p. 47, 243 McAuliffe, Kathleen, p. 28-29, 243 Melnicu, Roxana, p. 159, 173, 241 Mihăilescu, Vintilă, p. 30, 163-164, 166, 243 Minulescu, Mihaela, p. 17, 243 248 Mitrea, Georgeta, p. 218, 244 Moanţă, I., p. 216, 223-224, 244 Mohan, Gheorghe, p. 53, 243 Morar, Ecaterina, p. 73, 243 Munteanu, Eugen, p. 151, 243 Munteanu, Lucia-Gabriela, p. 151, 243 Neamţu, Nadina, p. 36, 243 Nesturh, M. F., p. 51, 55, 59-61, 243 Nicolaescu, Irina, p. 82, 243 Nistor, Octavian, p. 103-108, 153, 241 Nişcov, Viorica, p. 47, 242 Ochiană, Florin, p. 189, 244 Pann, Anton, p. 233, 242 Pânzaru, Ioan, p. 145, 159, 239, 242 Pecher, J., p. 49, 153, 171, 242 Pîslaru-Lukacsik, Irina, p. 136, 242 Pleşu, Andrei, p. 117, 244 Plon, Michel, p. 174, 244 Popa, Brânduşa, p. 36, 244 Pricopie, Valentina, p. 191, 242 Protopopescu, Valentin, p. 174, 244 Purdea, George, p. 12, 31, 44, 241 Radu, Constantin Gh., p. 221-222, 244 Rank, Otto, p. 35-36, 103, 161, 244 Răzdolescu, Delia, p. 115, 244 Robert, Marthe, p. 21, 244 Roudinesco, Élisabeth, p. 174, 244 Rousseau, Jean-Jacques, p. 22, 244 Rushdie, Salman, p. 27, 244 Sachs, Hanns, p. 33, 244 Schileru, Eugen, p. 136, 242 Shamdasani, Sonu, p. 238, 242 Sillamy, Norbert, p. 17, 99, 174, 244 Simion, Victor, p. 185, 244 Sperl, Ingo, p. 232-233, 244 Stan, Dumitru, p. 188, 244 Stănciulescu, Elisabeta, p. 73, 242 Stekel, Wilhelm, p. 218, 244 Stoica, Laura, p. 39, 240, 245 Stoichiţă, Victor Ieronim, p. 115, 244 Ştefănescu, Daniela, p. 21, 242 Tarot, Camille, p. 131-141, 135, 244 Teleki, Genoveva, p. 174, 244 Teodorescu, G. Dem., p. 235, 245 Teodorescu, I., p. 92 Thomä, Helmut, p. 170, 172, 245 Antropologie şi comunicare interculturală Todorov, Tzvetan, p. 22, 40-41, 72-74, 76-82, 85, 245 Troc, Gabriel, p. 15, 31-34, 65-69, 245 Taylor, Edward Burnett, 62, 64-65 Ţuţea, Petre, p. 69, 245 Ungureanu, Traian, p. 27, 92, 239, 245 Ursache, Magda, p. 84, 241 Ursache, Petru, p. 83, 241 van Gennep, Arnold, p. 210, 245 Vargha, Jenö László, p. 167-168, 170- 172, 240 Verescu, Dana, p. 19, 242 Vianu, Tudor, p. 48, 190, 245 Voicu-Dohotaru, Paula, p. 21, 244 Wilhelm, Reiner, p. 159, 173, 241 Zaharia, Constantin, p. 50, 239 Zamfir, Cătălin, p. 39, 240, 245 Zamfirescu, Vasile Dem., p. 12, 19, 31, 44, 105, 241, 242 Zgărdău, Ion, p. 130, 244 Zgărdău, Mihaela, p. 130, 244 Zincenco, Vasile, p. 114, 240 249 